
Pentru Christina 


Partea întâi 


— Nu e posibil să fie rănită doar? zise Faye. 

Tinea ochii în pământ, nu avea puterea să se uite la ei. 

Urmă un moment de ezitare. Apoi se auzi o voce plină de 
părere de rău. _ 

— E foarte mult sânge. lar corpul e atât de mic. Insă nu vreau 
să fac speculații inainte să se fi pronunțat medicul legist. 

Faye încuviință din cap. Cineva îi aduse apă într-un pahar 
transparent de plastic. II duse la gură, dar tremura atât de tare, 
încât i se scurseră câteva picături în jos pe bărbie şi apoi pe 
bluză. Poliţista blondă cu ochi albaştri, plini de blândeţe, se 
aplecă spre ea şi îi dădu un şerveţel. 

Se şterse încet. Apa avea să lase pete inestetice pe bluza de 
mătase. Nu că ar mai fi contat. 

— Nu există niciun dubiu? Nici măcar o şansă minusculă? 

Polițista aruncă o privire spre colegul său şi apoi scutură din 
cap. Îşi alese cu grijă cuvintele: 

— După cum v-am zis, un medic trebuie să evalueze situația 
în funcţie de probele găsite la locul faptei. In momentul de față 
însă, totul pare să indice un singur lucru, şi anume că fostul 
dumneavoastră soț v-a omorât fiica. 

Faye închise ochii şi îşi înăbuşi un geamăt. 


[1] 

Julienne adormise în sfârşit. Părul i se răsfrângea pe perna 
roz. Respira liniştit. Faye o mângâie pe obraz, cu atenţie, să n-o 
trezească. 

Jack urma să se întoarcă din călătoria de afaceri de la Londra. 
Sau de la Hamburg? Faye nu-şi mai aducea aminte. Avea să 
ajungă acasă obosit şi stresat, iar ea trebuia să aibă grijă să-l 
ajute să se destindă cum se cuvine. 

Inchise cu atenţie uşa de la dormitor să n-o trezească pe 
Julienne, se strecură în hol şi verifică uşa de la intrare să vadă 
dacă este încuiată. Mângâie apoi în trecere blatul de bucătărie. 
Trei metri de marmură albă. Carrara, bineînţeles. Din păcate, nu 
era deloc practic, căci marmura poroasă sugea umezeala ca un 
burete şi căpătase deja câteva pete urâte. Jack însă nici nu 
concepuse să aleagă ceva mai practic. Bucătăria din 
apartamentul de pe strada Narvavägen costase cu un pic sub un 
milion de coroane şi nu se făcuse absolut nicio economie în 
achiziţionarea ei. 

Faye se întinse după o sticlă de Amarone şi puse un pahar de 
vin pe blat. Clinchetul paharelor de vin în contact cu marmura, 
clipocitul vinului turnat în pahar... cam aşa arătau serile ei acasă 
când Jack era plecat. Işi turnă cu atenţie vinul, ca să nu mai 
apară şi alte pete roşii de la vin pe marmura albă şi, închizând 
ochii, duse paharul la gură. 

Reduse intensitatea luminii învârtind dintr-un buton şi ieşi în 
hol, unde atârnau portretele alb-negru, al ei, al lui Julienne şi al 
lui Jack. Erau opera lui Kate Gabor, fotografa neoficială a 
prinţesei mogştenitoare, care în fiecare an le făcea fotografii 
adorabile micilor prinți în timp ce se jucau în frunzele tomnatice, 
îmbrăcaţi în haine de un alb imaculat. Ea şi Jack aleseseră 
portrete de vară. Pozau într-o relaxare ludică pe malul mării. 
Julienne între ei, cu părul bălai fluturându-i în vânt. În haine 
albe, bineînţeles. Ea purta o rochie Armani, simplă, de bumbac, 
Jack era în cămaşă şi cu pantalonii suflecaţi, ambele marca 
Hugo Boss, Julienne într-o rochie de dantelă din colecţia Stella 
McCartney pentru copii. Se certaseră chiar înainte să facă 
pozele. Nu-şi mai aducea aminte de ce, ştia doar că fusese vina 
ei. Nimic din toate astea nu reieşea însă din portrete. 

Faye urcă scara. Şovăi în faţa uşii de la biroul lui Jack, dar în 


cele din urmă o deschise. Camera se afla într-un turn cu vedere 
panoramică. Un aranjament interior unic, într-un obiect unic, 
după cum se exprimase agentul imobiliar când vizitaseră 
apartamentul cu cinci ani în urmă. Pe vremea aceea era 
însărcinată cu Julienne şi era plină de speranţă cu privire la 
viitor. 

Adora camera din turn. Spaţiul din jur şi lumina pe care o 
degajau ferestrele îi dădeau impresia că zboară. lar acum, când 
afară totul era cufundat în beznă, pereţii arcuiţi o înveleau ca 
într-un cocon călduros. 

Mobilase camera ea însăşi, la fel şi restul apartamentului. Ea 
alesese tapetul, rafturile, biroul, fotografiile şi tablourile de pe 
pereţi. Lui Jack îi plăcea la nebunie rezultatul. Gustul nu i-l 
punea niciodată la îndoială, în plus se mândrea peste măsură 
când musafirii îi cereau numărul de telefon al arhitectului de 
interior. 

În astfel de momente, îi dădea voie să strălucească. 

In vreme ce toate celelalte camere erau luminoase, mobilate 
modern şi minimalist, biroul lui Jack avea un aer mai masculin. 
Mai încărcat. Faye dedicase mai mult timp acestei încăperi 
decât camerei lui Julienne, decât întregului apartament. Jack 
avea să petreacă atât de mult timp aici şi să ia decizii 
importante care aveau să influenţeze viitorul întregii familii. 
Merita deci să-i ofere un refugiu aici sus, aproape de nori. 

Mulțumită, Faye îşi trecu palma peste biroul rustic pe care-l 
cumpărase la licitaţie de la Bukowski şi care odinioară îi 
aparținuse lui Ingmar Bergman. Jack nu era un mare amator de 
Bergman, prefera filmele de acţiune cu Jackie Chan sau 
comediile cu Ben Stiller, dar, la fel ca ea, avea o febleţe pentru 
mobilele în spatele cărora exista o poveste. 

Când le arăta apartamentul musafirilor, avea obiceiul să 
lovească încetişor cu palma de două ori în masă şi să 
povestească oarecum în trecere că elegantul obiect de mobilier 
decorase odinioară casa faimosului regizor. De fiecare dată când 
soţul ei făcea asta, pe chipul lui Faye apărea un zâmbet, căci în 
timp ce Jack rostea aceste cuvinte, privirile lor se încrucişau. Era 
încă unul dintre cele o mie de lucruri pe care le împărtăşeau şi 
pe care continuau să le împărtăşească în viaţa lor împreună. 


1 Ernst Ingmar Bergman a fost un regizor suedez de teatru şi unul dintre 
cei mai influenţi regizori de film ai celei de-a doua jumătăţi a secolului XX. 


Privirile intime, clipele fugare, irelevante sau relevante, pe care 
se construieşte o relaţie. 

Se lăsă să cadă pe scaunul din faţa calculatorului, se învârti în 
semicerc şi se opri cu faţa spre fereastră. Afară ningea şi fulgii 
se transformau în fleşcăială imediat ce atingeau asfaltul. Se 
aplecă un pic în faţă şi zări o maşină care se chinuia să înainteze 
prin noaptea întunecată de februarie. La intersecţia cu strada 
Banergatan, şoferul învârti de volan şi dispăru spre centru. 
Pentru câteva clipe, Faye uită ce voia să facă, de ce venise în 
biroul lui Jack. Era atât de uşor să se piardă în întuneric, 
hipnotizată de dansul fulgilor de nea, a căror cădere străfulgera 
obscuritatea. 

Dar apoi se dezmetici, îşi îndreptă spatele şi se învârti la loc în 
scaun până ajunse cu faţa la monitorul lat al computerului 
Apple, atinse mouse-ul şi ecranul se trezi la viaţă. Se întreba 
oare ce făcuse Jack cu mouse pad-ul pe care i-l dăduse cadou de 
Crăciun, cel cu poza cu Julienne şi cu ea. In locul lui era unul 
urât şi albastru de la Nordea. Cadoul de Crăciun din acel an 
pentru clienţii private banking. 

Ştia parola. /u/lienne2010. Bine măcar că nu avea Nordea şi pe 
screensaver, ci încă mai avea fotografia cu ea şi cu Julienne pe 
care o făcuse la Marbella. Erau la malul mării, Faye ridicându-şi 
fiica în braţe, spre cer. Amândouă râdeau, dar râsul lui Faye mai 
mult se ghicea decât se vedea, căci era întinsă pe spate cu 
părul fluturându-i în apă. Ochii de un albastru-deschis ai lui 
Julienne priveau drept spre aparatul de fotografiat, străpungând 
parcă obiectivul, în contact direct cu ochii la fel de albaştri ai lui 
Jack. 

Faye se apropie de ecran şi stărui cu privirea asupra corpului 
său bronzat şi strălucitor de la apă şi sare. Deşi trecuseră doar 
câteva luni de când născuse, arăta mult mai bine atunci decât 
acum. Nu avea burtă. Braţele îi erau suple. Coapsele, subţiri şi 
tonificate. Acum, aproape trei ani mai târziu, se îngrăşase cu cel 
puţin zece kilograme faţă de cum era în Spania. Poate chiar 
cincisprezece. Nu mai avusese curajul să se cântărească în 
ultima vreme. 

Işi desprinse privirea de la corpul său pe ecran şi deschise 
browser-ul, apoi istoricul şi scrise „porno”. Link-urile apăreau 
unul după altul, în ordine cronologică. Putea să reconstituie cu 
uşurinţă fanteziile sexuale ale lui Jack din ultimele luni. Era ca o 


enciclopedie a excitării sale. Un fel de Fantezii sexuale pentru 
to(n)ti. 

Pe 26 octombrie, se uitase la două videoclipuri. „Russian teen 
gets slammed by big cock”? şi „skinny teen brutally 
hammered”?. Industria porno putea fi acuzată de orice, dar nu şi 
de ambiguitate. Fără descrieri evazive. Fără încercări de 
cosmetizare, fără ocolişuri sau minciuni cu privire la ce aveau să 
livreze sau ce îşi dorea de fapt persoana din faţa ecranului. Un 
dialog direct, comunicare deschisă şi onestă. 

Jack se uita la filme porno de când îl ştia şi câteodată, când 
era singură, se uita chiar şi ea. Îşi dispreţuia prietenele care 
susțineau sus şi tare că bărbaţilor lor nici nu le-ar trece prin 
minte să se uite la filme porno. Câtă refulare. 

La început, Jack nu lăsase filmele porno să le influenţeze viaţa 
sexuală. Nu existase nicio contradicţie între cele două. Mai nou 
însă, nu se mai apropia de ea, dar continua să caute satisfacţie 
în filmele cu „skinny teen brutally hammered”. 

Nodul din stomac i se strângea din ce în ce mai tare, cu 
fiecare clip văzut. Fetele erau tinere, uscăţive şi supuse. Lui Jack 
îi plăcuseră dintotdeauna fetele tinere şi slabe. Nu el se 
schimbase, ci ea. De fapt, nu asta îşi doreau majoritatea 
bărbaţilor? Într-un cartier ca Ostermalm nu era loc pentru 
îmbătrânire şi kilograme în plus. Cel puţin nu pentru femei. 

În ultima lună, Jack se uitase la acelaşi film de şapte-opt ori. 
„Young petite schoolgirl brutally fucked by her teacher”. Faye 
apăsă pe play. O fată tânără, în fustă scurtă în carouri, cu 
cămaşă albă, cravată, ciorapi şi codițe a la Pippi Şoseţica are 
probleme la şcoală. Cele mai mari dificultăţi le întâmpină la 
biologie. Îngrijoraţi, părinţii angajează un meditator şi o lasă pe 
fată singură acasă. Sună cineva la uşă. Apare un bărbat la vreo 
patruzeci de ani, îmbrăcat într-un sacou cu petice în coate şi cu 
o servietă în mână. Intră în bucătăria luminoasă. Fata aduce 
manualele şi le deschide. Trec în revistă muşchii corpului uman. 

— Când eu zic un muşchi, tu îmi arăţi unde se află pe corpul 
tău. Poţi? întreabă profesorul cu o voce groasă. 

Fata face ochii mari, dă din cap că da şi îşi ţuguie buzele. 
Arată corect doi muşchi. Când el îi spune gluteus maximus, 


2 în engl. în orig. - „adolescentă rusă snopită de pulă enormă”. 
3 În engl. în orig. - „adolescentă slăbănoagă făcută praf cu brutalitate”. 
4 În engl. în orig. - „şcolăriţă tânără şi minionă futută brutal de proful el”. 


fesierul mare, ea îşi trage fusta un pic în sus, cât să i se vadă 
marginea chiloţilor, şi arată spre zona inghinală. Zâmbind, 
profesorul scutură din cap. 

— Ridică-te în picioare să-ţi arăt, zice el. 

Ea împinge scaunul înapoi şi se ridică. El îşi pune mâna mare 
pe piciorul ei şi şi-o plimbă încet pe lângă încheietura 
genunchiului în sus sub fustă. Trage fusta şi mai sus şi îi dă 
marginea chiloţilor la o parte. Bagă un deget înăuntru. Fata 
scoate un geamăt. Un super geamăt pornografic perfect. Dar 
are totuşi o mină de virgină uluită care se simte uşor vinovată. 
Ca şi cum expresia ei i-ar mărturisi privitorului că ştie că nu are 
voie. Că e interzis. Dar nu se poate abţine. Că tentaţia e prea 
mare şi nu-i poate face faţă. 

El îşi lasă degetul să alunece înăuntru şi înapoi afară de 
câteva ori. Apoi o pune să se aplece peste masă şi o 
penetrează. Ea ţipă, geme şi zgârie masa. Il imploră să nu se 
oprească. La final, el îi cere să-şi pună la loc ochelarii, care îi 
căzuseră în timpul partidei de călărit, şi îi ejaculează pe faţă. Cu 
chipul schimonosit de plăcere şi cu gura întredeschisă, şcolăriţa 
îi înghite sperma. 

Adulaţia bărbaţilor pentru propria spermă nu reiese de 
nicăieri la fel de clar ca din filmele porno. Spermă care se 
împarte unor femei languroase şi pioase, care o primesc cu 
gurile întredeschise, ca şi cum ar fi un dar. 

Faye făcu click de câteva ori cu mouse-ul şi închise 
calculatorul. Dacă asta era ce-şi dorea Jack, atunci exact asta 
avea să-i ofere. 

Împinse înapoi scaunul, care se împotrivi scârţâind, şi se 
ridică. Afară era întuneric beznă acum. Dansul puţinilor fulgi de 
nea încetase. Luă paharul de vin cu ea şi ieşi din cameră. 

Faye avea un dressing plin cu tot ce-i trebuia. Se uită la ceas. 
Nouă jumate. Avionul lui Jack urma să aterizeze, în curând se va 
afla în taxi. Bineînţeles, folosea serviciul VIP al aeroportului 
Arlanda, deci avea să iasă din aeroport în timp record. 

Făcu un duş rapid şi îşi rase părul pubian ce începuse să-i 
răsară peste muntele lui Venus. Se spălă pe întreg corpul, se 
machie, dar nu cum o făcea de obicei, ci mai neglijent, mai 
tinereşte. Se pudră cu o grămadă de fard de obraz, îşi dădu cu 
prea mult rimel şi încunună totul cu un ruj roz ca guma de 
mestecat pe care îl găsise pe fundul trusei de machiat şi pe care 


cu siguranţă îl primise cadou la vreun eveniment. 

Cea care i se va dărui lui Jack nu avea să fie ea - Faye, soţia 
lui, mama copilului său -, ci o persoană mai tânără şi mai 
inocentă, o creatură feciorelnică. De asta avea el nevoie. 

Alese una dintre cravatele gri mai subţiri ale lui Jack şi-i făcu 
un nod neglijent. Îşi puse o pereche de ochelari de citit pe care 
lui îi era ruşine să-i folosească de faţă cu alţii şi prin urmare îi 
ascundea când aveau oaspeţi. Dolce & Gabbana dreptunghiulari 
negri. Faye analiză rezultatul în oglindă. Părea cu zece ani mai 
tânără. Aproape aşa cum era când plecase din Fjällbacka. 

Nu era soţia nimănui. Nici mama nimănui. Era perfect. 

Se strecură în dormitorul lui Julienne ca să ia un caiet de-al 
fetei şi un creion cu puf roz pe el. Se opri când o auzi pe Julienne 
murmurând în somn. O să se trezească oare? Nu, în curând i se 
auzi din nou respiraţia liniştită. 

Se duse în bucătărie să-şi umple paharul, dar se opri şi 
deschise un sertar în care se aflau paharele de plastic ale lui 
Julienne. Turnă vin într-un pahar mare cu Hello Kitty care avea şi 
capac şi pai. Perfect. 

Când auzi cheia învârtindu-se în uşa de la intrare, începuse să 
citească The Economist, pe care Jack se încăpăţâna să-l lase la 
vedere. Faye era singura din familia lor care chiar îl citea. 

Jack puse geamantanul jos, îşi dădu jos pantofii şi introduse 
şanurile din lemn de cedru de care era nevoie pentru ca pantofii 
lui italieneşti din piele moale şi cusuţi de mână să-şi menţină 
forma. Faye stătea nemişcată. Spre deosebire de discretul ei ruj 
obişnuit de la Lancôme, cel roz i se strângea pe buze şi mirosea 
uşor a sintetic. i 

Jack deschise cu grijă frigiderul. Nu o reperase încă. Incerca 
să nu facă zgomot, credea probabil că ea şi Julienne dormeau. 

Faye îl scruta cu privirea din obscuritatea salonului. Ca un 
străin care privea înăuntru pe fereastră, îşi putea contempla 
soţul fără ca el să-şi dea seama. In mod normal, Jack era mereu 
încordat. Acum însă, când credea că nu-l vede nimeni, se mişca 
altfel. Relaxat, aproape nepăsător. Corpul lui, în mod normal 
drept, părea acum un pic cocoşat, nu mult, dar îndeajuns ca ea, 
care îl cunoştea atât de bine, să observe diferenţa. Chipul îi era 
mai neted, nu mai avea fruntea încreţită de griji, cum o avea 
adesea în ultima vreme, chiar şi la evenimentele sociale, care 
acum erau strâns legate de cariera lui profesională şi unde 


râsetele şi clinchetul paharelor se puteau apoi traduce într-o 
afacere de milioane în ziua următoare. 

Şi-l amintea pe Jack în tinereţe, când tocmai îl cunoscuse. 
Privirea poznaşă, râsetul vesel, mâinile care o pipăiau tot timpul, 
care nu se mai săturau de ea. 

Beculeţul din frigider îi lumina chipul şi Faye nu-şi putea lua 
ochii de la el. Îl iubea. li iubea spatele lat. li iubea mâinile mari 
care acum apucau cutia de suc şi o duceau la gură. In curând 
aveau să fie pe corpul ei, înăuntrul ei. Doamne-Dumnezeule, de- 
abia aştepta. 

Dorinţa o făcu să freamăte uşor, căci el întoarse brusc capul 
către uşa lucioasă a cuptorului în care se reflecta imaginea ei. 
Tresări şi se răsuci cu tot corpul. Cutia de suc îi rămăsese în 
mână, suspendată în aer, la jumătatea drumului spre gură. 

O puse pe insula de bucătărie. 

— Nu dormi? zise el mirat. 

Fruntea i se încreţi din nou între ochii bine conturaţi. 

Faye nu răspunse, se ridică şi făcu câţiva paşi spre el. Privirea 
lui îi sfredelea corpul. Trecuse mult timp de când n-o mai privise 
aşa. 

— Vino încoace, zise ea suav. 

Jack închise uşa frigiderului şi bucătăria se scălda din nou în 
întuneric. Luminile oraşului erau însă de ajuns pentru a se vedea 
unul pe celălalt. El ocoli insula de bucătărie, se şterse la gură cu 
dosul palmei şi se aplecă să o sărute. Dar Faye îşi întoarse capul 
în partea cealaltă şi îl împinse pe un scaun. Ea era cea care 
hotăra acum. Când Jack întinse mâna către fusta ei, Faye i-o 
dădu la o parte. Dar în secunda următoare i-o plasă în căuşul 
genunchiului. Işi ridică fusta ca el să-i poată vedea chiloţii din 
dantelă. Spera ca el să-i recunoască, să-şi dea seama că erau 
identici. Cu ai ei. Ai tinerei nevinovate. 

Mâna lui îi urcă pe picior şi Faye nu se putu abţine să nu 
scoată un geamăt. In loc să-i dea chiloţii la o parte, ca în film, 
Jack îi rupse. Ea gemu din nou, mai tare, se aplecă peste masă 
ridicându-şi fundul, în timp ce el se descheie la pantaloni şi îi 
trase în jos cu chiloţi cu tot dintr-o singură mişcare. O apucă de 
păr şi o împinse mai jos peste masă. Se aplecă deasupra ei cu 
toată greutatea şi o muşcă tare de gât. Faye îi simţea respiraţia 
mirosind a suc şi whisky pe care şi le comandase în avion. Jack îi 
desfăcu picioarele cu o mişcare hotărâtă, se postă în spatele ei 


şi o penetră. 

O pătrundea cu forţă şi agresivitate, iar la fiecare împingere, 
Faye simţea cum suprafaţa mesei o taie peste pântec. O durea 
un pic, dar durerea îi dădea un sentiment de eliberare şi o ajuta 
să uite totul şi să se poată concentra doar asupra propriei 
desfătări. 

Era a lui. Desfătarea ei îi aparţinea lui. Corpul ei îi aparţinea 
lui. 

— Spune-mi când eşti gata, gemu ea cu obrazul lipit de 
suprafaţa rece pe care rujul lăsase urme lipicioase. 

— Acum, gemu Jack. 

Faye se aşeză în genunchi în faţa lui. El respira sacadat şi îşi 
introduse membrul în gura ei deschisă. O prinse cu ambele 
mâini de spatele capului şi îl împinse mai adânc înăuntru. Faye 
se luptă cu senzaţia de vomă şi încercă să nu-şi mişte capul. 
Trebuia doar să primească. Doar să primească. Mereu. 

Prin faţa ochilor ei trecea scena din filmul porno şi, când Jack 
ajunse la paroxism, se bucură să vadă că afişase aceeaşi mină 
pe care o avusese şi profesorul când o posedase pe tânăra 
nevinovată. 

— Bine ai venit acasă, iubitule, zise ea cu un zâmbet forţat. 

Era una dintre ultimele dăţi când făcuseră sex ca soţ şi soţie. 


Stockholm, 2001 vara 


In primele săptămâni la Stockholm, mă simţisem singură. La 
doi ani după bac, am lăsat Fjällbacka în urmă. Atât mintal, cât şi 
fizic. De-abia aşteptam să plec din acel orăşel claustrofobic. Mă 
sufoca pur şi simplu cu străduţele lui pitoreşti şi cu oamenii 
curioşi, ale căror priviri nu mă lăsau niciodată în pace. Luasem 
cu mine cincisprezece mii de coroane şi note maxime la toate 
materiile. 

Aş fi preferat să plec mai devreme, dar toate aspectele 
practice duraseră mai mult decât mă aşteptasem. Vânzarea 
casei, curăţenia, alungarea tuturor fantomelor care mă 
bântuiau. 

Amintirile mă făceau să sufăr. Îmi apăreau tot timpul în faţa 
ochilor când eram în casa părintească: Sebastian. Mama. Şi, nu 
în ultimul rând, tata. Nu-mi mai rămăsese nimic în Fjällbacka. 
Doar bârfe. Şi moarte. 

Nimeni nu-mi fusese aproape atunci. Nici acum nu aveam pe 


nimeni. Aşa că mi-am făcut bagajul şi am luat trenul de 
Stockholm fără să mă uit în urmă. 

Am jurat să nu mă mai întorc niciodată. 

În gara din Stockholm m-am oprit în faţa unui coş de gunoi, 
am desfăcut telefonul mobil şi am aruncat cartela SIM. Nicio 
umbră din trecut nu mai putea ajunge la mine acum. Nimeni nu 
mă mai putea ameninţa sau fugări. 

Pe perioada verii, am închiriat o cameră în aceeaşi clădire cu 
Fältöversten, un centru comercial hidos care îi face pe locuitorii 
cartierului Ostermalm să dea dezaprobator din cap, mormăind 
că „e vina social-democraţilor, au ţinut morţiş să ne distrugă 
cartierul”. Dar, pe vremea aia, nu ştiam nimic despre astfel de 
lucruri. Eram obişnuită cu supermarketul Ica Hedemyrs din 
Tanumshede şi galeria Fältöversten mi se părea luxoasă. 

Mi-a plăcut Stockholmul din prima clipă. De la fereastra mea 
de la etajul şapte admiram fațadele clădirilor dimprejur, 
parcurile luxuriante, maşinile scumpe şi îmi ziceam în sinea mea 
că într-o bună zi aveam să locuiesc într-una dintre clădirile 
fastuoase din secolul XIX, împreună cu soţul meu, trei copii 
perfecţi şi un câine. 

Soţul meu avea să fie artist. Sau scriitor. Sau muzician. Total 
diferit de tata. Sofisticat, intelectual şi cosmopolit. Avea să 
miroasă frumos şi să se îmbrace elegant. Să fie mai dificil cu 
alţii, dar niciodată cu mine, pentru că eu aveam să fiu singura 
persoană care îl înţelegea. 

În primele nopţi lungi şi luminoase mă plimbasem pe străzile 
Stockholmului. Văzusem încăierările de pe alei după ce se 
închideau cluburile. Auzisem ţipetele, plânsetele şi râsetele. 
Sirenele ambulanţelor, care se îndreptau spre situaţii şi locuri 
periculoase ca să salveze vieţi. Examinasem plină de curiozitate 
prostituatele din centru, machiate ca în anii optzeci, cu cizme 
înalte, cu tenul albicios şi înţepături de seringi în braţe, pe care 
încercau să le ascundă sub bluze sau pulovere cu mâneci lungi. 
Le cerusem ţigări şi încercasem să-mi imaginez viaţa lor. 
Libertatea pe care ţi-o dă faptul că te afli pe treapta cea mai de 
jos a societăţii. Nu mai există niciun risc să te cufunzi şi mai rău 
în rahat. Mă jucam cu gândul de a mă alătura lor, doar ca să pot 
înţelege cum e şi cine sunt bărbaţii care cumpără câteva clipe 
de intimitate murdară într-un Volvo cu scăunel de copil pe 
bancheta din spate şi scutece şi şerveţele umede de rezervă în 


torpedou. 

În perioada aia mi-am început cu adevărat viaţa. Trecutul îmi 
atârna ca o ghiulea de picioare. Mă trăgea în jos, mă încurca, 
îmi stătea în cale. Şi totuşi, fiecare atom din corpul meu vibra de 
curiozitate. Eu împotriva lumii. Departe de casă, într-un oraş la 
care râvnisem toată viaţa. De-abia aşteptasem nu numai să 
plec, ci şi să ajung aici. Încetul cu încetul, Stockholmul a devenit 
oraşul meu. M-a făcut să sper că mă pot vindeca şi că pot uita. 

La începutul lui iulie, proprietara, o profesoară ieşită la 
pensie, a plecat în Norrland ca să-şi viziteze nepoţii. 

— Fără vizite, mi-a zis autoritar înainte să închidă uşa. 

— Fără vizite, am repetat eu ca o fată ascultătoare. 

În seara aia m-am machiat şi i-am băut toată tăria din casă. 
Gin şi whisky. Lichior Kirsberry şi Amarula. Aveau un gust 
groaznic, dar nu conta, simţeam nevoia să mă ameţesc, căci 
ameţeala mă făcea să uit şi mi se răspândea în trup, încălzindu- 
l. 

Am băut îndeajuns să prind curaj, mi-am pus o rochie de 
bumbac şi am plecat agale spre Stureplan. După câteva clipe de 
ezitare, m-am aşezat la o terasă ce părea simpatică. Pe lângă 
mine se perindau persoane cu chipuri cunoscute pe care înainte 
le mai văzusem doar la televizor. Râzând ameţite. De băutură şi 
de vară. 

Pe la miezul nopţii, m-am aşezat la coadă la un club de pe 
partea cealaltă a străzii. Oamenii erau plini de nerăbdare, iar pe 
mine m-a cuprins nesiguranța, neştiind dacă mă vor lăsa să 
intru. Încercam să-i imit pe ceilalţi. Să mă port ca ei. Abia mai 
târziu mi-am dat seama că şi ei trebuie să fi fost turişti. La fel de 
pierduţi în spaţiu ca mine, dar cu o falsă mină de curaj întipărită 
pe chipuri. 

În spatele meu se auzeau râsete. Doi tipi de vârsta mea au 
ocolit coada şi s-au postat în faţa bodyguarzilor. Şi-au făcut 
semn din cap şi au dat mâna. Privirile tuturor se fixaseră asupra 
lor, invidioase şi fascinate. De ce să petreci ore bune 
pregătindu-te în faţa unui pahar de rose pentru ca apoi să stai şi 
să îngheţi în spatele sforii roşii cu ciucuraşi, când totul putea fi 
atât de simplu? Asta în cazul în care erai cineva. 

Spre deosebire de mine, cei doi tipi erau persoane pe care 
lumea le băga în seamă şi le respecta, care aparţineau locului. 
Erau Cineva. În acel moment, m-am hotărât să devin şi eu 


Cineva. 

Chiar atunci, unul dintre tipi s-a întors şi a scrutat curios masa 
de oameni pe care tocmai o depăşise. Privirile ni s-au încrucişat. 

Mi-am luat ochii de la el şi am început să bâjbâi în poşetă 
după o ţigară. Nu voiam să par toantă, n-aş fi vrut să se prindă 
cine eram - o fată din provincie, care ieşea pentru prima oară 
într-un club din capitală. Ameţită de ginul furat şi de Amarula. În 
clipa următoare însă, era lângă mine. Avea părut ras şi nişte 
ochi albaştri ce inspirau blândeţe. Şi urechi un pic cam mari. 
Purta o cămaşă bej şi blugi de culoare închisă. 

— Cum te cheamă? 

— Matilda, am răspuns eu. 

Detestam acest nume. Aparţinea unei alte vieţi, unei alte 
persoane. lar eu nu mai eram acea persoană. O lăsasem în 
urmă când urcasem în trenul de Stockholm. 

— Pe mine mă cheamă Viktor. Eşti singură? 

Nu i-am răspuns. 

— Du-te în faţă, la bodyguard, m-a îndemnat el. 

— Nu sunt pe listă, am bâiguit eu. 

— Nici eu. 

Mi-a zâmbit fulgerător. Mi-am părăsit locul la coadă. Simţeam 
în spate privirile invidioase ale fetelor îmbrăcate mult prea 
subţire şi ale băieţilor cu prea multă ceară în păr. 

— E cu mine. 

Muntele de carne de la intrare a dat la o parte sfoara şi-a zis: 

— Bine ai venit. 

Viktor m-a luat de mână prin mulţime şi ne-am avântat din ce 
în ce mai mult în întuneric. Umbre de oameni, licăreli 
multicolore de lumină, ritm trepidant de bas, corpuri înlănţuite, 
dans. Ne-am oprit la capătul unui bar lung, iar Viktor l-a salutat 
pe barman. 

— Ce vrei să bei? m-a întrebat el. 

Incă mai simţeam în gură gustul dulceag al lichiorului când i- 
am răspuns: 

— Bere. 

— Bravo, îmi plac fetele care beau bere. E meserie. 

— Meserie? 

— Da, adică e bine. Marfă. 

Mi-a întins un Heineken şi a ridicat sticla în semn de noroc. Eu 
i-am zâmbit şi am luat o gură. 


— Care e visul tău în viaţă, Matilda? 

— Să devin cineva, am răspuns eu, fără nicio urmă de 
şovăială. 

— Păi, eşti deja cineva, nu? 

— Altcineva. 

— Mie mi se pare că eşti OK aşa cum eşti. 

Viktor a făcut câţiva paşi de dans în lateral, mişcându-şi capul 
în ritmul muzicii. 

— Dar tu la ce visezi? 

— Eu? Vreau doar să fac muzică. 

— Eşti muzician? 

Trebuia să mă aplec spre el şi să ridic vocea ca să mă fac 
auzită. 

— DJ. Dar sunt liber în seara asta. Lucrez mâine-seară. Atunci 
o să stau acolo, sus. 

l-am urmărit degetul cu privirea. Pe o mică scenă, lângă un 
perete, în spatele unui pick-up, stătea tipul cu care venise Viktor 
şi dădea din cap în ritmul muzicii. Un pic mai târziu a venit lângă 
noi. Am aflat că îl chema Axel. Părea drăguţ şi nepericulos. 

— Îmi pare bine de cunoştinţă, Matilda, a zis el întinzându-mi 
mâna. 

Cât de diferiţi erau de tipii de acasă! Rafinaţi. Siguri pe ei. 
Axel a comandat un cocktail şi a dispărut. Eu şi Viktor am ciocnit 
din nou sticlele. Berea mea aproape că se terminase. 

— Mâine, înainte de program, dăm o mică petrecere de 
încălzire cu prietenii. N-ai chef să vii şi tu? 

— Poate, i-am răspuns, privindu-l gânditoare. De ce m-ai 
invitat înăuntru de fapt? 

Am înghiţit demonstrativ ultimele picături de bere din sticlă. 
Speram să continue să facă cinste, ceea ce a şi făcut. A 
comandat câte o nouă bere pentru fiecare din noi. Apoi mi-a 
răspuns la întrebare. Ochii lui albaştri străluceau în întuneric. 

— Pentru că eşti dulce. Şi păreai singură. Regreţi că ai 
acceptat? 

— Nu, deloc. 

A scos un pachet de Marlboro din buzunarul de la spate şi mi- 
a oferit o ţigară. Nu mă deranja că făcea din nou cinste, de-abia 
îmi ajungeau mai multă vreme ale mele. Nu mai aveam cine ştie 
ce din cele cincisprezece mii care îmi rămăseseră din vânzarea 
casei, după ce plătisem împrumuturile şi restul datoriilor. 


Mâinile noastre s-au atins când mi-a aprins ţigara. Mâna lui 
era caldă şi bronzată. Mi s-a făcut dor de atingerea lui imediat 
ce a încetat. 

— Ai ochii trişti. Ştiai asta? a zis el şi a tras adânc din ţigară. 

— Ce vrei să spui? 

— Că pari să ascunzi o tristeţe în adâncul sufletului. Mi se 
pare frumos. Oamenii care sunt tot timpul veseli mă plictisesc. 
Nu suntem făcuţi să fim mereu fericiţi, atunci totul ar sta în loc. 

Nu i-am răspuns. Aveam impresia că făcea mişto de mine. 

Brusc am simţit cum se învârte lumea cu mine de la băutură. 
M-am hotărât să-mi iau un suvenir, m-am aplecat în faţă, l-am 
apucat de ceafă şi i-am apropiat faţa de a mea. Un gest care 
probabil a dat impresia că aveam mai multă încredere în mine 
decât era de fapt cazul. Buzele noastre s-au întâlnit. Mirosea a 
bere şi a Marlboro şi săruta bine. Delicat, dar intens. 

— Vrei să mergem la mine acasă? m-a întrebat. 


[2] 

Jack stătea la masa din bucătărie în halatul său albastru- 
închis şi citea Dagens Industr’. Nici măcar nu-şi ridică privirea 
când Faye intră în bucătărie, dar ea era obişnuită ca el să se 
comporte aşa când era stresat. Având în vedere 
responsabilităţile pe care le avea la lucru şi toate orele pe care 
le petrecea la birou, merita totuşi să fie lăsat în pace în 
dimineţile de la sfârşitul săptămânii. 

Apartamentul de patru sute de metri pătraţi, rezultatul unirii a 
patru apartamente mai mici, părea claustrofobic atunci când 
Jack avea nevoie să fie lăsat în pace. Faye încă nu ştia cum să 
se comporte în astfel de zile. 

În maşină, pe drumul de întoarcere de la Lidingö, unde o 
dusese pe Julienne să se joace cu o prietenă de la grădiniţă, 
Faye îşi imaginase cum îşi va petrece dimineaţa împreună cu 
Jack. Doar ei doi. Cum se vor vâri în pat şi se vor uita la vreun 
program la televizor pe care să-l poată critica împreună pentru 
stupiditatea şi vulgaritatea sa. Îşi dorea să-l audă pe Jack 
povestindu-i despre săptămâna care tocmai trecuse. Să facă o 
plimbare prin Djurgården ţinându-se de mână. 

Să vorbească aşa cum o făceau odinioară. 

Se apucă să curețe după micul dejun pe care îl luase cu 
Julienne. Fulgii se înmuiaseră în laptele bătut. Detesta senzaţia 
pe care i-o dădeau fulgii umezi şi mirosul acru. Inghiţi ca să-şi 
alunge starea de rău în timp ce spăla vasele. 

Pe insula de bucătărie zăceau împrăştiate firimituri, iar la 
capătul ei stătea în echilibru, sfidând legea gravitaţiei, un 
sandvici pe jumătate mâncat. Singurul lucru care îl ţinea în loc 
era faptul că era cu partea dată cu unt în jos. 

— N-ai putea să faci măcar curat înainte să pleci? zise Jack 
fără să-şi ridice privirea din ziar. Sper că nu e nevoie s-o 
chemăm pe femeia de serviciu şi în weekend? 

— Scuze. 

Faye înghiţi nodul din gât şi şterse blatul de bucătărie cu o 
lavetă. 

— Julienne era nerăbdătoare să plece. Făcea o gălăgie de 
nedescris. 


5 Dagens Industri este principalul ziar financiar din Suedia. 


Jack fredona continuându-şi lectura. Tocmai făcuse duş după 
tura de jogging. Mirosea bine, a Armani Code, parfumul pe care-l 
folosea încă de pe vremea când se cunoscuseră. Julienne fusese 
dezamăgită că nu-şi putea întâlni tatăl, dar Jack plecase înainte 
ca ea să se trezească şi nu revenise decât după ce Faye o 
lăsase la Lidingö. Fusese o dimineaţă dezagreabilă. Niciuna 
dintre cele patru variante de mic dejun nu-i convenise lui 
Julienne, iar îmbrăcatul fusese un maraton chinuitor, la sfârşitul 
căruia Faye era leoarcă de transpiraţie. 

Blatul era curat acum, în orice caz. Rămăşiţele luptei fuseseră 
înlăturate. 

Faye dădu drumul cârpei de spălat vase în chiuvetă şi îl privi 
pe Jack, aşezat la masa din bucătărie. Deşi era înalt, antrenat, 
responsabil, de succes - cu alte cuvinte, avea toate atributele 
clasice ale unui bărbat împlinit -, din multe puncte de vedere 
era în continuare doar un băiat. Ea era singura care-l vedea aşa 
cum era de fapt. 

Faye era convinsă că o să-l iubească de-a pururi, orice s-ar 
întâmpla. 

— În curând va trebui să te tunzi, iubitule. 

Intinse o mână şi reuşi să şi-o treacă prin câteva şuviţe din 
părul lui ud, înainte ca el să-şi dea capul la o parte. 

— N-am timp. Suntem într-o fază de extindere complicată şi 
trebuie să mă concentrez sută la sută. Nu-mi pot permite să mă 
duc la frizer toată ziua, bună ziua ca tine. 

Faye se aşeză pe scaunul de lângă el. Îşi puse mâinile în 
poală. Incercă să-şi aducă aminte de ultima dată când fusese la 
coafor. 

— Vrei să vorbim despre asta? 

— Despre ce? 

— Despre Compare. 

Jack îşi mută încet privirea din ziar către ea. Oftând, scutură 
din cap. Faye regreta deja că deschisese subiectul. Regreta că 
nu se limitase la a şterge firimiturile de pe blatul de bucătărie. 
Apoi făcu încă o încercare. 

— Înainte aveai chef... 

Jack tresări şi lăsă ziarul în jos. Bretonul cu câţiva milimetri 
prea lung îi căzu în ochi şi bărbatul scutură iritat din cap. De ce 
nu putea să-l lase pur şi simplu să citească în pace? Sau să 
şteargă blatul. Să fie suplă, frumoasă şi cu o atitudine pozitivă. 


Acum, cel mai probabil, avea să se încuie în camera din turn şi 
să continue să lucreze. De dragul ei şi al lui Julienne. Ca ele să o 
ducă bine. Pentru că ăsta era obiectivul /or. Nu al lui. Ci al lor. 

— Ce rost are să vorbim? Tu nu mai ştii nimic despre afaceri. 
Astea-s lucruri care se schimbă rapid, deci trebuie să te menţii 
informat. Nu te poţi culca pe laurii din trecut. 

Faye se juca preocupată cu verigheta. O răsucea pe deget. 

Dacă n-ar fi spus nimic, ar fi putut să aibă dimineaţa la care 
visase. Dar distrusese totul cu o întrebare stupidă. O făcuse, în 
condiţiile în care era conştientă de consecinţe. 

— Ştii măcar cum îl cheamă pe ministrul economiei? o întrebă 
Jack. 

— Mikael Damberg, răspunse ea instinctiv. 

Instinctiv şi corect. 

Când văzu expresia lui Jack, regretă. De ce nu putea să-şi ţină 
gura? 

— OK. În curând intră în vigoare o nouă lege. Ştii care? 

Ştia. Dar negă, scuturând încet din cap. 

— Bineînţeles că nu ştii, zise Jack. E vorba despre faptul că 
acum noi, firmele, trebuie să le reamintim clienţilor noştri cu o 
lună înainte de termen că le expiră abonamentele. Inainte, 
contractul continua pur şi simplu. Pricepi ce-nseamnă asta? 

Fireşte că pricepea. Ar fi putut să-i dea cifrele exacte cu 
privire la impactul pe care legea îl avea asupra Compare. Dar îl 
iubea. Stătea în bucătăria sa de un milion de coroane cu soţul ei 
care era un băieţel în corpul unui bărbat, bărbat pe care doar ea 
îl cunoştea şi pe care îl iubea mai presus de toate. Aşa că dădu 
din nou din cap că nu. In loc să-i spună că Lesando S.A., o 
companie de electricitate de dimensiuni mai mici, aflată în 
proprietatea Compare, avea să piardă aproximativ douăzeci la 
sută dintre clienţii ale căror contracte s-ar fi prelungit în mod 
automat. În practică, cifra de afaceri avea să scadă cu cinci sute 
de milioane pe an. Profitul, cu două sute de milioane. 

Dar dădea doar din cap că nu. Şi se juca mai departe cu 
verigheta. 

— Nu ştii, zise Jack în cele din urmă. Mă laşi să citesc acum? 

Cu asta, soţul ei ridică ziarul, revenind la lumea făcută din 
cifre, cotaţii bursiere, noi emisiuni şi achiziţii de firme căreia ea 
îi dedicase trei ani la ASE înainte de a-şi întrerupe studiile. De 
dragul lui Jack. De dragul firmei. De dragul familiei. 


Clăti cârpa de spălat vase sub robinet, strânse cu mâna fulgii 
umezi şi firimiturile care se adunaseră în chiuvetă şi le aruncă la 
gunoi. In spatele său se auzea fâsâitul ziarului pe care-l citea 
Jack. Închise cu grijă uşa de la dulap, ca să nu-l deranjeze. 


Stockholm, 2001 vara 


Viktor Blom avea o aluniţă maro-deschis pe ceafă şi spatele 
lat şi bronzat. Dormea adânc, iar eu aveam tot timpul din lume 
să-l examinez şi pe el şi camera în care ne aflam. Nu erau 
perdele la ferestre şi, în afară de patul dublu, în cameră se mai 
găsea doar un scaun cu un maldăr de haine murdare pe el. 
Soarele desena prisme care dansau pe pereţii albi. 

Picioarele mele goale erau înfăşurate într-un cearşaf umed şi 
murdar. L-am dat la o parte cu piciorul, m-am înfăşurat în el ca 
într-un prosop şi am deschis cu grijă uşa de la dormitor. 
Duplexul mobilat auster pe care îl închiriaseră Viktor şi Axel 
peste vară se afla la etajele unu şi doi ale unui imobil de pe 
strada Brantingsgatan, din cartierul Gärdet. Afară aveau o 
grădiniţă cu masă şi scaune de lemn şi un grătar negru. Pe 
masă se afla o doză goală de Fanta, umplută cu chiştoace de 
ţigări. 

Din dormitorul lui Axel se auzeau sforăituri puternice. Jos erau 
salonul şi bucătăria. Am coborât, mi-am făcut o cafea şi am 
început să scotocesc după ţigări în geanta care rămăsese 
aruncată pe podeaua din hol. Apoi am luat cu mine cafeaua şi 
pachetul de ţigări şi m-am tolănit pe un scaun în grădină. 

În faţa mea se întindea parcul Tessin. Soarele nu urcase încă 
prea mult pe cer şi îmi intra în ochi, obligându-mă să-i ţin 
întredeschişi. 

Nu voiam să fiu o pacoste. Treaba cu invitaţia la petrecerea 
lor de azi... era cu siguranţă doar o vorbă în vânt. Ca să se culce 
cu mine. Auzisem eu promisiuni şi mai mari la o băută. Viktor 
părea să se fi distrat cu mine. Şi eu cu el. Dar cel mai bine era 
să ne oprim aici. Am stins ţigara în doza de Fanta şi m-am 
ridicat să intru să-mi caut hainele. Chiar în acel moment, în 
spatele meu s-a deschis uşa. 

— A, tu erai, a zis Viktor somnoros. Ai cumva o ţigară? 

l-am dat o ţigară. S-a aşezat pe scaunul pe care stătusem eu 
şi a început să privească clipind spre soare. M-am aşezat şi eu 
lângă el. 


— Tocmai mă pregăteam să plec, i-am spus. 

Mă aşteptam să văd o expresie de uşurare instalându-i-se pe 
chip. Ca şi cum mi-ar fi fost recunoscător că nu eram una dintre 
cucoanele alea sufocante care nu pricep când e momentul să se 
care. 

Dar Viktor m-a luat prin surprindere. 

— Să pleci? a izbucnit el. De ce? 

— Pentru că nu locuiesc aici. 

— Şi ce dacă? 

— Presupun că tu şi cu Axel nu vreţi să vă-mpiedicaţi de mine 
pe aici. Înţeleg că a fost o chestie care nu o să se mai repete şi 
că vrei să-ţi vezi de treburile tale. Nu vreau să fiu tipa nesuferită 
care nu se prinde că e cazul să se care. 

Viktor şi-a luat privirea de la mine şi şi-a aţintit-o asupra 
parcului. Eu m-am abținut să-l mângâi pe părul scurt de pe 
scăfârlia rasă. Văzusem într-o fotografie din camera lui că avea 
părul des, ondulat şi blond când îi creştea mai lung. Continua să 
tacă şi pentru câteva clipe am crezut că-l ghicisem. Că era la fel 
de uşor de citit ca şi ceilalţi băieţi. 

În cele din urmă, a zis: 

— Nu ştiu cu ce fel de comportament eşti tu obişnuită, cum se 
poartă tipii de acolo de unde eşti tu, dar eu chiar te plac. Eşti 
altfel, autentică. Dacă vrei, poţi bineînţeles să pleci, dar mi-ar 
părea bine dacă ai vrea să mai stai un pic. Aveam de gând să 
cobor să cumpăr suc proaspăt şi croasanţi de la Seven Eleven. 
Apoi putem să stăm la soare şi mai târziu comandăm o pizza. 

— OK, i-am răspuns eu fără să stau pe gânduri. 

O viespe a trecut pe lângă faţa mea. Am alungat-o cu mâna, 
nu-mi fusese niciodată frică de viespi. Existau lucruri mult mai 
rele de care să mă tem. 

— OK. Serios acum, cu ce fel de tipi ieşi tu de obicei? 

— Tipii de acasă sunt... Nu ştiu ce să zic. Vor să facă sex şi pe 
urmă să dispari, cam aşa ceva. Au alte treburi de făcut a doua 
zi. 

Nu i-am zis nimic de priviri. De vorbe. De ruşinea care mă 
chinuia, deşi era a altcuiva. Să-mi ofer corpul cui îl dorea nu 
însemna nimic în comparaţie cu toate astea. 

Viktor şi-a umbrit faţa cu mâna. 

— De când stai aici, la Stockholm? 

— De o lună. 


— Bine ai venit. 
— Mulţumesc. 


Pe la şapte în seara aia, apartamentul a început să se umple 
de lume. Majoritatea erau cu vreo câţiva ani mai mari decât 
mine şi la început mă simţeam un pic stingheră. Viktor 
dispăruse în mulţime şi eu nimerisem la masa din grădină 
împreună cu Axel. Sorbeam dintr-un cocktail şi fumam, în timp 
ce el povestea întâmplări care mă făceau să leşin de râs despre 
călătoriile cu trenul pe care el şi Viktor le făcuseră cu o vară în 
urmă. Au apărut două tipe care s-au prezentat ca fiind Julia şi 
Sara. Julia avea părul lung şi castaniu, ochii verzi şi purta o 
rochie frumoasă albastru-închis. Sara purta o fustă de blugi, un 
maiou alb şi avea părul blond strâns într-un coc neglijent. 

— Mă gândesc cu groază la toamnă, a zis Julia aplecându-se 
un pic înainte. Aş vrea să renunţ sau măcar să fac o pauză de un 
an, dar tata nu mă lasă. Se enervează cum deschid subiectul. La 
dracu', Lund e un oraş detestabil. 

— Săraca de tine, a zis Sara în timp ce scotea cerculeţe de 
fum. 

— Ce bine ar fi fost dacă aş fi avut note destul de mari ca să 
pot intra la ASE. Dar asta e, hai mai bine să ne distrăm în seara 
asta. 

Julia şi-a îndreptat spatele şi m-a privit ca şi cum abia atunci 
şi-ar fi dat seama că mă aflam acolo. 

— Tu unde lucrezi? 

Mi-am dres vocea. Am pufăit din ţigară. N-aveam niciun chef 
să-i povestesc despre planurile mele unei persoane pe care 
tocmai o întâlnisem. 

— Nu prea lucrez momentan. 

— Ce mişto. Vrei să te duci la facultate? 

Dădusem la mai multe facultăţi din Stockholm, deci am făcut 
un semn aprobator din cap. Gândurile mi s-au dus la contul meu 
bancar, care se golea într-un ritm alarmant. 

— Asta aş vrea. Dar mai durează până aflu dacă am intrat, 
am zis eu. 

— De unde îl ştii pe Axel? 

Întrebarea fusese pusă de cealaltă tipă, Sara. 

— L-am întâlnit pe Viktor, dacă cumva îl cunoaşteţi, la Buddha 
Bar ieri. 


— Ai dormit aici? 

Am consimţit din cap. 

Şi-au terminat de fumat ţigările în linişte, apoi s-au ridicat. 

— Julia şi Viktor au fost împreună mai demult, mi-a spus Axel 
după ce au plecat. 

— Mai demult? 

— Cam până acum trei luni. E prima dată când se văd după 
întoarcerea ei de la Lund. 

Julia şi Sara au venit cu noi la Buddha Bar. Se ţineau prin 
apropierea lui Viktor şi se uitau mereu urât la mine. Cu cât 
beam mai mult, cu atât îmi creştea iritarea. 

Viktor a făcut o pauză şi a venit la mine şi la Axel. Am 
observat cum Juliei i s-a îngustat privirea când l-am luat pe 
Viktor în braţe. M-a sărutat şi eu l-am muşcat uşor de buza de 
jos. Când a venit vremea să se întoarcă în cabina de DJ, m-a 
întrebat dacă vreau să-i ţin companie. M-a prins de talie în timp 
ce treceam prin marea de oameni. Înaintam încet, fiindcă lumea 
îl oprea mereu ca să schimbe câteva vorbe. Până la urmă, am 
ajuns sus. Viktor şi-a pus căştile, a învârtit câteva dintre 
sistemele de reglaj şi a început să se legene în ritmul muzicii. 

Am început şi eu să fac la fel ca el. Apoi i-am luato mână, i- 
am băgat-o sub rochie şi i-am pus-o între picioarele mele. N- 
aveam chiloţi pe mine. 

— Vii cu mine acasă în seara asta? m-a întrebat el. 

— Da, dacă vrei. 

M-a privit cu o intensitate care ţinea loc de răspuns. 

— Şi ce-o să facem? l-am tachinat eu. 

Viktor a început sa râdă. Apoi a schimbat melodia. 

Era un sentiment minunat. Mă simţeam liberă. Liberă să fac 
ce voiam. Să fiu cine voiam. Fără un trecut care să distrugă totul 
în jurul meu, în sufletul meu. Fără toţi cei care mă împinseseră 
în jos. Încetul cu încetul, mă transformam în altcineva. 

Scrutam cu privirea oamenii care dansau. Am închis ochii şi 
gândurile mi s-au dus la Fjällbacka. La curiozitatea pe care o 
stârneam, privirile care mă urmăreau peste tot, amestecul de 
fascinaţie şi compasiune, cleios, greoi, sufocant. Aici nimeni nu 
ştia. Nimeni nu vedea. Locul meu era aici. La Stockholm. 

— Mă duc la toaletă, am strigat eu. 

— OK. Termin în zece minute. Hai să ne vedem la ieşire, ce 
zici? 


Am aprobat printr-o înclinare a capului şi m-am îndreptat spre 
toaletă. M-am aşezat la coadă şi un zâmbet mi s-a desenat pe 
buze la gândul că Viktor era numai al meu. Muzica de pe ringul 
de dans duduia în surdină, făcând oglinda de pe perete să 
vibreze în acelaşi ritm. 

Mi-am privit reflexia în oglindă. Aveam părul mai blond decât 
de obicei, eram bronzată şi mă simţeam plină de prospeţime. Mi 
se părea că arătam mai matură decât cu câteva săptămâni în 
urmă. Lângă chiuvetă, o fată şi-a îndreptat un flacon roz de 
fixativ spre păr. Mirosul dulce mi-a gâdilat nările într-un contrast 
plăcut cu izul de transpiraţie, alcool şi haine afumate. 

Uşa s-a deschis în spatele meu şi preţ de câteva clipe muzica 
s-a auzit mai puternic. 

Am simţit că mă bate cineva pe umăr şi m-am întors. Am 
reuşit să-i desluşesc trăsăturile Juliei, înainte să mă trezesc cu 
un cocktail ce se îndrepta în zbor către mine. O bucăţică de 
gheaţă m-a lovit în frunte, apoi a căzut pe podea şi s-a rostogolit 
mai departe. Mă usturau ochii şi am început să clipesc des de 
mirare şi durere. 

— Ce dracu faci? am ţipat, dându-mă un pas înapoi. 

— Curviştină de provincie, mi-a aruncat în nas Julia, după care 
s-a întors şi a dispărut. 

Câteva fete au început să râdă. M-am şters cu un şerveţel. 
Simţeam umilinţa furnicându-mă în tot corpul. Simţeam că 
revenisem la vechea mea identitate. Cea care îngenunchea şi se 
ascundea în tenebre. Cea care se prăbuşea sub greutatea prea 
multor secrete. 

Apoi mi-am îndreptat spatele şi m-am privit în oglindă. Nu din 
nou. 


La o săptămână după aceste întâmplări, am primit o 
scrisoare. Intrasem la ASE la Administrarea Afacerilor. Am tras 
scrisoarea la xerox, am căutat adresa Juliei, am cumpărat un 
plic şi am băgat în el scrisoarea de confirmare a admiterii 
împreună cu o poză pe care o făcuse Viktor şi în care eu eram în 
patru labe, iar Viktor era în spatele meu cu chipul schimonosit 
de plăcere. Am strecurat plicul în cutia poştală a familiei Juliei 
având în minte un singur scop: să nu mai las pe nimeni să mă 
umilească vreodată. 

O lună mai târziu, m-am înscris la facultate cu numele meu 


mijlociu, Faye, după autoarea cărţii preferate a mamei mele. 
Matilda nu mai exista. 


[3] 


Un chelner trecu în grabă prin spatele lui Faye - cu siguranţă, 
se îndrepta spre bărbaţii burduhănoşi instalaţi la câteva mese 
mai încolo. Erau genul de bărbaţi care impuneau să fie serviţi cu 
rapiditate. Ceea ce nu era de mirare, căci arătau cu toţii ca şi 
cum nu-i mai despărţea decât o ceafă de porc de un atac de 
cord. 

Faye o privea pe Alice, care tocmai se instalase în faţa ei. 
Când făcuse cunoştinţă cu ea şi cu celelalte femei burgheze cu 
care socializa, le poreclise „gâştele”, deoarece rolul lor principal 
era să depună ouă pentru bărbaţii lor. Trebuiau să se 
concentreze să aducă pe lume moştenitori şi apoi să protejeze 
sub aripile lor drapate cu Gucci progeniturile împinse de la spate 
mai ceva ca la jocul de curling. Când copiii începeau să meargă 
la grădinițele alese pe sprânceană, era momentul să-şi ocupe 
timpul cu activități potrivite. Să facă yoga. Să-şi facă 
manichiura. Să organizeze cine. Să se asigure că femeia de 
serviciu îşi face bine treaba. Să gestioneze armata de 
babysittere. Să-şi supravegheze kilogramele. Sau mai degrabă 
lipsa lor. Să fie disponibile şi excitate. Şi, cel mai important: să 
înveţe să treacă cu vederea momentele când soţii lor se 
întorceau acasă de la o „cină de afaceri” târzie cu cămaşa pe 
jumătate scoasă din pantaloni. 

La început, făcuse mişto de ele. De lipsa lor de cultură 
generală, de lipsa de interes pentru adevăratele valori ale vieţii, 
de faptul că ambițiile lor se limitau la a-şi procura ultimul model 
de poşete Rockstud de la Valentino şi la alegerea dintre St. 
Moritz sau Maldive ca destinaţie pentru vacanţa de primăvară. _ 

Jack îi ceruse însă „să păstreze relaţii armonioase” cu ele. In 
special cu soţia lui Henrik, Alice. Aşa că acum se vedea în mod 
regulat cu gâştele. 

Nici Faye, nici Alice nu nutreau sentimente de simpatie una 
pentru cealaltă. Vrând-nevrând însă, soarta li se împletea 
datorită firmei pe care o aveau bărbaţii lor. Datorită increa;bi/ei 
prietenii a soţilor lor, după cum apăruse la un moment dat într-o 
revistă de afaceri. 

Alice Bergendahl avea 29 de ani, cu trei ani mai puţin decât 
Faye. Avea pomeţii obrajilor proeminenţi, talia unui copil de 
zece ani, picioare ca ale lui Heidi fucking Klum pe catalige. Şi, în 


plus, născuse doi copii frumoşi şi sănătoşi. Cel mai probabil cu 
zâmbetul pe buze pe toată durata travaliului. lar între durerile 
naşterii e posibil să-şi fi ocupat timpul liber tricotând o căciuliţă 
drăguță pentru pruncul minunat care tocmai îi despica păsărica 
frumos mirositoare în două părţi perfecte. Dar Alice Bergendahl 
nu era doar frumoasă, cu alură de fetişcană, slabă şi frumos 
mirositoare. Era şi creativă şi sociabilă, prin urmare, organiza 
mici serate delicioase la care era musai să vină toate gâştele 
împreună cu bărbaţii lor, altfel ajungeau pe lista neagră a lui 
Alice. Care era echivalentă cu Guantânamo în lumea burgheză 
din Stockholm. 

Împreună cu Alice la Riche se afla o altă femeie cu picioare 
lungi, pe care o chema Iris şi care era măritată cu finanţistul 
Jesper, care făcea trading. Un sărăntoc în contextul de faţă, dar 
un posibil up-and-comer*, de aceea Iris se bucura de un statut 
de probă în anturajul lui Alice, până când succesul lui Jesper 
putea fi confirmat. Soarta ei avea să se pecetluiască cu 
siguranţă în lunile următoare. 

Au comandat salată - doar câte o porţie mică pentru fiecare, 
fireşte - şi trei pahare de cava. Luau îmbucături minuscule şi-şi 
zâmbeau în timp ce povesteau despre copii. Ceea ce, de altfel, 
constituia singurul subiect de discuţie. In afară de iubiții lor soţi. 

— Jesper şi-a luat liber în vacanţa de Paşte, zise Iris. Vă daţi 
seama? De patru ani, de când ne-am căsătorit, nu şi-a luat 
niciodată concediu mai mult de o săptămână pe an. Da, cânda 
venit acasă într-una din zilele trecute, m-am trezit cu surpriza 
unei călătorii în insulele Seychelles. 

Faye simţi o împunsătură de invidie pe care o clăti cu o gură 
de cava. 

— Super, zise ea. 

În sinea ei însă se întreba ce-l făcea pe Jesper să simtă nevoia 
de a-şi spăla în acest fel conştiinţa încărcată. 

Restaurantul era plin. Turiştii plasați la mesele de la ferestre 
erau mulţumiţi că prinseseră loc. Cu maldăre de sacoşe de 
cumpărături sub masă. Încercau să nu pară impresionați, dar, 
printre îmbucături, cercetau împrejurimile cu ochii mari. Când li 
se fixa privirea asupra vreunei persoane interesante, se aplecau 
peste farfurii şi şuşoteau între ei - impresionați de prezentatorii 
de televiziune, artiştii şi politicienii aflaţi în local. Pe adevărații 


6 în engl. în orig., în contextul de faţă „baştan în devenire”. 


potentaţi, cei care trăgeau sforile din culise, nu-i recunoşteau 
însă. Dar Faye ştia cu exactitate cine erau. 

— E superb în insulele Seychelles, zise Alice. E atât de exotic. 
Dar cum mai stau cu siguranţa? Au fost ceva... probleme pe 
acolo. 

— Insulele Seychelles se află în Orientul Mijlociu? întrebă Iris 
nesigură în timp ce plimba o bucată de avocado prin farfurie. 

Faye luă o gură de cava ca să nu izbucnească în râs. 

— Pe acolo pe undeva, nu? Pe unde face ravagii Statul 
Islamic. 

Alice strâmbă din nas la chicotul care se pornise în gâtul lui 
Faye. 

— Sunt sigură că nu e niciun pericol, zise lris, care acum 
împingea cu furculiţa o jumătate de ou. Jesper nu ne-ar expune 
niciodată vreunui risc pe mine şi pe micuțul Orvar. 

Micuţul Orvar? Ce-i făcea oare pe oamenii ăştia să-i dea 
copilului un nume care i s-ar fi potrivit mai degrabă unui pirat 
sifilitic din secolul al XVIII-lea? Faye se văzu însă nevoită să 
admită că şi Julienne suna destul de pompos. Dar fusese 
propunerea lui Jack. Argumentase că suna bine şi că avea să 
funcţioneze pe plan internaţional. Şi era important să te asiguri 
de viabilitatea globală a copiilor tăi încă de când se aflau în 
pântec. Aici dăduseră greş cu Orvar, dar puteau schimba mai 
târziu. Cu vreo lună în urmă, un băieţel de la grădiniţa lui 
Julienne pe care îl chema Sixten devenise brusc Henri. Confuzia 
trebuie să fi fost totală în capul micuţului de trei ani, dar nu se 
putea ţine seama de astfel de detalii, dacă se dorea cu adevărat 
ca băiatul să reuşească în context internaţional. 

Faye goli paharul şi îi făcu un semn discret chelneriţei să i-l 
umple din nou. 

— Bineînţeles că nu v-ar expune la riscuri, zise Alice în timp 
ce mesteca sexos o foaie de salată. 

Cum însă citise într-o revistă de sănătate că e bine să mesteci 
de cel puţin treizeci de ori, ipostaza ei sexy se transformă la 
scurt timp în imaginea unei vaci rumegânde. 

Faye se uită cu groază în propria farfurie. Devorase deja 
jumătate din salată şi continua să-i fie la fel de foame. Scrută cu 
poftă comenzile de la masa vecină care tocmai veniseră. Biftec. 
Chiftele. Paste. Farfuriile fură aşezate în faţa bărbaţilor rotofei, 
îmbrăcaţi la costum. Din aceia care îşi permit să aibă burtă. 


Despre bărbaţii săraci se spune că sunt graşi, cei bogaţi au însă 
greutate. Îşi dezlipi privirile de pe chiftele. În compania lui Alice 
nu se mâncau chiftele cu sos cu smântână şi piure de cartofi. 

— Nu ţi-ar prii să fii răpită preţ de câteva săptămâni, Iris? zise 
Faye. Ar fi o super dietă şi, dacă-i rogi frumos, cu siguranţă ti-ar 
face rost şi de un covoraş de yoga. 

Se uită la salata de care Iris nici nu se atinsese. 

— Nu se glumeşte despre astfel de lucruri. E groaznic! 

Alice scutură din cap, iar Faye oftă. 

— Seychelles e un grup de insule din oceanul Indian. Suntem 
mai aproape de Orientul Mijlociu în momentul de faţă. 

Se făcu tăcere. Iris şi Alice se concentrau asupra salatelor lor. 
Faye asupra paharului de cava, care era din nou aproape gol. 

— Aţi văzut cine a venit? şopti Iris aplecându-se în faţă şi 
aruncând priviri spre intrare. 

Faye încerca să-şi dea seama la cine se referea. 

— Acolo. Cel care tocmai a intrat şi stă de vorbă cu barmanul. 

Faye îl văzu în sfârşit. Era cântăreţul John Descentis. Artistul 
preferat al lui Jack. Avusese o traiectorie descendentă în ultimii 
ani, iar acum apărea cel mai adesea în revistele de scandal, 
care scriau despre eşecul relaţiilor sale amoroase, cum dăduse 
faliment sau la ce petreceri jenante cu staruri de mâna a doua 
mai participase. Fu escortat la masa de vizavi, împreună cu 
însoţitoarea sa, o tipă frumuşică la vreo 25 de ani, în haină de 
piele şi cu părul negru vopsit. 

— Două beri, pentru început, îi zise el chelnerului. 

Alice şi Iris îşi dădură ochii peste cap. 

— Mă întreb cum de-l primesc aici, mormăi Alice. Locul ăsta a 
început să-şi piardă prestigiul. 

Corpul lui Iris se scutură atât de puternic de scârbă, încât 
brăţările băţoase din aur de la Cartier începură să zăngănească. 

Faye privi în direcţia lui John Descentis. Plănuia de ceva 
vreme să organizeze o petrecere de aniversare pentru Jack, 
căruia i-ar fi plăcut nespus să-l audă pe Descentis cântând. Se 
ridică. Sub privirile îngrozite ale lui Alice şi Iris, se duse la masa 
muzicianului. 

— Îmi cer scuze că vă deranjez. Mă cheamă Faye. 

John Descentis o cercetă cu privirea. 

— Bună, Faye, zise el cu un zâmbet strâmb. Nicio problemă, 
nu deranjezi deloc. 


— E ziua soţului meu, Jack, în aprilie şi organizez o petrecere 
la restaurantul Hasselbacken. Jack e un fan înfocat al 
dumneavoastră. Voiam să vă întreb dacă sunteţi disponibil să 
veniţi să cântaţi câteva melodii. 

— E vorba de Jack Adelheim, antreprenorul? 

Tipa cu părul negru se crispă în semn de nemulţumire, dar 
John îşi îndreptase postura pe scaun. 

Faye îi zâmbi. 

— Exact. Are o companie care se numeşte Compare. 

— Da, desigur, am auzit de el. Bine, nicio problemă. Nu ştiam 
că-i place muzica mea. 

— Încă de când era adolescent. Are toate discurile acasă. LP- 
uri, adică! 

Faye râse. 

— Poate că nu e un lucru cu care să te mândreşti în 
interviurile cu presa financiară, zise John. 

Tipa oftă adânc, se ridică de la masă şi anunţă monoton că se 
duce la baie. 

Faye se aşeză pe locul ei. Se simţea tentată să ia şi berea pe 
care chelnerul o pusese pe masă, dar se abţinu. Cu coada 
ochiului, le vedea pe Alice şi pe Iris care se holbau la ea. 

De-abia aştepta să-i povestească lui Jack. De fapt, ar fi trebuit 
să ţină totul secret şi să-i facă o surpriză, dar se cunoştea prea 
bine şi ştia că n-avea să reuşească. 

— Îmi dai... pot să vă cer numărul de telefon? Ca să vă dau 
toate detaliile. Şi să negociem un preţ. 

— Sigur. Dă-mi tu numărul tău şi îţi trimit eu un mesaj. 

Tastă un mesaj către ea şi îşi arcui buzele într-un zâmbet care 
încă avea un oarecare şarm obosit. Gurile rele ziceau că făcuse 
cure repetate de detoxificare şi că nu era vorba doar de alcool, 
dar de data asta părea să fie treaz. 

Mobilul scoase un bip. Faye îşi aruncă rapid ochii pe mesaj, un 
smiley care făcea cu ochiul, apoi se întoarse la masa ei. 

— Ce i-ai spus? întrebă Alice în şoaptă, deşi auzise cu 
siguranţă întreaga conversaţie. 

Dacă n-ar fi ştiut că are botox injectat în frunte, Faye ar fi 
putut să jure că pe faţa lui Alice apăruse o cută de îngrijorare. 

— O să cânte la petrecerea de ziua lui Jack. 

— El? şuieră Alice. 

— Da, chiar el. John Descentis. Lui Jack îi place la nebunie 


muzica lui. 

— Lui Jack n-o să-i convină, vor fi de faţă parteneri de afaceri. 
Nu dă bine, pur şi simplu. 

— Ştiu ce-i place şi ce nu-i place soţului meu, Alice. Tu să-ți 
vezi de familia ta şi lasă-mă pe mine să mă ocup de a mea! 


Faye se înveli mai strâns în pardesiu, când ieşi în cele din 
urmă de la Riche. Dinspre Nybroviken bătea un vânt rece ca 
gheaţa. Cerul era mohorât. Oamenii treceau pe lângă ea cu paşi 
iuți, aplecaţi un pic înainte. Reducerile de şaptezeci la sută de la 
Schuterman se apropiau de final, iar faimosul magazin de modă 
avea vitrinele golite. 

Mai avea o oră la dispoziţie înainte de sfârşitul orelor de lucru 
ale babysitterei. Se îndrepta spre Stureplan, când un Porsche 
Boxter roşu ca oja de unghii frână brusc, făcându-l pe 
taximetristul de la Taxi Stockholm, aflat în spate, să claxoneze 
furios. 

Geamul maşinii cobori şi Faye o văzu pe Chris Nydahl 
aplecându-se peste scaunul din dreapta, cu braţele odihnindu-i- 
se pe volan. 

— Să te duc undeva, păpuşă? zise ea, prefăcându-se că vrea 
s-o acosteze. 

Jack o detesta pe Chris şi Faye privi îngrijorată în jur. Dar 
meliţele împopoţonate în Gucci rămăseseră la Riche, în 
continuare în stare de şoc, probabil, din cauza 
comportamentului ei şi Faye îşi dădu brusc seama cât de mult îi 
lipsise Chris. Umorul ei brut, râsetele şi poveştile incredibile 
despre partide de sex şi petreceri dezmăţate până dimineaţa. 
Odinioară fuseseră ca două surori. 

Faye deschise portiera şi se strecură înăuntru. Scaunele erau 
îmbrăcate în piele cu imprimeuri de blană de leopard şi se 
auziră scârţâituri când Faye se instală. 

— Super maşină, zise ea. Foarte discretă. 

Chris înşfăcă sacoşele de shopping de la picioarele lui Faye şi 
le aruncă în dezordine în spaţiul minuscul din spatele lor. Se 
auzi claxonul unei maşini. 

— Pulă bleagă, exclamă Chris arătându-i şoferului degetul 
mijlociu în oglinda retrovizoare înainte de a porni. 

Faye scutură din cap râzând. În compania lui Chris se simţea 
mereu cu zece ani mai tânără. 


— Ce rost mai are să ai atâţia bani încât să poţi să închizi 
gura întregii lumi, dacă nu închizi niciodată gura lumii cu ei? 
mormăi Chris aruncând o privire furişă în oglindă. 

— De unde naiba le scoţi? 

— Asta-i o replică pe care am auzit-o într-un serial. 

Se întoarse spre Faye, care ar fi preferat ca prietena ei să 
rămână cu privirea fixată la drum. 

— Cât timp avem la dispoziţie înainte să te întorci la datoriile 
conjugale şi alte alea pe care o să le regreţi când o să fii o babă 
incontinentă? 

Faye se agăţă înspăimântată de centura de siguranţă când 
Chris nu păru să bage de seamă că semaforul din faţa lor se 
făcuse roşu. 

— Aproximativ o oră. 

— Foarte bine. 

Fără a o preveni, Chris trase de volan, întoarse printr-un viraj 
şi scăpă ca prin urechile acului de o coliziune frontală cu un 
autobuz. Faye se ţinea acum cu disperare de centura de 
siguranţă. 

— Mergem în Djurgården, zise Chris. 

Faye nu reuşi decât să aprobe din cap. 

Găsiră un restaurant deschis şi comandară cafea. Ca de 
obicei, lui Chris nu părea să-i pese deloc de felul în care ceilalţi 
clienţi ai restaurantului se uitau la ea. Chris scria pentru £//e 
articole despre femei de afaceri şi apărea frecvent la diverse 
emisiuni TV. Cu o săptămână în urmă fusese invitata lui Malou”. 

Imediat după facultate, pe care, spre deosebire de Faye, ea o 
terminase, Chris îşi deschisese primul salon de coafură ce avea 
părului şi pe care îl construise plecând de la ideea că orice 
femeie are dreptul să se simtă ca o regină. Făcuse şi o şcoală de 
coafură şi chiar profesase pe toată perioada studiilor de 
economie pentru a se putea întreţine. Incă de când se 
cunoscuseră, îi declarase lui Faye că avea de gând să pună 
bazele unui imperiu. La cinci ani după absolvire, avea deja zece 
saloane Queen, răspândite în majoritatea oraşelor mai mari din 
Scandinavia. Banii serioşi îi făcuse însă din produsele pe care le 
lansase. Standardele ecologice, calitatea şi ambalajele super 


7 Marie-Louise „Malou” von Sivers este o jurnalistă suedeză şi 


prezentatoare de televiziune, care lucrează mai ales pentru TV4. 


atrăgătoare în combinaţie cu personalitatea convingătoare a lui 
Chris făcuseră ca produsele ei să ajungă la cei mai mari 
distribuitori din Europa. Incetul cu încetul, reuşise să intre şi pe 
vasta piaţă din SUA. 

— Nu înţeleg cum faci faţă prânzurilor cu mumia aia şi cu 
alaiul ei de înmormântare în fiecare săptămână. 

— Alice? Nu e chiar aşa de rea, de fapt... 

Faye ştia că Chris ştie că ea minte. Dar Jack n-ar fi iertat-o 
niciodată dacă îi lua partea lui Chris împotriva lui Alice. 

Pe vremea studenţiei, Chris avusese o relaţie scurtă dar 
intensă cu Henrik, soţul lui Alice. Faye, Jack, Chris şi Henrik 
fuseseră un cvartet de nedespărţit. Intr-o zi însă, Chris 
deschisese ziarul şi citise anunţul despre logodna lui Henrik cu 
Alice. Henrik alesese familia bună, banii şi docilitatea în locul 
dragostei. 

De-a lungul anilor ce trecuseră de atunci, Chris se folosise de 
bărbaţi ca şi cum ar fi fost bunuri de consum. Faye ştia că 
prietena ei purta o rană adâncă în piept şi bănuia că, într-un fel 
sau altul, încă mai suferea după pierderea lui Henrik, deşi n-ar fi 
recunoscut-o niciodată. Dar Jack îi povestise lui Faye despre tot 
ce se întâmpla dincolo de aparențele încântătoare, despre cât 
de des Henrik călcase strâmb. Despre cum el, care fusese 
mereu foarte timid, odată cu trecerea anilor şi cu creşterea 
averii, se transformase în altcineva, cineva care se purta ca şi 
cum ar fi vrut să recupereze timpul pierdut. 

— Bine, dacă zici tu, răspunse Chris. Dar nu e ciudat? 

— Ce anume? 

— Că în ciuda milioanelor pe care Henrik i le presară în cale, 
încă n-a fost în stare să plătească pe cineva ca să-i scoată băţul 
ăla din fund. 

Faye începu să chicotească. 

Chris deveni serioasă şi cobori vocea. 

— Vorbesc serios, Faye. Nu înţeleg cum faci faţă. Ştiu cât de 
mult ai contribuit la punerea pe picioare a firmei, ideea în sine a 
fost a ta, şi i-ai şi ajutat pe Henrik şi pe Jack să creeze structura 
companiei. Dar e o realitate despre care nu vorbesc când se 
laudă cu succesul lor în revistele financiare. Nu al vostru. Nu al 
tău. Ci al lor. De ce să stai toată ziua acasă şi să-ţi ocupi timpul 
cu... Dumnezeu ştie ce. E risipă de resurse! Eşti una dintre cele 
mai deştepte persoane pe care le-am întâlnit vreodată, cu toate 


că mă întâlnesc pe mine însămi în fiecare zi. 

Zâmbi, dar era un zâmbet forţat. Deschise gura ca să 
continue, însă Faye o întrerupse. 

— Încetează. Îmi iubesc viaţa. 

Simţea furia arzându-i gâtul, ca arsurile de care suferise în 
ultimele luni de sarcină. O adora pe Chris, dar nu suporta s-o 
audă vorbindu-l de rău pe Jack. Schimba mereu sensul lucrurilor, 
făcându-le să pară altfel decât erau de fapt. Chris nu înţelegea 
că tot ce făcea Jack făcea pentru ea şi pentru Julienne. Nu vedea 
toate sacrificiile lui, toate alegerile grele pe care era nevoit să le 
facă, tot timpul pe care era musai să-l dedice firmei. Şi ce 
importanţă avea că ei nu i se recunoşteau meritele vizavi de 
Compare în public? Jack ştia. Henrik la fel. Era de ajuns. Pentru 
firmă, era mai bine să se cultive mitul despre Jack şi Henrik şi 
parteneriatul lor unic. 

Chris n-avea familie, trecea de la un bărbat la altul. Nu 
înţelegea ce înseamnă să porţi responsabilitatea unei familii. Ce 
sacrificii presupune. Chris nu făcea niciodată niciun fel de 
compromis. 

— Sper să ai dreptate, zise Chris. Dar ce s-ar întâmpla dacă 
te-ar părăsi? Zi-mi măcar că aţi modificat contractul prenupţial 
după ce s-a născut Julienne. Ca să capeţi şi tu ceva? In caz de 
nevoie? 

Faye zâmbi. Chris era o dulce când se îngrijora pentru ea. 

Scutură din cap: 

— Nici măcar n-a fost ideea lui Jack, ci a lui Henrik. Jack n-a 
vrut, fireşte, să încheiem nenorocitul ăla de contract prenupţial, 
dar investitorii au insistat. 

— Dacă divorţaţi, te trezeşti cu nimic. Nada. 

Chris vorbea încet şi clar. Ca unui copil. Cine naiba se credea? 
Şi asta doar pentru că ea nu avea pe cineva ca Jack. 

Faye trase adânc aer în piept de câteva ori. _ 

— Nu vom divorța. Suntem mai fericiţi ca niciodată. Invaţă să 
accepţi că asta e viaţa mea şi mi-o trăiesc cum cred de cuviinţă. 

Chris rămase tăcută preţ de o clipă, după care ridică mâinile 
cu un gest care indica reticenţă. 

— lartă-mă, ai dreptate, n-o să-mi mai bag nasul unde nu-mi 
fierbe oala. 

Îşi etală zâmbetul irezistibil. În plus, Faye ştia că prietena sa 
avea intenţii bune. Nu voia să se pună rău cu ea. 


— Hai să vorbim despre ceva mai amuzant. Ce zici de un 
weekend undeva împreună? Doar tu şi cu mine? 

— Ar fi superb, zise Faye cu ochii pe ceas. 

Era cazul să se grăbească. 

— Trebuie doar să-l întreb pe Jack mai întâi. 

Faye îi trimise lui Chris o bezea din mers, în timp ce suna 
după un taxi. 

Chris rămase pe scaun uitându-se în urma lui Faye, care se 
grăbise să iasă. 


Stockholm, august 2001 


Stăteam tolănită în pat şi scriam în jurnal, îmi descărcăm 
sufletul. Ce uşurare că Matilda nu mai exista! Nimeni nu mă 
cunoştea. Nimeni nu ştia nimic despre ce se întâmplase. Când 
mă întreba cineva despre familia mea, ziceam doar că părinţii 
mei au decedat amândoi. Accident de maşină. Şi că nu aveam 
fraţi. Ceea ce era adevărat. Nu aveam fraţi. Nu mai aveam. 

Câteodată îl visam pe Sebastian. Insă îmi era mereu imposibil 
să intru în contact direct cu el. Se afla mereu dincolo de punctul 
din care l-aş fi putut atinge dacă întindeam braţele. Incă mai 
puteam să-i simt mirosul când închideam ochii. 

După ce-l visam pe Sebastian, de fiecare dată mă trezeam 
leoarcă de transpiraţie. II vedeam atât de clar cu ochii minţii. 
Părul lui închis la culoare şi ochii albaştri-deschis. Semăna atât 
de mult cu tata, deşi erau atât de diferiţi ca fel de-a fi. De obicei, 
îmi lua ceva timp să adorm la loc. 

Dar noua mea identitate, Faye, îmi dădea forţă. Deocamdată, 
o ţineam secretă faţă de Viktor, căci poate n-avea să înţeleagă. 
Tuturor celorlalţi le arătam însă noul meu eu, plin de încredere 
în sine, care nu avea nimic în comun cu Matilda. Şi lucrul cel mai 
important era că scrisorile de la închisoare nu mai ajungeau la 
mine. Nu deschisesem niciodată vreuna dintre ele. Dar încă îmi 
aminteam groaza pe care o simţeam când vedeam scrisul tatei 
pe plicuri. Acum nu mai ştia unde sunt, nu mă mai putea 
contacta. Nu mai exista. Făcea parte din lumea Matildei. 

M-am întins după poşetă, am vârât jurnalul în buzunarul 
interior şi am tras fermoarul. 

Dacă n-ar fi fost visele, chiar aş fi putut să-mi cred propria 
minciună, cum că trecutul era îngropat. Dar continuam să-l văd 
pe Sebastian noaptea. La început în viaţă, cu ochii lui 


pătrunzători, care sfredeleau în adâncuri. Apoi atârnând de 
curea. 


[4] 

Duminică dimineaţa. Faye se grăbea să curețe după micul 
dejun luat de Julienne, ca Jack să nu mai fie nevoit să vadă 
haosul pe care aceasta îl lăsa în urma ei. E drept că nu 
transforma bucătăria în Pearl Harbor, dar Faye înţelegea totuşi 
şi punctul de vedere al lui Jack, şi anume, că nu era deloc plăcut 
să intri într-o bucătărie vraişte în fiecare dimineaţă. 

Se hotărâse să nu-l deranjeze pe Jack vorbindu-i despre 
eventualul său weekend cu Chris. N-avea să ducă decât la 
certuri şi iritare. 

Deşi nu voise să recunoască faţă de Chris, ea şi Jack treceau 
printr-o perioadă dificilă. E o chestie prin care trec toate 
cuplurile. Munca îl solicita atât de mult pe Jack, iar ea nu era cu 
siguranţă prima femeie din istoria omenirii care simţea că 
versiunea ideală a soţului său era rezervată pentru serviciu. Işi 
dorea, fireşte, ca el să fi avut mai multă energie şi mai mult 
timp. Pentru ea şi pentru Julienne. Dar alunga rapid astfel de 
gânduri. Aparţinea acelui procent format din cei mai bogaţi 
oameni din una dintre cele mai prospere ţări din lume. Nu avea 
nevoie să lucreze, nu-şi făcea griji legate de plata facturilor şi 
nici măcar de luatul de la grădiniţă. Avea la dispoziţie o armată 
de babysittere şi femei de serviciu pregătite să o ajute în orice 
fel. | se întâmpla chiar să trimită acasă sacoşele de shopping cu 
un serviciu de curierat, ca să nu mai fie nevoită să le târască 
după ea. 

Jack însă purta o responsabilitate enormă, responsabilitate 
care îl făcea să fie scurt la vorbă şi rece. Cu ea, cel puţin. Dar 
ştia că era o situaţie temporară. In câţiva ani aveau să se 
aprecieze mai mult unul pe celălalt. Să călătorească împreună. 
Să aibă mai mult timp pentru viaţa şi visurile lor. 

— Sper că-ţi dai seama că nu e deloc amuzant pentru mine să 
muncesc ca un câine, avea el obiceiul să-i spună. Bineînţeles că 
aş prefera să fiu acasă şi să mă bucur de viaţă împreună cu tine 
şi cu Julienne, fără să fiu nevoit să-mi fac griji pentru plata 
facturilor. În curând însă, vom fi doar noi doi, iubito. 

De fapt, trecuse ceva vreme de când îi spusese asta ultima 
dată. Dar promisiunea dăinuia. Faye avea încredere în el. 

Julienne stătea pe canapea cu iPad-ul în poală. Faye îi dăduse 
căştile fără fir ca să nu-l deranjeze pe Jack. Îşi învățase fiica să 


nu facă zgomot dimineaţa. 

Se aşeză lângă ea pe canapea, îi dădu o şuviţă de păr la o 
parte şi remarcă fără surprindere că Julienne se uita la filmul 
Frost pentru a mia oară, cu siguranţă. Dădu drumul la ştirile de 
la televizor şi reduse volumul la minimum. Se bucura de căldura 
corpului lui Julienne lângă ea. De apropierea dintre ele. 

Uşa dormitorului se deschise şi Faye îl auzi pe Jack 
îndreptându-se spre bucătărie. Asculta zgomotul paşilor lui, 
încercând să ghicească în ce stare de spirit era. Îşi ţinea 
respiraţia. 

Jack tuşi. 

— Poţi să vii până aici? întrebă el cu vocea cuiva proaspăt 
trezit din somn. 

Faye se îndreptă spre bucătărie în grabă. Îi zâmbi. 

— Ce-i asta? întrebă el arătând cu mâna. 

— Ce? 

Detesta senzaţia că nu-l înţelege, comunicarea nefuncţională 
dintre ei. Odinioară fuseseră Jack şi Faye. De la egal la egal. O 
echipă ai cărei membri se cunoşteau până în cele mai mici 
detalii. 

— Asta nu-i un blat de bucătărie pe care să vrei să-ţi faci un 
sandvici, zise Jack şi îşi trecu mâna peste suprafaţa de 
marmură. Nu eu, în orice caz! 

Ridică mâna. Câteva firimituri i se lipiseră de palmă. Cum 
putuse să fie atât de proastă? Atât de dezordonată? Era sub 
demnitatea ei. 

Faye înşfăcă laveta. Îşi simţea bătăile inimii bubuindu-i în 
urechi. Şterse firimiturile care rămăseseră, le prinse în mâna 
liberă şi le azvârli în chiuvetă. Aruncă o privire spre Jack înainte 
de a da drumul la robinet ca să spele chiuveta cu peria. 

Atârnă laveta la uscat şi puse peria în suportul ei argintiu cu 
design clasic. 

— Vrei o cafea, dragule? întrebă ea. 

Deschise dulapul în care se aflau capsulele Nespresso şi luă în 
mod automat două de culoare mov, preferatele lui Jack. Un 
Lungo şi un Espresso într-o ceaşcă cu un pic de lapte spumă. Lui 
Jack îi plăcea cafeaua tare. 

Jack întoarse capul şi privi spre salon. 

— De fiecare dată când mă uit la Julienne, stă aplecată asupra 
unui ecran. Trebuie să faci mai multe eforturi. Citeşte-i, joacă-te 


cu ea. 

Câteva picături de cafea se prelinseră pe marginea ceştii 
albe. Faye le şterse cu degetul şi îi dădu cafeaua lui Jack. El nu 
păru nici măcar să observe. 

— Ştii ce mi-a povestit Henrik? Saga şi Carl nu au voie să 
folosească tabletele mai mult de o oră pe zi. In schimb, merg la 
muzee, iau lecţii de pian şi de tenis, citesc. Saga face şi balet, 
de trei ori pe săptămână, la şcoala lui Alhanko8. 

— Julienne vrea să joace fotbal, zise Faye. 

— E exclus. N-ai văzut ce picioare fac fetele care joacă fotbal? 
Ca nişte butuci. Şi ce vrei, să joace cu fetele din cartierele 
mărginaşe, să-i audă pe taţii lor înjurându-l grosolan pe arbitru? 

— OK. 

— OK ce? 

— Julienne n-o să joace fotbal. 

Faye îşi puse palma pe pieptul lui şi se dădu mai aproape. 
Lăsă palma să coboare peste burtă până între picioare. 

Jack o privi cu stupoare. 

— Incetează. 

Faye îşi văzu conturul braţului gras şi palid în geamul lucios al 
cuptorului. Bineînţeles că Jack nu voia să o atingă. Se neglijase 
mult prea multă vreme. 

Faye se încuie la toaletă. Îşi dădu jos toate hainele şi îşi 
examină corpul gol din diferite unghiuri. Sânii păreau fără vlagă. 
Ca nişte lalele care s-au ofilit în vază. Să vorbească cu Jack 
despre o operaţie de mărire a sânilor? Ştia că Alice îşi făcuse 
deja. Era un lucru ce trebuia făcut cu gust. Nu kitsch. Nu-i 
trebuiau mingi de plajă. 

Avea burtă, nici nu-şi mai aducea aminte cum arăta fără ea, 
iar picioarele erau o masă de piele albicioasă, care atârna. Când 
îşi contracta muşchii fundului, i se formau gropiţe în piele. Ca pe 
suprafaţa Lunii. 

Îşi ridică privirea. Avea tenul palid şi ochii încercănaţi. Pielea 
şi părul îi erau lipsite de strălucire şi nici nu se mai putea spune 
că avea vreo frizură. Când se apropie de oglindă, observă 
câteva fire grosolane şi albe. Şi le smulse rapid şi le dădu 
drumul sub apa de la robinet. 

Măcar să nu fi început să-i fie ruşine cu ea. Se plângea oare 


3 Anneli Elisabeth Alhanko Skoglund este o renumită balerină şi actriţă 
suedeză. 


prietenilor? Poate aceştia îi aruncau vorbe înţepătoare? 
Incepând de azi, avea să mănânce sănătos şi să facă sport o 
dată, ba nu, de două ori pe zi. Gata cu vinul, cu cinele gurmande 
şi cu snackurile seara, în timp ce-l aştepta pe Jack să vină acasă. 

Jack bătu la uşă. 

— Ai de gând să mai stai mult acolo? 

Faye tresări. 

— les imediat, dragule, croncăni ea cu vocea răguşită. 

Jack rămăsese pe loc şi ea începu să se crispeze. 

— Ştiu c-am fost ocupat în ultima vreme, zise el. Hai să ieşim 
la un restaurant împreună miercuri, ce zici? Doar noi doi? 

Faye simţi cum îi dau lacrimile, acolo, goală în mijlocul băii. 
Se îmbrăcă rapid. Jack al ei. Dragul, dragul ei Jack. 

Descuie uşa. 

— Sigur, iubitule. 


Două ore mai târziu, Faye se afla în faţa raionului de carne din 
supermarketul aflat în piaţa Karlaplan, căutând ceva bun pentru 
prânz. Totul era ca de obicei. Preţurile exagerate. Ţipetele 
copiilor şi bârâitul neîncetat al ventilatoarelor de la frigidere. 
Mirosul de umezeală de la gecile de zece mii de coroane şi 
hainele din blană adevărată, nicidecum variante corecte politic 
din material sintetic. Singurele lucruri din material sintetic pe 
care s-ar fi încumetat să le îmbrace lumea de aici purtau marca 
Stella McCartney. Şi asta doar dacă erau destul de scumpe. 

Faye luă un pachet de piept de rață şi se îndreptă spre case. 
O alese pe cea la care servea Max. De obicei, el lucra duminica. 

Privea braţul bine făcut al lui Max în timp ce acesta scana 
produsele clienţilor din faţa ei. Trebuie să-i fi simţit privirea, căci 
se întoarse brusc şi îi zâmbi. 

Când îi veni rândul lui Faye, zâmbetul lui Max se lărgi. Ochii îi 
sclipeau. 

— Cum se simte cea mai frumoasă femeie din Stockholm azi? 

Faye simţi cum i se înroşesc obrajii. Era convinsă că spunea 
asta majorităţii femeilor, şi totuşi. El o vedea. 

leşi din magazin cu paşi sprinteni. 

Când ajunse acasă, se grăbi să despacheteze cumpărăturile. 
Nu era bine să le laşi prea mult afară din frigider. 

— Ai ieşit aşa? 

Faye se întoarse. Jack stătea în pragul uşii. Cu fruntea 


încruntată. 

— Ce vrei să spui? 

Jack arătă spre hainele ei. 

— Nu-ţi dai seama că nu poţi ieşi la cumpărături în haine de 
casă? Dacă te întâlneşti cu cineva care ne cunoaşte? 

Faye închise uşa de la frigider. 

— Casierului Max a părut să-i placă. Mi-a spus că sunt cea mai 
frumoasă femeie din Stockholm. 

Fălcile lui Jack se încleştară. Faye înţelese că făcuse o 
greşeală. Ar fi trebuit să-şi dea seama că nu era un subiect de 
glumă pentru Jack. 

— Flirtezi cu casierii? 

— Nu, nu flirtez. Te iubesc, Jack, doar ştii asta, dar ce pot să 
fac dacă primesc complimente? 

Jack pufni. 

Faye urmări spatele încordat al lui Jack în timp ce acesta se 
îndrepta spre birou. Deşi avea un nod în stomac, era totuşi 
ciudat de mulţumită de ieşirea lui nervoasă. li pasă, îşi zise ea. 
Chiar îi pasă. 


Julienne dormea. Jack şi Faye se aflau în pat. El cu calculatorul 
pe burtă, ea uitându-se la o emisiune de pe Kanal 5, transmisă 
în reluare. 

— Vrei să dau mai încet? 

Jack îşi cobori ochelarii pe vârful nasului şi lăsă în jos ecranul 
laptopului ca să poată vedea televizorul. 

— Nu, nu mă deranjează, zise distrat. 

Prezentatoarea programului primea o nouă invitată. 

— Asta-i Lisa Jakobsson? întrebă el. 

— Da. 

— Înainte era chiar frumoasă. Ce-a îmbătrânit! Şi ce grasă e. 

Jack ridică din nou ecranul laptopului. 

După ce Jack adormi, Faye îşi puse mâna pâlnie în jurul 
ecranului de la iPhone şi intră pe Wikipedia. Lisa Jakobsson era 
cu doi ani mai tânără decât ea. 


Stockholm, august 2001 


Ritul de iniţiere de la ASE era secret, nimic nu trebuia să 
ajungă la urechile rectorului cu privire la cum fuseseră îmbătaţi 
criţă şi înjosiţi studenţii boboci. Participarea era voluntară, dar 


eu nu aveam de ales. Mă hotărâsem să fac tot ce-mi stătea în 
putere ca să fac parte din gaşcă, să am sentimentul de 
apartenenţă. Acum, că eram ca o foaie nescrisă, puteam în 
sfârşit să fac asta. 

Eram cincisprezece fete timorate care ne adunaserăm la 
punctul de întâlnire, o poiană din parcul Haga. Am fost 
întâmpinate de aproximativ la fel de mulţi studenţi din anul doi. 
Erau doar băieţi. Aveau cu ei mai multe sacoşe mari de la IKEA, 
pline cu obiecte de recuzită. Ne-au pus să ne aşezăm într-un 
rând şi ne-au examinat cu atenţie pe fiecare în parte. Ne-au zis 
să ne scoatem tot de pe noi în afară de lenjerie şi ne-au dat 
nişte saci de gunoi negri cu găuri pe care să-i tragem peste cap. 
Apoi am dat pe gât două păhărele de vodcă. Lângă mine se afla 
o fată înaltă, cu forme, pistrui şi părul roşcat nepieptănat. 

— În genunchi! strigă Mikael, şeful neoficial al studenţilor din 
anul doi, care era fiul unui cunoscut magnat imobiliar. 

Avea o frizură blondă de paj, ochii mici ca de porc şi părea să 
fie obişnuit să i se dea ascultare. Ne-am grăbit să-i îndeplinim 
ordinul. 

— Bine, a continuat el. 

Tinea în mână un ou maro. 

— Gălbenuşul ăsta vreau să treacă din gură în gură. Până la 
sfârşitul rândului şi înapoi. Şi când ajunge din nou la prima 
persoană, aceasta trebuie să-l înghită. Tu eşti prima. Cum te 
cheamă? 

Tot rândul aplecă puţin capul ca să vadă cine trăsese lozul 
câştigător. 

— Chris, zise fata de lângă mine. 

Mikael sparse oul lovindu-l de genunchi, aruncă albuşul în 
iarbă şi-i întinse coaja cu gălbenuşul în ea lui Chris. Fata o luă, 
îşi turnă fără nicio ezitare gălbenuşul în gură şi se aplecă spre 
mine. Buzele ni se întâlniră, iar băieţii izbucniră în urale. 
Gălbenuşul intră în posesia mea în timp ce încercam să-mi 
potolesc senzaţia de rău. Am întors capul spre stânga şi am 
repetat procedura cu tipa următoare. 

— Chiar ai de gând să-l înghiţi la sfârşit? am întrebat-o pe 
Chris. 

Ea dădu din umeri. 

— Sunt din Sollentuna. Am înghiţit şi chestii mai naşpa. 

Am început să chicotesc. Ea însă avea în continuare o privire 


neutră. 

— Vii la petrecere? 

— Da. Chiar dacă fac alergie la puştanii ăştia alintaţi şi 
îmbătaţi de putere. Profită de nişte fete impresionabile şi 
tensionate. Geniile astea sunt gunoaiele şcolii. De aia fac 
iniţierea bobocilor aşa devreme, ca să nu apucăm să ne prindem 
ce loseri sunt. Peste două săptămâni niciuna dintre fetele astea 
n-o să se uite la ei măcar. 

— Atunci de ce eşti aici? 

— Trebuie să aleg neghina din grâu, să ştiu cine sunt ca să-i 
pot evita, zise ea franc. Apropo, ai buze mişto. Dacă mă îmbăt şi 
nu am cu cine să mă sărut, o să te caut mai târziu. 

Speram că avea s-o facă. 

Restul după-amiezii a continuat cu activităţi stropite din greu 
cu băutură, care toate păreau gândite să-i excite pe băieţi. Ne- 
au turnat untură râncedă de peşte în păr, ca să fim nevoite să 
facem baie în lenjeria de corp. Au scris zerouri mari în fruntea 
celor care pierdeau concursuri, iar fetelor celor mai matolite li s- 
a făcut onoarea de a primi autografe de la băieţi pe sâni, pe 
şolduri şi pe fund. Din ce în ce mai multe se împleticeau pe unde 
puteau ca să vomite, dar primeam mereu şi mai mult de băut. 

Pe înserat, ritualul a ajuns la final. Am mai făcut o ultimă baie, 
iar apoi ne-au dat înapoi hainele. Făcuseră rost de un vechi 
autobuz al Societăţii de Transport Stockholm care să ne ducă la 
petrecere şi care era deja pe jumătate plin de boboci care nu 
avuseseră curajul să participe la ritul de iniţiere. 

Când am urcat, ceilalţi au început să se ţină de nas. Miroseam 
a vomă, apă de lac şi peşte rânced. Şi duhneam a băutură. Pe 
două dintre fete au trebuit să le care înăuntru şi le-au lăsat pe 
culoarul autobuzului în chiloţi şi sutien. Uneia dintre ele îi căzuse 
sutienul. Din el ieşise la iveală un sân alb ca brânza cu un sfârc 
închis la culoare. Băieţii au început să râdă şi să arate cu 
degetul. Unul dintre ei s-a ridicat de pe scaun şi a început să se 
apropie cu un aparat de fotografiat. Chris a reacţionat 
instantaneu. Mai întâi, a întins braţul, ca o barieră, apoi a sărit în 
picioare şi a blocat culoarul. 

— Unde crezi că te duci, puiule? 

— Nu-şi dă oricum seama, a bolborosit el, doarme dusă. Fă-mi 
loc. 

Chris şi-a încrucişat braţele şi a pufnit. Am observat că îi 


rămăseseră nişte alge în păr, dar avea o autoritate 
impunătoare. Stătea dreaptă ca lumânarea, deşi autobuzul se 
zgâlţâia. Ca şi cum picioarele i s-ar fi înfipt în culoar. Tipul, care 
era cu un cap mai înalt decât ea, a început să şovăie. 

— Nu mai fi aşa de înţepată, ce dracu, e doar o glumă. Sau 
eşti cumva feministă? a zis el pronunţând cuvântul „feministă” 
ca şi cum ar fi fost o înjurătură şi rânjind în acelaşi timp. 

Chris nu s-a mişcat din loc. Ochii tuturor erau acum îndreptaţi 
spre ei. 

— OK, îmi bag picioarele. 

Tipul a început să facă haz de situaţie, încercând să nu lase 
să se vadă că tocmai pierduse o rundă împotriva unei fete. 

— Un’ te duci? a strigat Chris după el, când începuse să bată 
în retragere. 

Eu îmi ţineam respiraţia. Tot nu-l lăsa în pace? 

— Să mă aşez, a zis el nesigur. 

— Nici gând, vii imediat înapoi aici. 

Tipul s-a întors şi a făcut câţiva paşi piezişi spre ea. 

— Dă-ţi jos tricoul, a zis Chris. 

— Ce? 

Tipul a făcut ochii cât cepele. 

— Nici în ruptul capului. 

S-a uitat în jur căutând sprijin, dar toată lumea se mulțumea 
să privească spectacolul cu o mină amuzată. 

— Dă-ţi jos tricoul ăla de rahat, cu guler a la anii '90 şi dă-l 
încoa'. Grăbeşte-te odată, nu vezi că-i e frig? 

Tipul s-a resemnat, s-a executat şi s-a întors la locul lui dând 
din cap. Sub tricoul roz cu guler se ascundea un bust palid şi 
gras, cu ţâţe ieşite în evidenţă, ceea ce nu prea părea să-i 
convină. 

Chris o trezit-o pe tipă, i-a ridicat braţele şi i-a pus cu grijă 
tricoul pe ea. 

— la dă-ncoace, a zis când s-a aşezat la loc lângă mine. 

A luat câteva guri de bere. 

— Bine lucrat, i-am şoptit eu cu sticla de bere în poală. 

— Mersi, deşi e aproape un abuz s-o oblig pe săraca fată să 
poarte tricoul ăla groaznic, a mormăit ea. 


[5] 
__După ce o dusese pe Julienne la grădiniţă, Faye rătăcise prin 
Ostermalm fără o ţintă clară. Gata cu zilele când stătea doar 
acasă. Trebuia să rămână activă. Să ardă calorii şi să devină 
zveltă şi bine antrenată. Declinul trebuia oprit cu orice preţ. 

Stomacul îi chiorăia nemulţumit. Nu mâncase la micul dejun. 
Băuse doar o cafea neagră ca să ardă mai multe calorii în timpul 
plimbării. Imagini cu diferite feluri de mâncare i se perindau prin 
minte ca într-un caleidoscop gastronomic. Dacă se ducea acasă 
acum, n-ar fi putut rezista tentaţiei de a goli dulapurile. Mări 
deci viteza. Se plimba pe Karlavägen în direcţia Humlegården. 
Făcu o grimasă când simţi pe spate senzaţia scârboasă de 
umezeală de la transpiraţie. Nu-i plăcea deloc să transpire. Dar, 
după cum spunea Alice: „Transpiraţia nu-i altceva decât plânsul 
grăsimii”. Nu că ar fi văzut-o vreodată pe Alice măcar cu o 
broboană de sudoare pe frunte. 

Fațadele din secolul al XIX-lea se aplecau cu severitate 
deasupra ei. Stăteau de strajă neclintite. Cerul era albastru- 
deschis, iar soarele se reflecta în zăpada proaspătă, care încă 
nu apucase să fie acoperită de un strat subţire şi gri de 
murdărie. În ciuda transpiraţiei, se simţea mai însufleţită decât 
în ultimele luni. Neaşteptata invitaţie la restaurant a lui Jack 
marcase un punct de cotitură. 

Ea însăşi purta o mare parte din vină pentru faptul că relaţia 
lor stagnase. Acum trebuia să redevină cea pe care o dorea el. 
Incepea o nouă eră. 

Se hotări definitiv să nu mai aducă vorba de propunerea lui 
Chris de a pleca undeva împreună. Era nevoie de ea acasă şi ar 
fi dat dovadă de egoism dacă ar fi petrecut un weekend aiurea. 
Prin urmare, evita apelurile lui Chris, căci ştia dinainte cum avea 
să reacționeze şi ce avea să-i spună. 

Faye mări viteza. Parcă simţea cum se scurgeau kilogramele 
de pe ea, pas cu pas, gram după gram. Transpiraţia 
insuportabilă i se îmbiba în haine. 

Câţiva elevi de la liceul Ostra Real se furişaseră la o ţigară 
lângă zidul din cărămizi grena. Două fete şi doi băieţi. Când 
râdeau, le ieşeau dâre cenuşii de fum pe gură şi pe nas. Nu 
păreau să aibă nicio grijă pe lume. Cu câţiva ani înainte, într-o 
altă epocă, într-o altă viaţă, ar fi putut la fel de bine să fie ea, 


Jack, Henrik şi Chris. 

Jack, cel glumeţ şi abordabil. Aristocratul fără griji care avea 
mereu o invitaţie la vreo petrecere în buzunar. Cu centură 
neagră la activităţi sociale şi la a-i face pe oameni să râdă. 
Henrik era strategul şi gânditorul. Se trăgea dintr-o familie 
simplă din unul dintre cartierele mărginaşe ale Stockholmului şi 
scăpase de acolo graţie faptului că era foarte bun la învăţătură. 
Studia economia industrială la Institutul Regal de Tehnologie şi 
făcea şi ASE-ul în paralel. 

Faye trecu pe lângă cofetăria Tösse. Foitaje, torturi şi prăjituri 
cu scorţişoară aranjate unele peste altele. Producţia de salivă 
din gură i se înteţi şi se forţă să privească în partea opusă. Mări 
încă un pic viteza. Ca să scape. |n apropiere de strada 
Nybrogatan, făcu o pauză. Deschise uşa cafenelei Cafe Mocco şi 
comandă un ceai verde. Fără zahăr. Avea un gust oribil, foarte 
amar, dar îl bău oricum, fiindcă citise că ceaiul verde grăbeşte 
metabolismul. Răscoli într-un teanc de ziare şi găsi Dagens 
Industri, ediţia de weekendul trecut, cu Henrik şi Jack pe 
copertă. Şedinţa foto fusese costisitoare. Stăteau pe o 
motocicletă de epocă, cu ataş. Purtau ochelari de soare şi geci 
de piele. Jack pe motocicletă, Henrik în ataş cu o căciulă de piele 
gen pilot pe cap. Mine vesele, zâmbete largi. 

Titlul era „Imperiul de miliarde contraatacă”. Faye deschise 
ziarul şi dădu paginile ca să ajungă la interviu. Reporterul, Ivan 
Uggla, îi urmărise la lucru timp de o săptămână. Era ciudat că 
Jack nu menţionase nimic despre asta. E drept că dădea 
interviuri destul de des, dar nu pentru reportaje atât de ample. 

Textul începea cu o scenă care avea loc la biroul lor din 
Blasieholmen. Jack povestea despre cum munceau din greu pe 
vremea când fondaseră Compare. Spunea că locuise într-un 
cartier simplu, Bergshamra, şi că ziua mergea la cursuri, iar 
seara muncea pe brânci la planul de afaceri. Ideea de la care 
plecaseră era să facă din Compare o companie de telemarketing 
super ambițioasă. 


„Ştiam că trebuie să sacrific totul pentru a reuşi, să dau totul 
pentru Henrik şi pentru firmă. N-aveam nici timp, nici bani 
pentru altceva în afară de muncă, muncă, muncă, atât cu 
Compare, cât şi ca să avem din ce trăi între timp. Ca să ajungi 
sus, trebuie să joci dur.” 


Adevărul era că Jack nu fusese nevoit să lucreze deloc, 
deoarece ea renunţase la şcoală ca să-l întreţină şi-şi petrecuse 
zilele ştergând mese la Cafe Madeleine. In plus, puseseră la cale 
strategia de PR împreună. Totul era pentru binele firmei. 

Interviul continua în acelaşi stil. În 2005, Compare, care 
ajunsese între timp cea mai de succes companie de 
telemarketing din ţară, se transformase într-o firmă de investiţii. 
Cumpărau firme mai mici, le eficientizau şi le vindeau cu un 
profit uriaş. Adesea, le scindau şi vindeau părţile mai scump 
decât ar fi valorat întregul. Prin urmare, de-a lungul anilor 
reuşiseră să atingă câteva persoane la coarda sensibilă. Profitul 
vorbea însă de la sine, iar într-o lume în care singurul lucru care 
conta erau rezultatele, Jack Adelheim şi Henrik Bergendahl erau 
consideraţi nişte genii de întreaga lume de afaceri. 

După încă ceva vreme, vânduseră aproape totul şi mizaseră 
pe companii de electricitate şi pe firme din domeniul 
prosperității: aziluri de bătrâni, apartamente pentru vârstnici şi 
şcoli. Cu acelaşi rezultat. Se părea că tot ce atingeau Jack şi 
Henrik se prefăcea în aur şi toată lumea voia să aibă de-a face 
cu tinerii Midaşi. Păstraseră numele de la începuturi, care fusese 
ideea lui Faye. De ce să schimbe ceva, când zarul părea să 
nimerească mereu pe şase? 

Aceşti ani de început, în care Faye îl întreţinuse pe Jack şi în 
acelaşi timp îl ajutase să pună bazele Compare, dispăruseră. 
Câteodată se întreba dacă măcar Jack şi Henrik îşi mai aduceau 
aminte de ei sau dacă rescriseseră trecutul şi în propriile lor 
minţi. Partea ei de poveste nu se potrivea cu imaginea 
mediatică a celor doi antreprenori tineri, curajoşi şi ambiţioşi, 
Jack Adelheim şi Henrik Bergendahl. Scenariul era, de altfel, 
perfect, asta o recunoscuse chiar şi ea. Jack, care se trăgea 
dintr-o familie de aristocrați, cu aspectul lui plăcut şi alura de 
dandy, şi Henrik, care se trăgea din suburbiile clasei 
muncitoare, de o frumuseţe brută şi întruchipând imaginea celui 
care a reuşit prin forţe proprii. Erau combinaţia perfectă. Locul 
lui Faye era în fundal. Ca să nu complice comunicarea simplă 
care dădea bine în media. 

Intr-o dimineaţă, reporterul făcuse jogging cu Jack în 
Djurgården. Ivan Uggla reda cu entuziasm timpul şi distanţa 
parcursă. Speculaţiile potrivit cărora Compare urma să fie cotată 


la bursă fuseseră înlăturate de Jack cu un zâmbet, în ritm de 
jogging. 

Pe ultima copertă apărea o fotografie cu Jack la sediul firmei. 

Stătea aplecat peste un birou, cufundat într-o conversaţie, în 
timp ce arăta cu degetul spre o foaie. Lângă el, în prim plan, se 
afla Ylva Lehndorf. Purta o fustă bleu, dreaptă, până la genunchi 
şi avea părul strâns meticulos într-o coadă de cal. 
__ Ylva făcuse mai întâi o carieră de succes în lumea editorială. 
Intorsese pierderile majore şi le transformase în profituri 
bunicele. Eficientizase, venise cu o gândire proaspătă şi pusese 
sub semnul întrebării toate afirmaţiile de genul „aşa facem 
dintotdeauna”. Schimbase structuri şi făcuse să se prăbuşească 
ziduri. Faye o întâlnise la o petrecere cu trei ani înainte şi Ylva 
menţionase că era în căutare de noi provocări. Firea ei voluntară 
şi capacitatea de a gândi limpede o impresionaseră pe Faye, iar 
două săptămâni mai târziu, Ylva fusese angajată de Jack, la 
recomandarea lui Faye. După încă un an, fusese numită director 
financiar la Compare. La această decizie contribuise şi faptul că 
dădea bine să aibă o femeie în consiliul de administraţie. Lucru 
pe care Faye i-l pusese, de asemenea, în vedere lui Jack. Nu 
putea să fie ea însăşi, deoarece luaseră împreună decizia ca ea 
să rămână acasă cu Julienne în primii ani. 

Faye îşi plimbă degetul peste fotografie, de-a lungul siluetei 
Ylvei, contemplându-i şoldurile, fundul, picioarele subţiri şi 
bronzate, până la pantofii negri, cu toc. Era întruchiparea femeii 
care îşi dorise să devină Faye. Diferenţa de vârstă dintre ele era 
de numai cinci ani, dar ar fi putut la fel de bine să fie de 
douăzeci. lar în loc să fie cea mai bună din birou, frumoasă şi 
plină de succes, acum bea un ceai verde cu un gust groaznic la 
Mocco, în timp ce tânjea după produsele de patiserie din vitrină. 
inchise ziarul, cuprinsă de mâhnire. Asta era alegerea ei. ÎI 
alesese pe Jack. Familia. 


Când Jack sosi acasă, Faye se afla pe covoraşul de yoga, în 
haine de sport noi, şi exersa poziţia cu piciorul ridicat în lateral. 
Jack îşi aruncă servieta şi se postă în spatele ei. Camera se 
umplu de un amestec de parfum şi alcool. Faye îşi termină 
exerciţiul, se ridică şi se îndreptă spre el. Când încercă să-l 
sărute, el întoarse capul. 

— V-aţi distrat? îl întrebă. 


Nodul din stomac îi revenise. 

Jack înşfăcă telecomanda de pe măsuţa de cafea şi închise 
televizorul, pe ecranul căruia se derula un video de pe YouTube 
cu yoga pentru începători. 

— Ai vorbit cu John Descentis şi l-ai invitat să cânte la 
petrecerea mea? zise el. 

— M-am gândit că... |, 

— E un beţiv, Faye. Asta nu-i un bairam. O să vină clienţi. 
Investitori. Rude care m-au privit toată viaţa ca pe un ratat din 
cauza lui taică-miu. In seara aia o să vadă cât de departe am 
ajuns. O să-şi dea seama că nu sunt ca fraierul de tata! 

Respira agitat şi vocea i se piţigăiase. 

— lar tu îl inviţi pe John Descentis să facă divertisment. De 
parcă am fi o familie de white trash nenorociti. 

Faye făcu câţiva paşi înapoi. 

— li asculţi tot timpul muzica, ai toate albumele lui. M-am 
gândit că ţi-ar... 

— Incetează! Nu-ţi dai seama ce impresie am lăsa dacă John 
Descentis ar veni să cânte la petrecerea mea? Nu vrem să fim 
asociaţi cu oameni ca el. E un beţivan. La fel ca tata. 

Se prăbuşi pe canapea, oftând zgomotos. 

— E vina mea, de fapt, zise el. N-ar fi trebuit să te las să te 
ocupi de petrecere. La naiba, tu i-ai dat voie şi lui Julienne să-şi 
facă ziua la McDonald's! 

Faye ar fi vrut să riposteze explicându-i că Julienne fusese cea 
care îşi dorise asta şi copiilor le plăcuse la nebunie, dar simţi 
cum o năpădesc lacrimile când îl auzi pe Jack pufnind. 

— Cum am putut oare să cred că ai fi în stare să organizezi o 
petrecere pentru trei sute de persoane la Hasselbacken? 

— Sunt în stare, Jack, ştii asta doar. Renunţăm la John 
Descentis. Nici măcar nu l-am sunat încă. Lasă-mă să fac asta 
pentru tine. Îmi doresc atât de mult să ai o super seară, o seară 
de vis. 

— E prea târziu. 

— Ce vrei să spui? 

— Am contactat o agenţie de organizare de evenimente care 
se va ocupa de tot. Poţi să te întorci la... hm... la antrenamentul 
tău. 

Făcu un gest spre hainele ei de sport. Faye simţea cum nodul 
din gât o sufoca. 


Jack se duse la combina audio, înşfăcă nişte CD-uri şi le duse 
în bucătărie, unde le aruncă la gunoi. 

Nu era nevoie să se uite ca să-şi dea seama despre ce CD-uri 
era vorba. 

Faye îşi trecu mâinile peste faţă. Cum putuse să fie atât de 
idioată? Să nu-şi dea seama că putea să-i facă rău reputației lui 
Jack? Ar fi trebuit să priceapă. Doar ea era cea care îl cunoştea 
cel mai bine. 

Făcu sul covoraşul de yoga şi stinse lumina. Până se spălă pe 
faţă şi pe dinţi, Jack adormise deja. Era cu spatele la ea, 
aproape de marginea patului, cu corpul întors spre fereastră. Se 
strecură cu grijă atât de aproape de el cât îndrăzni fără să rişte 
să-l trezească. Inhală mirosul lui. 

Trecu multă vreme înainte să poată adormi. 


A doua zi, relaţiile dintre ei erau în continuare reci. Jack stătea 
şi lucra în bucătărie, în timp ce Faye era aşezată pe canapea şi 
se uita la un reality show. 

Din hol se auzi ţârâitul strident al telefonului, dar Faye se 
hotărî să-l ignore de data asta. Auzi un oftat din bucătărie, nişte 
paşi iritaţi, după care ţârâitul încetă. 

Un minut mai târziu, Jack se postă în faţa ei cu o mină 
nemulțumită. 

— E pentru tine, zise el. 

Ea întinse mâna, dar Jack o ignoră. Puse telefonul portabil pe 
măsuţa de cafea şi se întoarse în bucătărie. Faye duse 
receptorul la ureche şi se simţi din nou ca la 15 ani. 

— Nu m-ai mai sunat cu privire la călătorie, zise Chris. Ai 
vorbit cu Jack? 

— A, bună. Stai un pic. ` 

Faye se ridică şi se duse la toaletă. Incuie uşa. 

— Alo? 

Se aşeză pe capacul de la veceu. 

— Nu se poate în momentul ăsta, zise ea. Sunt foarte ocupată 
acasă, trebuie, printre altele, să organizez petrecerea lui Jack. 
Poate mergem la vară? 

Chris oftă. 

— Faye, am... am auzit de la o tipă pe care o cunosc şi care 
lucrează în PR că firma ei va organiza petrecerea lui Jack. 

Faye trase cu piciorul cântarul de la locul lui de sub chiuvetă. 


Se urcă pe el. Nicio schimbare. Era condamnată să fie veşnic 
grasă. 

— Da, mi-am dat seama că nu aveam de fapt timp şi de asta. 
Îmi cer scuze, nu mai pot sta de vorbă, am o groază de lucruri 
de făcut. 

— Auzi...? 

Vocea caldă a lui Chris răsuna la celălalt capăt al firului. 

Faye îşi aminti cât de tare râsese într-o seară când ieşiseră cu 
Jack şi cu Henrik, iar lui Chris îi venise brusc ideea să danseze cu 
toţii pe mese. Jack o luase pe Faye de mână. O strânsese 
puternic. 

— Da? 

— Nu vrei să mergem oricum, ca să poţi să cântăreşti lucrurile 
mai bine? Uită de petrecerea lui Jack. Eu ştiu că nicio agenţie de 
organizare de evenimente din lume nu o poate face mai bine 
decât tine. 

Faye împinse cântarul înapoi sub chiuvetă şi îşi promise să nu 
se mai cântărească timp de o săptămână. Ca să apuce să vadă 
nişte rezultate. 

— M-am gândit la ceva, continuă Chris. Aş avea nevoie de 
cineva ca tine în firma mea. O persoană inteligentă care 
înţelege şi business-ul şi ce vor femeile. Nu ţi-ar plăcea să începi 
să lucrezi din nou? Julienne merge oricum la creşă acum. 

Faye închise ochii. Nu mai suporta să-şi vadă chipul în 
oglindă. 

— Grădiniţă, Chris. 

— Ce? 

— Nu e creşă, e grădiniţă. Şi nici nu vreau, nici nu am nevoie 
de un job la tine. Dacă voiam un job, nu crezi că aş fi făcut deja 
rost de unul şi singură? 

— Dar... 

— Ştii care e problema ta, Chris? Crezi că eşti mai bună decât 
mine. Tu îţi imaginezi că toată lumea vrea să trăiască o viaţă 
fără sens ca tine, dar mie nu mi se pare foarte amuzant să-mi 
petrec serile trăgându-mi-o cu un antrenor de 24 de ani sau să 
fiu atât de beată încât să nu-mi mai aduc aminte nimic a doua 
zi. E vulgar şi jenant. În loc să-mi ţii mie lecţii, ar trebui să te 
mai maturizezi. Îmi iubesc soţul, îmi iubesc fiica, am o familie! 
Vreau să fiu cu ei. Şi cred că eşti geloasă, de fapt, pe mine şi pe 
viaţa mea. Cred că asta e de fapt problema. Şi înţeleg că niciun 


bărbat nu suportă să trăiască alături de tine! Şi... 
Chris închisese. Faye se holba la chipul său în oglindă. Nu o 
recunoştea pe femeia care o privea înapoi. 


Stockholm, august 2001 


Cabana în care urma să aibă loc petrecerea şi care era 
destinaţia noastră finală se afla într-o zonă industrială pustie. 
Într-un colţ construiseră un bar provizoriu. Grădina răsuna de 
şlagăre. Pe nesimţite, lumea începuse să se îmbrăţişeze şi să se 
sărute sau să se strecoare perechi-perechi în cele două 
cămăruţe de la etajul casei. 

Eu mă trezisem din beţie şi îmi dădeam ochii peste cap către 
Chris, care avea o mină plictisită. l-am trimis un mesaj lui Viktor 
şi l-am întrebat ce făcea. Zâmbeam în timp ce-i scriam. Cu o zi 
în urmă, vorbiserăm serios despre mutarea mea în noul lui 
apartament din zona Gărdet, deoarece oricum nu eram aproape 
niciodată în mica garsonieră de pe strada Villagatan pe care 
tocmai o subînchiriasem. 

— Nu mai fac faţă la încă o beţie nereușită. Mai bine mă duc 
la o petrecere în oraş, a zis Chris. 

Eu contemplam Sodoma şi Gomora în versiune studenţească 
desfăşurându-se în faţa ochilor mei. 

— Pot să vin şi eu? 

— Sigur. Chem un taxi. Trecem mai întâi pe la mine pe acasă 
ca să ne aranjăm. Puţim de-a dreptul. 

Chris stătea cu chirie în piaţa Sankt Eriksplan. Pe fiecare 
bucăţică din suprafaţa de treizeci şi cinci de metri pătraţi a 
apartamentului zăceau răspândite haine. Patul nu era făcut, iar 
pereţii erau complet goi în afară de un raft pe care erau aşezate 
cărţile de curs. In caz că m-aş fi întrebat cum intrase la ASE, 
răspunsul se afla pe birou. Rezultatul la testul naţional de 
aptitudini pentru studii superioare? zăcea aruncat nonşalant 
printre facturi şi broşuri cu reclame. Chris luase 2,0. Maximum. 
Nu mă mira. 

Am făcut un duş rapid. 

— Ai sâni frumoşi, a zis Chris impresionată, când am ieşit într- 
o pereche de chiloţi de-ai ei. Şi un corp cu forme superbe. Ce 

? Högskoleprovet, testul naţional de aptitudini pentru studii superioare, 


este un test standard utilizat ca examen de acces la învăţământul superior în 
Suedia. 


mişto că nu te iei după idealurile anorectice. 

— Mulţumesc, am răspuns eu jenată. 

Era prima dată când primeam un compliment pentru sânii mei 
sau pentru corpul meu de la o fată. 

— Ai să-mi împrumuţi un sutien? Al meu miroase a peşte 
rânced... 

l-am arătat sutienul meu cleios. 

— La ce-ţi trebuie sutien? E ca şi cum ai conduce un Ferrari 
decapotabil cu capota pusă. Fă-le o favoare tuturor lesbienelor 
şi bărbaţilor straight din lume şi lasă balcoanele astea mişto să 
fluture în libertate. 

— Să-mi dau foc la sutien, deci? i-am zâmbit eu. 

— Yeah, sister! a strigat Chris luându-şi propriul sutien 
puturos şi învârtindu-l deasupra capului. 

Am început să râd dând din umeri în timp ce mă contemplam 
în oglinda mică sprijinită de peretele din hol. Când m-am privit 
cu ochii lui Chris, mi s-a părut brusc că arăt mult mai bine. 

— Încotro ne îndreptăm? 

— Mergem la unul din barurile ieftine de pe lângă ASE. Acolo 
se găsesc partidele bune. Adică nu moştenitorii şi progeniturile 
bancherilor, că ăia sunt deja prea degeneraţi din cauza 
consangvinizării, ci cei care sunt cu adevărat interesanţi. la 
probează asta! 

Chris mi-a aruncat o bucată mică de pânză gri. 

— Ce-i asta, o mănuşă de bucătărie? am zis eu sceptică, 
întinzând pe mine rochia care părea să mi se oprească sub fese. 

— Less is more, baby, a zis Chris în timp ce-şi întindea tone 
de rimel pe gene. 

Mi-am pus rochia, care era cât se poate de provocatoare. 
Decolteul era mai mult decât generos. M-am întors, îmi lăsa 
spatele aproape gol. 

— Sexy, sexy, sexy, a izbucnit Chris când am pozat în faţa ei. 
Dacă asta nu te ajută să te împerechezi, atunci nimic n-o va 
face. 

— Am prieten, am zis eu. 

— Detalii, mi-a răspuns Chris cu indiferenţă. Vino şi aşază-te 
aici, ca să-ţi aranjez părul. Arăţi ca şi cum tocmai ai fi coborât 
dintr-un autobuz de provincie. 

A început să gesticuleze cu o foarfecă şi un ondulator de păr 
în mâini. 


Eram sceptică, dar m-am supus. Chris nu era genul de tipă pe 
care s-o contrazici. 


O oră mai târziu treceam pragul barului N'See Bar. Localul era 
plin de studenţi din anii mai mari, exact aşa cum promisese 
Chris. Câteva chipuri mi se păreau cunoscute. 

— Tu ocupă nişte locuri, iar eu mă duc să cumpăr bere, a zis 
Chris şi a început să-şi facă loc înspre bar. 

Mi-era ruşine că plătise şi taxiul şi berile, dar chiar n-aveam 
niciun ban. Bursa îmi ajungea pentru mâncare şi chirie, dar nu- 
mi mai rămânea mare lucru pentru altceva, de aceea căutam cu 
disperare un job studenţesc. 

Am găsit o masă în capătul celălalt al barului. Dintr-un difuzor 
plasat un pic prea aproape răsuna piesa de la Oasis „Don't look 
back in anger”. 

Uşa dinspre stradă era deschisă. Terasa tocmai se închisese şi 
câţiva clienţi ezitau dacă să intre sau nu. Mi-am verificat 
telefonul. Niciun mesaj de la Viktor. 

Chris a pus pe masă două beri spumegânde. Halbele erau 
pline de condens. Simţeam cum îmi alunecă în mână în timp ce 
beam. Capul îmi vuia uşor, ca un început de mahmureală după 
tot ce turnasem în mine în cursul după-amiezii, dar berea mi-a 
atenuat rapid starea de rău. Chris a desenat ceva cu degetul în 
condensul de pe paharul meu. Am întors halba ca să văd ce era. 
O inimioară. 

— De ce faci asta? 

— Poartă noroc, a zis Chris dând din umeri. 

Am şters inimioara. Norocul nu făcuse parte din fosta mea 
viaţă. 

Am ridicat halba şi am dat pe gât aproape toată berea rece. 
Beam ca să uit. Matilda nu mai exista. Acum eram Faye şi 
nimeni altcineva. Poate că Faye urma să aibă mai mult noroc? 
Am desenat o nouă inimioară pe halbă. 

Chris era în toiul unei expuneri despre cât de infantil se 
purtaseră tipii în timpul ritului de iniţiere, când în bar au intrat 
două persoane. 

— Mă asculţi sau ce faci? a întrebat Chris trăgându-mă de 
mânecă. 

Am încuviinţat absentă. Inimioara din condensul de pe halbă 
încă se mai vedea, deşi mult mai vag. Chris şi-a dat ochii peste 


cap şi s-a întors să vadă ce-mi atrăsese atenţia. 

— Oho! a exclamat ea. 

— Ce e? 

— Nu ştii cine e? a întrebat Chris arătând cu degetul spre uşă. 

— Nu. Ar trebui să ştiu? 

Tânjeam după încă o bere, dar eram nevoită să aştept să-mi 
facă din nou cinste. 

— Jack Adelheim, mi-a şoptit Chris. 

Numele nu-mi spunea nimic. Am ridicat degetul şi am şters 
inimioara pe care o desenasem. 


[6] 

Miercuri seara, la şase şi jumătate, se auzi soneria de la 
intrare. Era Johanna, babysittera preferată a lui Julienne. În timp 
ce Jack lucra, Faye îşi pusese cele mai frumoase desuuri marca 
La Perla, rochia neagră Dolce & Gabbana care îi plăcea lui şi se 
machiase cu grijă. 

— Ce bine arăţi, îi zise Johanna şi se aplecă să se descalţe. 

— Mulţumesc! răspunse Faye şi făcu o piruetă, iar Julienne 
începu să chicotească cu veselie de pe canapeaua din salon. 

— Ce bine că ieşiţi în oraş, zise Johanna. Unde vă duceţi? 

— La Teatergrillen. 

Faye rezervase masa cu o seară înainte. Îi făcuse plăcere să 
audă schimbarea din tonul vocii ospătarului-şef şi a celorlalţi 
chelneri când se prezentase şi îi informase că ea şi soţul ei, Jack 
Adelheim, intenționau să le facă o vizită. 

Julienne se uita la o ecranizare după cărţile lui Astrid 
Lindgren. Faye se aşeză lângă ea, o îmbrăţişă şi îi spuse că avea 
să adoarmă cu Johanna şi că ei cel mai probabil aveau să 
întârzie. 

Johanna se aşeză lângă Julienne pe canapea, o cuprinse cu 
braţul pe după umăr şi o întrebă dacă avusese o zi bună şi ce 
făcuse. Julienne se dădu mai aproape de Johanna şi începu să-i 
povestească cu însufleţire. 

Faye îi zâmbi Johannei cu recunoştinţă. Ea şi Jack aveau 
nevoie de această seară. 

Faye voia ca Jack să-i vadă întreaga ţinută, în speranţa că 
ochii îi vor sclipi aşa cum se întâmpla în anii de la început. În 
dressing, îşi puse pantofii cu toc Yves Saint Laurent, apoi trecu 
pe lângă bar şi turnă un whisky. Cu paharul în mână, ciocăni la 
uşa biroului. Inhală mirosul înainte de a deschide uşa. li plăcea 
mai mult mireasma de whisky decât gustul în sine al băuturii, 
care i se părea groaznic. 

Jack se afla în spatele biroului, total absorbit de ecranul 
calculatorului. In camera din turn domnea ca de obicei liniştea. 
Afară era întuneric beznă. 

— Da? mormăi el fără să-şi ridice privirea. 

Avea părut ciufulit. Ca de obicei, îşi trecuse mâinile prin 
breton în timp ce lucra. Faye puse paharul de whisky în faţa lui. 
Il împinse cu două degete spre el de-a lungul mesei. Jack îşi 


ridică privirea surprins. Avea ochii roşii şi obosiţi. 

— Ce e? 

Ea se dădu înapoi şi făcu o piruetă. Nu se mai simţise de mult 
atât de frumoasă. 

— Mi-am pus rochia ta preferată. E aia pe care mi-ai 
cumpărat-o la Milano. 

— Faye... 

— Aşteaptă, încă nu ţi-am arătat piesa de rezistenţă, zise ea 
şi, trăgându-şi în sus rochia, îi arătă chiloţii negri de dantelă. 

Costaseră peste două mii de coroane şi aveau cea mai 
delicată margine de dantelă franţuzească în jurul fâşiei de 
mătase. Mărimea M. Cu un pic de efort, în curând avea să-şi 
poată cumpăra o pereche mărimea S. Sau poate chiar XS. 

— Arăţi foarte bine. 

Jack nici măcar nu o privea. 

— Ţi-am pregătit un costum. Bea-ţi whisky-ul mai întâi, iar 
apoi poţi să te schimbi. Bem câteva cocktailuri la Grand Hôtel şi 
apoi avem o masă rezervată la Teatergrillen. Taxiul soseşte 
peste o jumătate de oră. Aş fi preferat să mergem pe jos, dar s- 
ar putea să fie dificil în pantofii ăştia... 

Îi arătă pantofii negri cu tocuri înalte. 

Chipul lui Jack fu străbătut de o umbră. Faye îşi văzu corpul 
reflectat în ferestrele din turn. O apariţie patetică înfăşurată în 
Dolce, cu tocuri mari şi aşteptări şi mai mari. Jack uitase de 
ieşirea în oraş promisă pentru această seară. Să bea, să 
vorbească, să râdă. Să-şi aducă aminte cât de mult îi plăcea să- 
şi petreacă timpul cu ea. Să-şi aducă aminte de serile de la 
Barcelona, Paris, Madrid şi Roma. De primii ani la Stockholm, 
când aproape că nu se puteau desprinde unul de celălalt. 

Işi muşcă buzele ca să nu izbucnească în plâns. Pereţii 
camerei din turn se apropiau ameninţător de ea, o sufocau. 
Intunericul de afară era ca o gaură neagră în care i se scurgea 
întreaga existenţă. Mina lui Jack era din ce în ce mai chinuită. 
Detesta momentele când o privea cu milă. În ochii lui părea 
probabil ca un câine care gâfâie după afecţiune. 

— Am uitat cu totul de seara noastră. Avem aşa de multă 
treabă acum. Nici n-o să crezi că Henrik... 

Se forţă să zâmbească. Să nu fie nesuferită sau insistentă. Să 
fie plăcută şi binevoitoare. Să nu fie în prim-plan. 

Văzu însă în oglindirea din fereastră cât de împietrit îi era 


zâmbetul. O mască schimonosită. 

— Înţeleg, iubitule. Lasă, lucrează. Mergem altă dată. Chiar nu 
e nicio problemă. Avem toată viaţa la dispoziţie. 

Pe chipul lui Jack se observau mici zvâcniri. Spasme scurte, 
ticuri pe care le avea de fiecare dată când era stresat. 

— lartă-mă, o să mă revanşez. Îţi promit. 

— Ştiu. Nu te mai gândi la asta. 

Faye înghiţi şi se întoarse înainte ca el să apuce să vadă cum 
îi luceau ochii. Închise cu grijă uşa camerei din turn în urma sa. 


Pe canapea, Julienne încerca sa împletească părul roşcat al 
Johannei. 

— Ce pricepută eşti, murmură Johanna. 

De obicei, îi făcea plăcere să schimbe câteva vorbe cu ea. De 
data asta însă, îşi dorea ca Johanna să dispară pur şi simplu. De- 
abia îşi mai stăvilea lacrimile, iar nodul din gât o sufoca. 

— Mama m-a învăţat, zise Julienne. 

— Ce bine. Ce carte vrei să citim în seara asta? 

— Madicken, cred. Sau Pippi. 

După discuţia cu Jack din urmă cu o săptămână, Faye 
cumpărase toate cărţile lui Astrid Lindgren pe care le găsise în 
librărie. 

Îşi drese vocea. Chipul plin de pistrui al Johannei apăru 
deasupra marginii canapelei. 

— Gata, plecaţi? întrebă ea. 

— Nu. Schimbare de planuri. Mergem în altă zi. Probleme la 
muncă. 

Faye încercă să râdă, dar întunecimea din sufletul ei clocotea 
ameninţător, cu urcuşuri şi coborâşuri, gata să dea în foc. 

Johanna îi aruncă o privire piezişă. 

— Ce păcat. Şi tu care ţi-ai dat silinţa să te aranjezi. Vrei să o 
ajut eu pe Julienne să meargă la culcare? 

— Nu, mă descurc. 

Faye înghiţi nodul din capul pieptului când o văzu pe Julienne 
trăgând-o pe Johanna de braţ să rămână. Scoase două bancnote 
de cinci sute de coroane din poşetă şi i le înmână. Johanna ridică 
mâna care îi rămăsese liberă într-un gest de protest. 

— Nu e nevoie, n-am stat mai mult de un sfert de oră. 

— Seara era oricum rezervată. la banii şi îţi chem şi un taxi. 

Julienne se smiorcăia şi continua să o tragă pe Johanna de 


mână. 

— Nu vreau să plece Johanna! Vreau să mai stea! 

Johanna se aplecă şi o mângâie pe obraz. 

— Ne vedem poimâine, când vin să te iau de la grădiniţă. Şi 
atunci îţi citesc încă din taxi în drum spre casă. 

— Promite-mi! 

— Îţi promit. La revedere, scumpete. 

După ce încuie uşa după Johanna, Faye îşi dădu jos pantofii şi 
îi lăsă aruncaţi pe podeaua din hol. O luă apoi pe Julienne, o 
duse la baie şi îi spuse să se spele pe dinţi. 

— Poţi să scuipi acum. Pe urmă mergem să citim Madicken. 

— Vreau să-mi citească Johanna! Citeşte mai amuzant. 

— Johanna nu-i aici, deci va trebui să te mulţumeşti cu mine. 

O duse pe Julienne în braţe până în cameră. Fetiţa se zbătea, 
lovind-o pe Faye cu picioarele ei osoase. Durerea de stomac 
devenise insuportabilă, iar nodul din gât o sufoca de-a dreptul. 

Faye o puse pe Julienne jos şi o zgâlţâi. Tare. Prea tare. 

— De ajuns! 

Plânsul se opri brusc. 

Julienne o privea şocată. Faye nu-şi pierdea niciodată 
răbdarea de faţă cu fetiţa sa, îi zâmbea mereu, o mângăia pe 
obraz, îi spunea că e cea mai bună din lume. Intunecimea 
dinăuntrul ei se punea în mişcare. Trimitea tunete dintr-un loc 
îngropat în adâncuri. O altă epocă. O altă viaţă. 

Julienne se cuibări în pat cu genunchii strânşi la piept. Faye 
ştia că ar trebui s-o consoleze, să-şi ceară iertare, să 
detensioneze situaţia. Dar nu mai avea puterea s-o facă. Era 
golită de energie. 

Închise ochii şi încercă să-şi revină. Trecutul o ajungea din 
urmă însă, îi arăta cât de neînsemnată era. Cine era de fapt. 

— Noapte bună, zise ea în şoaptă, apoi stinse lumina şi ieşi 
din cameră. 


* 


Faye hoinărea pe coridoarele de la NK*?. Vechiul şi renumitul 
magazin universal era unul dintre puţinele locuri care îi dădeau 
o senzaţie de linişte. Câteodată, sentimentul de sufocare era 
atât de real, încât singurul lucru care o mai putea alina puţin era 

să cutreiere buticurile prevăzute cu aer condiţionat şi să pună 
mâna pe toate hainele fine. 

Vânzătoarele o cunoşteau. Erau fete tinere care îşi ţuguiau 
buzele injectate până la refuz într-un zâmbet şi despre care ştia 
că ar fi făcut orice ca să facă schimb de locuri cu ea. In lumea 
lor, Faye avea totul. Milioane în cont, statut social, un soţ care îi 
garanta locul în societate. 

NK era aproape pustiu. In faţa buticului Tiger, gândurile o 
purtară ca de obicei la asasinarea ministrului de externe Anna 
Lindh şi la fuga făptaşului prin magazin. Unul dintre acele 
momente suprarealiste în care aparențele şi comoditatea 
dăduseră nas în nas cu hidoşenia vieţii. Lumea se oprise în loc 
pentru o clipă. Contemplase Suedia cu ochi increduli. Ţara care 
în majoritatea celorlalte colţuri ale lumii era privită ca o 
societate ideală, fără probleme, fără criminalitate, populată 
exclusiv de blondine înalte cu bustul generos, mobilată de la 
IKEA şi răsunând de piesele celor de la ABBA. O imagine la fel de 
falsă ca propria-i viaţă. O imagine la fel de ireală precum figura 
Annei Lindh, zăcând înjunghiată printre costumele gri de la Tiger 
şi cămăşile albe neşifonabile. 

Stomacul lui Faye scânci încetişor în timp ce pipăia un taior- 
pantalon la un preţ un pic sub zece mii de coroane. In loc să 
mănânce, doar bea sucuri pe care producătorii i le livrau acasă. 
Cinci sticle pe zi. Verzi, galbene, albe şi roşii. Despre care 
reclama zicea că sunt pline de toate vitaminele şi mineralele de 
care ai nevoie. Şi au un gust bun. In realitate, erau groaznice la 
gust. Mai ales sticla verde. Trebuia să se ţină de nas în timp ce 
bea şi să-şi inhibe senzaţia de vomă. Lipsa alimentelor solide 
aproape că o adusese în pragul nebuniei. 

De două săptămâni se hrănea doar cu sucuri. Din când în 
când, îşi permitea luxul de a mânca un fruct. Ceea ce, în afară 
de oboseala cronică, o făcea, de asemenea, să fie nesuferită cu 
Julienne şi cu Jack. Citise pe net că unul dintre efectele 
secundare curente erau schimbările bruşte şi puternice de 
dispoziţie, dar nu crezuse că era adevărat. De ce n-ar reuşi să 
urmeze o dietă simplă fără să-i dispară buna dispoziţie, când 
oamenii erau capabili să facă lucruri incredibile în fiecare zi? 
Aterizaseră pe Lună. Îl învinseseră pe Hitler. Construiseră Machu 
Picchu. Britney Spears îşi refăcuse cariera după căderea 
nervoasă din 2007. Atunci, cu siguranţă, şi ea putea să fie 


înfometată, dar totuşi drăguță cu cei dragi, nu? Mai ales că 
Julienne devenise mai fragilă şi mai anxioasă după seara în care 
Faye îşi pierduse cumpătul. Insă nu putea să vorbească cu fiica 
sa despre asta. N-ar fi ştiut ce să-i spună. Timpul avea să 
vindece toate rănile, îşi zicea în sinea ei. În cazul ei, aşa fusese. 

Se îndrepta spre ieşirea din butic cu mintea măcinată de 
aceste gânduri şi fu gata să intre într-o femeie care îi zâmbea 
larg. 

— Bună! izbucni Lisa Jakobsson. Ce mă bucur să te întâlnesc 
din nou! Ce-ţi face scumpetea de fetiţă? 

— E bine, mersi de întrebare, răspunse Faye. 

Îşi trecea cu înfrigurare prin revistă amintirile, încercând să 
rememoreze momentul când o întâlnise pe prezentatoare, fără 
să fi fost separate de ecranul televizorului. 


— Şi Jack? 
Lisa îşi lăsă capul într-o parte cu un gest din care reieşea 
regretul. 


— Săracul, pare să muncească inuman de mult. Noroc că te 
are pe tine să ai grijă de el. 

Lisa continuă să vorbească despre ce persoană de încredere 
era Faye şi în curând aceasta din urmă îşi dădu seama că 
dispoziţia i se  îmbunătăţise. Cât de înfometată după 
complimente era de fapt? 

— Trebuie să ne vedem la o cină toţi patru cât de curând, zise 
Lisa. 

Faye îşi aduse aminte că Lisa era cuplată cu un coleg de la 
canalul de televiziune care difuza o serie de programe de 
divertisment semipopulare. Stătuseră exagerat de mult de 
vorbă cu ea şi cu Jack la o premieră de teatru. 

— Mai vedem, zise Faye scurt şi zâmbetul larg de pe buzele 
Lisei deveni brusc nesigur. Din păcate, trebuie să plec acum. 

Stockholmul era o junglă în care ea şi încă o mână de soţii de 
milionari erau regine. Faye ştia că lumea îi analiza fiecare 
cuvânt, fiecare silabă pe care o rostea, că se fandoseau şi o 
linguşeau doar pentru că era soţia lui Jack. 

Ştia că Lisa n-ar fi ezitat o clipă să-şi lase bărbatul pentru 
Jack. Sau pentru altcineva ca el. Pe femei le atrăgeau banii şi 
puterea. Chiar şi pe pseudofeministele ca Lisa. 

lar avuţia era singura putere care îi mai rămăsese lui Faye şi 
senzaţia era atât de îmbătătoare, încât pentru o clipă îi eclipsă 


chiar şi chiorăitul maţelor. Chiar dacă asta o făcea să se urască. 

După ce se despărţi de Lisa, Faye cobori pe scara rulantă la 
raionul de parfumuri şi trecu pe lângă o planşă enormă cu un 
manechin uscăţiv cu ochii fumurii şi gura întredeschisă. li aminti 
încă o dată de toate kilogramele de care nu reuşea să scape. 

Jack nici măcar n-o atinsese din seara când uitase că trebuiau 
să iasă în oraş, abia dacă o privea când se întindea pe 
jumătatea ei de pat. 

Stomacul îi scânci din nou. 

Îşi scoase telefonul mobil şi îi trimise un mesaj lui Jack. 

„Te iubesc!” Adăugă o ideogramă în formă de inimioară. 

Intră pe pagina de Facebook a lui Jack şi constată că-şi 
schimbase poza de profil. Inainte avusese o poză cu ea, Julienne 
şi el în faţa palatului Drottningholm cu vreun an în urmă. Noua 
poză era o fotografie profesionistă de pe site-ul Compare. 
Deschise rubrica „Îmi place”, apăsă pe numele fiecărei tipe 
tinere în parte şi le cercetă profilurile. Păreau să fie făcute după 
acelaşi tipar, înfometate, dornice, ieşite la vânat. Toate erau 
slabe şi aveau buze scumpe şi mari şi părul lung, bine întins cu 
placa. 

Faye se forţă să-şi pună telefonul în geantă. 

Vânzătoarele din spatele tejghelelor pline de parfumuri o 
urmăreau cu privirea. Ridică o sticluţă de parfum de la Gucci şi 
împroşcă un pic în aer. Căuta o mireasmă mai dulce, mai 
tinerească. Făcu câţiva paşi înapoi. Găsi o sticluţă roz semnată 
YSL care îi plăcu. Înşfăcă un eşantion şi pulveriză de două ori. 
Mult mai bine. Îi amintea vag de ceva, dar nu-şi dădea seama 
exact de ce. 

Vânzătoarele se săturaseră să o privească şi se întorseseră cu 
spatele. Luă o cutiuţă şi o băgă în geantă. Parfumul fireşte. Nu 
orice apă de colonie ieftinuţă. 

Mobilul scoase un bip. Îi răspunsese în sfârşit Jack? 

„Nu mi-ai mai răspuns. //John Descentis” 

Faye oftă. Sperase că va înţelege cum stau lucrurile atunci 
când nu-l sunase. 

„Din păcate, am aranjat cu altcineva. Altă dată, poate.” 

Chiar în momentul când puse telefonul înapoi în geantă, se 
auzi un nou bip. 

„Nu vrei să ne vedem şi să stăm de vorbă?” 

„Nu pot. Mă duc la cinema.” 


Cinema? Pe asta de unde o mai scosese? Când era mai 
tânără, îi plăcea mult să meargă la cinema. Odată, ea, 
Sebastian şi mama se îmbrăcaseră frumos, se duseseră la 
Grebbestad, mâncaseră o prăjitură şi văzuseră două filme în 
aceeaşi seară. Ambele filme care rulau în micul cinema. 
Sebastian  bâjbâise după mâna ei în întuneric. Apoi se 
întorseseră acasă cu burţile pline de pop-corn şi suc, iar mama 
şi Sebastian pălăvrăgiseră tot drumul despre filme. Tăcuseră 
abia după ce trecuseră podeţul dinainte de M5rhult, unde înotau 
lebedele cu puii lor în fiecare an. 

Pe Faye o străbătu un frison. Gândurile păreau să-i alunece 
tot mai des pe cărări întunecoase. 

Mobilul îi vibră în mână. 

„Îmi place la nebunie să merg la cinema. La ce 
cinematograf?” 

„Rigoletto. ” 

„Bine. Ne vedem acolo.” 

Faye scutură din cap. Ce-o apucase? De ce să se ducă la 
cinema tocmai cu John Descentis? In acelaşi timp, se bucura că 
cineva voia s-o întâlnească. Poate că asta avea s-o ajute să se 
gândească la altceva în afară de Jack şi cina lor ratată. 

Când Faye deschise uşa grea de la intrarea cinematografului 
Rigoletto, John Descentis o aştepta deja, aşezat pe o bancă. 
Pentru o clipă, îi trecu prin minte să se întoarcă şi să plece, dar îi 
era frică să nu cumva s-o vadă. 

— Deci ai venit până la urmă? 

Avea o voce răguşită, dar jovială. 

— Credeam că o să se repete faza cu petrecerea. 

Faye se aşeză lângă el, păstrând o oarecare distanţă. 

John Descentis era îmbrăcat în negru, ca de obicei. Purta un 
tricou şi blugi. Pe braţ îi atârna o geacă de piele maro-închis. In 
mână ţinea o găletuşă de pop-corn; o alesese pe cea mai mare. 

— A fost o schimbare de planuri, după cum ţi-am scris. 

— Poate la aniversarea de anul viitor, zise John mereu cu 
zâmbetul pe buze. 

Se mută mai aproape de ea. 

— La ce film vrei să mergi? 

Degaja un iz de parfum, piele şi bere răsuflată. Corpul ei 
reacţionă la acest miros într-un mod care o surprinse. 

Arătă cu degetul spre afişul în care ochii albaştri ai lui Bradley 


Cooper priveau drept spre camera de filmat. 

— Şi mie mi-ar plăcea să-l văd pe ăsta, zise el. 

— De ce ai vrut să ne întâlnim, de fapt? întrebă ea. Ce vrei de 
la mine? 

— M-am gândit doar că ar fi plăcut să stăm un pic de vorbă, 
zise el şi se ridică. Păreai o persoană autentică atunci când ne- 
am întâlnit la Riche. Spre deosebire de restul lumii de acolo... 

Nu-şi termină propoziţia. 

Faye trase adânc aer în piept. 

— Îmi cer scuze, n-am vrut să par nesuferită. Am avut o zi 
grea. 

— Cu toţii avem zile din astea din când în când. Avem cu toţii 
secrete. Şi năpaste. Singura diferenţă e că despre ale mele 
poate oricine să citească în presa de scandal. 

— Ce-ai spus? ` 

Ce voia să spună? li cunoştea secretele? 

— Ca în cântecul meu. „Secrete.” Avem cu totii secrete şi 
năpaste, zice cântecul. Dar poate nu-l ştii? 

Sala se deschise şi John făcu semn cu capul într-acolo. Faye 
respira lent, îi vedea pe Sebastian şi pe mama râzând, uitându- 
se la o comedie romantică, în timp ce mâncau pop-corn din 
cornete mari de hârtie. Liberi pentru o clipă. 

Cumpărară bilete şi Faye îl urmă pe John în sala goală. Se 
aşezară pe ultimul rând şi Faye îşi scoase din nou telefonul. Jack 
tot nu răspunsese. Neliniştea începea s-o copleşească. N-o mai 
iubea? Nu mai era atrăgătoare în ochii lui? 

În primele minute din film, Faye simţi cu intensitate privirea 
lui John îndreptată spre ea. Nu înţelegea de ce, dar apropierea 
de el avea o influenţă ciudată asupra sa. Fără să fi luat o 
hotărâre conştientă, începu să bâjbâie cu mâinile pe pantalonii 
lui. Cu privirea fixată pe ecran, la chipul cu contururi clare al lui 
Bradley Cooper, îi descheie nasturii de la pantaloni şi constată 
cu stupoare că nu purta chiloţi pe dedesubt. Niciunul dintre ei 
nu zicea nimic, dar ea îi auzea respiraţia sacadată, ceea ce o 
excita. Se aplecă în jos şi îl cuprinse cu gura. Îl auzea respirând 
din ce în ce mai greu şi, culmea absurdului, continuând de 
asemenea să bage pop-corn în gură în timp ce gemea. Faye 
simţi cum se umezeşte între picioare, uită cui i-o sugea, i-o 
sugea lui Jack, i-o sugea atât de bine încât avea să înţeleagă cât 
de norocos era. Cu ochii închişi, se săltă ca să-şi dea jos 


pantalonii şi chiloţii. Se aşeză crăcănată peste pula tare a lui 
John, a lui Jack şi se afundă. O umplea în locuri la care tânjise, 
pe care le uitase, ţinea în continuare ochii închişi şi mişcările îi 
erau din ce în ce mai viguroase, în timp ce şoptea: 

— Fute-mă, Jack, ah, fute-mă. 

Exact când ajunse la orgasm, John o umplu cu o salvă caldă şi 
lipicioasă. El scoase un geamăt, în timp ce vocea caldă a lui 
Bradley Cooper umplea sala de cinema. 

Preţ de câteva clipe, Faye se prăbuşi amorţită în braţele lui 
John Descentis. Apoi se ridică. Sperma picura dinăuntrul ei, iar 
din tot ce i se păruse atât de excitant cu puţin timp înainte nu 
mai rămăsese acum decât murdărie. 

Îşi luă poşeta şi ieşi din sală fără să se uite în urmă. 


Stockholm, august 2001 


— Ce-i aşa special la acest Jack Adel... cum naiba l-o fi mai 
chemând? am întrebat eu când Chris mi-a pus încă o bere în 
faţă. 

— Adelheim, a complet Chris aşezându-se. Glumeşti, nu? 

— Adică, în afară de ceea ce e evident. Şi anume, că arată 
bine. Într-un mod destul de stereotipic. 

— Nu doar arată bine. E şi de viţă nobilă. Şi se trage dintr-o 
familie cu o reputaţie promiscuă. La şcoală, toată lumea vrea să 
se împrietenească cu el. Totul se învârte în jurul lui. Toate fetele 
îl vor. Eu m-aş fute cu el până la inconştienţă, a zis Chris sec. 

Tocmai luasem o gură mare de bere şi mi-am pus mâna la 
gură ca să nu împroşc toată masa. Comentariul lui Chris nu era 
aşa de amuzant de fapt, dar alcoolul făcea camera să se clatine 
şi dădea o nuanţă pronunţat umoristică tuturor afirmațiilor ei. 

Chiar în acea clipă, se apropiară de masa noastră Jack şi 
prietenul lui. Păreau să caute un loc unde să se aşeze. 

— Ce se întâmplă? a şoptit Chris, care era cu spatele la ei, dar 
îmi observase curiozitatea din privire. 

— Caută locuri... şi... 

Chris făcu ochii mari şi închise gura. 

— Se îndreaptă spre noi, am şoptit eu. 

— La naiba! Nu te uita la ei! Nu te mai holba! Râzi mai bine. 
Râzi ca şi cum tocmai aş fi spus cel mai bun banc pe care l-ai 
auzit vreodată! 

M-am lăsat pe spate şi am început să mă prefac că râd. Mă 


simţeam complet ridicolă. Chris râdea şi ea. Un râs puternic şi 
exagerat, care suna aproape isteric. Jack Adelheim şi prietenul 
lui au aşteptat până ne-am potolit. 

— Putem să ne aşezăm aici? a întrebat Jack. Promitem să nu 
vă deranjăm. 

Prietenul lui îşi ţinea berea un pic prea strâns în mână şi se 
bălăngănea uşor cu privirea aburită. 

— OK, a zis Chris tacticos, cu o expresie de mirare prefăcută. 

Jack s-a aşezat lângă mine pe canapea, iar prietenul lui lângă 
Chris. Prietenul a întins o mână tremurândă deasupra mesei. 

— Henrik. 

— Mat... Faye, am zis eu încă neobişnuită cu noua mea 
identitate. 

Era greu să-mi lepăd pielea. Mai greu decât crezusem. 

M-am întors şi am dat mâna şi cu Jack. Zâmbea. Un zâmbet 
frumos, larg. Ochii lui albaştri mă priveau fix. Chiar era frumos, 
asta nu puteam să neg. Dar eu îl aveam pe Viktor şi nu eram 
genul ăla de fată. În plus, Chris mi-ar fi spart nasul cu halba de 
bere, dacă mă apropiam de Jack. 

— Mă bucur de cunoştinţă. 

După ce am terminat de făcut prezentările, Chris s-a aplecat 
spre mine şi m-a întrebat demonstrativ ce părere aveam despre 
noul preşedinte al SUA, George W. Bush. 

Mi-am dat ochii peste cap şi i-am făcut o scurtă expunere care 
rezuma în linii mari conţinutul editorialului apărut în Dagens 
Nyheter!1 în acea dimineaţă. Jack şi Henrik s-au băgat imediat în 
discuţie. Dezbăteau folosind argumentele mele ca punct de 
plecare. Jack de partea mea. Henrik împotrivă. Din cauza muzicii 
- Brian Adams cânta „Summer of '69” - nu auzeam decât 
fragmente din ce ziceau. 

După câteva momente, uitasem tot ce-mi spusese Chris 
despre Jack. Era doar un tip de treabă cu care era uşor de 
conversat. Henrik cumpărase o nouă rundă de bere. 

— Mulţumim că ne-aţi dat voie să stăm cu voi, declarase el 
împingând două halbe spre noi. 

Nu-şi putea lua ochii de la Chris. Ea însă nici măcar nu 
catadicsea să-l privească. 

Barmanul a anunţat că închideau într-o jumătate de oră şi că 

lua ultimele comenzi. Chris a început să se fâstâcească. 

— Trebuie să merg la toaletă, s-a scuzat ea. 

Henrik a luat imediat poziţia de drepţi şi i-a făcut loc să 
treacă. Jack s-a întors spre mine. 

— Ce planuri aveţi pentru seara asta? 

Mă cuprinsese şovăiala. Am aruncat o privire spre mobilul 
care nu arătase încă niciun semn de viaţă de la Viktor. 

— Ăăă, nu ştiu. Chris vrea să mai meargă prin oraş, deci 
probabil că îi voi ţine companie o vreme. Voi? 

Jack avea o prezenţă atât de intensă, încât devenea un pic 
stânjenitor să mă aflu în preajma lui. Mă influenţa, aproape că 
mi se băga pe sub piele. Încă nu-mi dădeam seama cum ar 
trebui să reacţionez. 

Henrik rămăsese în picioare, scrutând barul cu privirea. 

— Noi mutăm petrecerea acasă la Henrik. Puteţi să veniţi şi 
voi, fireşte, dacă vreţi. 

— Da, poate. Trebuie doar să vorbesc cu Chris mai întâi. 

— Sigur, întreab-o, zise Jack fără ca ochii lui albaştri să mă 
slăbească. Unde lucrezi? Sau eşti studentă? 

Genele dese, închise la culoare îi încadrau ochii şi făceau ca 
albastrul lor să pară şi mai intens. Pe sub masă, coapsele 
noastre se atingeau uşor. 

— Sunt studentă la ASE, am zis eu cu nonşalanţă şi am luato 
gură de bere. 

Întotdeauna mi-a fost greu să-mi ascund mândria faţă de 
realizările mele. Că îmi revenisem după cele întâmplate, luasem 
ce note avusesem nevoie să iau, făcusem ceea ce mulţi alţii 
doar visau să facă, fără să mă bucur de condiţiile de care 
dispuneau majoritatea studenţilor de la ASE din Stockholm. 

— Zău? Şi eu. Eşti în primul an? 

— Da. 

Îmi învârteam paharul de bere, întrebându-mă unde dispăruse 
Chris. : 

— Şi cum ţi se pare? Iți place? 

Îmi acorda întreaga sa atenţie şi asta mă făcea să mă 
fâstâcesc. Preferam să mă ascund în tenebre. Viktor nu mă fixa 
niciodată în felul acesta. Era unul dintre motivele pentru care 
mă simţeam atât de confortabil în compania lui. Îmi lăsa 
secretele în pace. Dar Jack părea să-mi citească totul în privire. 

— Îmi place, am zis eu în cele din urmă. Chiar dacă n-a trecut 


decât o săptămână de când am început. Deci e destul de greu 
de spus. 

Chris s-a întors la masă. Ne privea plină de curiozitate. 

— El... ă, parcă Jack te cheamă, nu? am zis eu nesigură şi el a 
confirmat. Jack m-a întrebat dacă vrem să mergem la... Henrik? 
Sau mergem în oraş? 

Imi era greu să ascund ce-aş fi vrut să facem de fapt. 

In ochii lui Chris se citea cât de impresionată era de spiritul 
meu întreprinzător. Spre uimirea mea însă, a dat din umeri doar. 

— Poate. Mai vedem, a zis ea. Mai întâi vreau să dansez. 

— Atunci am putea să mergem la Sturecompagniet, a 
intervenit Henrik. 

— N-am chef să stau la coadă, a zis Chris cu un suspin şi şi-a 
săltat părul roşcat. 

— Nicio problemă. Ne bagă Jack, a spus Henrik. Nu-i aşa, 
Jack? 

— Sigur, a zis el fără să mă slăbească din ochi. Nicio grijă. 

S-a ridicat şi mi-a oferit mâna. M-am uitat pe furiş la mobil. 
Niciun mesaj. Dintr-odată, Viktor părea neimportant. Am băgat 
mobilul în geantă şi l-am luat pe Jack de mână. 


Exact cum promisese Jack, paznicii ne-au lăsat să sărim peste 
coadă. In drum spre secţiunea VIP, era în mod constant oprit de 
tipi care voiau să schimbe câteva vorbe cu el sau de tipe care se 
băgau în seamă clipind des din gene şi ţuguindu-şi buzele. Imi 
imaginam că eu eram imună la puterea de atracţie a lui Jack şi 
că era pur şi simplu amuzant că lumea, atât fetele, cât şi băieţii, 
era atât de fascinată de el. 

A făcut turul de onoare al secţiunii VIP, dând mâna cu toată 
lumea ca şi când ar fi fost un preşedinte în vizită de stat, iar în 
tot acest timp Chris, Henrik şi cu mine ne-am instalat la bar. 
Henrik a comandat cocktailuri şi vodcă. Nivelul beţiei din club 
atinsese deja cote maxime. lşi urlau unii altora în urechi, 
împroşcându-se cu salivă. Femeile erau îmbrăcate în rochii 
minuscule sau în maiouri mulate şi fuste scurte. Bărbaţii, în 
cămăşi subţiri în culori pastel şi blugi sau pantaloni de pânză. 
Făceam faţă cu brio concurenţei în rochia mea împrumutată, 
fiindcă simțeam privirile  alunecându-mi pe trup. Eram 
examinată, evaluată, dar atenţia acordată îmi făcea plăcere. 
Observam cum îl influenţa pe Jack, când acesta apărea 


temporar în câmpul meu vizual. 

— Mereu dispare aşa? l-a întrebat Chris pe Henrik, care se 
mişca stângaci, ratând mereu ritmul. 

— Da. Cunoaşte pe absolut toată lumea, a suspinat el, apoi s- 
a înveselit. Ce bine că aţi venit cu noi, ca să nu mai fie nevoie să 
stau aici de unul singur! 

M-am aplecat spre ei, ca să-i aud mai bine. 

— Şi toată lumea îl cunoaşte? am zis. 

— Nu. Câteodată mă întreb dacă măcar eu îl cunosc. Şi asta 
în ciuda faptului că suntem prieteni de mult timp şi avem de 
gând chiar să ne facem o firmă împreună. 

Henrik s-a aplecat şi a sorbit câteva înghiţituri din cocktail. 

— Nimeni nu pare să-i poată da de cap, de-aia sunt toţi aşa 
de fascinaţi de el. Sau, cel puţin, asta-i teoria mea. Plus 
combinaţia de familie aristocrată cu trecut decadent. La care se 
adaugă câteva conflicte de familie suculente făcute publice şi 
câteva tragedii. 

A mai bolborosit ceva, după care a mai sorbit un pic din 
băutură prin paiul roz. Apoi şi-a îndreptat spatele şi şi-a aranjat 
ochelarii. 

Jack se oprise în faţa unui grup de fete la celălalt capăt al 
barului. Fetele au izbucnit în râs când l-au văzut făcând câţiva 
paşi de dans caraghioşi. Când s-a despărţit de ele, l-au urmărit 
cu priviri înfometate. 

Jack s-a apropiat de noi şi şi-a pus braţele în jurul taliei mele 
şi a lui Chris. Simţeam căldura pe care o degaja palma lui pe 
pielea mea. Mă mângâia cu degetul mare. Un fior mi-a străbătut 
corpul. 

— Nu voiaţi să dansaţi? a întrebat el vesel înainte de a se 
întoarce spre Henrik. De ce nu le-ai condus pe ringul de dans, 
chiar trebuie să mă ocup singur de tot? 

Henrik a făcut un gest de neputinţă. 

— Doar ştii că nu mă pricep la dans. 

— Într-adevăr, sunt dureros de conştient de asta. Eu şi toţi 
patronii de cluburi din oraşul ăsta. 

Henrik s-a îmbujorat, dar l-a lăsat să facă haz de el. 
Comunicarea dintre cei doi nu era nicidecum marcată de rea- 
voinţă. 

Jack i-a făcut cu ochiul. 

— Un ultim păhărel de tărie şi un dans? 


Henrik părea deja obosit şi fără vlagă, dar a dat aprobator din 


— OK. 

Jack l-a strigat pe barman, care s-a aplecat către el, 
întinzându-i mâna. Au schimbat câteva cuvinte şi dintr-odată şi- 
au făcut apariţia încă patru păhărele de tărie. 

— Fac cinste, a strigat barmanul şi l-a bătut pe umăr pe Jack, 
după care s-a întors să ia următoarea comandă. 

Am ridicat paharele să dăm noroc şi apoi le-am dat pe gât cu 
o grimasă. După ce a pus paharul jos, Jack m-a cuprins din nou 
cu mâna de talie şi a început să înainteze de-a curmezişul spre 
abdomen. Ingrijorată, am aruncat o privire piezişă către Chris. 
Nu părea să fi observat nimic, căci stătea de vorbă cu Henrik. 
Cei doi lăsau impresia că se împăcau foarte bine. Aveam un nou 
cocktail în mână şi alcoolul părea să-mi fi amorţit orice mustrare 
de conştiinţă. Singurul lucru important aici şi acum era mâna lui 
Jack care degaja căldură şi împrăştia o senzaţie de plăcere pe 
stomacul meu. 

Şi totuşi, mă gândeam la Viktor. Şi la cât de deplasat era să 
stau aşa cu un tip pe care îl cunoşteam de câteva ore. Căci eu 
eram îndrăgostită de Viktor, nu? 

In plus, nu voiam nici să stric prietenia care tocmai se înfiripa 
cu Chris pentru un flirt fără rost. O adoram deja. Chris era o 
forţă a naturii. lar Jack părea să fie mai important pentru ea 
decât pentru mine. 

In acelaşi timp, Jack avea ceva care mă făcea să mă simt 
năucită. Mâna i se oprise, degetele i se odihneau atingându-mi 
uşor şoldul. lar eu îmi doream să continue să-mi atingă corpul 
pe dibuite. Brusc, mi-am dat seama că trebuia să opresc totul. 
Inainte chiar de a fi început. M-am eliberat şi am observat că 
Jack părea mirat, deşi se străduia s-o ascundă. 

— Trebuie să plec acum, am zis şi mi-am lăsat cocktailul pe 
jumătate băut pe bar. 

— Deja? Era vorba să mergem la Henrik să mai petrecem. 

— Eu mă duc acasă, am zis cu hotărâre. La iubitul meu. 

— Aha, deci ai un iubit, a zis Jack luându-mă în zeflemea, dar 
mie mi s-a părut că pe chip i se întrezăreşte dezamăgirea. 

Deşi e posibil să fi fost doar ce-mi doream eu să văd. 

— Da. 

— Cred că vin şi eu cu tine. 


— Poftim? De ce? 

A arătat cu degetul în spatele meu şi m-am întors să văd 
despre ce era vorba. Chris şi Henrik stăteau îmbrăţişaţi, cu 
limba unuia în gura celuilalt. Chris îl prinsese cu mâna de ceafă 
şi-l trăgea spre ea. 

M-am întors din nou spre Jack. 

— Eu plec acum. Ne mai vedem. 

Jack m-a apucat de mână. 

— Aşteaptă. Lasă-mă să te însoțesc acasă. Unde locuieşti? 

— În Gärdet. Sau, mai bine zis, iubitul meu locuieşte acolo şi 
dorm la el. De ce vrei să vii cu mine? Poţi s-o iei cu tine pe 
oricare dintre fetele cu care ai stat de vorbă mai devreme. Mi-e 
greu să cred că vreuna dintre ele o să te refuze. 

Am făcut semn cu capul spre fetele de pe ringul de dans care 
se fandoseau pe melodia celui mai nou hit Sugababes. 

— Dar nu vreau. Vreau să te conduc pe tine acasă. Eşti 
interesantă. Şi frumoasă. Eşti altfel. 

— Zău? 

Mi s-a pus un nod în stomac, căci mi-am adus aminte de toate 
celelalte dăţi când mi se spusese că sunt altfel, într-un alt fel 
decât acum. Cu totul alt fel. 

— Da, a răspuns Jack. Şi îmi place numele tău. [i se 
potriveşte. 

M-a privit drept în ochi. Implorator ca un băieţel. Am oftat. 

— OK. Atunci mergem acasă la mine. Pe strada Villagatan. ŞI 
te las să mă însoţeşti doar până la uşă. 

Lui Jack i s-a luminat chipul. 

Ne-am strecurat afară prin mulţimea adunată în semicerc în 
faţa clubului şi am pornit-o agale pe strada Sturegatan. Jack a 
aprins o ţigară pe care mi-a dat-o mie, apoi a mai luat una, şi-a 
pus-o între buze şi şi-a aprins-o. De când ieşiserăm afară, 
niciunul dintre noi nu rostise nici măcar o vorbă. Tăcerea era 
totuşi plăcută. 

Pe lângă noi a trecut un taxi. Am aruncat o privire spre Jack, 
care mi-a zâmbit. Am intrat în parcul Humlegården. 

— Care e firma la care lucraţi? 

— N-avem una deocamdată. Căutăm o idee bună. Dar cum 
am găsit-o, cum ne apucăm serios de treabă, ne facem un plan 
de afaceri profesionist, găsim investitori, ajungem milionari. 

— Investitori? 


— Da, vrem să fim pe picioarele noastre. Părinţii mei nu sunt 
o soluţie. Tata... nu mai ţin deloc legătura cu tata. lar mama 
locuieşte în Elveţia cu noul ei soţ, îmi trimite vederi de Crăciun, 
dar nimic mai mult. lar noi o să avem nevoie de capital. Pentru 
birouri, să facem angajări, pentru marketing şi PR. 

O schimbare mică, aproape imperceptibilă în tonul vocii. Mă 
întrebam ce putea însemna. Jack urmărea cu privirea un bărbat 
care se afla pe cealaltă parte a străzii. A tras adânc din ţigară. 
Era a treia pe care o fuma de când începuserăm această scurtă 
plimbare. 

— Henrik şi cu mine ne-am promis unul altuia că vom fi 
independenţi din punct de vedere financiar înainte de 30 de ani. 

A suflat un cerculeţ de fum. 

— Aţi găsit deja un nume? Pentru firma voastră deocamdată 
inexistentă... 

Am rânjit ca să-i dau de înţeles că îl tachinam. 

Jack a răspuns serios la întrebarea mea glumeaţă. 

— Avem câteva propuneri, dar niciuna care să se potrivească 
perfect. Vreau ca numele să arate că firma noastră e cea mai 
bună, că nu există alta care să ne poată întrece. 

Jack a făcut încă un cerculeţ de fum. 

— Ce zici de Compare? am zis eu după un oarecare timp de 
gândire. Un nume îndrăzneţ care arată că firma face faţă 
comparaţiei cu toate celelalte. 

Jack s-a oprit şi m-a privit. 

— Îmi place, a zis el într-un târziu. Sună bine. 

— Mulţumeşte-mi dacă vă hotărâți să-l folosiţi vreodată, am 
răspuns eu zâmbind. 

Ajunseserăm pe strada Karlavägen şi eu tremuram de frig. 
Începuse să se facă răcoare şi nu aveam haine mai groase la 
mine. 

La câţiva metri distanţă, printr-o fereastră larg deschisă, 
ajungea până la noi sunetul muzicii. Chiar în acel moment s-a 
deschis şi uşa imobilului cu pricina. Un bărbat şi o femeie au 
ieşit împleticindu-se. Jack a păşit iute şi a reuşit să proptească 
uşa cu piciorul înainte ca aceasta să se închidă la loc. Acum îmi 
ţinea uşa făcând o plecăciune teatrală. 

— Ce faci acolo? am zis, cuprinzându-mi bustul cu braţele. 

— Continuarea petrecerii. 

— Îi cunoşti pe cei care locuiesc aici? am întrebat nedumerită 


şi l-am urmat înăuntru. 

— O să-i cunosc în curând, la fel ca tine. Hai, vino. 

Jack m-a luat de mână şi m-a condus în sus pe scara largă din 
piatră. 

— Bem câteva cocktailuri şi pe urmă ne cărăm. 

— Glumeşti? am chicotit, lăsându-l să mă tragă după el. Ai de 
gând să urci şi să suni pur şi simplu la uşă? 

— Da. 

Aproape că alerga în sus pe scară cu mine după el. 

— Nu eşti sănătos la cap! 

Am început să râd. 

Jack s-a întors şi m-a sărutat rapid, iar atingerea lui uşoară a 
fost electrică. 

Am simţit nevoia să mă opresc o clipă înainte de a-l urma 
spre apartamentul dinăuntrul căruia răsuna muzica. 

Pe uşă era o plăcuţă cu numele „Lindqvist”. Am sunat şi în 
prag a apărut o femeie cam la 30 de ani, cu obrajii îmbujoraţi de 
la băutură. În fundal: muzică, şuşotit de voci, clinchet de pahare 
şi râsete. Jack şi-a afişat cel mai orbitor zâmbet, iar eu m-am 
tupilat ruşinată în spatele lui. 

— Salutare! a zis el cu o voce stridentă. Cum se aude că daţi 
o petrecere şi fiindcă pare să fie mare distracţie, ne-am gândit 
să sunăm. Ne primiţi şi pe mine şi pe prietena mea să ne 
încălzim un pic? 

Am tresărit când l-am auzit numindu-mă prietena lui, dar am 
continuat să îi fac jocul. Ceva s-a clintit înăuntrul meu când l-am 
auzit folosind acest cuvânt despre mine. Femeia a izbucnit într- 
un râs cordial. A încuviinţat din cap şi ne-a făcut loc să intrăm. 

— Poftiţi înăuntru. Eu sunt Charlotte. 

Am făcut prezentările. Niciunul dintre ceilalţi oaspeţi nu părea 
să se fi descălţat, aşa că nici noi n-am făcut-o. Charlotte ne-a 
condus într-un salon în care, sub lustra enormă de cristal, erau 
împrăştiate vreo patruzeci de persoane îmbrăcate de petrecere. 
Charlotte s-a oprit fix sub lustră şi şi-a ridicat paharul. 

— la ascultați! Ei sunt Jack şi Faye. Li s-a părut că ne distrăm 
aşa de bine, încât s-au hotărât să urce şi să vină la noi. 

Râsete difuze. Cineva a strigat „Bine aţi venit”, altcineva a 
adăugat „Daţi-le ceva de băut!”. Înainte să apuc să mă 
dezmeticesc, stăteam deja de vorbă cu o juristă peltică pe nume 
Amanda care părea să fie cu vreo zece ani mai în vârstă decât 


mine. 

Toţi erau veseli, deschişi, amabili şi rafinaţi. Am uitat rapid de 
timiditate. Cât de penibil s-ar fi simţit Matilda! Faye adora 
oamenii din jurul ei, conversaţia, ambianța, lanţul de sunete 
care urcau şi coborau sub lustra masivă de cristal. Faye era 
stăpânită de un sentiment de apartenenţă. 

Ştiam, de asemenea, că Jack se afla prin apropiere. Cu el mă 
simţeam în siguranţă. În timp ce vorbeam cu Amanda, eram tot 
timpul conştientă de locul în care se afla el. Camera părea 
înclinată în direcţia lui. Era o prezenţă electrizantă, mergea de 
colo-colo, făcea glume, râdea, umplea paharele goale, de parcă 
era apartamentul lui, petrecerea lui. Făcea totul cu o naturaleţe 
fermecătoare. Nu mă mai aflasem niciodată în apropierea unei 
persoane care să strălucească aşa cum o făcea Jack Adelheim. 

Privirile ni s-au întâlnit. Zâmbind, mi-a făcut cu ochiul şi a 
ridicat paharul spre mine. Bulele din şampanie sclipeau în 
lumina lustrei. 

Cineva i-a pus mâna pe umăr şi Jack s-a întors cu spatele. A 
dispărut. Şi dintr-odată simţeam că-mi lipseşte. Privirea lui, 
armonia creată într-o singură secundă, zâmbetul lui. M-am 
întors să ascult ce avea de spus Amanda despre condiţiile de 
lucru nerezonabile la care era supusă la unul dintre cele mai 
mari birouri de avocatură din Stockholm. În spatele meu, 
camera părea rece fără privirea lui Jack asupra mea. Cineva mi- 
a înmânat încă un pahar de şampanie. 


O oră mai târziu, oaspeţii începeau să plece. Afară se lumina 
de ziuă. Noi eram printre ultimii rămaşi. Jack a ridicat o sticlă de 
vin pe jumătate băută şi a dus-o la gură. 

— Provizii pentru drum, a rânjit el. 

— Furt calificat, am replicat eu. 

— Înâm. 

A mai luat câteva guri serioase şi apoi mi-a întins sticla mie. 
Eu mă gândeam doar la buzele lui care atinseseră gura sticlei, 
închipuindu-mi că-i voi simţi gustul, amestecat cu cel de vin alb 
călduţ. 

În timp ce hoinăream prin oraşul tăcut, gura nu ne tăcea 
deloc. De-abia reuşeam să-mi recapăt suflul între hohotele de 
râs. Jack reproducea conversații şi îi imita pe invitaţii de la 
petrecere cu gesturi precise. Eu i-am povestit despre Chris şi 


tipul din autobuz. 

Ajunseserăm în faţa porţii mult prea repede. S-a lăsat brusc 
tăcerea. Dintr-odată mi se părea ireal şi nefiresc să introduc 
codul, să deschid uşa şi să intru fără el. 

— OK, a zis Jack, care se simţea şi el subit stingherit. Atunci, 
ne mai vedem. 

— Da. 

— So long, Faye, a zis el, ca o replică dintr-un film 
hollywoodian ieftin şi s-a întors să plece. 

— Aşteaptă! 

A rămas împietrit în mijlocul unui pas, s-a întors şi şi-a trecut 
mâna prin păr, privindu-mă întrebător. 

— Da? 

— Nu... nu-i nimic... 

S-a răsucit înapoi. A început să se îndepărteze. A ridicat sticla. 

Eu rămăsesem pe loc. Aşteptam să se întoarcă. Să mă 
privească o ultimă dată. Să-mi facă cu mâna. Să se repeadă 
înapoi. Să mă sărute din nou, cum trebuie, de data asta. Incă 
simţeam atingerea buzelor lui. 

Dar el doar şi-a aprins o ţigară, în timp ce se îndrepta legănat 
şi fără griji spre strada Karlavägen. Apoi a cotit-o la stânga. Şi a 
dispărut. 


[7] 

Faye o ţinea pe Julienne cu o mână şi cu cealaltă trăgea după 
ea coşul gol de cumpărături în timp ce străbăteau culoarele 
supermarketului Ica din piața Karlaplan. Menajera lor era 
bolnavă de două zile şi Faye avea de gând să-i facă o surpriză 
lui Jack, aşteptându-l cu mâncare gătită. Faimoasele ei spaghete 
bolognese. Secretul era ţelina. Şi trei feluri de ceapă. ŞI, în plus, 
trebuia să fiarbă îndelung la foc mic. Pe vremea când erau tineri 
şi săraci, pregătea în fiecare luni o cratiţă mare, care le ajungea 
amândurora până joia. Luă ceapă roşie, ceapă galbenă, ceapă 
albă şi ţelină. 

— Vreau eu să ţin coşul, zise Julienne. 

— Dar poţi? 

— Daa, zise Julienne, dându-şi ochii peste cap. 

— Bine, scumpa mea. 

Faye îi dădu mânerul coşului şi îi ciufuli uşor părul. O 
contemplă preţ de câteva clipe în mijlocul aglomerației din 
magazin. O iubea atât de mult, încât uneori credea că o să-i 
plesnească inima. 

— Să-mi zici dacă e prea greu, spuse ea şi se îndreptă spre 
frigidere ca să ia nişte carne tocată. 

Julienne trăgea după ea coşul pe rotile. 

Trecură pe lângă un bărbat mai în vârstă care o ajuta pe o 
femeie tot în vârstă să ia o conservă de pe un raft. Faye nu-şi 
putea dezlipi privirea de la ei. Bărbatul îi întinse cutia femeii, 
care stătea aplecată greoi peste un cadru de mers. Ea îl bătu 
uşor pe mână, iar verigheta îi sclipi în lumina neoanelor. Faye se 
întreba de câtă vreme erau căsătoriţi. Oare aşa aveau să se 
poarte şi ea şi Jack? Întotdeauna văzuse aceste imagini cu 
claritate. Cum îmbătrâneau nedespărţiţi, cum făceau riduri şi se 
ramoleau împreună. N-avea de gând să renunţe la această 
viziune niciodată. Chiar dacă acum treceau prin momente un pic 
mai dificile. Dacă ar fi întrebat cuplul cu cadrul de mers, cu 
siguranţă şi ei i-ar fi putut povesti despre dificultăţile 
întâmpinate de-a lungul drumului. Dificultăţi pe care le 
depăşiseră. 

Julienne îşi ridică privirea. 

— De ce plângi, mami? 

— Pentru că e atât de frumos. 


Julienne era confuză. 

— Ce e frumos? 

— Că el... ah, nimic. 

Cuplul în vârstă o coti pe un alt culoar şi dispăru. 

Faye luă ultimele lucruri de care avea nevoie şi se îndreptă 
spre casă cu Julienne după ea. Posterele cotidianelor de seară 
promiteau că tocmai au găsit soluţia-miracol pentru a slăbi cât 
mai rapid şi mai uşor cu putinţă. Inşfăcă ziarul Expressen şi 
verifică o ultimă dată că tot ce-i trebuia se afla în coş. 
Renunţase de mult la sucuri şi în trei zile pusese la loc toate 
kilogramele pe care le pierduse. Şi câteva în plus. 

Alese coada de la casa unde o fată tânără şi frumuşică servea 
eficient şi rapid. O femeie puse un pachet de tampoane pe 
bandă. Chiar în momentul în care casiera îl scana, Faye îşi dădu 
seama că-i întârziase ciclul. Foarte mult. Ar fi trebuit să-i vină 
menstruaţia cu două săptămâni în urmă. Cel mai probabil era 
din cauza dietei, îşi zise în sinea ei, dar voia totuşi să fie sigură. 

Le veni rândul. 

— Aveţi...? 

Se uită cu coada ochiului la Julienne a cărei atenţie era 
îndreptată asupra unui caniş de la intrarea în magazin. 

— Teste de sarcină? 

— In aparatul de acolo, zise casiera şi îi arătă cu degetul. 

Oftaturi şi priviri agresive când Faye trecu pe lângă cei care 
stăteau la coadă. Apăsă pe butonul cu produse de farmacie şi 
navigă până la teste de sarcină. Julienne contempla în 
continuare cățelul de la intrare. Faye luă două teste şi se 
întoarse la casă. 

— Patru sute optzeci şi nouă de coroane, vă rog, zise casiera 
după ce le scană. 

Faye scoase cardul său American Express şi plăti. 

— Mă scuzaţi, zise ea. Ştiţi cumva dacă... dacă Max are liber 
azi? 

Casiera ridică din sprâncene. Zâmbea oare pe sub mustață? 

— Max a fost concediat. Se pare că tracasa clienţii. 

— Am înţeles, zise Faye. Mulţumesc oricum. 

Se grăbi să iasă din magazin ţinând-o strâns de mână pe 
Julienne. 

Putea să jure că Jack era în spatele concedierii lui Max. Şi asta 
însemna că îi păsa de ea totuşi? Nu-i aşa? 


Julienne ducea ziarul şi se uita la pozele de pe prima pagină. 

Ce avea să se întâmple dacă era însărcinată? Cum o să 
reacționeze soţul ei? Când îl întâlnise, Jack îi mărturisise că voia 
să aibă patru copii. Dar, după venirea pe lume a lui Julienne, nu 
părea să fie prea interesat să mai aibă şi alţii. Nici măcar nu 
vorbiseră despre asta. Dar ea? Ea îşi mai dorea oare încă un 
copil? Da, îşi dorea. Mai ales acum. O surioară sau un frăţior 
pentru Julienne putea să-i facă pe ea şi pe Jack să se apropie din 
nou unul de celălalt şi să pună capăt stării ciudate, oarecum în 
suspensie, în care se afla viaţa lor. 

lar lui Julienne i-ar prinde bine un frate sau o soră. Ar putea 
deveni cei mai buni prieteni. Faye îşi dorise dintotdeauna o soră. 
O aliată. 

Îşi alungă rapid aceste gânduri. Învăţase să şi le controleze, 
să nu-şi lase mintea s-o ia razna. N-avea niciun rost să se 
gândească la lucruri pe care nu le putea influenţa. 


Când ajunseră în apartament, Julienne aruncă ziarul şi geaca 
pe jos în hol. Faye agăţă geaca la locul ei în cuier, cără sacoşele 
în bucătărie şi începu să despacheteze. Cu coada ochiului, văzu 
cum Julienne iese din camera ei cu iPad-ul în mână şi se 
trânteşte pe canapea cu cizmele încă în picioare. 

— Descalţă-te, dacă vrei să stai pe canapea, zise Faye. 

Niciun răspuns. Puse deoparte tigaia şi se duse în salon. 
începu să o descalţe pe Julienne de cizmele de iarnă ude şi 
murdare. 

— Nu vreau! 

Julienne dădea din picioare. Lovi cu cizmele canapeaua, care 
se murdări de noroi. La naiba, acum trebuia să spele şi să pună 
rapid la uscat husa de canapea înainte să ajungă Jack acasă. 
Julienne se zbătea şi mai tare. Căzu noroi şi pe covor. 

— Nu vreau! Nu vreau! Nu vreau! 

Julienne continua să dea din picioare cu înverşunare. Faye 
reuşi să o descalţe de cizme şi o trase de pe canapea, dar ea se 
repezi la loc ţipând. Faye se duse la bucătărie şi se întoarse cu o 
cârpă. Poate că reuşea să şteargă murdăria de pe pânză, dacă 
se mişca destul de repede. O ignoră pe Julienne. Spre uşurarea 
ei, reuşi să curețe grosul de murdărie de pe canapea şi se 
aplecă, încercând să şteargă şi covorul. Julienne dădu să o 
lovească cu piciorul, dar Faye i-l prinse în mână. 


— Aşa nu se face! 

— Ba da! 

Întunecimea o împresura. Senzaţia era în acelaşi timp 
cunoscută şi neobişnuită. Faye înghiţi cu greutate. Işi încleştă 
pumnii de câteva ori. 

Julienne trebuie să fi observat transformarea, căci se holba la 
ea scâncind. 

Faye trecu o ultimă oară cârpa peste covor. Işi aranjă o şuviţă 
de păr şi îi întoarse spatele lui Julienne. 

— Eşti grasă, zise Julienne. 

Faye se răsuci. 

— Ce-ai spus? 

Julienne se zgâia provocator la ea. 

— Grăsano. 

Arătă spre ea cu mâna ei mică. 

— Eşti o grăsană. 

Faye făcu un pas spre ea. 

— Ba nu sunt. Nu se vorbeşte aşa! 

— Ba eşti! Tati a zis că eşti! 

— A zis tati că sunt grasă? 

Vocea i se stinse. Nu mai ştia ce să zică, rămăsese perplexă 
în mijlocul camerei. Julienne păru să priceapă că mersese prea 
departe şi începu din nou să plângă. Faye se îndepărtă 
împleticindu-se. Simţea că o ia ameţeala. Nici nu-şi mai dădea 
seama unde se află. În spatele ei o auzea pe Julienne strigând-o 
printre suspine. 

Se închise în baie. Încuie uşa şi îşi rezemă fruntea de ea 
câteva secunde. Lăsă lemnul răcoros să o potolească, să o 
tempereze. Scoase un test de sarcină. Julienne lovea cu pumnii 
în uşa şi tipa. Faye îşi lăsă chiloţii şi pantalonii în jos până la 
genunchi. Se aşeză pe vasul de toaletă şi desfăcu pachetul cu 
dinţii. Întinse beţişorul între picioare, se relaxă şi lăsă urina 
caldă să acopere beţişorul fără să-i pese că se uda pe degete. 
De partea cealaltă a uşii, Julienne continua să ţipe. 


Stockholm, septembrie 2001 


Stăteam în autobuz şi contemplam pe geam maşinile care se 
perindau prin faţa mea. Aerul era cald, înăbuşitor. Şoferul 
deschisese trapa de pe acoperiş ca să lase aerul să intre, dar nu 
se simţea aproape nicio diferenţă, doar o mică adiere pe umeri. 


Pe scaunul de lângă mine stătea o femeie trupeşă, plină de 
sudoare, cu un copil care îi plângea în braţe. 

Am trecut pe lângă parcul Humlegården. Aici mă plimbasem 
cu Jack. În mintea mea, rememorasem acea noapte de august 
de sute de ori. 

De atunci, nu scăpasem nicio ocazie de a mă duce în 
Chinatown - cum numea Chris zona dintre ASE şi liceul Norra 
Real -, în speranţa de a-l întâlni pe Jack. Dar nu dădeam 
niciodată de el. 

În afară de asta, viaţa mea era pentru prima dată frumoasă şi 
interesantă. La şcoală mă descurcam fără probleme, doar 
mereu avusesem talent la învăţătură. Incă de când începusem 
clasa întâi, şcoala fusese oaza mea, singurul loc de pe pământ 
unde excelam cu uşurinţă. Profesorii nu mai pridideau cu 
laudele la adresa mea. Cursurile erau antrenante şi interesante, 
îmi plăcea la nebunie. 

Chris şi cu mine ne petreceam aproape tot timpul liber 
împreună. Niciuna dintre noi nu avea nevoie să tocească. Chris 
pentru că se mulțumea cu note medii, iar eu pentru că încă din 
copilărie nu aveam nevoie să citesc un text de prea multe ori ca 
să mi-l amintesc în întregime. 

Rolul principal pe care Viktor îl avusese în viaţa mea înainte 
se transformase acum într-unul de figurant. Nu-mi prea puteam 
explica ce se schimbase, dar, după ce îl întâlnisem pe Jack, 
sentimentele mele faţă de Viktor se răciseră. Mă distanţasem. 
Inventam examene inexistente pentru a motiva de ce nu aveam 
timp să-l văd. Îi evitam apelurile şi lăsam să treacă două-trei zile 
înainte de a-l suna înapoi. Am tot amânat să mă mut la el, deşi 
era deja planificat, astfel că, în cele din urmă, până şi el a 
încetat să mai pomenească de asta. 

Răceala mea l-a schimbat pe Viktor, făcându-l patetic şi 
nesigur. A devenit din ce în ce mai insistent, se ţinea scai de 
mine, iar eu eram din ce în ce mai distantă. Relaţia noastră era 
pe ducă, dar el se agăța de mine cu disperare. Mă suna tot 
timpul, mă copleşea cu daruri şi dovezi de iubire, mă întreba 
mereu unde sunt şi ce fac. A început brusc să-mi pună întrebări 
despre trecutul meu, despre familia mea, despre viaţa mea 
dinainte de el. Am refuzat să-i răspund. Ce puteam să-i spun, de 
fapt? Dar închiderea mea, refuzul de a-i povesti mai multe 
despre mine n-au făcut decât să-i sporească disperarea. Am 


devenit un cifru ce trebuia decodat. Era ca şi cum ar fi crezut că 
dacă reuşea să descifreze codul, aveam să-l iubesc din nou. 

Şi mai grav era că Viktor avea multe calităţi şi nu era nimic în 
neregulă cu el. Era chipeş, cumsecade şi ambițios. Se purta cu 
mine de parcă aş fi fost o prinţesă. Era fidel şi de încredere, 
calităţi rare în jungla din Stockholm. 

Dar nu era Jack Adelheim. lar eu mi-am dat seama că trebuia 
să-i dau papucii. Tot amânasem, însă acum nu se mai putea. 

Când autobuzul a încetinit, în apropiere de parcul Tessin, nu 
mai aveam niciun dubiu. Avea să fie neplăcut să-l rănesc, dar 
trebuia să se termine. 

— Scuze, vreau să cobor aici, am zis eu. 

Femeia cu copilul în braţe s-a ridicat cu greutate şi mi-a făcut 
loc să trec. Pe faţa ei se citeau oboseala şi resemnarea. De sub 
tricoul prea strâmt îi ieşeau colaci de grăsime, care se revărsau 
peste blugi. Ţâncului îi curgeau balele. La nas îi atârnau ciucuri 
de muci verzi ca nişte boabe de struguri. Doamne-Dumnezeule! 
Niciodată n-aveam să devin o astfel de mamă. lar copilul meu 
avea să fie perfect întotdeauna. Copilul meu şi al lui Jack. Am 
tresărit şi m-am îmbujorat, ruşinată de visurile mele jenante. 
Insă ajunsesem să visez doar la Jack. Atât atunci când dormeam, 
cât şi când eram trează. Nu mai era niciun pic de loc pentru 
cineva ca Viktor. 

Uşile s-au deschis cu un fâsâit şi soarele fierbinte m-a lovit 
drept în faţă. Viktor avea să mă aştepte ca de obicei în mijlocul 
parcului. Parcă-l vedeam intrând pe poartă. Vesel, gândindu-se 
că vom merge să mâncăm pizza. Şi apoi acasă să ne uităm la un 
film, să facem sex şi să adormim împreună. Nimic din toate 
astea nu avea să se întâmple. 

Teoretic, mi-era milă de el, dar, în realitate, nu simţeam 
nimic. Dorul de Jack eclipsa totul şi mă făcea nepăsătoare. lar 
noua versiune a lui Viktor mă enerva. Crescuse ocrotit în bula 
lui, obținuse totul cu uşurinţă. Naivitatea lui mă atrăsese la 
început, dar acum doar mă irita, şi nu ştia nimic despre viaţă, în 
vreme ce eu ştiam prea multe. Viktor habar n-avea cine eram 
eu. Sau ce eram. 

Purta o cămaşă de blugi şi pantaloni de pânză de culoare 
deschisă. Zâmbea larg, în timp ce s-a aplecat şi m-a sărutat pe 
obraz. 

— Mi-a fost dor de tine, a zis el şi m-a cuprins de după umăr. 


lei studiile prea în serios. La ce pizzerie vrei să mergem? 
Valhalla sau Theodoras? 

— Trebuie să stăm de vorbă, i-am zis eu. Vino, hai să ne 
aşezăm. 

L-am tras după mine până la o bancă verde. Viktor s-a întors 
cu faţa spre mine şi şi-a dat jos ochelarii de soare. l-a pliat încet 
şi i-a pus în buzunarul de la piept. Se ferea să mă privească în 
ochi. 

— S-a întâmplat ceva? Eşti bine? m-a întrebat, prefăcându-se 
că nu ştia ce aveam să-i spun. 

La mică distanţă de noi, un grup de beţivi jucau pétanque şi 
beau vin. Voci vesele, răguşite. 

— Nu mai vreau să fim împreună. S-a terminat. 

Auzeam cât de rece suna şi am făcut un efort să par tristă. 
Viktor privea în gol. 

— OK... Am făcut ceva ce nu trebuia? 

Se foia pe bancă. Îmi evita privirea. A înghiţit cu greutate. Şi 
apoi a înghiţit din nou. 

— Nu. N-ai făcut nimic. 

Îmi era şi mie greu să-l privesc în ochi. Nu voiam să-mi 
observe disprețul. Preferam deci să urmăresc meciul de 
pétanque. Nivelul de alcoolizare al beţivilor făcea ca bilele să 
ajungă pe unde se nimerea, dar ei jubilau şi se bucurau oricum. 
In spatele beţivilor, o fetiţă a alunecat şi a căzut pe pietriş. 
Mama ei a apărut în fugă. l-a şters genunchii murdari şi juliţi, a 
ridicat-o şi a luat-o în braţe. 

— Să schimb ceva poate? Sau ai pur şi simplu nevoie de puţin 
timp? 

Avea vocea spartă. Începea să-şi dea seama ce însemnau 
cuvintele mele şi era cât pe ce să izbucnească în plâns. M-am 
uitat împrejur. Dacă începea să plângă, aveam de gând să mă 
ridic şi să plec. Nu suportam să văd oamenii plângând. 
Avusesem parte de atâtea lacrimi că-mi ajungeau pentru restul 
vieţii. 

— Nu. Îmi pare rău, dar pur şi simplu nu mai sunt îndrăgostită 
de tine. 

— Dar eu sunt foarte îndrăgostit de tine! Eşti cel mai bun 
lucru din viaţa mea. Cea mai bună persoană pe care am întâlnit- 
o vreodată. 

Şi-a pus mâna peste a mea. Şi a început să o frământe ca pe 


un aluat, să o maseze. Ca şi cum asta m-ar fi putut face să mă 
răzgândesc. Ca şi cum eu aş fi fost cea care avea nevoie de 
alinare, nu el. 

Marea problemă a oamenilor, mi-am dat eu seama atunci, e 
că îşi proiectează propriile tristeţi asupra altora. Vor să le 
împărtăşească. Ei cred că simplul fapt că avem un ADN 
asemănător ne poate face în mod automat să ne simţim trişti în 
faţa aceloraşi situaţii. Tristeţea nu e mai uşor de suportat când e 
împărtăşită, dimpotrivă, devine chiar mai grea. lar Viktor habar 
n-avea ce e adevărata tristeţe. 

— OK, înţeleg, a zis el, încuviinţând din cap. N-ai putea totuşi 
să vii la mine acasă ca să putem vorbi în linişte? Nu suport să 
stau aici printre alţi oameni. Mai dă-mi o ultimă seară. Doar una. 
Apoi dispar din viaţa ta, plec fără niciun protest. Te rog... 

Mă strângea atât de tare de mână, încât începuse să mă 
doară şi ştiam că ar trebui să refuz. Pentru că asta nu 
reprezenta o consolare. Dar era o portiţă de scăpare uşoară, aşa 
că am acceptat. 

Scurta plimbare până la apartamentul lui mi-a lăsat timp să 
regret în repetate rânduri decizia luată. Totuşi, poate că 
despărţirea avea să fie mai uşoară dacă îl lăsam să-şi verse 
amarul. În acelaşi timp, aş fi vrut să amân discuţia neplăcută 
care mă aştepta, nu mai suportam să-i aud declaraţiile de 
dragoste şi reproşurile. El avea nevoie de răspunsuri, dar eu n- 
avem niciunul. Ştiam doar că inima mea aparţinea altuia şi că 
trebuia să-mi văd de drumul meu. 

Ca să câştig câteva momente de răgaz, m-am oferit să mă 
duc eu să cumpăr pizza. Bănuiam că avea să fie o seară lungă şi 
amândoi eram înfometați. Viktor nu mi-a răspuns. Stătea 
nemişcat pe pat cu umerii încovoiaţi şi cu o expresie disperată 
pe chip. 

— Mă întorc imediat, i-am zis, evitându-i privirea plină de 
reproş. 

Mi-am luat apoi portofelul din geantă şi am închis uşa de la 
intrare în urma mea. Îi pot acorda încă o seară, mi-am zis în 
sinea mea. Apoi sunt liberă. 

M-am întors douăzeci de minute mai târziu. Viktor mă privea 
ciudat când am pus pizzele pe masa din garsoniera lui. Aproape 
triumfător. Stătea în continuare pe patul nefăcut, dar lângă el se 
afla un obiect pe care l-am recunoscut. Mi-a sărit inima din 


piept. Era jurnalul. Viktor scotocise în geanta mea. Şi caietul 
meu se afla tot acolo. Cel în care luam notițe în timp ce învăţam 
şi care în ultima vreme se umpluse de mâăzgăleli copilăreşti. 
Numele lui Jack într-o inimioară. Numele meu urmat de numele 
de familie al lui Jack. Prosteală. Ridicol. Dar lui Viktor nimic din 
toate astea nu i se părea ridicol. 

— Acum ştiu cine eşti de fapt, a zis el calm. 

Avea vocea monotonă. Spartă. Ceva se rupsese înăuntrul lui. 

— Eu ştiu cine eşti. Intrebarea e dacă e/ ştie... 

Cuvântul „el” suna ca un reproş. Am simţit cum mă cuprinde 
panica. Nimeni nu trebuia să ştie. Jurnalul descria vechea mea 
viaţă. Adevărul despre ea ar fi schimbat totul. Aş fi fost supusă 
aceloraşi priviri ca atunci când încă mai eram Matilda. Aş fi 
suferit din nou aceeaşi umilinţă. Nimeni n-avea să se mai uite la 
mine cu aceiaşi ochi. Mai ales Jack. 

— M-ai înşelat. Te-ai culcat cu Jack Adelheim. Am tot dreptul 
să-i spun. Ştie despre noi? Că ai un iubit? 

Îmi dădeam seama că era inutil să încerc să-i explic. N-avea 
nicio importanţă că nu mă culcasem cu el, că fusese doar un 
sărut fugar. 

Viktor arăta ca un animal rănit, cu ochii negri de ură şi 
disperare. Nu mă îndoiam că era în stare să facă orice ca să mă 
întorc la el. Sau ca să se răzbune. Să mă facă să simt aceeaşi 
durere care îi sfâşia acum lui inima. De fapt, avea să spună 
adevărul despre cine eram nu numai lui Jack, ci întregii lumi. 
Asta însemna sfârşitul pentru Faye şi noua mea viaţă. Totul 
avea să se prăbuşească. 

Panica a lăsat locul unei răceli glaciale pe care o recunoşteam 
de dinainte. M-a învăluit o senzaţie bizară de linişte şi mi-am dat 
seama că nu aveam variante. Nu puteam să-l las pe Viktor să-mi 
stea în cale. 

M-am uitat în ochii lui şi am simţit că îl uram. Plătisem un preţ 
exorbitant ca să ajung unde mă aflam acum, doar ca să-mi iasă 
el în cale ca un mare judecător. Habar n-avea de durerea pe 
care o suportasem, de lucrurile pe care fusesem nevoită să le 
fac, de imaginile cu care trebuia să trăiesc pentru tot restul 
vieţii. 

N-am suflat însă niciun cuvânt despre toate astea. Bărbaţii 
sunt simpli. Bărbaţii sunt uşor de manipulat, iar Viktor nu făcea 
excepţie. O mai făcusem şi puteam să o fac din nou. 


M-am aşezat lângă el. L-am luat de mână. l-am vorbit cu 
căldură, mângâindu-i dosul palmei cu degetul mare. Am simţit 
cum se relaxează. Fără voia lui. 

— Poţi să faci ce vrei. Te înţeleg. Înţeleg că eşti trist şi rănit. 
Dar nu te-am înşelat cu Jack Adelheim şi nu vreau să ne 
despărţim supăraţi. Facem aşa cum voiai tu. Petrecem o ultimă 
seară împreună. Sau chiar toată noaptea, dacă vrei. Şi 
dimineaţa. Apoi poţi să faci cum vrei. Să mă răneşti la rândul 
tău, dacă doreşti. Spune-i totul lui Jack. E dreptul tău. Dar vreau 
să petrecem o ultimă noapte împreună. 

Simţeam că se înmuiase. Că voia să mă creadă. Că nu putea 
să spună nu unei ultime şanse de a fi aproape, îl cunoşteam. 
Aşa cum cunoşteam bărbaţii. 

Am mâncat pizza şi am băut împreună două sticle de vin. Eu 
am gustat doar din paharul de vin şi Viktor a băut restul singur. 
Am făcut dragoste pe canapea. M-a penetrat cu putere, brutal. 
L-am lăsat să-şi facă de cap. Am închis ochii şi m-am gândit la 
Jack. l-am evocat chipul cu ochii minţii şi m-am forţat să-mi 
părăsesc trupul în timp ce Viktor mă pătrundea printre suspine. 
După ce a terminat, s-a întors cu spatele la mine. Eu m-am 
ridicat şi m-am dus să mă spăl. Din cauza usturimii, faţa mi se 
contorsiona în grimase în timp ce încercam să mă şterg cu grijă. 
Când m-am întors, dormea. Nimic n-avea să-l mai trezească 
acum. 

Am ieşit pe balconul mic şi mi-am aprins o ţigară. Luminile 
oraşului sclipeau în noaptea de vară. Se auzeau voci şi muzică. 
După ce am terminat de fumat, mi-am mai aprins o ţigară. Am 
intrat înapoi la Viktor, care era întins pe spate şi sforăia cu gura 
deschisă. L-am mişcat. Nicio reacţie. Era extenuat de la vin şi de 
la tulburările sufleteşti. Am pus ţigara pe pat şi am rămas pe loc 
să mă asigur că lenjeria de pat, de proastă calitate şi uşor 
inflamabilă, ia foc. La început, doar ardea mocnit. Apoi a început 
să se formeze o flacără. 

Senzaţia de răceală glacială începea să se potolească. Mă 
cuprindea din nou panica, simţeam cum îmi zvâcnesc tâmplele. 
Mi-am luat privirea de la flăcări şi m-am grăbit spre uşă. Când 
am lăsat-o să se închidă în spatele meu, atât patul, cât şi 
draperiile luaseră foc. 

Când am ieşit afară, în stradă, mă încerca o senzaţie de 
vomă. Oamenii zâmbitori care îmi ieşeau în cale treceau prea 


aproape de mine, făceau prea mult zgomot. Îmi ţineam strâns 
geanta. Jurnalul se afla din nou într-un loc sigur. lar eu eram în 
continuare liberă. 


[8] 

Testul de sarcină ieşise pozitiv. In pântecele lui Faye se afla 
un embrion, o nouă fiinţă. Pe jumătate ea. Pe jumătate Jack. El 
îşi dorise mereu un fiu, un moştenitor. Poate că acum îi putea 
oferi unul. 

Aşezată la masa din bucătărie, Faye îşi trecu mâna peste 
abdomen, incapabilă să se apuce de trebăluit. Işi dădu seama că 
nu mai mâncase de câteva ore bune. Pe aragaz stătea neatins 
sosul ei de carne tocată, fiindcă Jack încă nu apăruse. Acum nu 
o mai împiedica nimic să mănânce. Copilul avea nevoie de 
substanţe hrănitoare ca să se dezvolte. Se ridică şi se îndreptă 
spre aragaz. Băgă un deget în sos şi constată că încă era călduţ. 
Îşi puse paste în farfurie. Adăugă sos din belşug şi mâncă 
întreaga porţie în picioare lângă insula de bucătărie. Gustul era 
divin. Închise ochii şi mestecă în timp ce senzaţia de bine se 
răspândea, iar corpul i se destindea. Era aşa o desfătare să 
poată mânca din nou, încât îi dădură lacrimile. 

Grija pentru siluetă n-avea decât să aştepte până după 
naştere, acum lucrul cel mai important era să consume 
suficiente substanţe nutritive pentru două persoane. 

La fel ca data trecută, avea să înceapă să facă sport direct 
după naştere, dar avea să urmeze şi o dietă strictă imediat după 
ce termina cu alăptatul. Viaţa ei n-avea să se învârtească doar 
în jurul bebeluşului, însă prioritatea sa era Jack şi mariajul lor. 
Fiul lor avea să marcheze un nou început pentru relaţia lor şi 
pentru ea ca femeie şi soţie. 

Îşi mai puse o porţie şi aşeză farfuria pe masă. 

Peste o oră, uşa se deschise, iar speranţa o făcea pe Faye să 
simtă fluturi în stomac. Îl strigă pe Jack şi el băgă capul pe uşa 
de la bucătărie. Faye se ridică şi îi ieşi în întâmpinare. In curând, 
încreţitura dintre sprâncene avea să-i dispară. 

— Am să-ţi dau o veste minunată, dragul meu, zise ea. Vino şi 
aşază-te aici. 

Jack oftă. 

— Sunt obosit, nu poate să aştepte până...? 

— Nu, vino acum. 

Faye nu mai putea de nerăbdare. 

Jack ridică din sprâncene, dar se aşeză la masa de bucătărie. 
Faye ştia că se va bucura când avea să-i spună, deci ignora 


mina lui stresată. 

— Da? zise el. 

Faye îi zâmbi. 

— Sunt însărcinată, dragule. O să avem încă un copil. 

Expresia de pe chipul lui rămase neschimbată. 

— Poate că va fi băiat, adăugă ea. Tu ţi-ai dorit să ai şi un 
băiat. 

Faye îşi mângâie pântecele şi zâmbi din nou. Lui Jack îi 
plăcuse dintotdeauna zâmbetul ei, avea obiceiul să spună că e 
contagios. Acum însă, doar îşi trecu obosit palma peste faţă. 

— Ce e? întrebă Faye. 

larăşi simţea nodul din gât. 

— Acum nu e momentul cel mai potrivit, Faye. Nu mai vreau 
încă un copil. 

— Ce vrei să spui? 

Ce era cu el? De ce nu se bucura? 

— Pentru mine, Julienne e de ajuns. 

— Dar... 

Vocea de-abia i se mai auzea. Nu recunoştea expresia din 
ochii lui Jack. 

— Nu se poate. Îmi pare rău, dar trebuie să... ştii tu... 

Faye scutură din cap. 

— Vrei... vrei să fac un avort? 

Jack încuviinţă din cap. 

— Da, e trist, asta-i clar, dar chiar nu se poate altfel. 

Voia să se năpustească asupra lui. Să-l scuture bine. Dar ştia 
că era vina ei. Îl luase prin surprindere, trebuia să-i lase timp să 
digere noutatea. 

Jack se ridică. 

— OK? zise el. 

Faye înghiţi cu greutate. Jack făcea atâtea eforturi pentru ea 
şi pentru Julienne. Cum putea să-i ceară mai mult? 

— Da, înţeleg, zise ea. 

Lui Jack i se înmuiară trăsăturile feţei. Se aplecă şi o sărută pe 
frunte. 

— Mă duc să mă culc, zise el. 

În drum spre dormitor, se opri şi se întoarse spre ea. 

— ÎI sun pe doctorul meu mâine, ca să terminăm cu asta cât 
mai repede. 

Uşa de la dormitor se închise, iar Faye se ridică grăbită. Plecă 


în goană la baie şi ridică iute capacul de la veceu. Dădu afară 
spaghetele şi sosul, gustul de roşii amestecându-se cu gustul 
amar de bilă. După ce trase apa, îşi sprijini capul de porţelanul 
răcoros şi începu să plângă. 


Stockholm/Barcelona, septembrie 2001 


Dormisem buştean mai bine de 24 de ore, când m-a trezit 
soneria stridentă a telefonului. Era Axel. Când i-am auzit vocea 
spartă, care îmi povestea ce se întâmplase, cum Viktor murise 
după ce adormise cu ţigara aprinsă în pat, m-au podidit 
lacrimile. Hohoteam atât de tare, încât mi se cutremura tot 
corpul. 

Fusesem nevoită să fac ceea ce făcusem, n-avusesem altă 
alegere, dar preţul pe care îl plăteam era scump. Preţul era 
mereu scump. 

După convorbire, am rămas ghemuită în pat cu genunchii la 
piept. Mă concentram asupra propriei mele respiraţii. Inspiram şi 
expiram. 

Cuvintele lui Viktor încă îmi răsunau în ureche. Eu ştiu cine 
eşti. Intrebarea e dacă el ştie... Viktor nu şi-ar fi ţinut gura. 
Pentru ca el să continue să trăiască, Faye ar fi trebuit să moară. 


Câteva zile mai târziu, a început să plouă cu picături mari. Mi- 
a dat o senzaţie de eliberare. Ploaia a măturat canicula 
sufocantă care se aşternuse ca o pătură peste Stockholm. 

Chris era plecată. Părinţii ei o invitaseră în apartamentul lor 
din Mallorca, iar eu eram din nou singură în Stockholm. Când i- 
am trimis un mesaj scurt în care îi spuneam ce se întâmplase cu 
Viktor, s-a oferit să se întoarcă acasă, dar am asigurat-o că 
eram bine. 

M-am cufundat în microeconomie, macroeconomie, statistică 
şi analiză financiară. Singurul lucru care însemna ceva era 
şcoala. Să reuşesc, să fiu cea mai bună. Totul depindea de mine, 
nimeni altcineva nu putea să facă treaba în locul meu. lar eu mă 
hotărâsem. Aveam să-mi clădesc o cu totul altă viaţă. Să-mi 
deschid firma mea, să călătoresc la business class, să câştig mai 
mulţi bani decât aveam nevoie, să am un soţ frumos (Jack), copii 
cuminţi şi bine-crescuţi, să am case şi apartamente răspândite 
prin locuri interesante despre care citisem şi pe care le văzusem 
în filme. Voiam totul. Şi aveam să obţin totul. 


Telefonul, lăsat la încărcat pe pat, a început să sune. Probabil 
era Chris, care voia să-mi dea raportul despre aventurile ei în 
Spania. M-am întins pe pat şi m-am uitat la ecran înainte de a 
răspunde. Era un număr pe care nu-l aveam salvat în memorie. 

— Alo, da? 

— Bună! 

— Cine e la telefon? am întrebat, deşi recunoscusem imediat 
vocea. 

— Sunt eu, Jack. Jack Adelheim. 

Am închis ochii. Nu voiam să par prea nerăbdătoare. 

— A, bună... i-am răspuns eu după câteva clipe de aşteptare. 

— Te deranjez? 

Avea un ton aţâţat. Plin de voioşie. Se auzea muzică în 
surdină. 

— Bineînţeles că nu. Ce ai pe inimă? 

Mă străduiam să adopt un ton nonşalant şi m-am întors pe 
burtă. 

— M-am gândit să te întreb dacă nu vrei să vii cu mine 
undeva? în seara asta, adică. Am nevoie să stau puţin departe 
de Henrik. 

— Sigur. În ce bar vrei să ne vedem? 

— Bar? Nu, mă refeream la o călătorie. 

Am început să râd. Era sărit de pe fix. 

— O călătorie? 

— Da, pentru câteva zile. Duminică ne întoarcem acasă, 
împachetează nişte haine şi ne vedem la gară. Plecăm la 
Barcelona. 

— OK. 

Mi-am dat seama că îmi ţinusem respiraţia. 

— Vrei să vii? m-a întrebat el mirat. 

— Da. 

— Atunci ne vedem peste treizeci de minute. 

Am închis fără să-mi fi dat bine seama ce acceptasem. Apoi 
m-am ridicat din pat şi am început să-mi fac bagajul. 


La aterizare, eram chercheliţi. Începuserăm să bem imediat 
ce ajunseserăm pe aeroportul Arlanda şi continuaserăm să 
turnăm în noi cocktailuri cât durase zborul pe deasupra Europei. 
După câteva minute de stat la coadă, am făcut rost de un taxi. 
Eu eram distrată şi mă legănam pe picioare. Imi simţeam 


sângele pompând cu intensitate prin toate venele şi capilarele 
din corp. 

— Hotel Catalonia, por favor?, a zis Jack după ce ne-am 
instalat pe bancheta din spate. Está en el Born, lo conoce 
usted?713 

Maşina a pornit în trombă şi în aceeaşi clipă am simţit mâna 
lui Jack pe coapsa mea; îmi ardea pielea. 

— Nu ştiam că vorbeşti spaniolă. 

— Nu ştii multe lucruri despre mine, a răspuns Jack făcându- 
mi cu ochiul. 

Şi-a mutat mâna un pic mai sus pe coapsa mea şi tot sângele 
mi-a dat năvală între picioare. 

— Ce fel de hotel e? 

— N-o să fii dezamăgită. 

l-am zâmbit şi am întors capul în partea opusă. Cum să mă 
dezamăgească tocmai Jack? 

Noaptea întunecată de septembrie era foarte caldă şi umedă. 
Oameni îmbrăcaţi lejer cutreierau străzile în căutare de răcoare, 
locuri unde să cineze şi să socializeze. Am coborât geamul 
maşinii ca să mă bucur de curentul de aer ce-mi mângâia faţa. 
Simţeam nevoia să mă răcoresc. 

Nu mă mai aflasem niciodată mai departe de Suedia decât 
Danemarca, unde fusesem o dată cu maşina împreună cu 
familia mea. O vacanţă care se terminase brusc. Dar nu voiam 
să mă gândesc la asta acum. Am lăsat vântul să-mi măture 
toate amintirile, convinsă că le puteam înlocui cu altele noi. 
Fiecare celulă din corp se reînnoieşte, e înlocuită. Atunci şi 
amintirile ar trebui să poată fi substituite. 

— Ador oraşul ăsta. O să-ţi dai seama că e mai uşor să respiri 
aici, a zis Jack închizând ochii. 

Genele lui lungi şi întunecate îi desenau evantaie pe obraji. 

— Ai mai fost aici? 

M-a privit, cu scilipirile luminilor nocturne şi ale reclamelor 
luminoase reflectate în albastrul ochilor săi. 

— De două ori. 

Aş fi vrut să-l întreb dacă fuseseră călătorii asemănătoare. 
Dacă mersese cu alte taxiuri, cu promisiuni nerostite şi mâna pe 
coapsele altor femei. Poate că asta era şmecheria standard a lui 


12 în spaniolă în orig. — „La hotelul Catalonia, vă rog.” 
13 în spaniolă în orig. — „Se află în cartierul Born, îl ştiţi?” 


Jack Adelheim? Poate îşi urma manualul său obişnuit de 
seducţie? N-avea oricum nicio importanţă. Trei zile în acest oraş 
împreună cu Jack erau atât de tentante, încât nici nu-mi trecea 
prin cap să-mi pierd timpul cu gelozii fără sens şi gânduri inutile. 
În acest moment, mă aflam aici. Cu mâna lui Jack pe coapsa 
mea. 

Am cotit pe un bulevard, ne-am oprit la un semafor şi apoi am 
intrat într-un cartier frumos. Străduţele deveneau din ce în ce 
mai înguste. Drumurile pietruite mângâiau cauciucurile maşinii. 
Am aşteptat să treacă o maşină din direcţia opusă. Simţeam 
transpiraţia lipicioasă la subsuori, am închis însă ochii şi am 
lăsat sunetele să mă îmbete. Râsete, zgomot de tacâmuri, 
discuţii însufleţite şi muzică. Peste tot baruri, restaurante, 
cafenele. Mirosul dulceag de haşiş. 

Voiam să iau mâna lui Jack, să o strâng, să-l privesc în ochi şi 
să-i spun cât de minunat era, cât de mult mă bucuram să fiu cu 
el aici. Dar mă hotărâsem să nu iau nicio iniţiativă. Nu voiam să 
anticipez nimic. 

— Am ajuns, a zis Jack. 

O faţadă albă cu uşi de sticlă. Deasupra lor un panou cu 
numele hotelului scris cu litere mari. Hotel Catalonia Born. A 
apărut în fugă un uşier tânăr, a dat roată maşinii şi mi-a deschis 
portiera. 

— Gracias, i-am zis eu zâmbind. 

Când m-am ridicat şi am coborât din maşină, simţeam deja că 
îmi lipsea căldura mâinii lui Jack. 

— Înveţi repede, a strigat Jack în timp ce plătea şoferul. 

Uşierul ne-a luat bagajele, am intrat, iar Jack a început să 
vorbească în spaniola lui aproximativă cu recepţionerul. Când 
lacunele în comunicare deveneau prea mari, mai adăuga şi 
câteva cuvinte în engleză. Am completat nişte formulare şi am 
predat paşapoartele. Un zgomot ascuţit de imprimantă, apoi le- 
am primit înapoi. 

— Suntem gata, a zis Jack. 

Recepţionerul l-a strigat pe uşierul care ne aştepta şi l-am 
urmat în liftul care ne-a dus până la etajul cinci. Când am intrat 
în cameră, mi-am dat seama că Jack rezervase un apartament 
de lux. Nu mai văzusem niciodată aşa ceva. 

— E incredibil, am zis, şi intenţia mea de a părea o 
cunoscătoare s-a dus pe apa sâmbetei. Doamne-Dumnezeule, 


încap zece garsoniere ca a mea aici! 

În mijlocul camerei mari trona canapeaua aşezată în faţa unui 
televizor plat. Lângă ea, un bar bine aprovizionat. Peretele 
exterior fusese înlocuit cu ferestre panoramice enorme ce 
ofereau o privelişte spectaculoasă. 

Am tras perdelele groase care ascundeau uşa de la terasă, 
am deschis uşa şi am ieşit. Căldura se înfăşură în jurul meu ca 
un voal de mătase. Dedesubtul meu strălucea oraşul. M-au izbit 
mirosurile şi sunetele lui. Dintr-un apartament răsuna muzică de 
chitară. Marea întunecată şi nesfârşită îmbrăţişa ţărmul. 

— Ce părere ai? m-a întrebat Jack. 

S-a postat în spatele meu, mi-a înconjurat talia cu braţele şi 
şi-a lăsat capul pe umărul meu. 

— Nu ştiu ce să spun, am răspuns, şi m-am răsucit spre el. 

Privirile ni s-au întâlnit. Aş fi vrut să mă năpustesc asupra lui, 
să-l sărut, să ne smulgem hainele de pe noi, să-l împing în 
jacuzzi, să mă aşez deasupra lui, să-l simt înăuntrul meu. 

— Patronul hotelului e o cunoştinţă, a zis Jack. 

A trecut pe lângă mine şi a încercat apa cu degetul. 

— E suedez? 

— Da. Ne lasă să stăm gratis. 

— Glumeşti? 

— Nu glumesc niciodată când e vorba de bani, a zis Jack. Hai 
să ieşim în oraş să mâncăm ceva. 


În faţa hotelului, am luat-o la stânga. Tocurile mi s-au înfundat 
în strada pietruită şi m-am împiedicat. Jack m-a prins de mână. 
Înainte să plecăm de la hotel, îmi împrospătasem machiajul, îmi 
schimbasem lenjeria de corp şi îmi pusesem o fustă neagră. Mă 
simţeam frumoasă. Şi eram convinsă că Jack mă dorea. Privirea 
lui înfometată era tot timpul aţintită asupra mea. O parte din 
mine ar fi vrut să-i propună să renunţăm la mâncare şi să 
rămânem în cameră să facem sex până la extenuare. Dar eram 
prea curioasă să văd oraşul. 

La fiecare colţ de stradă se aflau grupuri de oameni. Ecouri de 
râsete răguşite răsunau de-a lungul străduţelor. Un bărbat cu 
ochii negri şi tricou de fotbalist s-a apropiat de noi. 

— Haşiş? 

Jack a început să se tocmească la preţ. Bărbatul gesticula. Au 
ajuns rapid la o înţelegere, Jack i-a înmânat nişte bancnote şi a 


primit la schimb un pacheţel. A desfăcut hârtia şi a scos un 
bulgăre maroniu. 

— Miroase! 

Am închis ochii şi am inspirat mirosul dulceag. Nu mai 
încercasem până atunci. Nici haşiş, nici altceva mai tare decât 
ţigările normale şi alcoolul. Dar aici, la Barcelona, împreună cu 
Jack, totul părea atât de firesc. Jack era drogul care mă făcea să 
vreau să încerc toate celelalte droguri din lume. 

Jack a împăturit hârtia cu grijă şi a băgat pacheţelul în 
buzunar. Muzica se auzea din ce în ce mai tare pe măsură ce ne 
apropiam de o piaţetă. De-a lungul fațadelor erau îngrămădite 
scaune şi mese. Oamenii fumau, ciocneau pahare şi mâncau. 

— Aici? m-a întrebat el arătând cu mâna. 

— OK, am încuviinţat eu. 

Eram prea copleşită de atmosfera dimprejur ca să-mi mai 
pese unde mâncam. 

Ne-am aşezat la o masă. Şi-a făcut apariţia un chelner în 
cămaşă albă şi cu papion la gât. Jack a cerut tapas pentru 
amândoi, bere pentru el şi un mojito pentru mine. 

Au sosit băuturile. Jack s-a întins, a luat o frunză de mentă din 
paharul meu şi a băgat-o în gură. 

— Care-i treaba cu tine, Faye? 

— Cred că trebuie să fii mai concret. 

— Ai totul. Eşti frumoasă, bei ca un bărbat şi, din spusele 
celor cu care am vorbit la şcoală, eşti cea mai deşteaptă din 
anul tău. Henrik mă tot bate la cap să te luăm cofondatoare a 
firmei noastre. Trebuie să existe şi vreun defect. Eşti cumva 
bărbat de fapt? Ai un picior de lemn? 

Şi-a aplecat capul, prefăcându-se că se uită sub masă. 

Eu am început să râd şi să-i trag şuturi. Masa se legăna, iar 
Jack a început şi el să râdă. 

— In plus, mai eşti şi nostimă. Te bucuri că eşti aici? m-a 
întrebat. 

O schimbare bruscă i-a marcat chipul. L-a străbătut o undă de 
seriozitate şi o umbră subtilă ce semăna cu nesiguranța. Ochii 
lui albaştri priveau drept spre mine, drept în mine. M-au trecut 
fiorii. Mi-am desprins privirea de la el. Nu puteam să-i arăt cât 
de înnebunită eram după el, nu încă. Bărbaţii ca Jack au nevoie 
să lupte, să vâneze ca să cucerească pe cineva. Altfel, îşi iau 
tălpăşiţa. 


Ştiam, de asemenea, că nu trebuia să-i spun nimic despre 
Matilda. Dar asta nu era greu. Amintirea trecutului se prăfuia pe 
zi ce trecea. Doar Sebastian îmi mai apărea în vis. Dar chiar şi 
asta se întâmpla din ce în ce mai rar. 

— Oraşul mai e cum e, însă compania ar fi putut fi mai la 
înălţime, am zis eu privindu-l provocator. 

— Zău? 

Jack îşi învârtea paharul de bere, rânjind în timp ce mă 
cerceta cu privirea. 

— Apropo, ce s-a întâmplat cu iubitul tău? m-a întrebat el 
curios. 

În faţa ochilor mi-a apărut chipul lui Viktor, adormit pe pat, în 
momentul când a luat foc lenjeria de pat. 

— Ne-am despărţit, am răspuns eu scurt. 

Jack nu-l întâlnise niciodată, nu ştia niciun detaliu. lar eu nu 
voiam să dezvolt subiectul. 

În ochii lui se reflecta lumina lumânării. 

Chelnerul ne-a pus în faţă o farfurie cu şuncă uscată şi bucăţi 
fine, triunghiulare de brânză. Am luat o bucată de şuncă. Era 
unsuroasă la pipăit, dar mi s-a topit în gură. 

— Îmi place aici. N-am mai fost în Spania. 

— Dar unde-ai mai fost? 

— În Danemarca. Şi la Fjällbacka. 

— Eşti cumva de acolo? 

— Da. Din Fjällbacka adică, nu din Danemarca. 

Mi-a venit în minte călătoria în Danemarca. Legoland. În mod 
previzibil însă, se terminase catastrofal. 

— Cum e? 

— E opusul a ce vezi aici, i-am răspuns eu, făcând un gest 
spre piaţă. Străzi goale. Un singur loc unde te poţi duce dacă 
vrei să ieşi în oraş. Toată lumea bârfeşte pe toată lumea. 

— Şi părinţii tăi încă mai locuiesc acolo? Ai fraţi sau surori? 

Jack s-a întins după o bucată de şuncă, dar nu şi-a luat 
privirea de la mine. 

În faţa ochilor mi-a apărut chipul lui Sebastian. Desfigurat, în 
seara aceea sinistră. 

Am înghiţit în sec de câteva ori. 

— Sunt singură la părinţi. lar părinţii mei au murit. 

Chelnerul a revenit cu mai multă mâncare. Felii de cartofi, 
creveţi cu usturoi în ulei, măsline şi chiftele în sos tomat. 


Am dus paharul la gură. Romul mă ardea pe gât. Era un 
mojito tare. Nu ca băuturile scumpe, dar apoase care se vând pe 
lângă piaţa Stureplan. Simţeam că am un aer trist. Făceam 
eforturi să-mi recapăt controlul asupra expresiei feţei, dar 
alcoolul pe care îl tot beam de când plecasem din Stockholm nu- 
mi uşura sarcina. Mi-am aprins o ţigară, ca să mai câştig un pic 
de timp. 

— Mi-ar plăcea să merg acolo odată. i 

Jack n-a întrebat nimic despre celălalt lucru. Il iubeam şi mai 
mult pentru asta. 

— Nu, nu ti-ar plăcea. i 

— Ba da, bineînțeles că da. Imi place, să vizitez locuri noi. Nu 
mă satur niciodată de vizitat locuri noi. 

Şi nici de femei, mi-am zis în sinea mea. Dar n-am spus nimic. 

— Am prieteni care au fost la Fjällbacka vara. Se pare că e 
foarte frumos, a zis el în timp ce înmuia o bucată de pâine albă 
în uleiul de la creveţii cu usturoi. 

— Care e secretul tău, Jack? am întrebat eu ca să schimb 
subiectul. 

Am mai sorbit din mojito, simțind că stelele de pe cerul nopţii 
de deasupra noastră veneau tot mai aproape de mine. 

— Tata e alcoolic şi dependent de jocuri de noroc, a zis el 
repede. 

A mai luat o bucată de pâine şi a înmuiat-o în uleiul cu 
usturoi. 

— E un ratat nenorocit care şi-a băut mare parte din 
moştenire. Şi e ruşinea familiei. Numele de familie e singurul 
lucru pe care nu mi l-a putut lua. Sunt de acord, numele ăsta 
deschide multe uşi. Dar nu mulţumită lui, ci mulţumită restului 
familiei şi strămoşilor noştri. 

— Habar n-aveam de asta. 

— Nu sunt lucruri pe care să le pui pe cartea de vizită. Puţină 
lume le cunoaşte. De obicei, când mă întreabă cineva, spun că 
stă în străinătate. E mai uşor aşa. Dar în cercurile mai selecte 
din Stockholm nu e un secret. Toată lumea îl cunoaşte pe tata. 

— lar mama ta? 

— S-a recăsătorit. Şi noul ei soţ e un nemernic, dar cel puţin 
unul treaz. Nu prea ştie să aleagă bărbaţii. Dar poate că aşa 
stau lucrurile când alegi în funcţie de câţi bani au bărbaţii 
respectivi. Locuiesc în Elveţia. Eu am plecat de acasă când 


aveam 16 ani. Unchiul meu, Carl, mă lasă să stau în unul dintre 
apartamentele lui şi-mi dă o sumă de bani pentru chirie şi 
mâncare în fiecare lună, cu condiţia să-mi văd de studii. 

— Fraţi? 

— Nu. Sunt singur la părinţi, ca şi tine. 

Jack îşi trecu mâna prin păr, dar bretonul i se revărsă la loc 
peste frunte. Un bărbat colinda de la o masă la alta, vânzând 
trandafiri roşii. Când a ajuns la masa noastră, Jack a scuturat din 
cap şi vânzătorul a trecut mai departe. 

— Ce uşor mi-e să discut cu tine, a zis Jack. Ţi-am spus lucruri 
despre care nu vorbesc de obicei. 

— Ciudat. Şi eu am aceeaşi senzaţie. Mă întreb de ce oare. 

În aceeaşi clipă, mi-am dat seama că era o minciună. Nu-i 
spusesem multe lucruri lui Jack. 

— Poate pentru că suntem asemănători. 

Jack şi-a aprins o ţigară şi a tras un fum. 

— Alţii nici măcar nu observă cât de singuri suntem noi de 
fapt. 

Mă fascina faptul că se considera singur. Nu-l văzusem pe 
Jack decât înconjurat de oameni. 

— Cum adică suntem asemănători? l-am întrebat eu, 
curioasă. 

Faptul că ne considera asemănători era copleşitor. 

— Ne plac alţi oameni doar într-o anumită măsură. Le 
înţelegem jocul. Ne prefacem. Pretindem că suntem ca ei, că 
suntem mulţumiţi. Dar, de fapt, suntem... 

A făcut o pauză şi m-a privit cu atenţie. 

— Faye, eşti o femeie romantică. Tu crezi că nu se vede. Te 
prefaci că eşti nonşalantă, indiferentă. Dar vrei ca viaţa să fie 
mai bogată, mai frumoasă. Nu te vei mulţumi cu o viaţă 
mediocră. Vrei să ajungi în vârf, să ai lumea la picioare. Eşti 
ambițioasă. De asta n-ai rămas la Fjällbacka, ci te-ai mutat la 
Stockholm. Şi de asta suntem atraşi unul de celălalt. Suntem la 
fel. Suntem înfometați. Dar ai un dezavantaj, dacă vrei să 
avansezi. Eşti femeie. lar asta e o lume a bărbaţilor. 

Aş fi vrut să protestez. Să-i zic că n-are dreptate. Dar, de fapt, 
eram de acord cu el. Aşa că am înghiţit în sec şi am dat din cap. 
Am deschis gura să-i răspund, dar am fost întreruptă de chelner, 
care venise cu şi mai multe feluri. In curând, masa noastră s-a 
umplut de farfurii. Calamari, ciuperci fripte, paella, cârnaţi de 


miel şi aioli. Paharul meu gol a fost înlocuit cu un pahar mare de 
vin roşu şi Jack a primit încă o bere. Ne-am năpustit asupra 
bunătăţilor, iar eu mi-am dat seama că nu mă uitasem deloc la 
ceas de când ieşisem din apartamentul meu. 

Am mai rămas la masă încă vreo oră după ce am terminat de 
mâncat. Nu reuşiserăm nici pe departe să mâncăm tot. Beam 
vin şi bere şi vorbeam. Mă îndrăgosteam din ce în ce mai mult 
cu fiecare secundă ce trecea. Mă luase ameţeala. Şi de la vin şi 
de la multitudinea de senzaţii. Imi simţeam stomacul sătul şi 
greu. Niciodată nu fusesem atât de fericită cum mă simţeam 
atunci şi acolo. Credeam în steaua mea. 

Am tras un fum din ţigară şi am lăsat fumul să se ridice spre 
cer. 

— Mâine mergem la plajă, a zis Jack. Dacă nu cumva preferi 
piscina de pe acoperişul hotelului. 

— Vedem noi de ce avem chef. 

Nu eram în stare să aleg. Voiam totul. 

— Ai dreptate. Vedem noi. 

A plătit şi ne-am întors la hotel. Pe străduţele înguste era 
acum mai puţină lume. Mă bălăngăneam dinadins pe străzile 
pietruite, ca să am o scuză să mă sprijin de el. 

Când am urcat în apartament, mi-am dat seama că încă nu 
văzusem dormitorul. Am deschis uşa şi, de la întrerupător, am 
crescut intensitatea luminii. La fel ca în salon, peretele ce dădea 
spre terasă era înlocuit cu ferestre panoramice. Pe pereţi, artă 
modernă. Două fotolii din piele. Şi un pat enorm. În faţa 
ferestrelor panoramice era plasată o cadă model vechi, cu 
picioare aurite de leu. 

— Jack! Avem o cadă în dormitor, am ţipat. Vino să vezi! 

El a apărut în spatele meu. 

— Ştiu. Intr-o bună zi o să am şi eu una la fel. 

— Şi eu, am zis. 

— Bine. Atunci rămâne stabilit. 

— Stabilit? 

— Da, cum ne decorăm casa. 

M-am prefăcut că nu-l aud. Nu-l cunoşteam destul de bine, 
încât să ştiu cu ce tertipuri umblă. Nu-mi dădeam seama dacă 
vorbeşte serios sau glumeşte. lar eu nu eram una dintre fetele 
aristocrate, naive şi privilegiate, care-şi trăiseră întreaga viaţă în 
spatele unui gard înalt şi erau obişnuite ca toată lumea să fie la 


cheremul lor. Eu ştiam că viaţa nu e un basm cu sfârşit fericit. 
Acum însă, viaţa mea semăna cu un basm. Şi mie îmi era de 
ajuns. 

M-am apropiat de cadă, am deschis robinetul şi am băgat 
mâna sub jetul de apă. 

— Hai s-o încercăm. 

— Acum? 

— Da. 

M-am întors cu spatele la el, mi-am scos maioul peste cap şi 
mi-am dat jos fusta. Am rămas în pantofii cu toc. Îi simţeam 
privirea intensă în spatele meu şi savuram acest moment în 
care îl aveam la degetul mic. Cu mişcări lente, mi-am desfăcut 
sutienul şi mi-am dat jos chiloţii. Apoi mi-am aruncat pantofii din 
picioare şi am rămas complet goală. În oglindirea din fereastră îl 
vedeam cum rămăsese împietrit. Eu eram cea care deţinea 
acum controlul. 

S-a aşezat pe pat. A început să-şi dea jos pantofii şi 
pantalonii. Nu mă scăpa deloc din ochi. Mă încânta faptul că-mi 
aparţinea, că îl prinsesem în mrejele mele. 

— Vii sau ai nevoie de ajutor? 

— Cred că am nevoie de ajutor, a zis. 

M-am întors încet către el. Simţeam că vinul mi se urcase la 
cap. Am făcut câţiva paşi în direcţia lui şi i-am dat jos tricoul şi 
pantalonii. Avea un corp incredibil. Musculos şi bronzat. Muşchii 
braţelor şi pectoralii îi stăteau încordaţi sub piele. M-am postat 
în faţa lui. M-am aşezat în genunchi şi l-am privit în ochi. El s-a 
aplecat să mă sărute, dar eu mi-am dat capul la o parte şi l-am 
apucat de chiloţi. Şi-a ridicat fundul ca să pot să-i trag în jos. 
Sexul îi stătea drept în sus. M-am aplecat şi i l-am luat în gură. O 
secundă. Două. Trei. Nu-l slăbeam deloc din ochi. Apoi m-am 
lăsat pe spate. 

— A venit momentul să facem o baie, am zis eu provocator şi 
m-am îndreptat spre cadă. 

S-a ridicat şi a venit după mine. Cada era pe jumătate plină, 
apa caldă, cu un iz de clor. În secunda următoare, i-am simţit 
palma pe braţul meu. Mă strângea tare, aproape agresiv. M-a 
tras de-a lungul camerei, înapoi în pat. M-a oprit la picioarele 
patului şi m-a împins. Am căzut pe burtă. Mi-am curbat şoldurile 
ca să-i arăt că dorinţa mea era la fel de pătimaşă, că îmi 
menţineam controlul asupra lui. Când m-a penetrat, am scos un 


geamăt. O fracțiune de secundă de durere. A fost însă grijuliu şi 
mi-a lăsat timp să-mi revin. M-am aşezat în patru labe şi a 
început să mă pătrundă cu mişcări lente. Uşa de la terasă era 
deschisă şi înăuntru răzbăteau acorduri de muzică amestecate 
cu râsete şi şipote de voci. Claxonul unei maşini. Sunetele 
ajungeau la mine estompat, îndepărtat. li simţeam mâinile în 
jurul taliei în timp ce mă penetra. Dumnezeule, felul în care mi-o 
trăgea mă făcea să mă topesc de plăcere. 

— Mai tare, am gâfâit eu. Mai tare. 

M-a apucat de ceafă. Mi-am înfundat capul în pernă, 
continuând să fac ce voiam eu. M-a trecut un fior şi orgasmul mi 
s-a răspândit în tot corpul. O secundă mai târziu a ajuns şi Jack 
la paroxism cu un geamăt puternic. S-a împins înainte şi a căzut 
cu toată greutatea peste mine. Am rămas aşa câteva clipe. In 
tăcere, copleşiţi de intensitatea actului care tocmai fusese 
consumat. 

Apoi ne-am mutat în cadă. Jack a adus pacheţelul de 
marijuana şi a răsucit un joint pe care îl dădeam de la unul la 
altul. 

— Eşti extrem, extrem de sexy, a zis Jack. 

— Tu eşti OK, am zis eu. Nici prea-prea, nici foarte-foarte. 

M-a stropit cu apă, iar eu am scos un țipăt care s-a 
transformat curând într-un râs în hohote. 

Apoi ne-am strecurat goi sub cearşafuri. M-a luat în braţe şi 
m-a tras lângă el. Îşi trecea degetele peste corpul meu, dar 
evita sânii, fundul şi organele genitale. Imediat ce o pornea în 
jos, se oprea şi schimba direcţia. Era frustrant. Respirația mi se 
îngreunase. Nu mai eram eu cea care îl avea sub control. M-a 
apucat ameţeala când mi-am dat seama că îl lăsasem să preia 
controlul. Asta mă speria, dar în acelaşi timp mă excita. 

— Noapte bună, viitoare soţioară, mi-a şoptit el. 

După câteva minute, l-am auzit sforăind uşor. 

Eu eram în continuare excitată. l-am pus mâna pe sex şi am 
simţit cum se întăreşte. M-am strecurat sub plapumă şi i l-am 
luat în gură. S-a trezit şi a aruncat plapuma de pe noi. Fără să 
scot niciun cuvânt, l-am încălecat, mi-am proptit mâinile pe 
pieptul lui şi m-am lăsat pe spate. El şi-a pus mâinile la ceafă. 
Mă privea înfometat, dar nu zicea nici el nimic. 

Încă un orgasm. L-am lăsat să ejaculeze în mine. 

Apoi m-am răsucit pe partea mea de pat. 


— De acum încolo, aşa ne spunem unul altuia noapte bună, 
am zis eu. 


[9] 

Casa lui Henrik şi a lui Alice Bergendahl era situată în 
Gåshaga, pe insula Linding6. Proprietatea era dotată cu un chei 
propriu şi o plajă cu nisip fin şi aproape că s-ar fi potrivit mai 
bine în peisajul din Los Angeles. Casa, cu o suprafaţă de şase 
sute şaptezeci de metri pătraţi, dispunea de tot ce trebuie, de la 
sală de cinema, sală de gimnastică şi piscină acoperită, la 
pivniţă de vinuri, sală de biliard, masă de ping-pong şi nu mai 
puţin de cinci băi. Înălţimea tavanului în „salonul” enorm - s-ar 
fi putut parca uşor câteva tiruri înăuntru - era de zece metri. 

In timp ce Faye, Henrik, Jack şi Alice luau cina la lumina 
lumânărilor admirând peisajul oferit de  îngusta coastă 
H&ggarnsfjărden, copiii lor se jucau cu bona în altă parte a 
casei. Camerele copiilor erau plasate cât mai departe cu putinţă 
de camerele în care Alice şi Henrik îşi petreceau cea mai mare 
parte a timpului. 

Afară bătea un vânt rece. Valurile se rostogoleau spre mal, se 
chinuiau să ajungă până la ei şi, în cele din urmă, se dădeau 
bătute şi se rostogoleau înapoi. 

Alice comandase mâncarea de la un serviciu de catering şi pe 
enorma masă din sufragerie se afla un bufet libanez gata 
pregătit să fie servit. Faye se uită pe furiş la Alice. Purta o rochie 
roşie, strâmtă, decupată pe lateral, ca, să poată vedea toată 
lumea că e aşa de costelivă, încât ai fi zis că e un dispozitiv de 
parcat biciclete. Ignora preparatele libaneze şi mesteca o frunză 
de salată. In curând va începe cu siguranţă să lingă doar 
frunzele alea, îşi zise Faye în sinea ei. 

Faye însă se înfruptă din toate felurile de mâncare. Bău şi 
vinul Amarone, roşu şi robust. Copilul din pântecele său avea 
oricum să-şi sfârşească scurta viaţă într-o capsulă de metal. În 
seara asta trebuia să ia tableta pe care o cumpărase de la 
farmacie. Prima din două. 

— Ţi-a plăcut? întrebă Alice zâmbitoare. 

Urmărise îndeaproape fiecare îmbucătură pe care o luase 
Faye. Numărase cu siguranţă caloriile în minte. Le notase 
satisfăcută în contul său cu minus. 

— Foarte mult, zise Faye. A fost o idee bună să comanzi 
mâncare libaneză. 

Jack izbucni într-un râs scurt. 


— Libanez sau nu, văd că înfuleci tot ce ţi se pune în faţă, zise 
el. Te îndopi de-a dreptul. 

Faye îşi cobori privirea. Oare aşa o vedeau ceilalţi? Ca pe o 
persoană care băga în ea tot ce-i ieşea în cale? 

Henrik se aplecă spre ea. 

— Ce mai faci? o întrebă el. Nu mai treci deloc pe la birou. 

— Nu, cred că cel mai bine e să vă las să lucraţi în linişte. 
Aveţi atâtea de făcut. 

— Da, e drept. Dar avem mereu timp pentru tine. 

— Mulţumesc, Henrik, dar e mai bine să vă las să vă vedeţi de 
treabă. 

De ce păreau nişte străini? Nişte cunoştinţe politicoase care 
făceau conversaţie uşoară ca să treacă timpul? Odinioară, ea, 
Jack şi Henrik se distraseră împreună. Avuseseră discuţii 
adevărate. O _ trataseră de la egal la egal, ba chiar îi 
recunoscuseră superioritatea când le dăduse lecţii în discuţiile 
despre planuri de afaceri şi instrumente financiare. Ea venise cu 
ideea de afacere pe baza căreia Jack şi Henrik construiseră 
Compare. Acum se simţea ca un copil căruia i se dădea voie să 
se aşeze la masa adulţilor. 

— Ai terminat, Henrik? Taxiul trebuie să apară dintr-o clipă în 
alta. 

Jack se ridică şi se şterse la gură. El şi Henrik se întâlneau cu 
nişte vechi prieteni în oraş. În drum spre locul de întâlnire, 
aveau să le conducă pe ea şi pe Julienne acasă. Faye o auzi pe 
Julienne coborând în fugă treptele. 

— Nu vreau să mă duc acasă, zise Julienne şi îl privi cu 
stăruinţă pe Jack. Vreau să rămân aici. 

— Rămâi atunci aici cu mami. N-ai nimic împotrivă, Alice, nu? 

Faye îşi muşcă buzele. De-abia aştepta să ajungă acasă şi să 
se cuibărească pe canapea în haine de casă cu un pahar şi o 
sticlă de vin. Să bea până va uita ce o aştepta mâine. 

— Bineînţeles, o să fie distractiv pentru copii, zise Alice. 

Ca de obicei, strălucea când îl privea. Mai ceva decât atunci 
când îşi privea propriul soţ. 

— Super, zise Jack, iar Julienne se năpusti pe scări în sus. 

Faye şi Alice îşi conduseră soţii până la uşă. 

— Distracţie plăcută, băieţi, zise Alice şi îl sărută pe Henrik pe 
gură. 

— Babysittera vine mâine la ora nouă, zise Faye. 


— A, da. Bine, ne vedem mai târziu, spuse Jack şi dispăru. 

Puseră farfuriile în maşina de spălat vase şi băgară resturile 
de mâncare în frigider. 

— Lasă restul, zise Alice. Se ocupă menajera mâine. 

Scoase încă o sticlă de vin şi se aşezară pe canapea, în faţa 
ferestrei panoramice. 

— Ce treabă ai mâine? întrebă Alice. 

— E doar o consultaţie la medic. 

— Nimic grav? 

— Nu, nimic grav. 

— Drăguţ oricum din partea lui Jack să te însoţească. 

Faye mormăi drept răspuns. 

Alice, cu ochii ei mari de căprioară şi cu tenul perfect. Era 
oare mulţumită de viaţa sa? O pasiona ceva în mod deosebit? 
Faye nu mai suporta să joace jocuri. Erau amândouă prizoniere 
într-o colivie de aur. Ca doi păuni. Cu toate că, mai nou, Faye se 
simţea mai degrabă ca unul dintre porumbeii râioşi din piaţa 
Hötorget. Şobolani zburători, după cum avea obiceiul să le 
spună Chris cu scârbă. 

Faye nu voia să stea de vorbă cu o pasăre de colivie. Voia să 
vorbească cu o persoană adevărată. Mai dădură pe gât încă 
două pahare. 

Alice spunea o poveste fascinant de plicticoasă despre 
aventurile fiului ei Carl la grădiniţă. Mai exista oare şi altceva în 
viaţa lui Alice în afară de Henrik şi de copii? Şi de statutul lor. 
Dincolo de aparenţe, exista oare o persoană adevărată? 
Sentimente adevărate? Visuri adevărate? Sau poate că Faye era 
cea disfuncţională. Care nu se putea mulţumi cu ce avea. 
Majoritatea oamenilor visau la o astfel de viaţă. Să-şi permită să 
cumpere orice, să nu fie nevoie să meargă la serviciu, să aibă 
copii frumoşi, să fie invitaţi la deschiderea unui nou magazin 
Louis Vuitton şi să poată cheltui mai mulţi bani pe o poşetă 
decât câştiga suedezul de rând într-o lună. 

— Ce ai face dacă nu l-ai avea pe Henrik? întrebă ea. 

— Ce vrei să spui? 

— Cu ce te-ai ocupa? 

Alice reflectă îndelung. Ca şi cum era ceva la care nu se mai 
gândise niciodată până atunci. În cele din urmă, dădu din umeri. 

— Amenajare de interior, cred. Îmi place să înfrumuseţez 
case. 


— Şi atunci, de ce nu te apuci de asta? 

Alice nu-şi amenajase nici măcar propria casă, care fusese 
amenajată de o firmă scumpă şi la modă cu o listă lungă de vile 
din Lidingö la activ. 

Alice dădu din nou din umeri. 

— Atunci cine s-ar mai ocupa de copii? 

Faye făcu ochii mari şi se uită roată prin salon. 

— Aceeaşi persoană ca şi acum. Bona! Serios, chiar nu visezi 
niciodată să faci altceva? Să faci ceea ce vrei tu de fapt, fără să 
ţii seama de Henrik şi de copii. Să fii o persoană independentă. 

Era prea beată, ştia asta, dar nu se putea abţine. Voia să 
crape portiţa coliviei de aur în care se afla Alice măcar pentru 
câteva clipe. Chiar dacă şi viaţa ei părea să fie la fel, diferenţa 
era de fapt enormă. Ea avea studii care o puteau propulsa 
oricând înapoi pe piaţa muncii şi făcuse o alegere conştientă 
împreună cu Jack, deoarece amândoi credeau că e în interesul 
familiei. Spre deosebire de Alice, ea nu era dependentă de soţul 
ei. 

Faye luă încă o gură de vin. Copilul avea să primească o beţie 
pe cinste drept cadou de adio, asta era clar. 

Se înecă şi fu nevoită să tuşească. 

— Sunt o persoană independentă, zise Alice. Nu vreau să 
schimb nimic. _ 

Îşi umezi buzele. Era absolut fenomenală. Îi străluceau penele 
de păun. 

— Eşti extraordinar de frumoasă, zise Faye. 

— Mulţumesc. 

Alice se întoarse zâmbitoare spre ea, dar Faye nu putea lăsa 
baltă subiectul, nu se putea abţine. 

— Nu te deranjează că Henrik nu s-ar fi uitat niciodată la tine 
dacă nu erai frumoasă? Că ăsta e motivul pentru care ne aflăm 
în casa asta? Ca să fim puse la expoziţie? Ca nişte păpuşi. In 
cazul meu, poate că nu mai e de actualitate, dar a fost în trecut, 
cel puţin. 

Îşi mai turnă vin în pahar; nici măcar nu remarcase că îl golise 
deja. 

— Încetează. Ştii foarte bine că nu e aşa. 

— Ba bineînţeles că aşa e. 

Alice nu răspunse, dar îşi întinse paharul, ca Faye să-l poată 
umple şi pe al ei. În lumea lui Alice, caloriile din vin nu păreau să 


fie puse la socoteală. 

Se aşternu tăcerea. Faye oftă. Din casă se auzeau strigăte de 
copii. 

— Ştii ca te-am invidiat dintotdeauna? murmură Alice. 

Faye se uită la ea mirată. În privirea lui Alice se citea ceva 
nou, o umbră de tristeţe. Asta e oare adevărata Alice? 

— Nu, zise ea. Habar n-aveam. 

— Henrik vorbeşte mereu la superlativ despre tine, spune că 
eşti cea mai deşteaptă femeie pe care a întâlnit-o vreodată. Tu 
înţelegi lucrurile despre care vorbesc ei, te pricepi la afaceri. 
Mănânci ce vrei, bei bere, îi faci să râdă. În primul rând, cred că 
te invidiez pentru faptul că-l faci pe Henrik să râdă. Te... da, 
chiar te respectă. 

Faye îşi schimbă poziţia. Se gândea la cât de mult din tot ce 
spusese Alice nu mai era de actualitate. Descria trecutul. Nu mai 
rămăsese nimic care să-i provoace invidia. Nimic care să merite 
respect. | se întâmpla chiar să se întrebe dacă existase de fapt 
vreodată sau dacă era pur şi simplu o imagine pe care şi-o 
crease ea însăşi despre trecut. 

Câteodată îi reveneau în minte frânturile unor amintiri 
neplăcute. Toate dăţile în care nu putuse să dea de Jack când 
avusese nevoie de el. Unele, cum ar fi naşterea lui Julienne, 
erau atât de dureroase, că nici măcar nu îndrăznea să se 
apropie de ele. Aşa că le refula. Şi ierta. De fiecare dată. 

Faye lăsă paharul de vin pe măsuţă. Julienne apăru în fugă şi 
întrebă dacă aveau voie să facă baie în piscină. 

— Fac şi Carl şi Saga baie? întrebă Faye aruncând o privire 
rapidă spre Alice. 

— Da, zise Julienne cu convingere şi dădu insistent din cap. 

După ce Julienne dispăru, Alice oftă. 

— Da, ştiu că Henrik nu s-ar fi căsătorit niciodată cu mine 
dacă n-aş fi arătat bine şi n-aş fi fost şi de familie bună. Nu sunt 
naivă. Mă face însă fericită şi se poartă frumos cu mine. Ştiu 
femei care o duc mult mai rău la acest capitol. 

Îşi ridică paharul. Se bâlbâia uşor. 

— În societatea noastră de rahat, dacă eşti femeie, n-ai voie 
să spui că vrei să aibă altcineva grijă de tine. Eu vreau. Vreau ca 
Henrik să fie bărbatul în casă. Şi nu-mi pasă dacă mai fute în 
lături din când în când. 

Gesticula febril, gata să verse vin roşu pe canapeaua albă. 


Faye nu-şi putea lua privirea de la ea. 

Poveştile lui Jack despre toate infidelităţile lui Henrik, cum 
putuse oare să le considere amuzante? Nu-şi imaginase 
niciodată că Alice ştia totul. În sinea ei, îşi spusese de fiecare 
dată: săraca Alice, frumuşică şi prostuţă. 

— Alice, eu... 

Îi zvâcneau tâmplele, o copleşeau mustrările de conştiinţă. 

— Încetează. Ştiu că e adevărat. lar tu cu siguranţă ştiai deja 
de toate lucrurile astea. 

Alice dădu din umeri. 

— Bărbaţii sunt bărbaţi. Tot la mine se întoarce. Cu mine 
doarme şi mănâncă la micul dejun. Se joacă cu copiii noştri. Ştiu 
că mă iubeşte. În felul lui. Sunt mama copiilor lui. Şi, sincer, nu 
mai e o problemă pentru mine. M-am... m-am obişnuit. 

Se uita pe fereastră la apa întunecată. 

— Eu n-aş face faţă niciodată, zise Faye. 

O senzaţie călduţă în stomac. Jack nu era ca Henrik. lar ea nu 
era ca Alice. 

Alice se întoarse spre ea. 

— Dar, Faye, ei... 

— Să nu îndrăzneşti! zise Faye atât de tare, încât Alice tresări. 
Ştiu că mulţi dintre bărbaţii din jurul nostru sunt infideli. Și 
dintre femei, de altfel. Dacă tu accepţi lucrul ăsta, treaba ta. Dar 
Jack şi cu mine suntem suflete pereche. Am realizat atâtea 
lucruri împreună. Dacă insinuezi vreodată altceva, o să te 
trântesc la pământ. Ai înţeles? 

Expresia înfricoşată a lui Alice o obligă pe Faye să-şi 
controleze furia. Nu trebuia să-i arate lui Alice cine era de fapt. 
Cine fusese. 

Se ridică bălăngănindu-se. 

— Mulţumim pentru seara asta. Acum trebuie să plecăm 
acasă. 

După ce uşa de la intrare se trânti în spatele ei şi al lui 
Julienne, Faye întoarse capul. Vedea înăuntru prin fereastra de 
lângă uşă. Alice rămăsese pe canapea, cu privirea fixată asupra 
apei. 


Stockholm, septembrie 2001 


In taxiul care ne aducea de la aeroport, mă pregăteam 
sufleteşte ca Jack să dispară şi viaţa mea să-şi reia cursul 


normal. Nu eram obişnuită cu fericirea, iar câteva doze mici îmi 
erau de ajuns. Eram mulţumită cu ce fusese sau, cel puţin, 
încercam să mă conving că eram, în timp ce taxiul părea să se 
apropie de Stockholm cu o viteză infernală. 

Jack însă mă ţinea de mână, în vreme ce suburbiile de la nord 
de oraş se perindau prin faţa ochilor noştri. 

— Ce-ai de gând să faci azi? 

— Nu ştiu, am zis. 

Am trecut de intersecţia Järva krog, iar călătoria noastră 
începea să fie încetinită de ambuteiajele înspre oraş. Pe mine nu 
mă deranja. Dimpotrivă. 

— Nici eu. Nu vrei să ieşim la o bere? 

Şi asta am şi făcut. lar în seara aceea am dormit în garsoniera 
lui Jack de pe strada  Pontonjărsgatan, din cartierul 
Kungsholmen. 


A doua zi, am lenevit în pat până la prânz. Am stat de vorbă, 
ne-am uitat la filme şi am făcut dragoste. Spre după-amiază 
însă, m-au copleşit mustrările de conştiinţă şi m-am instalat pe 
balcon să învăţ. Weekendul la Barcelona fusese superb, dar 
acum aveam mult de recuperat. 

Brusc, am auzit un țipăt dinăuntru, de pe canapeaua pe care 
Jack stătea şi se uita la ştiri. 

— Ce e? am strigat eu, dar nu mi-a răspuns. 

Am închis cartea şi am intrat înăuntru. 

Jack rămăsese împietrit în faţa televizorului. Avea faţa albă ca 
o coală de hârtie. 

Imaginile de la ştirile CNN erau mai înfricoşătoare decât mi-aş 
fi putut închipui vreodată. Avioanele. Zgârie-norii care explodau. 
Corpuri de oameni care cădeau de la sute de metri. Oameni 
care săreau de la ferestre sau care cutreierau străzile 
Manhattanului prăfuiţi şi plini de sânge. 

— Ce se întâmplă? am şoptit, holbându-mă neîncrezătoare la 
ecran. 

Jack a ridicat către mine o privire înceţoşată de lacrimi. 

— Un avion a intrat în World Trade Center. Toată lumea a 
crezut la început că e un accident, dar dintr-odată a intrat încă 
un avion în celălalt turn. Mai multe avioane au fost preluate de 
pirați ai aerului. Pare să fie un atac terorist. 

— Un atac terorist? 


— Da. 

Atmosfera din studioul de televiziune era confuză. 
Rămăseserăm hipnotizaţi în faţa ecranului. Imaginile şocante, 
panica, necunoscutul, imprevizibilul ne lăsaseră fără cuvinte. 

Jack s-a ridicat şi a încuiat uşa de la intrare. A adus o sticlă de 
whisky şi două pahare. Când turnurile s-au prăbuşit, unul după 
celălalt, ne-au dat lacrimile. Distrugerea, toţi morţii contrastau 
puternic cu fericirea noastră. 

Brusc am simţit nevoia de a fi aproape de Jack, de a-i simţi 
forţa, de a fi sigură că mă va apăra. Rănile mele erau în 
siguranţă în braţele lui. El nici măcar nu ştia de existenţa lor, dar 
asta n-avea nicio importanţă. Prezenţa lui îmi conferea oricum 
alinare. Era ca şi cum propriile lui răni se împleteau cu ale mele. 

Am înțeles dintr-odată perioada de babyboom din anii 
patruzeci. Faptul că femei şi bărbaţi laolaltă, în perioade de 
criză, au nevoie de alinare, revin la instinctele animalice, la 
esenţial, la simplitate. Sentimentul de siguranţă pe care îl 
degajă procesul de înmulțire este însuşi fundamentul 
supraviețuirii speciei. 

M-am întins după telecomandă şi am oprit sunetul. Jack m-a 
privit întrebător. 

— Ce...? 

Ceva din felul în care îl priveam l-a făcut să se oprească. L-am 
ridicat în picioare. l-am dat jos hainele una după alta, până când 
a rămas gol puşcă în fața mea. Apoi m-a dezbrăcat şi el pe mine 
şi ne-am întins pe canapea. Când m-a penetrat, m-a împresurat 
o senzaţie de siguranţă totală. Singurul lucru care conta era 
faptul că mi se dăduse voie să stau întinsă sub el, cu membrul 
lui înăuntrul meu. Ca şi cum viaţa însăşi s-ar fi aflat înăuntrul 
meu. Cu ochiul minţii, vedeam imaginile de la televizor, mi se 
perindau pe retină. Imaginile corpurilor care cădeau din 
turnurile în flăcări rulau fără încetare. Fumul şi văpăile când 
clădirile imense, aparent indestructibile, căzuseră la pământ. 

Plângeam. 

Dar aveam nevoie de mai mult. Tot nu era de ajuns. 
Câteodată îmi era frică exact de asta. Că nimic n-avea să fie 
vreodată îndeajuns. 

— Mai tare, i-am cerut. 

Jack s-a oprit. Respirația lui sacadată nu se mai auzea. Prin 
peretele subţire auzeam televizorul vecinului care se uita la 


aceeaşi emisiune de ştiri. 

— Fute-mă cât de tare poţi, i-am şoptit. Vreau să mă doară. 

l-am simţit ezitarea. 

— De ce? 

— Nu mai pune atâtea întrebări, i-am răspuns. Simt pur şi 
simplu că am nevoie de asta acum. 

Jack m-a privit mirat, dar a făcut apoi cum l-am rugat. M-a 
prins mai strâns de şolduri, străpungându-mă tot mai tare. 
Respira gâfâit şi mă trăgea de păr. Fără nicio reţinere. Fără să 
încerce să mă menajeze. 

Mă durea, dar îmi doream să mă doară. Durerea îmi era 
cunoscută. Era ca un balsam pe toate rănile mele. Mă făcea să 
mă simt în siguranţă. Lumea ardea, iar durerea era ancora mea. 

11 septembrie. _ 

Data asta îşi avea deja locul ei în viaţa mea. |n aceeaşi zi, cu 
patru ani mai devreme, tatăl meu fusese arestat pentru 
uciderea mamei mele. La un an după ce Sebastian fusese găsit 
atârnând de o curea în camera lui. 

Aveam 15 ani când a murit. Poate că acela a fost momentul 
când am devenit cine sunt. Poate că în ziua aceea am devenit 
Faye. 

Jack mă penetra tot mai frenetic şi acum îl auzeam şi pe el 
plângând. Ne contopeam în tristeţe şi durere, iar când s-a 
prăbuşit în cele din urmă deasupra mea, mi-am dat seama că 
împărtăşiserăm un moment pe care niciunul dintre noi nu avea 
să-l uite. 

Am stat pe canapea o bucată bună de vreme în după-amiaza 
şi seara aceea, ţinându-ne de mână în timp ce priveam lumea în 
flăcări. 


Anul următor avea să fie cel mai frumos din viaţa mea. A fost 
anul în care am pus bazele vieţii noastre comune şi ale legăturii 
indestructibile care ne unea. 

Mi-a povestit totul despre copilăria lui. Despre insecuritate, 
certuri şi lipsa cronică a banilor. Despre Crăciunurile fără 
cadouri, rudele care când îşi făceau milă de ei, când nici nu 
voiau să audă de tatăl lui. Despre cum lucrurile s-au dus şi mai 
rău de râpă după ce i-a părăsit mama lui. Despre casa din care 
treptat dispăruse totul, vândut sau amanetat, despre oamenii 
care apăreau la orice oră pentru a-şi recupera datoriile sau ca să 


stea la băute cu tatăl lui. Despre uşurarea pe care o simţise 
odată ce lăsase acea viaţă în urma sa. 

Eu nu i-am povestit nimic. lar Jack n-a pomenit niciodată 
nimic despre viaţa mea de dinainte. Acceptase faptul că eram 
singură pe lume. Că nu mai aveam pe nimeni. Într-un fel, cred 
că-i convenea. Aşa eram doar a lui. Ne aveam unul pe celălalt, 
iar el putea fi eroul meu. 

Mă întâlneam cu Jack după cursuri în micile baruri de pe 
strada Hantverkargatan sau din zona Chinatown, câteodată doar 
noi doi, alteori veneau şi Henrik şi Chris, şi discutam despre 
viaţă, economie, politică şi visuri. Eram toţi egali. Deşi Chris şi 
cu mine ne simţeam mai degrabă ca nişte regine în lumea lui 
Henrik şi a lui Jack. Câteodată observam că Jack mă privea cu 
gelozie când vedea cum se uitau la mine alţi bărbaţi. Şi nu-i 
plăcea că făceam lucruri de una singură. Voia mereu să ştie 
unde mă aflam şi ce făceam. Gelozia lui mi se părea adorabilă. 
Imi doream să fie stăpânul meu. Şi am încetat să mai fac lucruri 
fără el. Chris protesta câteodată, dar ne întâlneam atât de des 
toţi patru, încât nu prea se simţea diferenţa. Am încetat să mă 
mai îmbrac în fuste scurte şi bluze decoltate. In afară de dăţile 
când eram doar noi doi. Atunci voia să mă îmbrac în haine cât 
mai mulate, mai scurte şi mai decoltate cu putinţă. 

„Tu nu eşti ca alte femei”, avea obiceiul să-mi spună. 

Nu l-am întrebat niciodată ce voia să spună cu asta. 
Absorbeam doar spusele lui. Imi doream să fiu altfel. 

Făceam sex peste tot. Câteodată ne dădeam întâlnire între 
două cursuri, deschideam rânjind uşile toaletelor şi ne scoteam 
în grabă hainele unul altuia. Ne-am tras-o prin tot Stockholmul. 
La biblioteca municipală, la McDonald's-ul de pe Sveavägen, în 
parcul Kronoberg, într-o sală de curs goală, în cluburi ca 
Sturecompagniet, East şi Riche, în mijlocul nopţii într-un metrou 
gol cu destinaţia Ropsten, la petreceri, în casa părinţilor lui 
Henrik şi pe balcon. De două-trei ori pe zi. Jack nu se mai sătura 
de mine. Eu aş fi putut să zic pas de câteva ori, dar sexul era 
fantastic şi mă făcea să mă simt cea mai dorită femeie din lume. 
Simpla lui privire îndreptată asupra mea, faptul că-i citeam în 
ochi cât de mult mă dorea mă excita. Nu-i plăcea să fie refuzat, 
se supăra şi devenea frustrat, prin urmare, nu-l refuzam 
niciodată. N-avea niciun rost să complic prea mult lucrurile, îmi 
spuneam în sinea mea. Dacă el era fericit, eram şi eu fericită. 


[10] 

Spitalul Karolinska. Un ventilator vâjâia monoton. Canapelele 
vechi de pluş au oftat când cineva şi-a schimbat poziţia. Între 
pereţii aproape goi a răsunat ecoul unui strănut. 

Faye butona pe mobil. Se uita la poze de la nunta ei şi a lui 
Jack. Chipurile lor bronzate, pline de speranţă. Oaspeţii eleganti, 
somptuoşi. Cotidianul Expressen trimisese chiar şi un fotograf 
care făcuse poze de pe balconul unui hotel. Ea ar fi preferat o 
nuntă mai mică în Suedia. S-ar fi putut mulţumi şi cu ceremonia 
de la starea civilă. Dar Jack insistase să facă o nuntă mare în 
Italia. Intr-o casă lângă lacul Como. Patru sute de invitaţi, dintre 
care nu cunoştea decât vreo zece. Străini care o felicitaseră şi o 
sărutaseră pe obraz pe sub voal. 

Rochia i-o alesese Jack. O rochie de prinţesă cu fusta din tul şi 
dantelă fină, cusută special pentru ea de Lars Wallin. Era 
frumoasă, dar nu o reprezenta. Dacă ar fi putut alege singură, ar 
fi ales ceva mult mai simplu. Însă când i-a văzut privirea lui Jack 
în timp ce venea spre el în biserică, s-a bucurat că i-a făcut pe 
plac. 

Işi puse telefonul în geantă. Jack avea să apară dintr-o clipă în 
alta. Avea să-şi treacă mâna prin păr, apoi să se aşeze, să o 
cuprindă de după umeri şi să-şi ceară scuze pentru întârziere. 
Pentru că a lăsat-o să aştepte de una singură. 

„Ducem fericirea şi necazurile împreună”, după cum spusese 
în frumosul lui discurs de nuntă, care le făcuse pe invitate să 
lăcrimeze şi să o privească pe Faye cu invidie. 

Era cea mai în vârstă dintre femeile care aşteptau şi singura 
care nu era însoţită de un bărbat. In afară de o fată care părea 
să aibă maximum 16 ani şi care era împreună cu mama ei. 
Băieţii le îmbrăţişau pe fete. Le mângâiau drăgăstos mâinile. 
Vorbeau în şoaptă, le priveau cu seriozitate şi vigilenţă. Cu toţii 
aveau senzaţia că ceva foarte privat era expus în văzul întregii 
lumi. Voiau doar să fie singuri. Fără priviri. Fără întrebări. Din 
când în când, o asistentă chema pe câte cineva. Îi priveau cu 
toţii pe cei care intrau în cabinet. 

Numele lui Faye fu strigat, iar ea aruncă din nou o privire la 
mobil. Niciun SMS de la Jack. Niciun apel ratat. Se simţi nevoită 
să verifice dacă avea semnal. 

Se ridică şi o urmă pe asistentă într-o cameră. Răspunse 


întrebărilor standard în timp ce se gândea dacă asistenta o 
recunoscuse sau nu. Cu toate că nu avea nicio importanţă, de 
fapt. Faye presupunea că era obligată să păstreze 
confidenţialitatea. 

— Vine cineva să vă ia după aceea? întrebă asistenta. 

Faye îşi cobori privirea. li era ruşine, fără să ştie de ce. 

— Da. Soţul meu. 

Neoanele din tavan împrăştiau o lumină rece pe masa de 
consultaţie acoperită cu hârtie. 

— OK. Unele persoane preferă să se plimbe un pic pe coridor, 
ca să grăbească procesul şi să ţină durerea sub control. Să-mi 
spuneţi dacă e ceva, iar eu voi încerca să vă ţin sub observaţie. 

— Mulţumesc, zise Faye. 

Incă nu o putea privi în ochi pe asistentă. Cum ar fi putut să-i 
explice de ce venise singură, când nici măcar ea însăşi nu 
înţelegea? 

— Aţi luat pastila ieri? 

— Da. 

— Bine, iat-o pe a doua. 

O pastilă într-un păhărel de plastic şi o mână caldă pe umăr. 
Se forţă să nu-şi pună capul în poala tinerei asistente şi să 
înceapă să bocească. Băgă deci pastila în gură fără să se uite la 
ea. 

— Luaţi-le şi pe astea, zise asistenta şi îi puse în faţă câteva 
calmante. 

Faye le înghiţi. Era obişnuită să înghită. 


Faye era întinsă pe o mobilă care semăna cu un fotoliu mai 
mare şi se uita în tavan. Din fericire, scăpase de masa de 
consultaţie verde şi era recunoscătoare că putea să stea întinsă 
după draperie fără să fie deranjată de nimeni. Îi puseseră o 
pereche de chiloţi care semănau cu un scutec în care să elimine 
fetusul şi simţea deja că începuse să sângereze. Asistenta care 
îi făcuse ecografia îi spusese câte săptămâni avea fetusul, dar 
nu reţinuse vârsta exactă, nu voia să ştie. 

„Unde eşti?” îi scrise lui Jack. 

Niciun răspuns. 

Sigur se întâmplase ceva. Avusese oare un accident? O sună 
pe babysitteră şi o întrebă cum se simţea Julienne. 

— E bine, ne uităm la film. 


— Şi Jack? 

Faye încerca să pară neutră. În timp ce vorbea, sângele îi 
picura printre picioare şi era absorbit de scutec. 

— V-a sunat? 

— Nu. Credeam că e cu tine. 

Îl sună apoi pe Henrik. Nici el nu răspundea. Gândurile i se 
învălmăşeau în cap. Parcă vedea cum aveau să bată la uşă doi 
poliţişti serioşi care aveau să-i spună cu regret că Jack murise. 
Ce-avea ea să se facă atunci? O senzaţie de dâjă-vu. Aceeaşi 
nelinişte care o rosese în timpul naşterii lui Julienne. 

Sarcina cu Julienne trebuia să ajungă la termen la începutul 
lui iunie. Jack fusese drăgăstos pe tot parcursul ei, chiar dacă nu 
avusese destul timp pentru vizitele la ginecolog şi alte lucruri 
practice specifice acestei perioade. Compare se afla într-o fază 
de expansiune intensivă, iar Faye înţelegea că firma trebuia să 
fie pe primul loc acum, când aşteptau un copil, şi Jack chiar voia 
să construiască ceva pentru familia sa. 

Când simţise primele dureri, Jack se afla la birou. La început, 
Faye nu-şi dăduse seama că era vorba de contracţiile travaliului, 
crezuse că erau aceleaşi contracţii false, difuze pe care le 
simţise intermitent în ultima lună. Apoi însă, deveniseră atât de 
puternice, încât fusese nevoită să se ţină de blatul de bucătărie 
ca să nu se prăbuşească. A 

Cocoşată de durere, îl sunase pe Jack. Intrase căsuţa vocală. li 
trimisese un mesaj spunându-i că trebuia să vină urgent. 
Probabil era în vreo şedinţă. Când sunase la maternitate, îi 
spuseseră că trebuia să se prezinte imediat acolo, dar ea nu 
voia să plece fără Jack. Işi imaginase cum avea s-o ajute să urce 
în maşina lor, cum îi va înjura apoi cu nervozitate pe ceilalţi 
şoferi în timp ce va conduce cu mare viteză spre maternitate. 
Spre prima întâlnire cu copilul lor mult-aşteptat. 

Contracţiile se înteţeau cu fiecare minut ce trecea, dar 
telefonul continua să tacă. Nici Jack, nici Henrik nu-i răspundeau 
la apeluri sau la mesaje. În cele din urmă, o sunase pe Chris şi o 
întrebase dacă nu putea să o însoţească şi să stea cu ea până la 
venirea lui Jack. 

Un sfert de oră mai târziu, Chris apăruse în apartament cu 
sufletul la gură, pe tocuri înalte şi într-o haină cu imprimeu de 
leopard. Când împingând-o, când cărând-o, reuşise să coboare 
treptele cu Faye. În taxi, în drum spre maternitatea Danderyd, 


Faye îşi dăduse seama că-şi uitase bagajul, făcut cu mare grijă, 
care era gata de mai bine de două luni. Îi ordonase atunci 
şoferului să se întoarcă, însă Chris ţipase la el să o ignore pe 
Faye şi să continue în aceeaşi direcţie cât de repede cu putinţă. 
Tot ce se afla în bagaj putea fi cumpărat, argumentase ea şi 
adăugase că, de când lumea şi pământul, copiii veneau pe lume 
fără vreo listă lungă de lucruri pe care e musai să le ai la 
îndemână. 

Chris preluase şi sarcina de a da de Jack şi suna şi trimitea 
mesaje cu frenezie. Când taxiul începuse să încetinească în 
apropierea spitalului, Chris băgase telefonul în geantă. 

— Ştie unde suntem, spusese ea. Ştie ce se întâmplă. Acum 
trebuie să ne concentrăm să ajungem la maternitate înainte ca 
pruncul să apuce să se nască aici în taxi, OK? 

Faye dăduse aprobator din cap. Durerea o învăluia ca un talaz 
uriaş şi nu se putea concentra la altceva în afară de respiraţie. 

Coborâse din maşină ţinând-o strâns pe Chris de mână. Parcă 
nu i se întâmpla ei. În depărtare, o auzea pe Chris dând ordine şi 
ţipând la personal la intrarea într-un coridor. Fără îndoială, avea 
să fie nevoită să-şi ceară scuze mai târziu, dar în momentul 
acela falsetul strident al lui Chris fusese singura ei sursă de 
siguranţă. 

Julienne venise pe lume după cinci ore. Cinci ore de dureri 
care o făcuseră pe Faye când să se teamă de moarte, când să 
tânjească după ea. Chris fusese lângă ea în tot acest timp. li 
ştersese transpiraţia de pe frunte, ceruse epidurală, ţipase la 
moaşă, îi masase spatele, o ajutase cu masca de oxigen şi 
ţinuse evidenţa contracţiilor. lar când apăruse Julienne, Chris 
fusese cea care tăiase cordonul ombilical şi i-o dăduse cu grijă 
lui Faye, punându-i-o la piept. Fusese singura dată când Faye o 
văzuse pe Chris plângând. g 

După două ore, apăruse şi Jack, foarte ruşinat. li adusese cel 
mai mare buchet de flori pe care Faye îl văzuse vreodată. O sută 
de trandafiri perfecţi, pentru care personalul nu putuse găsi 
vază. Avea privirea plecată şi bretonul căzut peste ochi, iar Faye 
simţise că o părăsesc şi furia şi dezamăgirea. 

Jack bolborosise ceva despre şedinţe şi mobilul care se 
descărcase, o înlănţuire de circumstanţe nefericite. Părea 
distrus, iar Faye îşi spusese că oricum el fusese cel care 
pierduse cel mai mult. Ratase venirea pe lume a celui mai 


perfect copil care se născuse vreodată. 

Cu grijă, i-o dăduse pe Julienne. Era înfăşurată într-o păturică 
şi sforăia mulţumită după prima ei porţie de mâncare de la 
ieşirea din burtică. Jack plângea în hohote, dar, în spatele lui, 
Chris stătea cu mâinile încrucişate. Faye îşi luase rapid privirea 
de la prietena sa şi începuse să-şi privească soţul care o ţinea 
pe fetiţa lor nou-născută în braţe. O iubea. Nimeni nu e perfect. 

Faye respiră adânc şi îşi alungă amintirile. Reuşise să se 
forţeze să uite scena naşterii, dar această situaţie amintea prea 
mult de ce se întâmplase atunci. Chiar dacă azi n-avea să se 
nască niciun copil. Dimpotrivă, avea să se stingă o viaţă. 

Burta i se încorda şi se contracta. Se muşcă de buze ca să nu 
înceapă să plângă. Trebuia să fie puternică, pentru Julienne şi 
pentru ea însăşi. Jack avea să fie mândru de ea. 

Simţea pe frunte o fierbinţeală ca de febră, iar hainele pline 
de transpiraţie i se lipeau de corp. In spatele unei perdele se 
auzea cineva care plângea în hohote. 

— Lasă, iubito, trece. 

Altcineva o îmbrăţişa şi o consola. 

Crampele îi sfăşiau burta. Secundele treceau. Răsuflă uşurată 
când simţi că durerile o lasă. Işi dădu seama cât de încordată 
fusese şi că îşi ţinuse respiraţia. Ar fi vrut să o consoleze şi pe 
ea cineva. Nu mai suporta singurătatea. Scoase telefonul şi o 
sună pe Chris. Începu să plângă. Îi explică unde se afla. Nu-i mai 
păsa dacă o auzea cineva. Gemu cu putere când apăru o nouă 
crampă şi strânse telefonul atât de tare în mână, încât i se albiră 
încheieturile. 

Sudoarea i se prelingea pe şira spinării. 

— Vin imediat, zise Chris. 

Ca de obicei. 

— Chiar vii? scânci Faye. 

— Bineînţeles, draga mea. 

După o jumătate de oră, pe coridor începu să răsune ecoul 
tocurilor lui Chris. Se aplecă deasupra lui Faye. li mângâie părul 
cu mâinile ei cu manichiură perfectă. Îi şterse fruntea cu un 
şerveţel pe care îl scoase din sac de jour-ul său de la YSL. 

— lartă-mă, şopti Faye. lartă-mă pentru tot. 

— Nu te mai gândi la nimic, draga mea. Asta e. Acum trebuie 
să facem un efort să scăpăm de chestia aia pe care o ai în tine 
şi pe urmă plecăm de aici. OK? 


Vocea răguşită a lui Chris era hotărâtă şi în acelaşi timp 
empatică, ceea ce reuşi să o facă pe Faye să se calmeze. 
Dintotdeauna avusese acest dar. De-abia acum Faye îşi dădea 
seama cât de mult îi lipsise. 

O privi în ochi. 

— Te iubesc. 

— Şi eu te iubesc, răspunse Chris. Am fost lângă tine când s-a 
născut Julienne. Fireşte că sunt lângă tine şi acum. 

Faye se schimonosi de durere şi îi strânse mâna lui Chris. Era 
cea mai frumoasă mână pe care o văzuse vreodată. 

În timp ce o viaţă stinsă se scurgea dinăuntrul ei, Faye îşi 
apăsă obrazul de palma lui Chris. 


Stockholm, februarie 2003 


Locuiam într-un apartament cu trei camere în Bergshamra. 
Unchiul lui Jack îi ceruse înapoi celălalt apartament când unul 
dintre copiii lui se întorsese din străinătate. Era pe linia roşie de 
metrou, aproape de oraş, dar totuşi într-o altă lume. Vecinii erau 
un amestec de suedezi şi familii de imigranţi. Mame cumsecade 
şi amabile. Copii care ţipau şi făceau gălăgie în spatele 
blocurilor, dar altfel erau de treabă şi bine-crescuţi când îi 
întâlneam pe palier. 

Jack şi Henrik absolviseră amândoi ASE-ul. Henrik cu note 
maxime, Jack cu note mediocre. Niciunul dintre ei nu-şi căuta 
însă de lucru. Munceau cât era ziua de lungă încercând să pună 
pe picioare Compare. Ideea de afaceri a firmei era să angajeze 
agenţi de telemarketing cu salariul exclusiv bazat pe 
performanţă, care să fie mai înfometați şi mai agresivi decât ai 
oricărui predecesor. Motivaţie, motivaţie, motivaţie, avea Jack 
obiceiul să predice. Citatul lui preferat era „Lupii înfometați 
vânează cel mai bine”, iar modelul de afaceri pe care îl creasem 
pentru ei era potrivit pentru lupi înfometați. Şi, mai presus de 
toate, era potrivit pentru doi bărbaţi ambiţioşi ca Jack şi Henrik. 

Livingul nostru era biroul lor. Impărţeau un birou mare şi 
lucrau cot la cot pe nişte scaune pe care le găsisem la gunoi, 
dar lui Jack îi spusesem că le-am moştenit de la bunica mea. 

Le admiram încrâncenarea şi eram sigură că aveau să 
reuşească, sigură că se aflau pe drumul cel bun. De aceea am 
rămas uimită într-o după-amiază, când m-am întors acasă şi |- 
am găsit pe Jack stând pe canapea şi privind în gol. 


— Ce-ai păţit, iubitule? l-am întrebat şi m-am aşezat lângă el. 

— Am rămas lefteri. Henrik şi-a cheltuit toate economiile, iar 
eu degeaba am tot cerşit după capital. N-am reuşit să facem 
rost de investitori. N-am fost destul de buni, pur şi simplu. 

Şi-a trecut mâinile prin păr. 

— Poate că nu-i chiar aşa de rău. O să ne angajăm amândoi. 
Henrik zicea oricum că ar vrea să plece la Londra să lucreze în 
finanţe. Poate că e mai bine să renunţăm la aceste visuri 
infantile şi să devenim adulţi de-adevăratelea. Mâine îi spun că 
eu renunţ, aşa e cel mai bine. Poate mă duc şi eu la Londra, că 
acolo se fac bani adevăraţi. Sau la New York. Wall Street. Poate 
mă duc la Wall Street. 

Poliloghia lui Jack suna ca o tehnică de auto-convingere, dar 
mi-am dat repede seama că nu era nimic serios. Să renunţe la 
vis era ultimul lucru pe care şi-l dorea. In plus, m-a cuprins 
panica la simplul gând că ar putea pleca, lăsându-mă singură. 
Din nou. 

Nici nu eram în stare să concep viaţa fără Jack. Am alungat 
senzaţia de rău şi i-am zis cât de calm am putut, cu mâna pe 
mâna lui: 

— Dar ce s-a întâmplat? Eu credeam că vă merge bine. leri 
când ne-am dus la culcare eraţi super entuziaşti. V-am auzit 
vorbind la telefon. 

— Ne puseserăm toată încrederea în nişte investitori, dar azi 
ne-au informat că până la urmă nu sunt interesaţi. Deci, am 
rămas lefteri, iubito. Tu ne întreţii în acest moment din bursă şi 
din jobul de la cafenea, n-am avut bani nici măcar să-mi plătesc 
factura la telefon luna asta. 

Aşteptările mai multor generaţii îi apăsau pe umeri, iar pe 
chip i se citea dezamăgirea. El era cel care trebuia să repare 
ceea ce stricase tatăl său ca să salveze onoarea familiei. Dar 
acum era gata să renunţe la această cruciadă. 

l-am cuprins faţa cu mâinile. 

— Nu. N-am de gând să te las să renunţi la visul tău. 

— N-auzi ce zic? Avem nevoie de bani. De un venit. lar tu eşti 
studentă... 

S-a întors cu faţa spre mine. Avea ochii adânci şi apoşi ca un 
căţeluş. Jack avea nevoie de mine, într-un fel în care nimeni nu 
mai avusese vreodată. 

— Pot să fac o pauză de un an. 


— Dar ţie îţi place la nebunie la facultate! 

Ochii lui albaştri mă priveau fix şi eu observasem deja 
scânteia care se aprinsese în adâncul lor, pricepusem că se 
opunea doar de formă. 

— Dar de tine îmi place şi mai mult. Şi ştiu că o să reuşeşti, 
dacă ţi se oferă şansa. Noi doi suntem o echipă. Jack şi Faye. O 
să cucerim întreaga lume, parcă aşa era vorba. Pot să termin 
facultatea cu un an mai târziu. Ce înseamnă un an într-o 
perspectivă mai largă? 

Am dat din umeri. 

— Eşti absolut sigură? a întrebat Jack, trăgându-mă spre el. 

— Fireşte că sunt, am râs eu. 

Fericirea clocotea în mine ca un suc acidulat. Îi oferisem un 
cadou, iar el îl acceptase pentru că mă iubea. 

— Ştiu că ai fi făcut la fel pentru mine. Şi cred în Compare, 
ştiu că vom deveni milionari. Şi atunci va trebui să-mi plăteşti! 

— Mai încape vorbă? Tot ce e al meu e şi al tău. Al nostru. 

M-a sărutat, apoi m-a luat pe sus şi m-a dus în dormitor. 

Un an nu era aşa de rău. Pentru Compare însemna totul. 
Pentru studiile mele, nu la fel de mult. Şcoala era o bagatelă 
pentru mine, nu trebuia să fac eforturi ca Henrik ca să obţin 
note mari. E clar că nu-mi făcea plăcere să şterg mese, să 
servesc cafea, să fiu ciupită de fund de moşi care credeau că 
ospătăriţa era inclusă în preţul unei cafele şi-al unei plăcinte. 
Dar Jack era dragostea vieţii mele. Sufletul meu pereche. Ne 
sprijineam unul pe celălalt. Data viitoare avea să fie Jack cel 
care-mi sărea mie în ajutor. 

Le-am comunicat celor de la facultate decizia mea chiar în 
acea seară şi l-am sunat pe şeful meu de la Cafe Madeleine. A 
fost super încântat. Ştiam că avea planuri de extindere, dar îi 
era greu să facă faţă când trebuia să se ocupe şi de gestiune. 
Mi-a oferit fără ezitare postul de gestionară. Salariul lunar părea 
incredibil. Douăzeci şi două de mii de coroane. Am acceptat. 

Singura care s-a opus deciziei mele a fost Chris. A venit să mă 
vadă la Madeleine după ora de închidere. Era neagră de 
supărare. 

— Noi două trebuie să stăm de vorbă, mi-a zis. 

Am străbătut piaţa Stureplan udă de ploaie şi am intrat într- 
un bar. Chris a comandat două beri pe un ton răstit şi m-a 
împins la o masă. 


— Ştiu că nu e ce vrei să auzi şi că poate chiar te superi pe 
mine. Poate că ăsta e momentul când prietenia noastră se duce 
de râpă. Cineva trebuie să ţi-o spună, însă! Faci o greşeală. 

Am oftat. Oare cum ar fi putut Chris să mă înţeleagă? Ceea ce 
fusese între ea şi Henrik nici măcar nu se putea compara cu ce 
era între mine şi Jack. 

— Ştiu că-mi vrei binele. Dar asta trebuie să fac acum. Jack 
trebuie să se poată ocupa exclusiv de Compare pentru ca visul 
lor să poată deveni realitate. 

— Ce se întâmplă atunci cu visul tău? La naiba, Faye, dacă 
Jack şi Henrik puşi la un loc ar fi avut jumătate din capacitatea 
ta intelectuală, ar fi deja milionari. 

— Atât timp cât sunt lângă Jack, sunt fericită. Visurile lui sunt 
şi ale mele. 

— Te temi că te părăseşte dacă nu faci asta? 

— Nu. 

Aproape că începusem să râd. Era un gând absurd. E drept că 
vorbăria lui despre Londra şi New York mă îngrijorase un pic, dar 
asta era tot. Jack voia să fie cu mine la fel de mult cât îmi 
doream şi eu să fiu cu el. 

Chris i-a făcut un semn iritat barmanului să ne mai aducă un 
rând. 

— OK atunci, a mormăit ea. Dar de ce nu poate să facă o 
pauză de un an cu Compare şi să se angajeze? De ce trebuie să 
renunţi tu la studii de dragul lui? 

Şi-a aprins o ţigară cu mâinile tremurânde. 

— E tipic, la dracu’, a mormăit ea. 

M-am întins după pachetul de ţigări al lui Chris. Lui Jack nu-i 
plăcea să mă vadă fumând, dar acum puteam să profit. Trebuia 
doar să-mi aduc aminte să cumpăr gumă de mestecat 
mentolată înainte să plec acasă. 

— E doar un an, Chris. Pe urmă vin înapoi. Atunci Jack şi 
Henrik vor fi pus deja Compare pe picioare. 

Am făcut un cerculeţ perfect de fum şi l-am suflat spre chipul 
sceptic al lui Chris. A lăsat baltă subiectul, dar în privirea ei se 
citea clar ce gândea. 


Şase luni mai târziu a fost lansată Compare şi a devenit un 
succes imediat. Tinerii agenţi de telemarketing ai lui Jack şi 
Henrik şi metodele lor noi de lucru au trecut prin toată Suedia ca 


o armată de invadatori. Rezultatele obţinute erau cu mult 
superioare celor ale predecesorilor. Firme de peste tot stăteau 
la coadă ca să încredinţeze telemarketingul lor echipei de la 
Compare. Ploua cu bani peste noi. După aproximativ un an, 
eram milionari. 

Nici eu, nici Jack nu mai consideram că era necesar ca eu să- 
mi reiau studiile. Ne atinseserăm deja scopul, împreună. De ce 
să mă chinui cu examene la facultate, când lucrurile mergeau 
deja atât de bine pentru noi? 

Faci facultatea ca să reuşeşti în viaţă, iar noi reuşiserăm deja. 
Viitorul era atât de luminos, încât aveam nevoie de ochelari de 
soare. 


[11] 

Catastrofa se apropia tot mai mult. Bineînţeles că ar fi trebuit 
să vadă semnele. Să deschidă ochii. Se zice că nimic nu ne 
orbeşte pe noi, oamenii, atât de mult precum dragostea, dar 
Faye ştia că nimic nu ne orbeşte mai rău decât visul dragostei. 

Speranţa e un drog atotputernic. _ 

Se hotărî să-şi schimbe tactica. In loc să stea acasă ca un 
căţeluş trist în aşteptarea lui Jack, avea de gând să-i lase ceva 
timp de respiro în care să i se facă dor de ea. Mai erau două 
săptămâni până la petrecerea lui de aniversare. De la agenţia 
de organizare de evenimente primise doar ora la care trebuia să 
vină, nimic mai mult. În afară de codul vestimentar „costum”. Pe 
vremea când încă mai credea că avea să organizeze ea 
petrecerea soţului său, Faye se gândise la nişte teme mai 
amuzante. „The Great Gatsby” sau „Studio 54”. Acum era clar 
că Jack nu-şi dorea aşa ceva. Câteodată se întreba dacă nu 
cumva îşi închipuise doar că îl cunoştea. Părea să-i iasă totul de- 
a-ndoaselea în ultima vreme. Cel puţin când era vorba de Jack. 

Faye bătu la uşa biroului său din turn, auzi un „daa” iritat şi 
păşi înăuntru. 

Afişă un zâmbet. Nu că ar fi avut vreo importanţă. Privirea lui 
Jack era îndreptată spre ecran. 

— Imi cer scuze, n-am vrut să te deranjez. Voiam doar să-ţi 
spun că o iau cu mine pe Julienne şi plecăm într-o călătorie de 
câteva zile. 

Jack îşi ridică mirat privirea. Profilul lui chipeş se oglindea în 
geamul ferestrei. 

— Zău? 

— Da. Tu eşti atât de ocupat acum, iar eu... eu nu prea am ce 
face. Am închiriat o casă în Falsterbo. 

Se pregătea să-l audă pe Jack protestând, nu se arătase 
niciodată entuziasmat când fusese vorba să facă lucruri fără el. 
Dar spre mirarea ei, părea aproape uşurat. 

— E o idee excelentă. O călătorie o să-ţi facă bine după, hm, 
după neplăcerile prin care ai trecut. 

Îi evita privirea. Când sosise acasă într-un târziu în seara zilei 
în care Faye făcuse avortul, se scuzase doar scurt spunându-i că 
apăruse ceva urgent la muncă. Nimic mai mult. Niciun trandafir 
de data asta. Nicio lacrimă. lar ea înghiţise încă o dată, 


acceptase ce nu putea schimba, chiar dacă îi lăsase un gust 
amar. Dar încă mai simţise mâna răcoroasă a lui Chris pe 
fruntea sa când se dusese la culcare în seara aceea. 

— Chiar crezi? 

Îşi modulase vocea în aşa fel încât să aibă un ton neutru. 
Trebuia să privească înainte. Niciodată înapoi. Urma să întoarcă 
această situaţie. Avea mai multă forţă decât îşi putea închipui 
Jack. Se jucase de-a sexul slab destulă vreme. Pentru că de asta 
avea nevoie Jack. Dar acum îşi dădea seama că venise 
momentul să preia comanda, fără ca Jack să-şi dea seama de 
asta. Nu era genul de bărbat căruia să-i placă să fie condus. 

— Da, desigur, zise Jack şi-i zâmbi. 

Chipul lui părea mai tânăr, mai senin. Faye se relaxă. Era pe 
drumul cel bun. Aveau pur şi simplu nevoie să ia puţină distanţă 
unul de celălalt. 

— Şi, în plus, o să fie distractiv să fiţi doar tu şi Julienne, 
mamă şi fiică, adăugă Jack. 

Suna un pic tras de păr, dar Faye acceptă puţinul care i se 
oferea. 

— O călătorie a fetelor, nu? Când începe şcoala, o să fie mai 
greu să faceţi aşa ceva. 

Apoi întrebă nonşalant în timp ce se juca cu un pix: 

— Cât timp veţi lipsi? 

— Cinci nopţi, cred. 

Faye întinse mâna spre el, iar el o luă într-a lui. Spre mirarea 
şi uşurarea ei. 

— Eşti sigur că e OK pentru tine? 

— Bineînţeles! Deşi o să-mi fie dor de voi, fireşte. 

Îi trimise o bezea înainte să iasă din cameră. 

— Şi nouă o să ne fie dor de tine, zise ea. 

Şi chiar vorbea serios. Deja îi era dor de el. 


* 


Traficul pe E4 era lejer, în mare parte camioane. Lui Faye îi 
făcea plăcere să conducă, iar Julienne părea încântată de ideea 
de aventură. 

— Putem să facem baie? întrebă ea. 

— Marea e foarte rece. Să vedem ce zici după ce o să încerci 
apa. 

Un răspuns plin de diplomaţie. Ştia că apa avea să i se pară 


mult prea rece lui Julienne. Mai trebuia să treacă ceva timp 
înainte ca apa să fie cât de cât bună de scăldat. 

Julienne se cufundă în iPad. Faye depăşi un camion de la DHL, 
al cărui şofer se uită tânjind după Porsche-ul lor Cayenne, apoi 
intră din nou pe banda din dreapta. 

Se auzi soneria telefonului. Era Jack. 

— Ce faceţi? 

Părea vesel, iar Faye zâmbi larg. De multă vreme nu mai 
auzise altceva în afară de iritare în vocea lui. 

— Tati! strigă Julienne. 

— Bună, iubirea mea! Eşti bine? 

— Da, foarte bine! răspunse Julienne şi reveni apoi la iPad. 

— Unde sunteţi? 

— Tocmai am trecut de Norrköping, zise Faye. În curând va 
trebui să facem o pauză, în locul acela cu litere aurite... 

— McDonald's! chiui Julienne fericită. 

Nu mai putea fi păcălită. 

Jack râdea şi Faye simţi cum toate amintirile neplăcute se 
evaporau, se dezintegrau ca puful de păpădie în care avea 
obiceiul să sufle în copilărie. 

După ce terminară convorbirea, Faye se concentră mai 
departe la condus. Mai aveau o bună bucată de drum de 
parcurs. 

— Mami, mi-e rău. 

Faye aruncă o privire spre Julienne, a cărei faţă avea o nuanţă 
alb-verzuie. 

— Nu poţi să te uiţi pe geam? Cred că ţi s-a făcut rău de la cât 
ai stat cu ochii în ecran. 

Faye luă mâna dreaptă de pe volan şi o puse pe fruntea lui 
Julienne. Era caldă şi transpirată. 

— Ţi-e foame? Vezi că e un măr în punga de la picioarele tale. 

— Nu. Mi-e rău. 

— Putem să ne oprim la McDonald's deja, dacă vrei. 

Julienne stătea tăcută, privind fix înainte. O să-i treacă, îşi zise 
Faye. 

După câteva minute, Julienne începu să tuşească, iar Faye 
trase pe dreapta cu o grimasă. Chiar în momentul în care 
maşina se opri, fetiţa vomită pe torpedou. 

Faye ieşi în grabă şi se duse roată spre scaunul pasagerului. 
O scoase afară pe Julienne, care scâncea slab, şi o ţinu de frunte 


când vomită din nou. 

Pe lângă ele trecu un camion, iar curentul produs de el făcu 
maşina să se zgâlţâie. 

Faye o aşeză pe Julienne din nou pe scaun, goli o sacoşă şi i-o 
puse în poală. Găsi un sul de hârtie în portbagaj şi şterse cum 
putu înăuntru. Mirosul îi întorcea stomacul pe dos şi nici nu 
îndrăznea să se gândească la ce avea să spună Jack când va 
afla ce s-a întâmplat. Interiorul maşinii trebuia spălat şi asta cât 
mai rapid. 

— Dacă îţi vine să vomiţi din nou, încearcă să vomiţi în pungă, 
draga mea. 

Faye deschise fereastra şi respira pe gură. Când porni 
maşina, mirosul era îngrozitor. Whitney Houston cânta că avea 
să iubească de-a pururea, iar Faye dădu volumul mai încet. 
Prefera varianta originală a lui Dolly Parton. 

După un kilometru, se opriră la o benzinărie. Faye o lăsă pe 
Julienne pe un scaun şi se duse să cumpere detergent şi o 
cârpă. În timp ce curăța, blestemă ideea de a pleca cu maşina. 

Ar fi putut să ia avionul şi să închirieze o maşină la aeroport. 
De ce trebuia să complice mereu lucrurile? Jack avea dreptate. 
Era complet incapabilă. Şi ca soţie, şi ca mamă. 

Toată buna dispoziţie se risipise. 

Faye o luă pe Julienne, îşi cumpără o banană pe care se grăbi 
să o mănânce, azvârli coaja la gunoi şi apoi urcară amândouă la 
loc în maşină. 

— Cum te simţi, draga mea? 

— Vreau acasă. Nu putem să mergem acasă? Te rog! 

— Încearcă să dormi puţin şi pe urmă o să te simţi mai bine. 

Julienne era prea obosită ca să mai protesteze. lşi sprijini 
capul de portieră şi închise ochii. Faye îşi puse mâna pe coapsa 
ei şi ieşi din nou pe autostradă. 

Cu vreo treizeci de kilometri înainte de Jönköping, se sătură 
de Whitney Houston. Cu ochii la drum, bâjbâia după telefonul 
mobil ca să-şi pună un podcast, dar nu reuşea să dea de el. 
Încetini, se plasă în spatele unui Volkswagen Golf roşu şi se 
întinse după geanta pe care o pusese pe bancheta din spate, ca 
să nu se murdărească de vomă. Bâjbâia cu mâna şi maşina îşi 
schimbă uşor traiectoria. Julienne scânci, plescăi somnoroasă, 
apoi adormi la loc. 

Faye opri maşina. Căută prin buzunare şi pe sub scaune. 


Telefonul mobil era însă de negăsit. Îşi dădu seama că putea fi 
oriunde. Pe marginea drumului unde se opriseră mai întâi. La 
staţia de benzină. Îşi sugrumă un țipăt ca să n-o trezească pe 
Julienne. De frustrare, lovi cu mâinile în volan. In telefon avea 
numărul şi adresa vecinei care trebuia să le dea cheile casei. 

Faye întoarse pe un drum adiacent şi o porni înapoi spre 
Stockholm. În tinereţe nu renunţa niciodată, dar în ultimii ani 
exersase din plin această practică. 

Matilda n-ar fi renunţat niciodată. Faye însă ştia exact cum se 
face. 


Faye o căra pe Julienne pe un braţ, iar în cealaltă mână ducea 
geamantanul cu hainele lor. Uşa liftului se închise şi ea îşi 
examină chipul în oglindă: cearcăne întunecate în jurul ochilor, 
tenul poros şi palid. Picături de transpiraţie pe frunte şi pe buza 
superioară. Şi o privire în care se citea abandonul. 

Julienne deschise ochii. 

— Unde suntem? bâigui ea cu glas somnoros. 

— Acasă, draga mea. Ţi s-a făcut rău, mergem în Skåne în 
altă zi. 

Julienne afişă un zâmbet şters. Dădu aprobator din cap. 

— Sunt obosită, şopti ea. 

— Ştiu, scumpa mea. În curând vei putea dormi. 

Liftul se opri brusc. Faye deschise uşile şi o ridică pe Julienne 
mai sus pe şold. O dureau braţele de la greutate. Julienne îşi 
înfăşurase braţele şi picioarele în jurul ei ca o maimuţică şi 
protestă slab când Faye o puse jos ca să caute cheile. 

Jack detesta când ea suna la uşă şi-l deranja. In cele din urmă, 
Faye deschise uşa şi păşi înăuntru. Cu ultimele forţe, o dezbrăcă 
pe Julienne de geacă şi de cizme, o cără până în pat şi îi spuse 
noapte bună. Apoi urcă în turn să vadă dacă Jack era acolo şi 
lucra. 

Biroul era gol şi înăuntru era un iz de aer închis. Deschise 
fereastra ca să aerisească şi o propti de un ghiveci ca să nu se 
trântească. 

Jack trebuie să fie la serviciu, îşi zise ea uşurată în timp ce se 
îndrepta spre dormitor ca să facă un duş şi să se schimbe. Era 
recunoscătoare că avea să apuce să se aranjeze un pic înainte 
să vină el acasă. Ştia că era jalnică şi arăta ca o cârpă stoarsă; 
nu voia ca soţul ei să o vadă aşa. 


Faye apăsă pe clanţă şi se simţi dintr-odată ca şi cum toată 
camera s-ar fi umplut cu apă. În jurul ei, totul împietri. Nu-şi 
putea auzi decât propria respiraţie superficială şi un ţiuit în 
urechi care devenea din ce în ce mai strident. 

Jack stătea în picioare la capătul patului, cu spatele la ea. Gol 
puşcă. Faye se holba la fundul lui. li vedea aluniţa bine 
cunoscută de pe fesa dreaptă. Aluniţa se mişca înainte şi înapoi, 
în timp ce el îşi împingea gemând şoldurile înainte şi înapoi. În 
faţa lui, în patru labe, stătea o femeie cu spinarea arcuită şi cu 
picioarele crăcăânate. 

Faye se clătină şi puse mâna pe tocul uşii ca să se sprijine. 

Totul se petrecea cu încetinitorul. Sunetele erau estompate, 
atenuate. Hainele erau împrăştiate în jurul patului ca şi cum s-ar 
fi grăbit să şi le dea jos. 

Nu ştia cât timp stătuse aşa înainte să fie reperată. Poate că 
scosese vreun țipăt, fără măcar să-şi fi dat seama. Jack se 
întoarse, Ylva Lehndorf sări ca arsă şi încercă în zadar să se 
acopere cu o pernă. 

— La dracu', credeam că sunteţi în Skâne! ţipă Jack. Ce naiba 
cauţi aici? 

Faye stătea nemişcată, încercând să-şi găsească cuvintele. 
Cum putea să fie furios? Pe ea? La început, rămase mută. Un 
lung şir de cuvinte i se revărsă apoi din gură. Julienne, telefonul 
mobil, drumul de întoarcere. Incercă să se justifice, să-i ofere 
scuze. Jack ridică mâna şi Faye tăcu instantaneu. 

Jack îi făcu semn Ylvei să se îmbrace şi îşi puse şi el un halat. 
Era cu siguranţă frustrat pentru că nu putuse merge până la 
capăt. Detesta să fie întrerupt. Orgasmul neconsumat îi 
rămânea în corp toată ziua, avea obiceiul să spună. 

Jack se aşeză pe marginea patului. Se uită la ea cu o privire 
fermă şi rece. 

— Vreau să ne despărţim, zise el. 

Faye se simţi de parcă ar fi căzut cerul pe ea. 

— Nu, zise şi se propti în tocul uşii. Nu, Jack! Te iert. Hai să nu 
mai vorbim despre asta, ai făcut o greşeală, asta-i tot. Trecem 
noi şi peste asta. 

Cuvintele îi răsunau în minte. Se legănau între cele două părţi 
ale creierului, săreau de colo-colo fără a se putea înrădăcina. 
Dar se auzise spunându-le. Deci trebuie să le fi zis. Cu 
seriozitate. 


Jack îşi clătina capul dintr-o parte în alta. În spatele lui, YIva îşi 
pusese lenjeria de corp şi se holba pe fereastră. 

Jack privea drept spre Faye, o examina din cap până în 
picioare, iar ea îşi trecu mâna prin păr cu un gest nervos. Pe 
deplin conştientă de cum arăta. El îşi înnodă şi mai strâns 
cordonul halatului. 

— Nu e nicio greşeală. Nu te mai iubesc, nu mai vreau să 
trăiesc împreună cu tine. 

— Trecem noi şi peste asta, repetă Faye. 

Aproape că n-o mai ţineau picioarele. Şiroaie de lacrimi i se 
prelingeau pe obraji. Işi auzi disperarea din glas. 

— Nu auzi ce spun? Nu te mai iubesc. 0... o iubesc pe ea. 

Făcu un semn cu capul spre Ylva, care se întoarse şi o privi pe 
Faye. Era în continuare în lenjeria de corp. La Perla gri. 
Abdomenul ei ferm, sânii perfecţi şi şoldurile înguste, băieţeşti, 
totul era o ofensă la adresa lui Faye. Reprezenta tot ce Faye nu 
mai era. 

Jack oftă şi privirea vigilentă a Ylvei se transformă în dispreţ 
când Faye îngenunche în faţa lui Jack. Simţea podeaua tare sub 
genunchi. Schimbaseră toate podelele când se mutaseră. Faye 
ar fi vrut să raşcheteze şi să lăcuiască podelele vechi, dar Jack 
strâmbase din nas la auzul propunerii. Preferase să aducă unele 
din Italia. Şi să plătească mii de coroane pe metrul pătrat. Dar 
durerea de genunchi ar fi fost oricum aceeaşi indiferent dacă 
stătea pe podeaua cea scumpă sau pe cea originală. Injosirea ei, 
de asemenea. 

— Te rog, îl imploră ea. Mai dă-mi o şansă. O să mă schimb, o 
să fiu mai bună. Ştiu că e greu de trăit cu mine, că am fost rea... 
nesăbuită... proastă. Dar o să te fac fericit. Te rog, Jack, dă-mi o 
şansă. Tu şi cu Julienne sunteţi tot ce am. Eşti viaţa mea. 

Faye încercă să-l prindă de mână, dar Jack şi-o trase înapoi. 
Părea scârbit. lar ea îl înţelegea. Şi ea era scârbită de sine 
însăşi. 

Jack se apropie de Ylva, care se aşezase pe pat cu picioarele 
sale lungi puse unul peste altul. Cu o mină de proprietar 
mândru, se aşeză lângă ea. li puse o mână pe umărul gol. Ylva 
îşi puse mâna peste a lui. O contemplau împreună pe Faye, care 
era în continuare îngenuncheată pe podeaua de lemn făcută la 
comandă în Italia. 

Jack scutură din cap şi zise fără niciun tremur în voce: 


— S-a terminat. Vreau să pleci acum. 

Faye se ridică anevoios de pe podea. leşi din dormitor cu 
spatele, incapabilă să-şi ia privirea de la mâna lui Jack, aşezată 
pe umărul osos al Ylvei. Nu se întoarse decât după ce trecu pe 
lângă uşa închisă a camerei lui Julienne. Ştia că ar trebui să se 
gândească la fiica sa acum, să ia o decizie, dacă s-o ia cu ea sau 
nu, să-i spună sau să nu-i spună despre despărţire. Insă singurul 
gând pe care creierul său reuşea să-l formuleze era că trebuia 
să plece de acolo. Acum. 

Cu imaginea fundului gol al lui Jack între picioarele Ylvei pe 
retină, se târi afară şi lăsă uşa de la intrare să se închidă în 
spatele său. Abia când se afla în casa scărilor îşi dădu seama că 
uitase să-şi pună pantofii. 


Faye stătea pe jos în faţa apartamentului lui Chris. Plângea în 
hohote. 

Într-un fel sau altul, reuşise să oprească un taxi şi, după ce 
aruncase o privire către ea, fără niciun cuvânt, şoferul o ajutase 
să urce pe bancheta din spate. 

Bătuse la uşă, în speranţa iluzorie că Chris o putea salva de 
tot ce i se întâmplase, dar când nu-i deschisese nimeni, se 
prăbuşise pe jos. Acum nu mai ştia dacă avea să fie în stare să 
se mai ridice vreodată. 

— Faye? Doamne fereşte, ce s-a întâmplat? 

În sfârşit. 

Faye ridică privirea şi o văzu pe Chris apropiindu-se de ea cu 
grijă. Faye întinse braţele spre ea; plângea acum atât de tare, 
încât nu mai vedea nimic în faţa ochilor. 

— Ajută-mă, fu tot ce reuşi să îngaime. 


Partea a doua 


— Cum puteți fi siguri că... el e într-adevăr făptaşul? 

— În acest stadiu nu vă pot spune nimic, zise politista fără să 
o privească în ochi pe Faye. 

— Vă rog, mi-am pierdut fiica. Jack n-ar... e drept că am avut 
problemele noastre, totuşi, nu pot să cred că... trebuie să fie o 
greşeală... 

— Chiar n-ar trebui să... 

Poliţista se uită în jur. Celălalt poliţist plecase să-i aducă o 
ceaşcă de cafea lui Faye. li zise cu o voce joasă: 

— N-am găsit sânge doar în maşină. GPS-ul arată că Jack a 
fost într-un port de pe malul lacului Văttern în mijlocul nopții. 
Acolo am găsit o barcă în care sunt pete de sânge, care cel mai 
probabil provine de la Julienne. 

Faye dădu din cap, apoi făcu o grimasă din cauza durerii pe 
care mişcarea i-o provocă în rănile de pe față. Interogatoriul era 
înregistrat şi ştia că n-avea să afle nimic ce nu trebuia să afle. 
Voiau s-o facă să aibă încredere în femeia cu privirea 
înțelegătoare din fața ei şi să se apropie de ea. Voiau s-o facă să 
coopereze. Nu înțelegeau că nu era nevoie să joace astfel de 
jocuri cu ea. Chiar avea de gând să coopereze. Jack nu trebuia 
să scape. 

— Vreti să sunăm pe cineva? Cineva care să vină la 
dumneavoastră aici? 

Faye scutură din cap. Gemu din nou de durere. Fusese 
bandajată la spital şi avea şi câteva copci. 

— Atunci suntem gata pe ziua de azi. Dar vom reveni cu 
siguranță cu mai multe întrebări. 

— Aveţi numărul meu, bâigui Faye. 

— În curând soseşte preotul. Dacă doriţi, puteţi merge acasă, 
fireşte. Dar nu ştiu dacă e o idee bună să staţi singură acum. 

— Preotul? 

La început, Faye nu pricepuse ce voia să spună politista. La 
ce-i trebuia ei preot? 

— Păi, da, ştiţi oamenii care... care se află în situatia 
dumneavoastră au nevoie de consolare, de cineva cu care să 
vorbească. 

Faye ridică privirea şi se uită la ea. 


— Oamenii ai căror copii au fost ucişi, vreți să spuneţi? 
Polițista ezită, dar în cele din urmă răspunse: 
— Da. 


[12] 

O mişcare în pat. Cineva se aşezase pe el. Faye se forţă să 
deschidă ochii şi întâlni privirea lui Chris. În ea citea îngrijorare 
şi în acelaşi timp hotărâre. 

— Te iubesc, Faye, dar stai în patul ăsta de două săptămâni. 
Şi imediat cum auzi numele lui Jack sau al lui Julienne, începi să 
plângi. Nu mai merge aşa. 

Făcu un semn din cap către uşă. 

— Dacă vrei ceva de la mine, n-ai decât să vii să mă cauţi. 
Dacă vrei să mănânci, n-ai decăt să vii la bucătărie şi să-ţi faci 
de mâncare. In camera asta eu nu mai intru nici dacă mă strigi 
să-mi spui că Denzel Washington e întins pe pat gol puşcă şi cu 
cătuşe la mâini. 

A doua zi, Faye îşi făcu apariţia în bucătărie în chiloţi şi într-un 
tricou cu Nirvana. 

Chris ţinea în mână o ceaşcă de cafea, iar pe masă stătea 
deschis un număr din Vanity Fair. O privi pe Faye pe deasupra 
ceştii. 

— Găseşti de mâncare în frigider. Eu urmez în continuare 
dieta Lindsay Lohan. 

Faye trase un scaun şi se aşeză. 

— Care ce presupune? 

— Cafea, ţigări şi o pilulă de a doua zi. 

Zâmbi ironic. 

— la şi mănâncă ceva. Eu plec în curând la muncă. Vrei să vii 
cu mine? 

Faye scutură din cap. 

— Rămâi acasă atunci. Uită-te la un film, plângi un pic, 
plânge-ţi de milă. Mă bucur că cel puţin ai ieşit în sfârşit din 
camera aia. A început să pută acolo. 

Faye puse mâna pe braţul lui Chris şi o privi în ochi. 

— Mulţumesc, zise ea. Pentru tot. Pentru că eşti... înţelegi ce 
vreau să zic. 

— Pentru nimic. Poţi să rămâi în casa de Chris până te pui din 
nou pe picioare. Atâta vreme cât faci duş regulat. 

Faye aprobă din cap. Era o propunere mai mult decât 
decentă. 


Faye se simţea mizerabil. Aproape mahmură. După ce plecă 


Chris, se aşeză pe canapea, îşi luă telefonul mobil şi-l sună pe 
Jack. Îl sunase în fiecare zi. Pentru că voia să vorbească cu 
Julienne, fireşte, dar şi mai mult poate ca să-i audă vocea. Era 
din ce în ce mai iritat de fiecare dată când suna, iar convorbirile 
deveneau din ce în ce mai scurte. Era ca şi cum ar fi vorbit cu 
un străin. 

— Da? o luă el din scurt. 

— Bună, sunt eu. 

— Am văzut. Julienne nu e aici acum. Tocmai au plecat la 
grădiniţă. 

— Au plecat? 

Jack îşi drese vocea. Faye auzea zgomote şi voci în fundal. 

— N-am reuşit s-o duc eu pe Julienne azi, am avut ceva 
treabă, aşa că a dus-o Ylva. 

Lui Faye nu-i venea să creadă. De-abia trecuseră două 
săptămâni şi Jack şi Ylva se jucau deja de-a mama şi copilul. 
Faye era înlocuită. Dată la o parte. Ca o menajeră sau o bonă 
oarecare. 

Fusese groaznic să n-o vadă pe Julienne, dar până acum nu 
avusese destulă forţă, pur şi simplu. Îşi zisese în sinea ei că era 
mai bine pentru fiica sa să rămână în mediul ei obişnuit în care 
se simţea în siguranţă şi că i-ar fi făcut rău să-şi vadă mama 
zdrobită de durere. 

— Alo? zise Jack. 

— Trebuie să vin să-mi iau câteva lucruri, spuse Faye, 
forțându-se să adopte un ton normal. Şi vreau s-o văd şi pe 
Julienne. 

— Acum nu e momentul cel mai potrivit. 

— Pentru ce? 

— Să vii să-ţi iei lucrurile. Totul e cu fundul în sus acasă. Ne- 
am... ne-am cumpărat o casă. Şi tocmai ne mutăm. 

Faye închise ochii. Se concentră asupra respirației. Nu trebuia 
să se lase înfrântă. 

— Unde vă mutaţi? 

— În Gåshaga. Destul de aproape de Henrik şi Alice, de fapt. 
N-a fost planificat, dar noi... hm, a apărut o ofertă superbă pe 
site-urile imobiliare. 

Noi. Se referea la ei cu „noi”. Jack şi Ylva. Din 2001 fuseseră 
Jack şi Faye, iar acum era noi cu altcineva. Faye fu nevoită să 
pună telefonul jos ca să nu mai audă. Il cicălise ani de-a rândul 


să se mute la casă, că avea să-i facă bine lui Julienne, dar Jack 
nu voise. Îi plăcea să fie aproape de oraş şi de birou. Acum însă 
el şi cu Ylva găsiseră „o ofertă superbă pe site-urile imobiliare”. 
Ca prin minune. 

— ...dă-mi un mesaj cu lucrurile de care ai nevoie şi ţi le trimit 
printr-o firmă de curierat. 

— Aşa am să fac, zise ea cu dinţii încleştaţi. Cum rămâne însă 
cu Julienne? Trebuie s-o văd. 

— De fapt, cred c-ar fi mai bine să aştepţi până îţi găseşti un 
apartament, dar treacă de la mine acum. Poţi să vii săptămâna 
viitoare, după ce terminăm cu mutatul, zise el cu mărinimie şi 
apoi închise. 

Cu ochii minţii, Faye o vedea pe Ylva dichisind-o pe Julienne, 
alintând-o, costumându-se împreună, simțindu-se bine, uitându- 
se la film, împletindu-i părul. Ştia cu siguranţă să împletească şi 
în spic. Chiar şi varianta pe dos pe care o voia mereu Julienne, 
dar care nu-i ieşea niciodată lui Faye. 

lar de fiecare dată când închidea ochii, în faţa sa apăreau Jack 
şi Ylva. Ylva cu buzele sale perfecte şi sânii bombaţi. Şi Jack care 
o penetra, îi spunea cât era de frumoasă şi îi repeta numele 
printre gemete când ajungea la orgasm. 

Culmea ironiei era că Ylva Lehndorf era tot ce ar fi putut să fie 
Faye, dacă Jack n-ar fi pretins că are nevoie de o soţie casnică, 
care să aibă grijă de el atunci când avea nevoie de ajutor. De ce 
se răzgândise? 

El fusese cel care o transformase în altcineva. O persoană pe 
care nici măcar ea însăşi n-o mai recunoştea. Şi dacă nu era 
soţia lui Jack Adelheim, atunci cine era? De-a lungul anilor 
petrecuţi cu Jack, renunţase la toate celelalte roluri, unul după 
altul. Nu mai rămăsese nimic. 

Faye împrumutase maşina lui Chris. Mâinile îi tremurau atât 
de tare, încât abia ţinea volanul. Avea s-o întâlnească pe 
Julienne din nou. În sfârşit. 

Pe Lidingövägen traficul era aproape inexistent. Soarele 
strălucea şi cerul albastru era străbătut ici şi colo de norişori fini. 
Urmă instrucţiunile GPS-ului şi se opri în faţa unei coline. In 
vârful ei se afla un căsoi de piatră asemănător cu un palat. O 
construcţie fantastică. Exact genul de casă la care visase şi ea. 

Tesla lui Jack era parcată în faţa casei. Câţiva bărbaţi 
descărcau lăzi dintr-un camion. 

Apăsă pe soneria de la poartă privind în obiectivul camerei de 
filmat şi trebui să aştepte câteva secunde înainte ca poarta să 
se deschidă cu un zgomot sec. Intră şi parcă în spatele 
camionului. 

Un şef de echipă chelios se răsti la ea să mute maşina fiindcă 
stătea în drum. Faye ridică mâna în semn de scuze şi făcu 
întocmai cum i se spusese. 

Julienne îi ieşi în întâmpinare alergând şi Faye îşi dădu jos 
centura şi sări afară. Îşi îmbrăţişă fiica, inhalându-i prelung 
mirosul. Lacrimile amenințau să dea năvală, deşi îşi făgăduise 
să nu plângă. Să se abţină, indiferent ce s-ar întâmpla. 

Jack apăru pe treptele de la intrare. Purta pantaloni de pânză 
bej şi un pulover verde pe dedesubtul căruia ieşea la vedere 
gulerul unei cămăşi bleu. Era mai chipeş ca niciodată. 

— Scumpa mea, ce dor mi-a fost de tine! zise Faye sărutând-o 
pe Julienne pe frunte. Acum trebuie să stau puţin de vorbă cu 
tati. Nu vrei să te duci să te joci un pic şi vin şi eu imediat? 

Julienne aprobă din cap, o sărută pe obraz şi o luă la fugă 
înapoi spre casă. 

Jack îi zâmbea nestingherit. Faye îi cercetă chipul, dar pe el 
nu se citea nici urmă de vină. O parte din ea voia să-l zgârie pe 
faţă. Cealaltă voia să i se arunce în braţe şi să-şi lipească 
obrazul de puloverul lui. 

— Cum ţi se pare? zise el şi făcu un gest spre faţada din 
spatele său. 

Era de-a dreptul bizar. Se comporta de parcă nu s-ar fi 
întâmplat nimic. 

— Trebuie să vorbim, i-o tăie ea scurt. 


Adrenalina îi pulsa în corp, făcând-o să se legene înainte şi 
înapoi pe tălpile picioarelor. 

— Despre ce? 

— Despre ce s-a întâmplat. Despre... despre asta, poftim. 

— Trebuie totuşi să fi înţeles că avea să se întâmple, nu? Nu 
pot să cred că te-a luat prin surprindere. 

Jack oftă. 

— Bine, hai, intră un pic. 

Jack intră înaintea ei în casă. Holul era plin de cutii. Doi 
bărbaţi cărau o canapea în sus pe trepte. 

— Hai să ne aşezăm aici, zise el conducând-o printr-un salon 
spre o verandă acoperită, făcută numai din ferestre şi cu vedere 
la apă. 

Faye se aşeză pe un scaun pe care nu-l recunoştea. Ylva 
trebuie să-l fi adus de la ea de acasă. Sau poate cumpăraseră 
numai lucruri noi. S-a terminat cu vechiturile. Să vină noutăţile. 
Indiferent dacă era vorba de soţii sau de mobile. 

— Am nevoie de bani, Jack. Nu mult, cât să mă descurc până 
mă pun pe picioare. 

El îşi cobori privirea şi aprobă din cap contemplându-şi 
mâinile. 

— Sigur. Îţi fac un virament de câteva mii de coroane. 

Faye pufni, iar Jack ridică mirat din sprâncene. 

În spatele lui vedea apa limpede. Lui Julienne avea să-i placă 
la nebunie să poată da fuga acolo vara, să facă o baie. 

— Trebuie să cumpăr un apartament. Presupun că vrei ca 
Julienne să se simtă bine când e la mine, nu? 

— Nu văd de ce ar fi responsabilitatea mea să-ţi plătesc 
locuinţa. E treaba ta cum te descurci. Dar, e drept că fiica mea 
trebuie să se bucure de un anumit standard, chiar dacă pentru 
maică-sa nu a fost o prioritate să câştige un ban. li trimit nişte 
bani ca să poţi închiria ceva. Însă îţi sugerez să-ţi faci rost de un 
job. 

Faye începuse să scrâşnească din dinţi. Faptul că era nevoită 
să vină să cerşească o făcea să se simtă prost. Dar tot avutul lor 
era în mâinile lui Jack. N-avea niciun ban pus deoparte şi nici 
job. Trebuia să se gândească la Julienne însă. Rolul de mamă 
era mai important decât amorul propriu. Trebuia să facă rost de 
o locuinţă ieftină, provizorie, până la partaj. Habar n-avea cât îi 
revenea, însă ar trebui să poată pune mâna pe o parte bunicică 


din averea lui Jack, nu? Jucase totuşi un rol important în 
acumularea ei. lar Jack îi spusese că tot ce era al lui îi aparţinea, 
că succesul era meritul amândurora. Cum putea să fi uitat subit? 

Faye îl cerceta cu privirea. Avea părut tuns un pic mai scurt 
decât de obicei. işi aminti de vremurile când tocmai se 
mutaseră împreună şi ea îl tundea în bucătăria apartamentului 
din Bergshamra. /ndiferent de cât de bogat voi deveni, o să te 
las mereu pe tine să mă tunzi, atingerea ta e atât de plăcută, îi 
zisese. Incă una dintre promisiunile pe care nu le respectase. In 
ultimii trei ani se tunsese la Marre, cel mai căutat frizer al 
celebrităților din Stockholm. 

— Cum facem cu Julienne? întrebă ea. 

— Rămâne aici până îţi găseşti o locuinţă decentă, orice 
altceva e inacceptabil. Se înţelege de minune cu Ylva, deci nu e 
nevoie să-ţi faci griji din pricina asta. 

Jack zâmbi mulţumit. Pe fereastra de la verandă se vedeau 
nişte gâşte sălbatice care se perindau de-a lungul plajei. Sper că 
se găinăţează mult, îşi zise Faye în sinea sa. 

Işi luă privirea de la mersul legănat al păsărilor. 

— Te-ai hotărât? întrebă ea încet. 

— Cu ce să mă hotărăsc? 

— Cu privire la ea. Asta e ce-ţi doreşti? 

Jack se scărpină în frunte. Se holba la ea ca şi cum n-ar fi 
înţeles întrebarea. 

— Nu e foarte evident? zise în cele din urmă. Nu eram fericit 
cu tine, Faye. 

Faye simţi o împunsătură în piept, de parcă i-ar fi înfipt un 
cuţit între coaste. Ar fi vrut să-l întrebe de când o înşela cu Ylva 
Lehndorf, dar se abţinu. N-ar fi făcut faţă mai multor cuțite 
înfipte în inimă în acelaşi timp. 

Se ridică brusc şi o strigă pe Julienne. 

— O aduci înapoi în seara asta la ora şase, Ok? 

— Da. E 

Julienne veni în fugă. Faye o luă de mână şi ieşiră din casă. In 
timp ce scotea maşina din curte, Julienne îi povestea veselă 
despre noua ei cameră. Era, se pare, „chiar mai frumoasă decât 
camera prinţesei Barbie”. 

Faye apăsă acceleraţia până la podea. 

Săptămânile treceau. Se perindau într-o toropeală liniştită. In 
fiecare seară, Faye împrumuta maşina lui Chris, se ducea pe 
Liding şi parca la oarecare distanţă de vila magnifică. Prin 
ferestrele panoramice îşi putea vedea viaţa de dinafară, ca într- 
un film, singura diferenţă fiind că Faye nu mai era cea care 
deţinea rolul principal. Şi că nu mai era viaţa ei. Jack şi Ylva 
despachetau cutii, beau vin, se sărutau, luau cina, râdeau. In 
camera lor pâlpâiau lumânări de stearină, cu siguranţă 
împreună cu lumânările parfumate de la Bibliothèque. 
„Niciodată nimic la reduceri, doar ce-i mai scump”, după cum 
avea obiceiul să zică Jack în glumă, chiar dacă, de fapt, vorbea 
serios. Câteodată o întrezărea pe Julienne. Mereu singură. Sau 
cu bona pe care Jack o angajase cu normă întreagă. 

Lui Chris îi spunea că dădea doar o tură prin oraş, dar 
prietena sa o cunoştea prea bine ca să se lase păcălită. Durerea 
o copleşea în continuare când şi când, dar Faye îşi spunea că 
avea să treacă. Jack era heroina ei şi, după ce avea să 
depăşească sevrajul, îşi va putea reveni. Cu timpul, durerea 
avea să dispară. La fel cum se întâmplase şi înainte. 

Işi amintea vag că odinioară fusese cea mai puternică 
persoană din familie. Acea forţă trebuia totuşi să mai subziste 
pe undeva. Nu era posibil ca Jack să-i fi luat chiar şi asta. 


Faye era aşezată la masă, în bucătăria lui Chris, când se auzi 
telefonul. Era Jack. Preţ de o secundă, îşi imagină că avea să-i 
spună că totul fusese o greşeală şi că avea s-o roage să vină 
înapoi acasă. Sau că tot ce se întâmplase în ultima vreme nu 
fusese decât un lung coşmar. L-ar fi primit înapoi fără să 
clipească. S-ar fi bucurat ca un căţeluş. Ar fi scheunat şi ar fi 
sărit în jurul lui dând din coadă. 

Jack îi transmise însă că nu avea să capete niciun ban. 

— Acordul prenupţial e în vigoare, îşi încheie el prelegerea. lar 
tu l-ai semnat. Presupuneam că nu poate fi atacat, dar am vrut 
să verific cu avocaţii mei mai întâi. Şi e într-adevăr valid. 

Faye încercă pe cât posibil să-şi disimuleze furia, dar auzea 
singură cât de forţat îi suna tonul vocii. 

— Am renunţat la studiile mele la ASE ca să te întreţin când tu 
şi Henrik aţi deschis firma. Îţi mai aminteşti? lar apoi, când am 


vrut să mă angajez, mi-ai zis că nu e nevoie şi să nu-mi fac griji. 
Mi-ai promis că acordul prenupţial e o simplă formalitate. Pentru 
consiliul de administraţie. Că aveam cu siguranţă să primesc 
partea care mi se cuvenea. Ideea în sine pentru structura firmei 
a fosta mea! 

Jack nu răspundea. 

— Asta-i opera ei, nu-i aşa? zise ea. 

— Nu înţeleg ce vrei să spui. 

— Ea, Ylva, nu vrea să-mi revină niciun ban. Nu ţi se pare că 
m-aţi înjosit îndeajuns? Nu mai am nimic, Jack. Mi-aţi distrus 
viaţa. 

— N-o amesteca pe Ylva. Sunt banii mei, eu i-am câştigat în 
timp ce tu te-ai lăfăit acasă. Doar nu-ți închipui că banii se 
câştigă la prânzuri prelungite la Riche împreună cu fetele. 

Jack pufni. 

— Pune-te dracului pe muncă, la fel ca oamenii de rând. 
Trezeşte-te un pic la realitate. Restul lumii n-are parte doar de 
vacanţă, aşa cum ai avut tu în ultimii ani. In timp ce eu am 
muncit din greu ca să asigur traiul familiei. 

Faye făcu un efort să rămână calmă. Inspiră. Apoi expiră. 
Refuza să creadă că el avea să tragă pur şi simplu o linie peste 
toţi anii lor împreună. Peste tot ce trăiseră şi făcuseră. 

Jack îi întrerupse şirul gândurilor. 

— Dacă continui să cauţi ceartă, am să te distrug. Lasă-ne în 
pace şi pe mine şi pe Ylva. 

Faye rămase cu telefonul în mână multă vreme după ce Jack 
închisese. Apoi, spre marea sa mirare, începu să urle. Un strigăt 
primordial, pe care nu-l mai auzise de mulţi, mulţi ani, dintr-o 
altă viaţă. Acum vibra între pereţi ca un ecou violent. 

Strigătul încetă şi Faye începu să gâfâie. Se lăsă pe spate. 
Durerea provocată de spătarul tare al scaunului îi dădea 
satisfacţie. Furia care o străbătea ca o forţă primitivă era bine- 
venită. 

Simti întunecimea atât de cunoscută curgându-i prin toţi porii, 
întunecimea pe care reuşise s-o uite. Se prefăcuse că nu 
existase niciodată, că nu făcuse niciodată parte din ea. Acum 
însă începea să-şi amintească încetul cu încetul cine era, cine 
fusese. 

Ura era foarte familiară şi îi dădea o senzaţie de siguranţă. O 
înfăşură într-o pupă călduţă, îi dădea scop şi sens, o ajuta să-şi 


recapete echilibrul. O să-i arate ea lui Jack. O să se ridice. 

Faye luă metroul pentru prima dată după mai mulţi ani. Se 
urcă la staţia Ostermalmstorget, merse până la Norsborg şi apoi 
înapoi. Cobori la T-centralen şi rătăci prin piaţa Sergelstorg, 
unde traficul de droguri încă îşi urma cursul, la fel ca atunci 
când se mutase la Stockholm, în urmă cu treisprezece ani. 

Dar Stockholmul părea un oraş nou. Erau atâtea de văzut şi 
de descoperit acum, când nu mai trebuia să ţină seama de 
vorbele lui Jack cum că „nu se cade”. Faye avea 32 de ani, dar 
se simţea renăscută. 

În dreptul plăcii memoriale a lui Olof Palme traversă strada 
Sveavägen. 

La o terasă de lângă cimitir, câteva suflete curajoase stăteau 
aplecate deasupra halbelor de bere, fumând în adierea 
primăvăratică a vântului. Săraci, şomeri, proscrişi. Nişte 
pramatii, după cum ar fi zis Jack. 

Faye deschise uşa şi intră înăuntru. Barmanul ridică din 
sprâncene, cercetându-i paltonul care se vedea că era scump. 
Jack o lăsase cel puţin să-şi păstreze hainele când golise 
apartamentul. 

Comandă o bere şi se aşeză într-un colţ. Avea un gust slab, de 
parcă ar fi fost diluată. Gândurile i se rostogoleau în minte. Cât 
de înjosită fusese de fapt? Oare tot ce îi spusese Jack fusese o 
minciună? Ylva era oare singura sau mai fuseseră şi altele? Erau 
lucruri la care nu avusese puterea să se gândească până acum. 
Simţea nevoia să cultive acest gând, să-şi hrănească furia. 
Bineînţeles că fuseseră şi altele. Doar îl cunoştea pe Jack. De 
fapt. 

Scoase mobilul din geantă şi o sună pe Alice. 

— Ai câteva momente la dispoziţie? întrebă Faye când Alice 
răspunse în cele din urmă. 

Faye îi auzi ezitarea. 

— Vreau să te întreb câteva lucruri. Şi vreau să-mi răspunzi 
sincer. 

— Aşteaptă puţin... 

În fundal, ţipetele copiilor se auzeau şi mai tare. Alice o strigă 
pe bonă, închise o uşă şi zgomotul începu să se estompeze. 

— OK, te ascult, zise ea. 

— Sunt convinsă că eşti la curent cu ce s-a întâmplat cu Ylva. 


Presupun că durează de ceva vreme. Vreau să ştiu de când şi 
dacă au mai fost şi altele. 

— Faye, eu... 

— Nu mai mânca rahat, Alice. E clar că ai ştiut tot timpul. 
Nicio problemă. Nu caut ceartă. Vreau doar să aflu adevărul. _ 

Alice rămase tăcută un timp. Faye îi acordă acest răgaz. In 
cele din urmă, Alice respiră profund. 

— Jack te înşală de când îl ştiu eu pe Henrik. Cu toată lumea, 
Faye. Fute pe oricine are puls. Câteodată îmi venea să-ți 
trântesc adevărul în faţă, să te cobor de pe piedestalul pe care 
stăteai şi-l judecai pe Henrik. Şi pe mine. Dar n-am făcut-o 
niciodată. Pentru că ştiu ce înseamnă. 

Alice tăcu. Înţelesese probabil că se dăduse de gol, 
indiferența pe care o afişase cu atâta ardoare până acum era, 
de fapt, falsă. Indiferenţă în care Faye nu crezuse niciodată. 

Faye aşteptă să se decanteze ceea ce auzise. Nu durea atât 
de tare cum îşi imaginase. Se simţea mai degrabă uşurată. O 
parte din ea ştiuse deja cum stăteau lucrurile. 

— Îmi pare rău, zise Alice un pic nesigură. 

— E în regulă. Bănuiam. 

— Nu-i spui nimic lui Jack despre convorbirea asta, da? 

— Îţi promit. 

— Mulţumesc. 

— Ar trebui să-l părăseşti pe Henrik, continuă Faye sec şi la 
obiect. Suntem prea bune pentru rahatul ăsta ca să fim călcate 
în picioare şi abuzate aşa. Cred că vei înţelege asta într-o zi. Eu 
n-am făcut-o voluntar, dar adevărul m-a ajuns din urmă acum. 
lar după ce treci prin asta şi te ridici, te simţi de-a dreptul 
eliberată. 

— Dar eu sunt fericită. _ 

— Şi eu eram. Sau cel puţin aşa credeam. Insă timpul ne 
ajunge pe toţi din urmă, Alice. Mai devreme sau mai târziu, o să 
te trezeşti şi tu în situaţia mea. Ştii asta, nu? 

Faye închise fără să mai aştepte răspunsul lui Alice. Ştia că 
prietena sa nu avea răspuns. Că nimic din ce-i spusese nu 
reprezenta o noutate pentru Alice, care cu siguranţă se 
confrunta cu aceleaşi gânduri de o mie de ori pe zi. Asta era 
însă problema lui Alice. Nu a ei. 

Ea era pregătită de război acum. 

Faye ştia că deţinea în arsenalul său o armă sublimă, şi 


anume feminitatea sa. Asta îi făcea pe bărbaţi să o subevalueze, 
să o privească doar ca pe un obiect şi să-i jignească inteligenţa. 
Jack n-avea cum să câştige acest meci. Era mai deşteaptă decât 
el. Fusese dintotdeauna. || lăsase doar să uite asta şi uitase şi 
ea. 

Dar acum avea să-i aducă aminte. Avea să le aducă aminte 
amândurora. 

Pentru început, era nevoită să-l lase să creadă că totul era ca 
de obicei - că ea era aceeaşi Faye supusă, îndrăgostită până 
peste urechi şi naivă. Asta era simplu. Jucase acest rol atâta 
amar de vreme, încât îl ştia pe de rost. 

Pe ascuns însă, avea să-şi deschidă propria firmă, să devină 
bogată şi în cele din urmă să-l distrugă pe Jack. Deocamdată, nu 
ştia cum să procedeze şi avea şi câteva chestiuni practice de 
rezolvat. În primul rând, avea nevoie de o locuinţă. Nu mai 
putea să profite de ospitalitatea lui Chris. Rămânea de văzut 
doar unde îşi putea găsi ceva. Era prea lefteră pentru centru, 
dar în acelaşi timp nici nu se putea muta prea departe de 
grădiniţa lui Julienne. În plus, trebuia să adune capital, să revină 
în formă, să-şi aducă la zi cunoştinţele din domeniul finanţelor, 
să-şi creeze o reţea de relaţii. Avea o mie de lucruri de făcut. O 
mie de obiective de atins înainte de a-l putea distruge pe Jack. 
Se simţea entuziasmată. 

— Îmi daţi, vă rog, o foaie de hârtie? îl rugă pe barman. Şi un 
pix. 

Barmanul îi puse un pix pe bar şi arătă cu degetul spre un 
teanc de şerveţele. Faye făcu o listă cu lucrurile pe care trebuia 
să le rezolve. După ce termină, îl sună pe Jack ca să încheie o 
pace temporară. N-avea nicio reţinere, nu era decât un joc. O 
primă mutare în partida de şah. Avea nevoie de un armistițiu 
pentru a-şi aduna forţele şi a se putea regrupa. 

Puse la înaintare vocea sa catifelată şi un pic vulnerabilă. Aşa 
cum şi-o amintea el. 

— Am fost atât de tristă, zise ea. De asta m-am purtat aşa de 
urât cu tine. Dar acum mi-am revenit, mi-am dat seama că ai 
avut dreptate în multe privinţe. Mă ierţi? 

Luă o gură de bere. Era pe terminate şi Faye îi făcu semn 
barmanului să-i mai aducă una. 

— Da, înţeleg că ţi-a fost greu, zise Jack cu un amestec de 
mirare şi mărinimie pompoasă. 


Faye bău ultima gură de bere în acelaşi moment în care una 
nouă îi fu pusă în faţă. Desena cerculeţe în spumă. Îşi aduse 
aminte de inimioara pe care Chris i-o desenase odinioară în 
condensul de pe halbă. 

— Mi-a fost. Dar nu e nicidecum o scuză. Am să fac un efort. 
De dragul lui Julienne. Şi pentru tine. Mama fiicei tale nu trebuie 
să se comporte nedemn şi să te sâcâie cu privire la bani. Nu ştiu 
ce m-a apucat. Nu am... nu am fost eu însămi. 

Faye tăcu, dându-şi seama că poate exagerase. Dar Jack nu 
auzise altceva decât confirmarea a ceea ce el susţinuse încă de 
la început, şi anume, că el era cel care avea dreptate şi nu ea. 

Jack voia să se vadă ca fiind eroul, personajul nobil. lar Faye îi 
dădea acum ocazia să-şi confirme această imagine despre sine 
însuşi. Aşa cum făcea întotdeauna toată lumea din jurul lui. 

— E în regulă. Încearcă doar să nu mai fii aşa... aşa de ostilă, 
zise Jack. 

După ce termină convorbirea, Faye îşi bău berea şi comandă 
încă una. Nu mai avea cine să-i facă observaţie, începu să 
chicotească şi nu se mai putea opri. Ameţită de băutură şi de 
libertate. 


[16] 

Vila roşie cu două etaje fusese construită în anii douăzeci şi se 
afla într-un cartier idilic de case din Enskede. Faye deschise 
poarta vopsită în verde, trecu pe lângă o grădină bine îngrijită şi 
sună la uşă. 

Femeia din prag avea pomeţii obrajilor înalţi şi bine conturaţi, 
părul alb prins într-un coc şi purta pantaloni de stofă şi un 
pulover negru cu guler rotund. Ţinuta corpului îi era dreaptă, 
aproape militărească. Îi întinse o mână noduroasă. 

— Kerstin Tellemark. Intră, zise ea şi îi făcu loc. 

Faye fu condusă printr-un hol mic cu fotografii alb-negru până 
într-un salon mobilat cu gust. Tablouri vechi cu motive maritime 
sau cu peisaje decorau tapetul maroniu, lângă un perete se afla 
o canapea veche, iar într-un colţ un pian. 

— Ce casă frumoasă, zise Faye, sincer încântată. 

— E cam desuetă, răspunse Kerstin ca şi cum ar fi vrut să se 
scuze, dar Faye observă că îi căzuse bine complimentul. Vrei o 
cafea? 

Faye scutură din cap. 

— Bine atunci. Deci tu şi cu fiica ta vreţi să locuiţi aici? 

— Da, o cheamă Julienne şi are patru ani. 

— Divorţ? 

Faye aprobă din cap. 

— Fără complicaţii? 

— Nu. 

Kerstin ridică din sprâncene. 

— Lucrezi? 

— Nu încă. Dar o să-mi găsesc de muncă. Am... am studii de 
ASE. Trebuie doar să mă pun pe picioare mai întâi. 

Kerstin se ridică şi o conduse pe Faye pe trepte în sus. La etaj 
se aflau un salon de dimensiuni mai mici şi două dormitoare. Era 
perfect, exact ce îi trebuia. 

— Cinci mii de coroane pe lună. 

— ll iau. 


Două zile mai târziu, Chris o ajută să se mute. Kerstin stătea 
pe scări cu brațele încrucişate şi le privea cărând înăuntru cele 
trei cutii care conţineau tot avutul lui Faye. Majoritatea hainelor 
pe care le luase din apartament le vânduse într-unul dintre 


second-handurile mai răsărite de pe Karlavägen. Ca să mai facă 
rost de nişte bani. 

Nu mai voia să primească nimic de la Jack. Doar să ia de la el. 
Avea să fie mai distractiv aşa. 

După plecarea lui Chris, Kerstin bătu la uşă. Faye tocmai îşi 
despacheta hainele şi o invită înăuntru, dar Kerstin rămase în 
prag. 

— Fiica de care vorbeai unde e? 

— La tatăl ei. Vine peste câteva zile, zise Faye în timp ce 
întindea o cămaşă. 

— Te-a părăsit? 

— Da. 

— A cui a fost vina? 

— Vina? 

— E mereu vina cuiva. 

— Atunci a fost vina lui. Şi-a băgat pula în tot şi-n toate, iar eu 
am fost prea proastă să-mi dau seama. 

Faye tresări când îşi dădu seama ce spusese, dar Kerstin se 
mulţumi să aprobe din cap. 

Faye aşeză hainele pe umeraşe în şifonier, dădu cu 
aspiratorul, puse lenjerie nouă pe pat şi se întinse pe spate, cu 
mâinile încrucişate la ceafă. Trebuia să-şi găsească ceva din 
care să-şi câştige traiul. Rapid. La început doar ca să poată 
supravieţui. Ca să-i poată plăti chiria lui Kerstin şi ca să cumpere 
mâncare şi cele trebuincioase lui Julienne. Dar trebuia să fie 
ceva atât de flexibil, încât să-i permită să conceapă un plan de 
afaceri în acelaşi timp. Nu putea deci să aibă un şef care s-o 
controleze în orice moment. 

Faye se duse la fereastră. Un bărbat blond la vreo 50 de ani 
plimba un rhodesian ridgeback mare care părea să răspundă la 
numele „Hasse”. Câinele se smucea şi trăgea de lesă, iar 
bărbatul făcea eforturi semnificative ca să rămână în picioare. 

Faye zăbovi cu privirea asupra lor. 


Câteva ore mai târziu, Kerstin o întâmpină pe Faye cu o 
invitaţie la cină. Făcuse pârjoale cu cartofi şi sos brun. Pe masa 
rotundă din bucătărie scosese gem de merişoare şi castraveciori 
muraţi. 

— E delicios, zise Faye. 

— Mulţumesc. 


Kerstin mai puse încă o porţie în farfuria lui Faye. 

La fereastră se afla o fotografie cu Kerstin în tinereţe. Avea 
părul şaten, tunsoare paj şi purta o rochie scurtă, albă. 

Kerstin urmări privirea lui Faye. 

— Londra, pe la sfârşitul anilor şaizeci. Eram bonă la o familie 
şi îndrăgostită de un englez, lordul Kensington. Au fost nişte ani 
frumoşi. 

— De ce n-ai rămas acolo? 

— Pentru că mama lordului Kensington, lady Ursula, nu vedea 
cu ochi buni faptul că singurul său fiu voia să trăiască cu o bonă 
suedeză. Câţiva ani mai târziu, s-a căsătorit cu o fată de familie 
bună pe care o chema Mary. 

— Ce păcat, zise Faye. 

— Asta e. Nu pot să mă plâng. 

— Te-ai căsătorit vreodată? 

— Da. Cu Ragnar. 

Kerstin îşi întoarse privirea. Se trase de gulerul puloverului, 
aparent fără să-şi dea seama. 

Faye o privi câteva clipe, apoi se uită cercetător împrejur. Nu 
vedea nicio poză cu Ragnar. Sau cu Ragnar şi Kerstin. 

Tacâmurile scoaseră un clinchet surd când Kerstin le puse pe 
farfurie. Se ridică, dispăru în living şi se întoarse cu o fotografie. 
O aşeză pe masă în faţa lui Faye. În fotografie se vedea un 
bărbat la bustul gol şi în pantaloni scurţi albi, stând într-un 
şezlong. 

— Ragnar, zise ea. La Palma în 1981. 

— E o fotografie frumoasă, remarcă Faye. Trebuie să fie greu 
să pierzi pe cineva cu care ai trăit atât de mult. Cât timp a 
trecut de când s-a stins? 

— S-a stins? 

Kerstin făcu ochii mari şi o privi fără să înţeleagă ce voia să 
spună. 

— Nu, nu, Ragnar e încă în viaţă. Ticălosul putrezeşte într-un 
azil din Södermalm. 

— Nu înţeleg. 

— A făcut un accident vascular cerebral acum trei ani. 

— Şi de atunci locuieşti singură? 

Kerstin dădu aprobator din cap. 

— Da. Dar mă simt bine aşa, zise ea şi băgă un cartof în gură. 
E linişte şi pace. Singurul lucru care-mi deranjează liniştea şi 


tihna sufletească e că ticălosul ăla încă mai respiră. 

Se uită la fotografie. Apoi o întoarse pe dos şi spuse: 

— Mai ia o pârjoală. Mâncarea bună e ca un balsam pentru 
suflet. 

Faye aprobă din cap şi luă tava din mâinile lui Kerstin. Nu mai 
mâncase ceva gustos de o grămadă de vreme. 


[17] 


In dimineaţa următoare, Faye se trezi devreme. Cobori 
treptele scârţâitoare şi fu întâmpinată de mirosul de cafea 
proaspăt făcută. 

Kerstin se trezise deja. Citea ziarul Dagens Nyheter, iar în faţa 
ei se afla şi un exemplar nedesfăcut din Dagens Industri. 
Fotografia lui Ragnar care rămăsese pe masă cu o seară înainte 
dispăruse. 

— Bună dimineaţa, zise Kerstin. la-ţi o ceaşcă. 

Faye se aşeză la masă şi se întinse după Dagens Industri. Citi 
editorialul. Apoi o dezbatere. Pe pagina următoare, dădu nas în 
nas cu chipul lui Jack. Tresări, vru să dea pagina instinctiv, dar 
privirea îi fugi automat la titlu. Apă la moară. li dădea apă la 
moară. 

Titlul era Adelheim neagă zvonurile privind cotarea la bursă. 
Kerstin trebuie să fi auzit cum trăsese aer în piept, căci îşi 
ridicase privirea din ziar şi o scruta. 

— Veşti proaste? întrebă ea. 

— Nu-i nimic. Doar o persoană pe care am cunoscut-o 
odinioară. 

În articol, Jack dădea o declaraţie scurtă în care afirma că nu 
era probabil ca firma Compare să fie cotată la bursă. Confirma 
însă că directoarea financiară, Ylva Lehndorf, părăsise firma şi 
începuse să lucreze pentru serviciile muzicale Musify. Jack 
explica mai departe că fusese o hotărâre de comun acord şi îi 
ura Ylvei mult succes în noua carieră. Niciun cuvânt despre 
faptul că trăiau împreună. Se ştia cu siguranţă, dar Dagens 
Industri era un ziar serios care nu amesteca bârfele despre viaţa 
privată cu afacerile. 

Deja a început s-o schimbe pe Ylva, îşi zise Faye în sinea ei. 
Următorul pas era s-o facă să nu mai lucreze deloc. Faye nu 
prea ştia cum să reacționeze. Să se bucure? Să-i pară rău? Intr- 
un fel, ar fi fost mai simplu dacă ar fi fost convinsă că Ylva era 
într-adevăr mai bună decât ea. Mai inteligentă, mai puternică. 
Dar Ylva începuse deja să se supună. Ceea ce îi întărea impresia 
că nu era altceva decât curva lui Jack. Cumpărată cu banii şi 
şarmul lui Jack. 

Faye frunzări din nou articolul, apoi dădu pagina. Deocamdată 
nu ştia ce anume îi putea fi de folos, nu avea niciun plan clar. Se 


mulțumea deci să adune informaţii. 

— Ce planuri ai pentru azi? întrebă Kerstin. 

— Aveam de gând să ies la o plimbare. Apropo, ştii cumva 
dacă e vreun loc prin apropiere unde să pot lipi nişte afişe? 

— Afişe? 

— M-am gândit să încep o mică afacere. 

— Zău? 

Kerstin puse ziarul pe masă şi o scrută pe Faye cu privirea. 

— Da, ca îngrijitoare de câini. Aproape toată lumea din cartier 
pare să aibă câine. Pot să-i scot la plimbare în timpul zilei până 
mă hotărăsc ce vreau să fac. Ca să mai câştig un ban, simplu şi 
rapid. Rămâne de văzut cum procedez pe urmă. Dar cel puţin 
câştig un pic de timp. 

Kerstin o cercetă cu atenţie. Apoi se întoarse la ziarul său. 

— Incearcă la biblioteca din Dalen, îi sugeră ea. 


Faye listă douăzeci de afişe pe care le lipi în locuri strategice 
peste tot în Enskede. Se gândea la ce-ar fi zis Alice şi prietenii ei 
dacă ar fi văzut-o. Spre bucuria ei, îşi dădu seama că nici măcar 
nu-i mai păsa. Nu-şi putea permite un abonament la o sală de 
sport, iar plimbatul câinilor avea să-i ofere posibilitatea de a 
face mişcare ca să scape de kilogramele în plus. În acelaşi timp, 
avea să facă rost de bani, lucru de care, de asemenea, avea 
nevoie pentru a putea merge mai departe. 

Chris i-ar fi împrumutat bani fără să clipească, dacă ar fi 
rugat-o. Dar Chris o ajutase deja destul. Faye trebuia să se 
descurce de una singură acum, ca să-şi dovedească sieşi şi 
tuturor celorlalţi de ce era în stare. Era prima dată după mulţi 
ani când se simţea pregătită de luptă. În cele din urmă, se 
dovedise că trecutul era un atu. Şi nu doar un coşmar care o 
făcea să se trezească leoarcă de transpiraţie, cu imaginea lui 
Sebastian pe retină. La tatăl său refuza să se gândească. Atâta 
stăpânire de sine mai deţinea încă. 

Grăbi pasul, se opri lângă un stâlp de iluminat din faţa unei 
vile văruite în galben şi scoase rola de scotch pe care o 
cumpărase de la supermarket. 

Pe o trambulină de pe gazonul din faţa vilei galbene săreau 
două fete de vârsta lui Julienne. Râdeau şi ţipau. 

Faye le privi îndelung. 

De câte ori vor fi înşelate? De câte ori le vor fi spulberate 


visurile? În faţa lor, se întindea un lung şirag de perle ce 
reprezentau răutăţile la care aveau să le supună bărbaţii. Să 
joace rolul secundar, să fie judecate după felul cum arată, să 
facă eforturi pentru a fi acceptate, pentru a plăcea - toate 
acestea erau experienţe care uneau femeile de toate vârstele şi 
din toate timpurile, pretutindeni în lume. 

Atunci avu o revelaţie. Avea la dispoziţie o întreagă armată. 
Care de-abia aştepta să atace. Majoritatea femeilor - indiferent 
cât de bogate şi de succes sunt - au fost înşelate de un bărbat. 
Majoritatea au un fost iubit, un ticălos care le-a înşelat, un 
mincinos, un trădător care le-a frânt inima şi le-a călcat-o în 
picioare. Un şef care a preferat să-l promoveze pe colegul de 
lângă doar pentru că e bărbat, deşi avea calificări mai slabe şi 
era mai puţin competent. Ca să nu mai vorbim de comentariile 
şi mâinile plimbăreţe la petrecerea de Crăciun a firmei. 
Majoritatea femeilor au răni de război. Într-un fel sau altul. 

Şi totuşi, tac. Lasă de la ele. Sunt mărinimoase. Dau dovadă 
de înţelegere şi iartă. Îi consolează pe copii când el nu apare, 
aşa cum a promis. Trec peste insulte. Continuă să-i invite pe 
părinţii lui la aniversările copiilor, deşi i-au ţinut partea la divorţ 
şi mai şi comentează jovial că noua lui parteneră e fantastică. 
Pentru că aşa sunt femeile. Întorc furia înăuntru. Spre ele însele. 
Nu se lăfăie în prim-plan şi nici nu cer să li se facă dreptate. 
Fetele bine-crescute nu se bat. Fetele bine-crescute nu ridică 
vocea. Sunt lucruri care le sunt inoculate femeilor din fragedă 
pruncie. Femeile primesc, acceptă, poartă răspunderea tuturor 
relaţiilor, îşi înghit mândria şi se sub- apreciază până la limita 
distrugerii. 

Faye nu era prima femeie din istoria lumii care fusese înjosită 
de soţul ei, tratată ca o idioată, înlocuită cu o versiune mai 
tânără. 

Până aici v-a fost, îşi zise Faye. Împreună suntem puternice şi 
nu mai vrem să ne ţinem gura. 

Faye nici n-apucă bine să intre în casă că telefonul începu 
deja să sune. În aceeaşi seară, o mai contactară încă patru 
proprietari de câini ca s-o întrebe dacă avea timp să se ocupe 
de câinii lor. Instinctul o ghidase în direcţia cea bună. Exista o 
cerere crescută pentru serviciul pe care îl oferea. 

De la parter ajungea până la ea zăngănitul ocoalelor din 
bucătărie. Faye se oferise să pregătească cina, dar Kerstin 
insistase să se ocupe ea. Fusese totuşi de acord ca Faye să 
contribuie în fiecare lună cu două mii de coroane la cheltuielile 
comune pentru mâncare. Era o soluţie care le mulțumea pe 
amândouă. 

Faye porni laptopul, deschise Excelul şi alcătui un orar simplu 
pentru noua ei activitate. A doua zi avea deja două programări. 
Cerea o sută douăzeci de coroane pe oră. După ce termină 
orarul, îşi înregistră un PFA. lar pentru ziua în care urma să-şi 
transforme firma în societate pe acţiuni, avea numele deja ales. 


Ploua cu găleata. Apa îi intrase pe sub palton şi simţea 
umezeala peste tot. Faye nici măcar nu-şi mai aducea aminte de 
ultima dată când fusese atât de udă. Zorro şi Alfred trăgeau de 
lese, aparent nepăsători că ploua. 

Dacă cineva i-ar fi spus cu câteva luni în urmă că avea să-şi 
serbeze ziua de naştere pe o ploaie torențială împreună cu doi 
golden retrieveri, ar fi zis că a luat-o razna. 

Viaţa ne poartă însă pe cărări neaşteptate, iar Faye ştia mult 
prea bine lucrul ăsta. 

În ultimele săptămâni îşi crease noi obiceiuri. Se trezea în 
fiecare zi la cinci şi jumătate, făcea un duş, mânca un mic dejun 
constând dintr-un ou cu pastă de icre şi ieşea. De la două ieşiri 
cu câinii, ajunsese rapid la opt, iar unii dintre stăpânii câinilor 
făceau chiar câte două rezervări pe zi. lar Kerstin nu avusese 
nimic împotriva ideii ca Faye să se ocupe de câini şi acasă în 
anumite seri. 

Faye strănută. De-abia aştepta să ajungă acasă şi să intre în 
cada cu apă fierbinte, aşa cum făcea în fiecare zi după ultima 
ieşire. 

— Cred că e de ajuns acum, băieţi, zise ea în timp ce ploaia 
se înteţea. 


După ce predă câinii stăpânei, doamna Lönnberg, Faye se 
îndreptă spre casă cât putu de repede. Demult nu-şi mai simţise 
picioarele atât de obosite. 

Deschise uşa cu grijă, ca să n-o deranjeze pe Kerstin, care 
citea de obicei la ora asta, şi o luă pe scări în sus. Când intră în 
baie, descoperi cada gata pregătită. Pe chiuvetă se afla o vază 
cu un buchet de flori proaspăt culese din grădină. 

Kerstin apăru în spatele ei. 

— Mulţumesc, îi şopti Faye. 

— M-am gândit că ţi-ar putea fi de ajutor, zise ea. E... am 
ceva pentru tine. Un mic cadou. E pe masa din bucătărie. 

— De unde ştiai? 

— Că e ziua ta? Scrie în contractul de închiriere. Sunt eu 
bătrână, dar oarbă nu sunt. Bagă-te în cadă acum. 

Când ieşi din cadă, îi chiorăiau maţele de foame. 

Se strecură pe scări în jos, deschise frigiderul şi scoase câteva 
ouă fierte pe care le tăie felii şi le dădu cu pastă de icre din 
belşug. Se aşeză la masă cu sandviciurile cu pâine crocantă pe o 
farfurioară şi deschise pachetul verde. 

Era o pereche de adidaşi Nike negri. 

Lui Faye îi dădură lacrimile. 

Se încălţă cu ei şi făcu câţiva paşi prin salon. Erau moi şi îi 
veneau perfect. Se opri în faţa uşii de la dormitorul lui Kerstin. 
Pe sub uşă răzbătea o dâră de lumină, aşa că ciocăni. 

Kerstin era întinsă pe pat, cu o carte în mână. Faye se aşeză 
pe marginea patului şi ridică un picior ca să-i arate cum îi 
veneau adidaşii. 

— Se potrivesc perfect, mulţumesc. 

Kerstin închise cartea şi şi-o puse pe burtă. 

— Ţi-am povestit cum l-am întâlnit pe Ragnar? 

Faye scutură din cap. 

— Eram secretara lui. Era căsătorit. Cu zece ani mai mare 
decât mine, director şi milionar. Avea un zâmbet care aproape 
mă făcea să leşin. Mă invita la prânz în locuri selecte, îmi oferea 
flori, mă copleşea cu complimente. 

Făcu o pauză. şi trecu mâna peste plapumă. 

— M-am îndrăgostit. Şi el. Până la urmă şi-a părăsit soţia, care 
a luat copiii şi a plecat din vila lor. lar eu, naiva de mine, m-am 
mutat la el. Mi-am dat demisia, îmi petreceam zilele jucând 
tenis, făcând menajul şi ocupându-mă de Ragnar. Vara 


călătoream în Spania şi Grecia, într-un an am fost în Statele 
Unite. Aşa au trecut patru ani. Cinci. Şase. N-aveam îndeajuns 
de multă minte încât să-mi fie măcar ruşine pentru ceea ce-i 
făcusem fostei lui soţii. N-aveam curajul să-l confrunt când 
vedeam cum se poartă cu ea şi cu copiii lor. Dimpotrivă, eram 
uşurată că nu eram nevoită să-l împart cu ei. Îmi ziceam în sinea 
mea că asta meritau. Că nu-l iubiseră niciodată aşa cum îl 
iubeam eu. 

Îşi umezi buza inferioară cu limba. 

— Restul... restul a apărut pe nesimţite. Întunecimea. 
Violenţa. Primele dăţi mi-am zis că erau nişte întâmplări izolate. 
Işi cerea scuze. Imi dădea explicaţii. lar eu le acceptam 
bucuroasă. Treptat însă, ocaziile au început să se înmulțească. 
lar eu n-am putut să ies din cercul vicios. Nu mă întreba de ce, 
habar n-am. 

Kerstin tuşi, ducându-şi mâna încleştată la gură. 

— N-am avut curajul să plec, continuă ea. 

Avea vocea slabă şi puternică în acelaşi timp. 

— Deşi am ajuns să-l urăsc cu fiecare fibră din corp. Cu 
infidelităţile puteam să trăiesc. Nu însemna nimic în comparaţie 
cu trupul meu din ce în ce mai zdrobit. Şi ce mi-a luat. Noi... eu 
aşteptam un copil. Dar m-a bătut aşa de rău, că am pierdut 
sarcina. După asta, i-am dorit moartea. În fiecare secundă visez 
să-l văd mort. Să nu mai respire. Când a făcut accidentul 
vascular cerebral, la început n-am vrut să chem ambulanta. 
Stăteam şi mă uitam la el cum se zvârcolea pe podea. La ochii 
care mă rugau să-l ajut. Mă bucuram să-l văd vulnerabil, 
dependent de ajutorul meu. Aveam de gând să-l las acolo, dar 
un vecin îl auzise ţipând şi a sunat la uşă. Am fost nevoită să 
deschid şi până la urmă a trebuit să chem ambulanţa. Mi-am 
jucat foarte bine rolul de soţie şocată, dar când l-au băgat pe 
Ragnar în ambulanţă, am văzut în ochii lui că înţelesese. Şi că 
avea să mă omoare dacă îşi revenea vreodată. 

Faye nu-şi dădea seama dacă femeia din faţa ei credea că 
ceea ce îi povestea avea s-o şocheze, dar brutalitatea bărbaţilor 
n-o mai mira de mult. 

Kerstin îşi aranjă o şuviţă albă care i se rătăcise pe chip. 

— Ştiu cine eşti, zise ea. Şi înţeleg ce s-a întâmplat, mai mult 
sau mai puţin. Ai fost căsătorită cu Jack Adelheim. 

Faye încuviinţă din cap. 


Kerstin mângâie cuvertura. Apoi îşi întoarse privirea spre 
Faye. 

— Înţeleg că pregăteşti ceva. Te-am văzut cu caietele, listele 
şi schiţele tale pentru viitor. Zi-mi ce vrei să fac şi am să încerc 
să te ajut. 

Faye se săltă pe pat. Îşi sprijini capul de spătar şi o cercetă cu 
privirea pe femeia la care stătea în gazdă. Ceea ce îi povestise 
aceasta era impresionant, deşi Faye îşi dăduse deja seama de 
felul cum stăteau lucrurile. Faptul că şi Kerstin suferise la rândul 
ei era mai presus de orice îndoială, dar era oare de încredere? 
Faye ştia că va avea nevoie de ajutorul altora şi se hotărâse să 
aibă încredere în suratele sale. Dar asta nu însemna că toate 
femeile erau de încredere. Nu era atât de naivă. Insă ura din 
vocea acestei femei mai în vârstă era la fel de întunecată ca şi a 
sa. Aşa că închise ochii, îşi luă avânt şi îi explică pe îndelete cum 
avea să facă astfel încât să-l distrugă pe Jack. 

Planul se încropise în timpul orelor lungi de plimbări cu câinii 
prin cartier, ore în care putuse să-şi pună strategia la punct în 
linişte. 

Kerstin asculta şi încuviinţa din cap. Din când în când zâmbea. 

— Mă pricep la organizare. O să-ţi fiu de mare ajutor, zise ea. 

Sec. La obiect. Apoi îşi luă cartea şi continuă să citească. Faye 
interpretă gestul ei ca pe un semnal că era momentul să se 
retragă. 

Totul se pusese în mişcare. Fără drum de întoarcere. Şi nu 
mai era singură. 

Cu ajutorul lui Kerstin, Faye îşi extinse activitatea. Lunile 
treceau şi firma se dezvolta. Angajaseră încă două femei cu 
jumătate de normă, îşi măriseră perimetrul de acţiune şi 
modificaseră beciul ca să poată ţine câini acasă peste noapte. 

Kerstin o ajuta pe Faye cu partea administrativă, iar ce nu ştia 
să facă, după toţi anii în care fusese casnică, învăţa acum de pe 
internet. Era eficienţa întruchipată şi cu ajutorul ei, începură 
rapid să facă profit. Era nevoie de timp ca să adune capitalul 
care îi trebuia lui Faye. Obiectivul era două sute de mii de 
coroane. Dar Faye se hotărâse să aibă răbdare, n-avea decât să 
dureze atât cât avea să dureze. 

Bineînţeles că nu putea să adune acest capital doar din 
veniturile firmei sale, însă investea fiecare coroană în plus. 
Studia ziarele financiare şi urmărea toate sursele mari de ştiri, 
ca să fie la zi şi să poată folosi aceste informaţii când făcea 
investiţii. Avea un talent înnăscut pentru economie, dar nu-şi 
asuma riscuri exagerate. Se menținea la un nivel la care, încetul 
cu încetul, capitalul i se mărea. 

Slăbise cincisprezece kilograme din momentul când Jack îi 
spusese că voia să divorţeze. Nu că i-ar mai fi păsat, dar îi 
cunoştea slăbiciunile lui Jack. Slăbiciunile bărbaţilor. Să piardă în 
greutate era un pas necesar în atingerea obiectivului pe care şi-l 
fixase. 

Vechile ei haine atârnau pe ea acum şi Kerstin fusese nevoită 
să-i mai facă nişte găuri în cureaua care-i ţinea blugii sus. Când 
Kerstin îi spunea că merita să-şi cumpere haine noi, Faye râdea 
doar. Nici în ruptul capului. Două sute de mii. Inainte de a-i 
avea, nu voia să cheltuiască niciun bănuţ pe lucruri 
neimportante. 

Faye începuse să o ţină pe Julienne la ea o săptămână din 
două încă de când se mutase la Kerstin, dar acum apăreau 
semnale clare că Ylva Lehndorf se plictisise să se joace de-a 
mama şi copilul în vila de pe Lidingö. lar Jack nu era interesat să 
o ţină pe Julienne la el mai mult decât era necesar şi Faye ştia 
asta. Faptul că-i îngrădise accesul la fetiţă nu fusese altceva 
decât încă o metodă de a o prigoni. Jack suna acum din ce în ce 
mai des ca s-o întrebe dacă nu putea să se ocupe de Julienne. 


Kerstin era în al nouălea cer cu un copil în casă. Făcea tot ce-i 
cerea fetiţa şi o ducea cu mare plăcere la grădiniţă dimineaţa. 

Faye şi Kerstin aveau grijă de Julienne împreună. Ca o mică 
familie. Când Faye întreba dacă Julienne nu-i ocupa prea mult 
timp, Kerstin o privea ca şi când ar fi fost nebună. 

— Fiica ta e fata pe care mi-am dorit-o dintotdeauna, în sfârşit 
nu mai sunt singură, zise ea arătând cu degetul spre Julienne, 
care stătea ghemuită şi desena în living. E un miracol, un înger 
şi mă ia cu frică atunci când mă gândesc la ziua când veţi pleca 
de aici. 

Faye îşi dădu seama cu uimire că şi ea simţea la fel. 


În lumina soarelui de august, Faye şi Chris se plimbau pe 
lângă stadionul din Enskede cu trei câini: un Schnauzer pitic şi 
doi golden retrieveri. Spre uimirea amândurora, Chris îl ţinea de 
lesă pe schnauzerul pitic pe care îl chema Ludde. Prietena ei 
detestase dintotdeauna animalele. 

— Cred că aş vrea să-mi iau şi eu unul din ăsta, zise ea. Ca să 
nu mai trebuiască să vânez bărbaţi cu care să-mi trăiesc viaţa. 

— Nu-i o idee rea, observă Faye. Acum că am termeni de 
comparaţie, trebuie să recunosc că prefer câinii bărbaţilor în 
toate zilele săptămânii. 

— Apropo de neandertalieni. Cum te simţi? Pari chiar super 
încântată. 

Faye o privi în ochi. 

— Aşa şi sunt. 

— Îmi face plăcere să te văd aşa, deşi înţeleg că n-ai chef să 
te ocupi de câini pentru tot restul vieţii. Uite ce bine ţi-au făcut 
lunile astea fără nemernicul ăla. 

Faye se uita la unul dintre golden retrieverii doamnei 
Lönnberg care se uşura pe un stâlp. 

— Am o propunere de afaceri pentru tine, zise ea. O 
oportunitate de investiţii. 

— Zău? Să auzim. 

— Nu aici. Nu în felul ăsta. 

Arătă cu capul spre unul dintre câinii băloşi care acum se 
freca cu fervoare de schnauzerul pitic. Trase de lesă ca să-i 
despartă. 

— Ai timp pentru o cină în weekend? Vreau să-ţi arăt planul 
meu de afaceri. 


— Sigur. Cu o condiţie. 

— Să auzim. 

— Să ieşim în oraş împreună după aia. Să bem vin, să ne 
distrăm, să stăm de vorbă, să mergem la agăţat. Fac eu 
rezervarea. Şi fac şi cinste. Tu nu trebuie decât să te înfiinţezi la 
locul cu pricina cu planul tău de afaceri şi cu zâmbetul acesta 
irezistibil care mi-a lipsit enorm de mult. De preferinţă, cu acest 
corp împachetat în ceva foarte strâmt. Dacă nu ai nimic, pot să- 
ţi împrumut ceva. Îţi trimit câteva lucruri cu o firmă de curierat 
mai încolo. A venit vremea să ştergem tot praful aşezat peste 
tine. În curând o să fie nevoie de un deschizător de conserve ca 
să se poată intra între picioarele tale. Ştii că se astupă dacă n-o 
foloseşti multă vreme, nu? 

Chris rânji şi Faye afişă un zâmbet larg. O ieşire în oraş cu 
Chris era o condiţie acceptabilă. In sfârşit, se simţea în stare să 
revină la viaţă. 

Când Jack o sună, pe ultima sută de metri, ca de obicei, ca s-o 
întrebe dacă Julienne nu putea veni la ea în weekend, Faye 
refuză pentru prima oară. 

— De ce nu? 

— Pentru că ies în oraş cu Chris. 

— Dar Ylva şi cu mine trebuie să plecăm, am rezervat deja 
apartamentul la Sandhamn Seglarhotell. 

— Ce noroc că au un bufet pentru copii excelent. 

— Dar... 

— Fără niciun dar, Jack. Îmi pare rău, dar nu se poate să suni 
vineri dimineaţă şi să vii cu asemenea pretenţii. Distracţie 
plăcută la Sandhamn. 

Fără să-i mai asculte protestele, termină conversaţia. 


La Teatergrillen, ospătarul-şef o salută prieteneşte făcându-i 
un semn din cap şi o conduse la masă. Faye simţea privirile 
întorcându-se după ea, pe măsură ce înainta prin restaurant. 
Purta o rochie neagră, scurtă, strânsă pe talie şi pantofi cu toc. 
Ambele împrumutate de la Chris. Avea părul lăsat pe umeri. Nu 
se mai simţise atât de sexy de ani de zile. 

Chris se ridică în picioare şi aplaudă teatral. Moşii în costume 
la două rânduri şi cu burţi revărsate peste curea se holbau la ele 
în timp ce se înfruptau cu foie gras şi stridii. 

— Mamă, ce bine arăţi! 

— Nici cu tine nu mi-e ruşine, zise Faye şi îşi trecu mâna 
peste rochia ei cu paiete argintii. 

— Chanel, zise Chris şi se aşeză. Cum planul e să amestecăm 
afacerile cu distracţia, propun să începem. Pentru că pe urmă 
vreau să mă pot îmbăta fără să mă poţi păcăli să particip la 
ideile tale sărite de pe fix. N-am luat niciodată cele mai bune 
decizii după ce am ingurgitat alcool în cantităţi mari. Poate cele 
mai distractive, dar clar nu cele mai bune. 

Faye se aşeză în faţa lui Chris în separeul rotund cu canapele 
îmbrăcate în catifea roşie. 

Un ospătar îi umplu paharul lui Faye în timp ce ea scotea 
hârtia pe care îşi schiţase planul de afaceri. 

— Uite, zise ea şi o împinse spre Chris. 

Chris luă hârtia şi citi singurul cuvânt scris pe ea: Revenge. 


Începu să râdă în hohote. 

=— Cea? 

— lţi aduci aminte ce mi-ai zis când ai vrut să mă angajezi la 
tine? Ai zis că înţeleg femeile. Mi-am petrecut ultimele luni 
analizând nevoile şi dorinţele femeilor. Şi ştii ce-şi doresc toate? 
Răzbunare. Pentru toate suratele noastre distruse de idioţi, 
pentru toţi soţii infideli care ne-au dat la o parte pentru una mai 
tânără. Pentru toţi băieţii şi bărbaţii care au abuzat de noi, care 
ne-au înjosit şi ne-au înşelat. 

Chris părea să se distreze de minune. 

— Şi cum ai de gând să te răzbuni? zise ea sorbind din 
paharul de şampanie. 

Avea gusturi scumpe şi era deşteaptă. O combinaţie 
explozivă. 

— Am să-i arăt lui Jack că sunt mai inteligentă decât el, am 
să-i preiau firma. Şi am s-o fac construind un imperiu, împreună 
cu alte femei. Te-ai gândit la toate femeile de afaceri fantastice 
de care dispune ţara asta? Proprietare de magazine universale, 
de agenţii de PR şi de companii financiare. Chiar dacă, din 
păcate, sunt mult prea puţine, ele totuşi există şi au început să- 
şi facă auzită vocea. Voi crea un model de afaceri în cadrul 
căruia eu deţin cincizeci şi unu la sută din firmă, iar restul de 
patruzeci şi nouă îl vând investitorilor. Voi recruta patruzeci şi 
nouă de femei de afaceri şi le voi oferi câte un procent fiecăreia. 
O să le vizitez pe fiecare dintre ele, le prezint povestea mea, o 
ascult pe a lor - o să le conving să investească. Aspectul cel mai 
important e însă social media. Toate tipele de pe Instagram şi 
care ţin bloguri vor crea linkuri către seria mea Revenge, pur şi 
simplu pentru că vor fi de partea mea. N-o să am nicio problemă 
să creez ceva ce va deveni viral. 

— Dar ce ai de gând să vinzi? 

Chris îi făcu semn chelnerului să umple din nou paharele de 
şampanie. Paharul ei se golise din trei mişcări. Un grup de 
oameni de afaceri din separeul de vizavi începuseră să le arunce 
priviri galeşe, dar Chris le întoarse spatele. 

— Produse pentru îngrijirea pielii şi parfumuri, zise Faye. 

Chris încuviinţă din cap, dar părea în continuare sceptică. 

— E o piaţă dură, zise ea sec. Prea mulţi actori. Concurenţă la 
sânge. Şi, în plus, e o activitate care necesită multe investiţii şi 
mult capital, în primul rând pentru marketing şi PR. E un risc 


enorm. 

— Da. Ştiu toate astea. E posibil ca totul să se ducă naibii. Dar 
nu cred. Şi voiam să te întreb dacă ai fi de acord să cumperi 
primul procent. 

— Cât mă costă? 

— O sută de mii de coroane. 

— Unde semnez? 

Chris îşi ridică paharul şi chelnerul i-l umplu până sus. Faye îl 
ridică şi ea la rândul ei. Ştia că prietena ei avea să accepte. 
Primul procent, cel mai uşor, era deja obţinut. Acum nu-i mai 
rămâneau decât restul de patruzeci şi opt de procente grele. 

După ce terminară de mâncat, îl rugară pe ospătarul-şef să le 
facă rost de o masă la Riche. Fură conduse prin bucătărie, 
scurtătura pe care doar iniţiaţii o cunoşteau. Le întâmpină 
lumina stridentă, comenzile bucătarilor prin deschizătura din 
zid, clinchetul porţelanului, tropăiala picioarelor de colo-colo. 

Ca de obicei, la Riche era plin de lume. Chris comandă 
imediat o sticlă de cava. Erau deja prea ameţite ca să mai bea 
şampanie. Ar fi fost o risipă de bani, iar lui Faye îi plăceau 
oricum mai mult cava şi prosecco decât şampania. Dacă ar fi 
fost să le deguste legată la ochi, cel mai probabil nici n-ar fi 
simţit diferenţa. 

La bar se legănau ameţite mormane de carne. Majoritatea 
erau cu câţiva ani mai în vârstă decât Faye. Nu era deloc de 
mirare, căci nu degeaba locul era poreclit „şanţul divorţaţilor”. 
Era piaţa de carne a populaţiei divorţate între două vârste. Unde 
mărimea portofelului conta mai mult decât mărimea penisului. 
Şi unde femei cu prea mult botox încercau cu disperare să se 
agaţe de iluzia că încă arătau ca la 20 de ani atunci când se 
aflau într-o lumină favorabilă. 

Sticla apăru într-o găleată cu gheaţă şi Faye ridică paharul 
spre Chris. 

— Pentru libertate, zise ea şi-şi dădu seama că sunase mai 
pompos decât ar fi vrut. 

Alcoolul îi redusese capacitatea de a evita banalităţile. 

Dar Chris o privi în ochi cu seriozitate. 

— Da, ţi-a luat câţiva ani să-ţi dai seama, zise ea. Dar acum 
eşti liberă. Noroc. Pentru Jack! Dumnezeu să-l aibă în grijă. 

Apoi chicoti. 

— Crezi că am şanse să reuşesc? întrebă Faye, punând 


paharul jos. Cu Revenge? 

— Cred că prima parte, cea în care cauţi investitori, e cea mai 
uşoară. După cum ai spus mai devreme, toate am fost fraierite 
cândva. Într-un fel sau altul. Toate vrem să ne răzbunăm, deci 
putem să ne identificăm cu mesajul tău, surprinzi lucrurile dintr- 
un unghi genial pentru marketing şi PR. Răzbunarea aduce 
vânzări. 

Chris rânji şi-şi goli paharul. Chelnerul apăru rapid şi i-l umplu 
din nou. Erau obişnuiţi cu femeile însetate după vin. 

— O să dureze ani buni. Nu e pură nebunie? Că sunt dispusă 
să pierd atâta timp pe răzbunare? 

Peste Faye trecu un moment de ezitare. 

— Nu. Nu când ştii ce ţi-a făcut. Incep să te roadă mustrările 
de conştiinţă? 

Înainte ca Faye să poată răspunde, Chris continuă cu paharul 
ridicat. 

— Nu uita că ai participat la punerea pe picioare a firmei. Fără 
tine, Jack şi Henrik n-ar fi reuşit niciodată. E în regulă să te 
desparţi, asta-i viaţa, dar nu e OK să-ţi laşi fosta parteneră de 
viaţă şi mama propriului tău copil lefteră. Nu după cât l-ai 
susţinut şi după toate lucrurile prin care ai trecut. Ca să nu mai 
vorbim de toate fazele de prost gust pe care ţi le-a făcut. Şi asta 
nu doar după ce v-aţi despărţit. 

— Ai dreptate. Ştiu că ai dreptate. 

— Un bărbat nu şi-ar pune niciodată problema în felul în care 
o faci tu. Ar merge înainte, fără o secundă de ezitare. 

Chiar în acel moment, apăru cineva în capul mesei. Faye 
ridică privirea. Un tip la vreo 25 de ani îi întoarse privirea. Purta 
un tricou negru mulat şi pantaloni de culoare închisă. Avea 
braţele pline de tatuaje. Părul ras, buzele cărnoase. Era 
insuportabil de chipeş. Ca Jack în tinereţe. 

— Mă scuzaţi că vă deranjez, zise el, dar eu şi prietenii mei 
am obosit să ne îngrămădim la bar cu ceilalţi păgubaşi. Ne 
întrebam dacă putem cere azil la masa voastră. Sau cel puţin un 
permis de rezidenţă temporar. 

Alţi doi tipi le făcură cu mâna de la câţiva metri distanţă. 

— Un moment, vă rog, zise Chris. 

— Sigur, aştept, spuse el şi se întoarse la prietenii săi. 

Chris izbucni în râs. 

— Ce zici? întrebă ea. 


Faye dădu din umeri. 

— De ce nu? 

— Pentru că, acum câteva luni, mi-ai fi zis că e jenant să stai 
la masă cu nişte tipi care arată bine şi sunt tineri. 

— Atunci eram măritată. În plus, bărbaţii umblă cu tipe mai 
tinere de când lumea şi pământul fără niciun pic de ruşine. A 
venit vremea să o facem şi noi şi... 

Dădu cu ochii de Alice şi tăcu. Se afla în mijlocul unui grup, la 
o masă un pic mai încolo. Când înţelese că Faye o reperase, se 
uită rapid în altă parte. 

— Lasă-i să vină, o să fie distractiv, zise Faye şi îşi goli 
paharul dintr-o înghiţitură. 

Simţea privirea sfredelitoare a lui Alice, în timp ce chelnerul îi 
umplea din nou paharul, şi observase că şuşoteau la masă. 

Chris comandă încă două sticle de cava şi se dădu într-o parte 
ca să le facă loc băieţilor. Cei trei flăcăi erau plini de candoare, 
simpatici şi fascinaţi. Faye constată că bărbaţii din generaţia lor 
erau diferiţi de cei din generaţia lui Jack. Pe ei nu-i speriau 
femeile de succes. Le tratau cu o curiozitate prietenoasă şi 
puneau întrebări despre afacerile lui Chris. Nu arătau decât 
admiraţie pentru ceea ce realizase. 

Înţelegea totuşi plăcerea de a fi înconjurată de oameni tineri 
şi frumoşi. Era o senzaţie îmbătătoare. 

Conversaţia curgea cu uşurinţă. Subiectele erau lejere. Nimic 
nu era complicat pentru aceşti băieţi care încă nu trecuseră prin 
greutăţile vieţii. Flirtau cu neruşinare. Obrajii lui Faye se 
îmbujoraseră, atât de la vin, cât şi de la complimentele lor. 
Simţea tot timpul că Alice şi alaiul ei vegheau asupra a tot ce se 
întâmpla la masa lor. Nici măcar tot botoxul din lume n-ar fi 
putut să le ascundă expresiile îngrozite de pe chipuri. Intrebarea 
era mai degrabă dacă aveau să reuşească să-şi lase din nou în 
jos sprâncenele vreodată. 

Jack avea să se enerveze, să o certe, dar n-avea cum să-i facă 
rău. Nu mai avea nicio legătură cu ce făcea ea. Şi cu cine. Acest 
gând era mai îmbătător decât cava. Şi, pentru prima dată după 
multe luni, simţi cum i se aprinde din nou flacăra în corp. Puse 
mâna pe tipul cu tricoul negru, cel care venise primul la masa 
lor, îl trase spre ea şi îl sărută. Se udă toată când îi simţi limba 
în gură şi mâinile pe coapse. Privirea îi rămăsese aţintită spre 
Alice. 


Sărutul nu dură decât câteva secunde. După ce buzele li se 
desprinseră, Faye îşi înclină capul spre Alice, se întinse după 
pahar şi îl ridică în semn de urare. Alice se holbă câteva 
secunde, apoi se întoarse demonstrativ spre persoana de lângă 
ea. 

— Cum te cheamă? întrebă Faye râzând şi îşi îndreptă atenţia 
spre tipul cu tricoul negru. 

Vedea în ochii lui că o dorea şi, când aruncă o privire furişă în 
jos, observă că avea pantalonii bombaţi. Fu nevoită să recurgă 
la puţinul de disciplină care îi mai rămăsese ca să nu-i mângâie 
erecţia chiar acolo, pe sub masă, la Riche. Se aplecă însă spre el 
ca să-l lase să vadă mai bine la ea în decolteu. Ştia că sfârcurile 
i se conturau clar, întărite pe sub bluză. Ca de obicei, Chris 
reuşise s-o convingă să nu-şi pună sutien. 

— Robin, zise el holbându-se la sânii ei. Mă cheamă Robin. 

— Pe mine mă cheamă Faye. Şi am de gând să vin cu tine 
acasă în seara asta. 

Se aplecă din nou spre el şi îl sărută. 


Faye se trezi cu o durere de cap monstruoasă. Frânturi răzlețe 
din aventurile zilei anterioare răzbătură până la ea în timp ce se 
întindea. Mâna sa dădu peste un braţ tatuat, musculos. Faye se 
ridică din pat, se duse la fereastră şi privi afară. Un loc de 
parcare şi câteva blocuri. Cerul era străbătut de nori gri. 

In spatele ei, tipul cu braţul tatuat se mişcă. Robert? Robin? 

— Cât e ceasul? murmură el somnoros. 

— Habar n-am, răspunse Faye. Dar eu trebuie să plec acum. 

Nu se simţea în largul său în această garsonieră din Solna. 

— Ce păcat! 

Se întinse în aşternuturile negre şi o privi rugător ca un 
căţeluş. In capul lui Faye răsăriră noi frânturi de amintiri legate 
de noaptea ce tocmai se încheiase. Dumnezeule, trecuse ceva 
vreme de când nu mai făcuse sex într-un pat simplu dintr-o 
garsonieră cu toate accesoriile de holtei - măsuţă de sticlă, 
canapea din piele neagră, yucca de apartament şi colecţia 
obligatorie de sticle de vodcă Absolut pe un raft. Bărbaţii tineri 
păreau să se abţină de la orice fluctuaţie a modei. 

— Nu mai spune, zise Faye uitându-se în jur după haine. Ce-ai 
de gând să faci azi? 

— Relaxare totală. Poate mă uit un pic la fotbal. 


— Relaxare totală, îl imită ea fără să se poată abţine. Din 
păcate, această băbătie n-are timp de relaxare totală azi. 
Trebuie să mă duc acasă. 

— Nu eşti deloc băbătie... 

Bărbatul afişă un zâmbet drăgălaş şi sexy în acelaşi timp. 

— Nu vrei să-mi dai numărul tău de telefon? 

— Din păcate, nu, puişor. A fost distractiv azi-noapte. Dar în 
momentul ăsta bărbaţii nu-s pentru mine. 

Îşi auzi amărăciunea din glas. Seara precedentă părea acum o 
amintire îndepărtată, mahmureala îi zvâcnea în tâmple şi îşi 
simţea limba încărcată. 

El începu să râdă şi azvârli cu perna în ea. Faye se feri. 

— Eşti foarte sexy, ştiai? zise el. 

Se ridică din pat. Gol puşcă. Pătrăţelele de pe abdomenul lui 
luceau spre ea. Faye îşi lăsă privirea să se odihnească asupra 
corpului său. Uitase cât de rapid îşi reîncărcau bateriile tipii 
tineri. Noaptea era cufundată într-un văl de ceaţă, dar îşi 
amintea că şi-o trăseseră de atât de multe ori încât pierduse 
numărătoarea. 

El se îndreptă spre Faye, iar ea păşi zâmbind înapoi, spre 
fereastră. Simţea răcoarea geamului pe fund. Robin o sărută. Se 
apropie frecându-se de ea. li simţea erecţia atingându-i coapsa. 
Întregul ei corp tânjea după mai mult. Se aşeză pe pervaz. Faţa 
lui îi explora tot trupul. O muşca, o săruta, o gâdila. Pe coapse, 
pe bazin, pe burtă. Ea gemu puternic, îi apucă capul şi i-l vâri 
între picioarele sale. Se aplecă apoi pe spate, lăsându-se în voia 
plăcerii pe care i-o oferea el. Eliberată de ideea că trebuia să-i 
facă pe plac. El se bucura că putea s-o satisfacă şi delectarea ei 
îl aţâţa. Era o senzaţie pe care n-o mai avusese de mult. 

Când ajunse la orgasm, Faye îi mângâie ceafa râzând în 
hohote. 

Începea o nouă etapă în viaţa ei, îi venise rândul să se dedea 
plăcerilor lumeşti. 

Faye se uita pe fereastră la copacii care se perindau pe lângă 
ea. Se afla în trenul de Västerås cu schiţele în servietă. Cu o zi în 
urmă, îşi lăsase activitatea canină în grija lui Kerstin şi acum 
avea o întâlnire cu o firmă care proiecta ambalaje. 

Produsele ei trebuiau să fie de calitate, dar exista ceva şi mai 
important pentru reuşită. Social media. Totul depindea de 
oamenii care le vedeau, de vizibilitate, de capacitatea de a 
deveni viral. lar ambalajul era o modalitate simplă de a crea 
nevoia de cumpărare şi de a-i convinge pe influencerii 
importanţi să facă reclamă produselor ei pe Instagram şi pe 
Facebook. Produsul trebuie să-l facă pe consumator să se simtă 
ales şi trebuie să dea bine în poze făcute cu telefonul mobil. 

Legat de cutiuţele de cremă, Faye hotărâse că aveau să fie 
negre şi capacul rotund avea să fie decorat cu un R auriu şi 
şerpuit. Dar ambalajul nu însemna doar modul în care arătau 
cutiile. Dincolo de asta, trebuia, de asemenea, să existe un 
mesaj. În spatele tuturor produselor de succes exista mai nou o 
poveste. Cum ar fi Elizabeth Ardens Eight Hour Cream. N-avea 
nicio importanţă dacă era adevărat că inventase crema ca să 
vindece piciorul unuia dintre caii săi de trap, care era rănit şi a 
cărui rană se vindecase în opt ore. Singurul lucru care însemna 
ceva era dacă clienţii voiau să creadă povestea. Cui nu-i place o 
poveste bună? lar Faye avea o poveste trăsnet. 

În timp ce trenul înainta prin Mälardalen, Faye nu simţea 
decât fericire pură. Asta era exact ce îşi dorise: să pună bazele 
unei firme. Era visul pe care Jack i-l furase. Fără ca ea să 
protesteze. Când o înşelase prima oară? li fusese oare fidel 
vreodată? Poate nici măcar atunci când era sigură că o iubea şi 
o dorea? 

Se întrebase multă vreme de ce Jack o înlocuise cu o femeie 
de carieră precum Ylva, când, de fapt, el fusese cel care îşi 
dorise ca Faye să rămână acasă, dar începuse să înţeleagă că, 
pentru bărbaţii ca Jack, ceea ce era interesant era vânătoarea în 
sine. Voiau tot timpul să se joace cu ceva nou. 

Îşi dăduse seama, de asemenea, că îi făcuse plăcere să aibă 
această putere asupra ei. De a o transforma în altcineva decât 
era ea de fapt. 

N-avea de gând să mai lase vreun bărbat să-i fie stăpân din 


nou. 

Când ieşi din staţie, peste Västerås se revărsa o ploaie mată. 
Găsi un taxi, se grăbi să urce şi-i dădu şoferului adresa. Deşi 
Västerås era cu mult mai mare decât Fjällbacka, dintr-un motiv 
neştiut, oamenii de aici o duceau cu gândul la oraşul său natal. 
Inainte avea obiceiul să-şi refuleze aceste amintiri atunci când 
apăreau. Ceva se schimbase însă, după turbulenţele din 
ultimele luni. Revedea adesea cu ochii minţii persoane din 
copilăria şi adolescenţa sa. Privirea tatei când ceva nu era aşa 
cum voia el. Chipul chinuit al lui Sebastian. Nenorocirea care se 
abătuse asupra întregului oraş. Braţele palide ale mamei şi 
plânsetul ei amarnic. Privirile colegilor de clasă după ceea ce se 
întâmplase apoi. Cuprinse de regret. Curioase. Băgăreţe. 

Lăsase toate aceste lucruri în urma sa. Însă avea oare să 
scape vreodată de ele? 

In timp ce ea se pierduse în amintiri, maşina se oprise. Şoferul 
se întoarse spre ea. Gura i se mişca, dar Faye nu auzea niciun 
sunet. 

— Poftim? 

— Cu cardul sau cash? 

— Cu cardul, zise ea şi începu să răscolească prin geantă 
după portofel. 

Când cobori din taxi, în faţa sa se ridica clădirea bej a unei 
fabrici. Ploaia se mai potolise, dar încă mai cădeau picături mici 
şi reci. Deschise uşa de la intrare şi păşi într-un hol. O 
recepţioneră cu părul roşcat făcut permanent înălţă capul şi se 
uită la ea. 

— Bine aţi venit, zise ea, pe un ton care suna ca şi când ar fi 
vrut să zică „ajutaţi-mă, vă rog, să scap de aici”. 

Când intrase Faye, recepţionera era foarte ocupată să-şi 
pilească unghiile. 

— Mulţumesc, am o întâlnire cu Louise Widerström Bergh. 

Femeia încuviinţă din cap şi tastă ceva la computer. 

— Luaţi loc aici, vă rog. 

Arătă spre o canapea de lângă fereastră. 

— O cafea? 

Faye scutură din cap. Pe pervaz, în spatele canapelei, se afla 
un morman de ziare. Îi căzu în mână un număr din urmă cu trei 
săptămâni al ziarului de scandal Se&/Hor, pe care începu să-l 
răsfoiască. Un articol anunţa că John Descentis se despărţise de 


iubita sa. Faye examină poza. Era aceeaşi femeie cu care venise 
la Riche, Suzanne Lund o chema. Jurnalistul afirma că era şi 
manechin şi cântăreaţă. 

„Nu-i uşor de trăit cu mine”, cita articolul spusele lui John. Nu- 
i, dar cu cine dracu-i uşor? îşi zise Faye, rememorând partida 
slabă şi disperată din sala de cinema. Murdăria şi scârba pe care 
le simţise. Şi cum atunci credea că nu merita mai mult. Acum îşi 
dorea să-i fi spus lui Jack, să-i fi aruncat în faţă ce făcuse. Îi 
venise să-i spună de câteva ori, dar se abţinuse. De frică să nu 
fie tratată doar cu indiferenţă. 

Pe coridor se auzeau paşi. O femeie îmbrăcată într-o bluză şi 
un taior-pantalon se apropie de ea. Avea o mină rece şi o privire 
care o scruta pe Faye din cap până-n picioare. 

— Louise Widerström Bergh, se prezentă ea şi îi întinse o 
mână moale şi uşor umedă. 

— Faye. Faye Adelheim. 

Chiar în momentul în care intraseră în birou, îi sună telefonul. 

Era Jack. Probabil voia să ţipe la ea şi să o certe pentru scena 
de la Riche. Refuză apelul şi îşi scoase schiţele. Nu se pricepea 
la desen, dar putea conta pe ajutorul lui Chris până avea să-şi 
permită să angajeze un profesionist. Louise se aşezase la birou, 
iar Faye se instalase pe scaunul din faţa biroului. 

— Putem face asta fără nicio problemă, zise Louise şi îşi puse 
o pereche de ochelari de citit pe nas. Căutaţi un mic proiect cu 
care să vă ocupați timpul? 

— Poftim? 

— Ştiu, fireşte, cine sunteţi. Presupun că e pentru o petrecere 
sau ceva de genul ăsta, nu? 

Faye trase aer în piept. 

— Vreau treizeci de mii din fiecare dintre cele trei ambalaje 
pe care le vedeţi pe schiţe. Le puteţi livra sau trebuie să caut în 
altă parte? 

Louise făcu o grimasă. 

— Treizeci de mii? Din chestiile astea? Sper că ai garanţii. 
Piaţa e deja supraîncărcată cu produse de felul ăsta, să ştii, iar 
noi nu ne putem permite să cheltuim bani pe produse pentru 
care apoi nu suntem plătiţi, sper că înţelegi asta. Dacă erai în 
continuare căsătorită, ar fi fost altă treabă. Jack Adelheim e un 
bun garant pentru plată, am înţeles însă că acum sunteţi 
divorţaţi... 


— N-ai citit descrierea conceptului? Pe care ţi-am trimis-o pe 
e-mail? Nu-ţi dai seama de unicitatea pe care o pot oferi acestei 
pieţe mofturoase? 

Faye simţea frustrarea încleştându-i gâtlejul ca o arsură. 
Louise Widerstrom Bergh pufni şi-şi dădu jos ochelarii de citit. 
Zâmbi cu indulgență în direcţia lui Faye. 

— Ba da, dar credeam, după cum am spus, că e vorba de vreo 
petrecere tematică. Ştiu ce fel de viaţă duceţi voi, soțiile din 
Ostermalm, şi pot să spun că e cu mult diferită de realitatea 
noastră, a celorlalţi. Sinceră să fiu, ideea de a vinde o marcă pe 
bază de girl power denotă că eşti cu capul în nori. Asta 
funcţionează doar în oraşele mari, în restul ţării, femeile sunt 
femei şi bărbaţii bărbaţi. Nu, n-am de gând să-mi asum riscul de 
a produce aceste ambalaje, doar ca să alerg apoi după tine ca 
să-mi recuperez banii. 

Începu să râdă şi Faye se ridică. Tâmplele îi zvâcneau. 

— Am destul capital cât să plătesc întreaga comandă în 
avans. Aţi fi putut avea banii în cont mâine. Şi, dacă lucrurile 
merg cum cred eu, v-aţi fi putut alege cu o sursă de venit 
bunicică şi stabilă pentru firmă. Poate că ar fi acoperit în fiecare 
an câteva vacanțe în plus pentru tine şi familia ta. Sau o casă de 
vacanţă la malul mării. Sau orice altceva îţi doreşti. Acum însă, 
am să caut în altă parte. Şi am să plătesc casa de vacanţă sau 
călătoria de Crăciun în Maldive a altcuiva. Şi, crede-mă, o să-i 
rog să-ţi trimită o felicitare de acolo. 

Se răsuci şi plecă. În spatele său, simţea privirea sfredelitoare 
a lui Louise. 


Avea douăzeci de apeluri ratate de la Jack, dar Faye nu-l sună 
înapoi decât după ce trenul plecase din Västerås. După o lungă 
introducere pe tema „Ce dracu' faci de nu răspunzi la telefon?”, 
se apucă să-i facă morală, explicându-i cât de nepotrivit era să 
se arate în public cu abonaţi la ajutorul de şomaj. 

— Ce te scoate atât de tare din sărite, de fapt? întrebă Faye 
când el făcu o pauză ca să-şi recapete suflul. 

lritarea şi frustrarea provocate de nereugşita întâlnirii încă o 
mai afectau. 

Pe fereastră, peisajele se succedau din ce în ce mai rapid. 
Furia lui Jack o făcea să nu mai simtă nimic. Inchise ochii şi 
rememoră noaptea cu Robin. Deşi ştia că nu era cea mai bună 


idee, până la urmă îi dăduse numărul său de telefon şi primise 
deja cinci mesaje cu texte care descriau ce voia să facă cu ea. 
Vocea lui Jack îi risipi fanteziile şi Faye deschise ochii iritată. Îşi 
continua pălăvrăgeala cu o voce stridentă şi sâcâitoare. Ca un 
ţânc căruia i-ai luat jucăria preferată. 

— Te duci la Riche şi-ţi dai limbi cu un tip care ar putea să-ți 
fie fiu. In public. Genul ăsta de rahat are repercusiuni asupra 
mea. 

— A, Robin, vrei să zici? Are 25 de ani. Şi eu 32. Înseamnă că 
aş fi avut şapte ani când l-am făcut, în cazul ăsta. Dacă tot te 
pasionează cifrele, ce zici de asta: e o diferenţă mai mare de 
vârstă între tine şi Ylva Lehndorf decât între mine şi Robin? 

— Nu-i deloc acelaşi lucru, ce dracu'! 

— De ce nu? Acum chiar că m-ai făcut curioasă. 

— Cel puţin eu nu mă port ca o curvă ordinară prin oraş, fără 
să-mi pese de reputaţia familiei. 

— Nu, tu doar ai futut-o pe la spatele meu, la noi în casă, în 
patul nostru. Şi, sinceră să fiu, nu ştiu despre ce familie tot 
vorbeşti, Jack. 

Jack mormăi ceva. Era un pic mai resemnat. 

— Măcar potoleşte-te dracului şi nu mai face de-astea. 

— Fac exact ce-am chef. N-ai niciun drept să-mi dictezi cum 
să-mi trăiesc viaţa sau cu cine să mă culc. Adio, Jack. 

Întrerupse convorbirea. Închise ochii. Simţi limba lui Robin 
trecându-i peste clitoris. Telefonul scoase un bip. Incă un SMS 
de la Robin. Ezită, dar până la urmă îi trimise un răspuns: 
„Tocmai am plecat din Västerås. Ajung la tine în câteva ore. 
Cine poate refuza o astfel de ofertă?” 

Faye mai luă o gură de vin. Observase că mai mulţi dintre 
clienţii de la Sturehof aveau ochii aţintiţi asupra ei, dar nu-i 
păsa. N-au decât să se întrebe ce s-a întâmplat între mine şi 
Jack, îşi zise ea, n-au decât să bârfească. Le arăt eu lor într-o 
bună zi. 

Işi aruncă din nou privirea la ceas. Sophie Duval se lăsa cam 
mult aşteptată. 

Pentru a-şi putea găsi un nou partener cu care să coopereze 
după refuzul lui Louise Widerstrom Bergh, trebuia să arate că 
avea investitori pe care se putea baza. Investitori care nu numai 
că aveau să contribuie cu capital, dar care puteau, de 
asemenea, să contribuie la aura mitică în care voia să învăluie 
Revenge. 

O întâlnise pe Sophie Duval de mai multe ori împreună cu 
Jack. Fusese întotdeauna extrem de generoasă faţă de Faye şi 
avea să fie o excelentă primă investitoare, după Chris. Era 
foarte cunoscută în lumea afacerilor, era tânără, arăta bine şi 
presa o vâna neîncetat. Era o femeie care făcea valuri, mereu 
cu un nou cavaler la braţ şi mereu pe cale de a face o nouă 
investiţie. 

Faye n-o plăcuse niciodată pe Sophie, dar acum era vorba de 
afaceri şi era convinsă că avea să o facă să vadă avantajele unei 
investiţii în Revenge. 

Faye apucase deja să bea primul pahar, când apăru Sophie. 

— Un pahar de şampanie, vă rog. Azi cred că am chef şi de un 
platou de fructe de mare, zise Sophie fără să se uite la chelner, 
după ce se instală la masă. 

Işi flutură părul negru şi se întoarse spre Faye. 

— Ce mult mă bucur că m-ai contactat! Când ne-am văzut 
ultima oară? Parcă la petrecerea de aniversare a lui Oscar, când 
a făcut 50 de ani, la Cannes, nu? 

Inainte ca Faye să-i poată răspunde, Sophie se întoarse şi 
bătu din palme ca să-i atragă atenţia chelnerului. 

— De ce Dumnezeu durează atât să vină cu un pahar de 
şampanie? 

Se încruntă la chelnerul care apăru în fugă cu un pahar şi o 
sticlă. 

— Poate că nu e încă şampanie o'clock, dar eu tocmai m-am 


întors din Hong Kong şi încă mai sunt pe fusul orar de acolo. 

În loc de replică la râsul strident al lui Sophie, Faye se 
mulţumi să ofteze în sinea ei. N-avea decât să fie cât de falsă 
voia, atâta vreme cât se hotăra să investească. 

Platoul cu fructe de mare sosi în acelaşi timp cu păstrăvul 
comandat de Faye. 

— Maaamă, ce bunătate! exclamă Sophie în timp ce sorbea 
cu desfătare dintr-o stridie. Mai bun ca sexul, după părerea 
mea. 

Luă o înghiţitură zdravănă din cel de-al treilea pahar de 
şampanie comandat, apoi o privi pe Faye. 

— Spune-mi, draga mea, cum te simţi? Ţi-ai revenit? Un divorţ 
nu e niciodată un lucru amuzant, asta ştiu din experienţă. l-am 
întâlnit pe Jack şi pe Ylva weekendul trecut la Båstad şi trebuie 
să recunosc că sunt foarte de treabă. Din câte am înţeles de la 
ei, şi micuța voastră Julienne e absolut adorabilă. Erau doar un 
pic trişti că nu putuseră aranja treburile cu tine, ca s-o ia şi pe 
ea cu ei. 

Se şterse la gură cu şerveţelul din pânză. 

— Dacă-mi permiţi să-ţi dau un sfat, în astfel de situaţii, 
trebuie să ne gândim la binele copiilor, indiferent cât de trişti 
sau de răniţi ne-am simţi. 

Sophie puse mâna peste mâna lui Faye. 

— Cel mai important lucru e să le meargă bine copiilor, nu-i 
aşa? 

Faye înghiţi de câteva ori în sec, căci nu putea să arate cât de 
iritată era de fapt. Fusese weekendul lui Jack, dar acesta îi 
trimisese un mesaj cu doar trei ore înainte ca să o anunţe că, 
din păcate, nu putea să aibă grijă de Julienne din cauza unei 
călătorii de afaceri de ultimă oră. 

Faye îi zâmbi lui Sophie. Cel mai important lucru era să aibă o 
privire de ansamblu, să obţină banii şi investitorii de care avea 
nevoie. 

— Mulţumesc, Sophie! zise ea şi se aplecă să scoată dosarul 
cu prospectul său referitor la Revenge. 

Sophie se întinse şi mai luă o jumătate de homar, făcând un 
gest de indiferenţă cu mâna. 

— Hai să mâncăm un pic mai întâi şi ne apucăm de afaceri pe 
urmă. 

Faye puse dosarul înapoi în servietă şi gustă fără convingere 


din păstrăv. Îi cam dispăruse pofta de mâncare, dar Sophie 
părea, dimpotrivă, să fie cu totul preocupată de mâncare. Işi 
lingea degetele plescăind gălăgios şi din când în când îi mai 
scăpa câte un „bună, dragă” strident, când vedea pe cineva 
cunoscut. 

Apucă să mai comande încă două pahare de şampanie înainte 
de a-şi termina platoul, după care se rezemă mulţumită de 
spătarul scaunului. 

— Ce zici, acum ne putem apuca de afaceri? întrebă Faye şi 
se întinse din nou după dosar. 

— Bineînţeles, draga mea, zise Sophie. 

Işi aruncă privirea la ceas. 

— Dumnezeule, uite cât s-a făcut! Sunt deja în întârziere 
pentru următoarea întâlnire. Draga mea! Ne-am simţit prea bine 
pur şi simplu! Trebuie să reprogramăm! Sun-o pe secretara mea 
să ne facă o nouă programare. Dar n-o să poată fi mai devreme 
de trei-patru săptămâni, căci voi călători în curând la Paris, 
Londra, New York şi Dubai! Fir-ar să fie, mai nou e ca şi cum aş 
locui în salonul VIP din aeroport! 

Încă un râset strident, după care dispăru. 

Faye rămăsese pe loc, mută de mirare. Cu o notă de plată 
echivalentă cu suma pe care ea o cheltuia în mod normal într-o 
săptămână. 


[23] 


La început, Faye nu-şi dădu seama de natura exactă a 
sentimentului de zădărnicie pe care-l avea. Apoi înţelese. Era 
resemnare. Pentru prima dată, o încerca o resemnare profundă, 
atotputernică. 

Julienne dormea liniştită lângă ea. Genele i se conturau ca 
nişte evantaie pe obraji, faţa îi era destinsă şi netulburată şi 
strâmba un pic din nas în somn. Exact aceeaşi expresie ca pe 
vremea când era bebeluş şi dormea în leagăn. Faye se amuzase 
de mina ei pe atunci, i se păruse că semăna cu un iepuraş care 
strâmba din botic. Acum însă de-abia mai reuşea să afişeze un 
zâmbet slab. Era epuizată, întâlnirile cu Louise şi Sophie o 
secaseră de toate puterile. 

Nici nu ştia la ce se aşteptase de fapt. Bineînţeles, nu-şi 
închipuise că toate femeile aveau să înţeleagă în mod automat 
ce voia ea să facă, ce voia să exprime, prin simplul fapt că erau 
femei. Dar, cu toate că era naiv, într-un fel sperase că va fi aşa. 
Acum nu prea mai ştia cum să-şi reîncarce bateriile. li rămăsese 
cea mai importantă dintre întâlniri. Dar dacă şi aceasta eşua? 
Atunci totul avea să se prăbuşească. N-avea să reuşească să 
ducă la capăt ce-şi propusese. Jack urma să-şi continue viaţa 
total neafectat şi fără să fie nevoit să plătească pentru ce 
făcuse. Doar gândul la asta o făcea să clocotească de furie. 

Zgomotele făcute de Kerstin, care trebăluia prin bucătărie, o 
întrerupseră din meditaţie. Kerstin insistase să pregătească ea 
cina în seara asta şi Faye ştia că avea cu siguranţă să gătească 
unul dintre felurile sale de mâncare preferate. Cel mai probabil 
sarmale. 

Julienne mâncase înainte să se ducă la culcare, iar Kerstin 
voia să poată sta de vorbă în linişte, doar ele două. Incă de când 
Faye intrase pe uşă la începutul serii, Kerstin înţelesese din felul 
cum arăta că i se înecaseră corăbiile. De obicei, Kerstin ştia cum 
să facă s-o însufleţească, dar în seara asta Faye se întreba dacă 
nu cumva chiar şi ea avea să dea greş. Se simţea copleşită de 
îndoieli. 

Julienne începu să se frământe în somn. Faye n-o lăsa să 
doarmă cu ea în pat prea des, dar în seara asta voia s-o simtă 
aproape. Avea să ia cina cu Kerstin, să-i povestească ce se 
întâmplase şi apoi avea să se strecoare cu grijă din nou în pat 


lângă Julienne şi să adoarmă ascultându-i respiraţia. Îşi privi 
fiica, întinsă în cămaşa ei de noapte albă şi subţire, cu 
imprimeul unui unicorn, îşi puse cu mare băgare de seamă 
mâna liberă pe pieptul ei şi îi simţi bătăile inimii. Bum. Bum- 
bum. Bum-bum. Încetul cu încetul, propria ei inimă îşi ajustă 
bătăile şi începu să bată în acelaşi ritm. Asta o ajută să-şi facă 
ordine în gânduri. Din bucătărie se auzea zăngănitul oalelor şi 
tigăilor pe care le mânuia Kerstin. Mirosul de mâncare se 
împrăştie prin dormitor şi Faye îşi auzi stomacul chiorăind. Simţi 
din nou în palmă bătăile ritmice ale inimii fiicei sale. Bum. Bum- 
bum. Bum-bum. Resemnarea şi frustrarea cauzate de întâlnirile 
eşuate se destrămară treptat. Nimic nu era încă pierdut. li 
rămânea cea mai importantă întâlnire. Şi nu avea de gând să 
dea greş. 


[24] 


Faye înainta pe străzile pietruite spre Blasieholmen. Işi dădu 
seama brusc că avea emoţii. Întâlnirea cu lrene Ahrnell era 
foarte importantă. Prin intermediul companiei sale de investiţii, 
Ahrnell Invest, Irene deţinea părţi majore din trei dintre cele mai 
mari lanţuri de magazine universale din Suedia. Dincolo de o 
eventuală investiţie în Revenge, o putea ajuta să introducă 
produsele pe piaţă prin propriile ei magazine. Incă de la început, 
Faye îşi dăduse seama că lrene putea să decidă dacă Revenge 
avea să devină un succes sau una dintre miile de încercări 
ratate de a lansa produse pentru îngrijirea pielii şi parfumuri. 

De fapt, era o nebunie să încerci să te lansezi pe o astfel de 
piaţă. Era una dintre cele mai dificile cu putinţă. In primul rând, 
pentru cineva ca Faye, care nu avea niciun pic de experienţă 
sau măcar vreo platformă în domeniu. 

Chiar dacă întâlnirile cu Louise Widerstrâm Bergh şi Sophie 
Duval nu ieşiseră cum sperase ea, lrene Ahrnell era de departe 
cu mult mai importantă pentru reuşita sau nereuşita lui Faye. Cu 
susţinerea ei, totul devenea posibil. Chiar şi pe plan 
internaţional. 

Faye se informase cu privire la lrene Ahrnell şi ajunsese să 
ştie totul despre ea. Crescuse în Göteborg într-o familie bogată 
şi făcuse studii la Yale şi la Oxford. Dona cu generozitate bani 
organizaţiilor de femei şi sprijinea antreprenoarele. Avea o reţea 
impunătoare de contacte, care se întindea în întreaga Europă şi 
chiar şi în SUA. Faptul că Faye reuşise să obţină chiar şi această 
programare se datora cu siguranţă curiozităţii care o încerca pe 
lrene cu privire la Faye, după tot ce se scrisese în presă despre 
divorţul de Jack. Indiferent de motiv, important era că avea o 
programare. Faye nu dădea doi bani pe cum şi de ce se 
întâmplase. Restul depindea doar de ea. 

Ahrnell Invest se afla la etajul cinci al unei clădiri frumoase ce 
data de la începutul secolului al XIX-lea. Imobilul avea vedere la 
mare, iar peisajul era de o frumuseţe ce-ţi tăia respiraţia. Lui 
Faye i se oferi o ceaşcă de cafea şi fu condusă într-o sală de 
conferinţe de dimensiuni mai mici. În jurul mesei se aflau şase 
scaune. Faye nu se putu hotărî unde să se aşeze şi rămase în 
picioare. Plănuise o introducere îndrăzneață. Intrebarea era cum 
avea să reacționeze Irene Ahrnell. Exista riscul să o considere 


lipsită de profesionalism. Întâlnirea cu Sophie o făcuse însă să-şi 
dea seama că nu-şi putea permite să fie ignorată. Trebuia să se 
folosească de artificii încă din deschidere şi să solicite atenţia pe 
care o merita. Nu să aştepte cuminte să i se ofere atenţia. 

Faye simţea transpiraţia scurgându-i-se pe spate în jos. Şi 
începu să facă exact ceea ce nu trebuia să facă acum. Să ezite 
şi să aibă îndoieli. Despre sine şi întreaga idee. 

Irene intră în încăpere îmbrăcată într-un taior-pantalon 
bleumarin. Pe dedesubt purta o bluză crem de mătase, despre 
care Faye bănuia că era marca Vesna W. Şi ea tânjea după una 
exact la fel, dar nu şi-o putea permite înainte de a strânge 
capitalul iniţial. Costumul Stella McCartney pe care îl purta acum 
era împrumutat de la Chris. Cu câteva luni în urmă, nici măcar 
nu şi-ar fi putut trage pantalonii peste genunchi, dar acum îi 
venea ca turnat. Nu îndrăznise s-o întrebe pe Chris cât costase. 

Irene puse pe masă o ceaşcă de cafea la fel cu a lui Faye și Îi 
întinse mâna. 

— lrene, zise ea pe un ton neutru. Avem zece minute la 
dispoziţie înainte să fiu nevoită să plec. 

Picioarele scaunelor hârşâiră pe podea când cele două femei 
se aşezară una în faţa celeilalte. _ 

Faye respiră adânc, ca să-şi alunge emoţiile. Işi aduse aminte 
motivul pentru care făcea asta. Rememoră imaginea fundului lui 
Jack bâţâindu-se între picioarele Ylvei, în casa lor, în patul lor. 

— De câte ori în viaţă aţi fost înşelată de un bărbat? întrebă 
Faye şi se forţă să o privească pe Irene în ochi cu calm. 

Pe retină, încă îi mai stăruia imaginea lui Jack. Bătăile inimii îi 
încetiniră. Nesiguranţa îi dispăru. Prima rafală fusese trasă. 

lrene păru mai întâi tulburată, dar îşi reveni rapid. Expresia 
feţei sale trecu de la mirare la ofensă. 

— Consider că este o întrebare mult prea intimă pentru a vă 
putea răspunde în contextul de faţă. 

Părea să vrea să se ridice de pe scaun. 

Faye o reţinu cu privirea. Refuza să-i fie teamă de prima 
reacţie a lui lrene. Avusese intenţia de a spune ceva şocant, iar 
acum acaparase fără nicio îndoială atenţia investitoarei. Se 
aplecă înainte şi bătu cu mâinile în masă. 

— Răspunsul la această întrebare stă la baza ideii mele de 
afaceri, zise Faye. Mai întâi însă, ţin să vă atrag atenţia asupra 
faptului că nu v-am întrebat dacă aţi fost înşelată. Pornesc de la 


premisa că aţi fost. Şi de ce oare e atât de ruşinos încât să 
reacţionaţi atât de puternic? Nu sunteţi dumneavoastră cea care 
a greşit. 

lrene îşi întinse gâtul şi se aplecă înainte. Părea amuzată, dar 
în acelaşi timp uşor contrariată. Se pregătea să ia o decizie. 

— De două ori, bâigui ea. 

Trăsăturile feţei i se destinseră pentru o clipă, dar reveniră 
apoi rapid la expresia iniţială. Afară, pe strada Strandvägen, se 
auzeau claxoanele furioase ale unor maşini. 

Faye dădu aprobator din cap. 

— Şi cu siguranţă nu sunteţi singura. Orice femeie, indiferent 
de statutul ei social, e înşelată de un bărbat, de regulă, cel puţin 
o dată. Cu toate astea, noi suntem cele care vedem în asta un 
lucru ruşinos. Care ne întrebăm unde am greşit noi? De ce 
facem asta? 

— Nu ştiu. Ştiţi cumva dumneavoastră? 

Acum chiar că-i trezise interesul lui Irene. Uşa era 
întredeschisă şi lui Faye nu-i mai rămânea decât să păşească 
înăuntru. Şi să fie invitată să rămână acolo. 

— Da, am avut ocazia să reflectez la asta, zise ea. Pentru că e 
umilitor să fii casată şi respinsă. Câteodată pentru că bărbaţii 
noştri au găsit pe altcineva cu care să-şi împartă restul vieţii, 
alteori pentru o partidă dezgustătoare de sex la o conferinţă din 
Orebro. Dragostea, copiii, timpul şi munca pe care le-am investit 
pot fi aruncate la gunoi pentru o partidă de sex la beţie într-un 
centru de conferinţe. Suntem uşor de înlocuit. Şi ei nu par să 
simtă nici cea mai mică remuşcare. Sau vreo boabă de ruşine. E 
ca şi cum ar avea dreptul să ne calce în picioare. Şi au o reţea 
invizibilă în care nu suntem acceptate. Îşi acordă reciproc 
avantaje pe care noi nu le putem obţine. Pentru că ne consideră 
inferioare. 

lrene nu zise nimic când Faye făcu o pauză ca să tragă aer în 
piept. Dar privirea, la început dură, i se înmuiase acum. Părea 
curioasă. 

— Aţi visat vreodată să vă răzbunaţi pe un bărbat care v-a 
înşelat, v-a călcat în picioare, v-a tratat execrabil? întrebă Faye. 

— Fireşte, nu cred că există cineva care să n-o fi făcut, zise 
lrene, iar trăsăturile feţei sale exprimau dintr-odată goliciune şi 
vulnerabilitate. 

Faye presupunea că rememora imagini. Din acelea cu care 


trebuie să trăieşti pentru tot restul vieţii, ca nişte răni de război 
care îţi sunt însă crestate în suflet, nu pe trup. 

— Şi aţi făcut-o? 

— Nu. 

— De ce nu? 

lrene reflectă. 

— Nu ştiu de fapt de ce. 

— Fostul meu soţ, Jack Adelheim, omul de finanţe, m-a înşelat 
ani la rândul. Nu ştiu sigur cu câte femei a apucat s-o facă. 
Primăvara trecută l-am surprins în timp ce făcea sex cu 
directoarea lui financiară, Ylva, în patul nostru. Şi asta nu e 
decât o parte din trădare. Partea mai puţin importantă, de fapt. 
L-am ajutat să-şi construiască imperiul. Pot să vă spun toată 
povestea cu altă ocazie, la un pahar de vin. Pe scurt însă, mare 
parte din tot ce are acum, are mulţumită mie. Şi totuşi, nu 
numai că m-a înşelat, m-a şi lăsat lefteră. Şi vă mai spun un 
lucru, lrene: m-am rugat de el în genunchi să mă lase să-l iert, 
ca totul să poată reveni la normal. Atât de mult îmi doream să- 
mi salvez familia. Deşi îmi luase totul. Cariera, casa, siguranţa şi 
respectul de sine. În cele din urmă, am ajuns la concluzia că e 
destul. 

— Şi acum? 

— Acum o să-mi plătească. Cu vârf şi îndesat. 

— Cum? 

Se schimbaseră rolurile. lrene era cea care punea întrebările 
acum. Era un semn sigur că era interesată. Se trase şi mai 
aproape de Faye. 

— Încetând să-mi mai fie ruşine, zise Faye şi scoase pe masă 
o schiţă a ambalajelor Revenge. Şi atrăgând un public ţintă 
enorm. Printr-un marketing inteligent care pune degetul pe un 
punct sensibil, până acum rămas neatins. Marketing 
personalizat dus până la extrem. Storytelling în combinaţie cu 
produse de calitate. 

lrene luă schiţa în mână şi o analiză cu atenţie. 

— Ce înseamnă R-ul? 

— Revenge. 

— Înţeleg, zise ea cu un zâmbet pieziş. Şi care ar fi rolul meu 
în toate astea? 

— Campanii publicitare şi distribuirea produselor în 
magazinele universale în care deţineţi acțiuni. De restul mă 


ocup eu. Am de gând să recrutez cât mai multe femei de succes 
cu putinţă pentru acest proiect şi am creat pentru această 
campanie o strategie cum nu s-a mai văzut până acum. Mai ales 
în combinaţie cu acest gen de produse. Nu vă cer să investiţi din 
convingere ideologică. Vreau să vă explic cum gândesc ca să 
puteţi înţelege ce potenţial enorm există în proiectul ăsta. 
Publicul ţintă pentru produsele noastre nu sunt femeile pur şi 
simplu, ci femeile care s-au săturat să fie dezamăgite de 
bărbaţi. 

Ochii lui lrene sclipeau. Luă din nou schiţa în mână şi o 
contemplă gânditoare. 

Faye aştepta în tăcere, lăsând-o să reflecteze. 

Se hotărâse să nu-i ofere nimic, ci să aştepte să deschidă ea 
subiectul. Procentajul lui lrene avea să fie mai ridicat decât cel 
de unu la sută pe care îşi propusese să-l ofere femeilor care 
investeau. lrene avea să primească mai mult: Faye îi oferise 
deja lui Kerstin cinci la sută din acţiuni. De fapt, îi oferise zece la 
sută, dar Kerstin refuzase. 

— Vreau zece la sută, zise lrene. 

— Vă ofer cinci, zise Faye. 

Simţea cum i se zbătea inima în piept. 

— Şapte. 

— Deal. 

Făcu un efort să nu izbucnească în urale şi să danseze de 
fericire. Se ridică în picioare şi Irene făcu la fel. Se opriră în 
mijlocul încăperii şi dădură mâna. 

Irene scoase o carte de vizită din poşetă. _ 

— Sună-mă, indiferent de ce ai nevoie. Asta e numărul meu 
direct. Nu-i nevoie s-o mai suni pe secretară. 

Când ieşi în stradă, Faye simţi că îi vibrează telefonul. De 
fapt, nu voia să fie deranjată, voia să se bucure de acel 
moment, dar când văzu că era Chris, răspunse. 

— A acceptat, Chris! lrene fucking Ahrnell a acceptat! 

— Minunat, răspunse Chris cu entuziasm. Bănuiesc deci că 
eşti bucuroasă? 

— Bucuroasă? zise Faye în timp ce se îndrepta spre Stureplan. 
Mă topesc de fericire. Revenge o să apară în toate magazinele 
ei. Şi mi-a promis că îşi va mobiliza şi contactele internaţionale 
dacă lansarea în Suedia are succes. lţi dai seama ce grozav e? 

— Da, îmi dau. Dar va trebui să sărbătorim un pic mai târziu. 


Pentru că acum am lângă mine două persoane care vor să stea 
de vorbă cu tine. 

— 0K...? zise Faye nesigură. 

— Stai un pic, să te pun pe difuzor. 

— Bună, Faye, sunt Paulina Dafman, zise o voce răguşită. Mă 
aflu aici împreună cu prietena mea, Olga Niklasson. Ne poţi 
acorda câteva secunde? 

Lui Faye începu să-i salte inima în piept. Olga Niklasson şi 
Paulina Dafman erau cele mai importante profiluri de pe 
Instagram din Suedia. Împreună aveau trei milioane de followeri. 

— Da, sigur. 

— Se întâmplă să bem un pahar de cava la Grand Hôtel 
împreună cu Chris. O adorăăăm pe Chris! Ne-a povestit ce ţi s-a 
întâmplat, despre porcul ăla infidel şi despre ideea ta de afaceri 
şi suntem foarte interesate. Există cumva vreo posibilitate să 
intrăm şi noi în joc şi să te ajutăm cu acest proiect? 

— Vreţi să participaţi? 

— Bineînţeles că vrem, ziseră ele în cor. Şi cred că putem să 
mai adunăm şi alte tipe mişto cu conturi arătoase. Cunoaştem 
toată lumea bună, să ştii. 

— Chiar aşa şi e, întări Chris. Mă cunosc pe mine, de 
exemplu... 

Faye îşi înăbuşi un chicot. 

După ce închise, începu să sară în sus de bucurie. O doamnă 
mai în vârstă cu un căţeluş în braţe se uită surprinsă la ea. Faye 
îi răspunse cu un zâmbet larg, iar doamna se grăbi mai departe. 

Faye se opri o clipă, îşi văzu reflexia în vitrina celebrei firme 
de design interior Svenskt Tenn şi în acel moment înţelese 
limpede că se uita la o învingătoare. 


Partea a treia 


De undeva se auzea hârâitul cam prea puternic al unui 
ventilator, ceea ce reducea un pic din impresia de lux pe care 
încerca să o transmită biroul de avocatură. 

Jack ceruse să o vadă la arest. Avocata lui Faye pufnea şi 
clătina din cap în timp ce îi povestea asta. 

— Nu înțeleg cum de are nesimtirea să ceară să vă vadă. Cum 
îşi poate închipui că aţi vrea să-l vedeţi? Având în vedere ce a 
făcut... 

Faye nu răspunse. Amesteca încet în ceaşcă, aşezată pe un 
scaun în sala de şedinţe. Contempla aproape hipnotizată 
vârtejurile din ceaiul roşu, tornada al cărei centru părea să 
mistuie totul. 

Avocata îi puse cu compasiune mâna pe umăr. 

— Procurorul va cere închisoare pe viaţă. Nu există niciun risc 
să primească mai puțin, având în vedere dovezile. După proces, 
n-o să mai fie nevoie să-l vedeți niciodată. 

— Dar o să fie posibil să se dovedească ceva? Fără... 

Vocea lui Faye se stinse. 

— Fără corpul ei? 

— Există oricum destule dovezi. Şi, în plus, avem şi 
agresiunea împotriva dumneavoastră. Credeţi-mă. Nu o să iasă 
de acolo multă vreme. 

Faye se opri din învârtit. Puse lingurita pe un şervețel alb şi 
duse cu grijă ceaşca la gură. Băutura o frigea pe limbă, dar 
primi durerea cu bucurie. Căci acum îi era ca un prieten. 
Durerea sălăşluia în apele tulburi în care Faye îşi păstra toate 
secretele. 


[25] 


Reportera Ingrid Hansson, de la Dagens /naustri, ciugulea 
dintr-o salată Caesar. Faye se mulţumise cu un ceai verde. 
Reportofonul era plasat între ele, iar luminiţa butonului de 
înregistrare era aprinsă. 

— Aţi parcurs un traseu de-a dreptul incredibil cu Revenge, 
zise Ingrid Hansson. După divorţul de Jack Adelheim, v-aţi 
transformat din soţie casnică în CEO şi proprietară a unei firme 
a cărei cifră de afaceri în acest an este estimată la un miliard şi 
jumătate de coroane. Care este secretul dumneavoastră? 

Faye duse ceaşca la gură şi sorbi o înghiţitură. 

— Faptul că muncesc din greu, aş zice. Şi că am investitori 
pricepuţi şi implicaţi. 

— Deci totul a început cu divorţul? 

Faye dădu aprobator din cap. 

— După divorţul de Jack, nu prea ştiam ce să fac cu viaţa 
mea. Am lansat un serviciu de îngrijire a câinilor cu care mă 
ocupam în timpul zilei. Seara stăteam şi lucram la planul meu 
de afaceri. 

— A fost un divorţ murdar, având în vedere numele? Adică, 
Revenge. 

Întrebarea fusese pusă pe un ton neutru, dar Faye bănuia că 
era o capcană. Cunoştea deja toate tertipurile presei. Cei mai 
nesuferiţi erau jurnaliştii care se prefăceau că sunt de partea ta, 
care jucau cartea simpatiei. Cărora le făcea o mare plăcere să 
mai stea un pic de vorbă „off the record” după ce închideau 
reportofonul. 

În lumea mediatică, nu există niciun „off the record” sau 
„asta n-ai voie să scrii”. Sunt nemiloşi. Dar Faye ştia cum îi 
putea exploata. Îşi încrucişă picioarele şi îşi puse mâinile una 
peste cealaltă pe genunchi. Acum îşi putea permite să-şi 
plătească singură garderoba de lux, care pentru ea reprezenta o 
uniformă, o armură. Hainele ei simbolizau putere şi succes. 
Pentru azi, alesese un taior marca Isabel Marant şi o fustă 
Chanel. Bluza era însă un chilipir de la Zara. Lui Faye îi plăcea să 
combine, în loc să se îmbrace în haine scumpe de marcă din cap 
până în picioare. 

— Murdar, nu. Dar greu. Aşa cum e orice divorţ. 

— Cum aţi descrie relaţia dintre voi acum? 


— Avem o fiică împreună şi am fost căsătoriţi peste zece ani. 
lar acum, când Compare va fi cotată la bursă, chiar am de gând 
să cumpăr câteva acţiuni. 

— Adevărat? 

— Da, am făcut parte din firmă la începuturi. Bineînţeles că 
vreau să le acord sprijinul meu acum. 

Ingrid Hansson se şterse la gură. 

— Numele Revenge n-are deci nimic de-a face cu divorţul? 
întrebă ea. Am auzit multe zvonuri despre cum aţi vândut ideea 
investitorilor. 

Faye izbucni în râs. 

— Toate produsele bune au o poveste în spate. O poveste 
care prinde aripi şi se împrăştie cu viteza vântului pe net şi pe 
reţelele sociale. N-aş putea să spun că divorţul ar fi fost un 
dezavantaj. E pur şi simplu o dovadă de inteligenţă în afaceri să 
găseşti un factor comun cu care să se poată identifica multe 
dintre femei. 

Ingrid dădu aprobator din cap şi schimbă subiectul, 
interesându-se acum de raportul financiar, cel mai recent bilanţ 
contabil, expansiunea internaţională şi premiile prestigioase pe 
care Revenge le primise pentru campania sa de marketing. Plus 
o serie de întrebări despre investiţiile private ale lui Faye, în 
primul rând în sectorul imobiliar, care contribuiseră semnificativ 
la creşterea averii ei. Faye fu generoasă cu informaţiile şi 
sfaturile. Nu avea nimic de ascuns. Nu cu privire la situaţia sa 
financiară, în orice caz. 

Interviul se termină după o jumătate de oră. Ingrid Hansson 
părăsi biroul lui Faye, situat într-o clădire elegantă de pe strada 
Birger Jarlsgatan. Faye o privi gânditoare pe jurnalistă, în timp 
ce stătea lângă pervaz sprijinită de perete, acordându-şi câteva 
minute preţioase de repaus. 

Când caruselul se pusese în sfârşit în mişcare, toate lucrurile 
se întâmplaseră cu o viteză uluitoare. Cei trei ani care trecuseră 
de la divorţ depăşiseră orice aşteptări. Revenge se bucura de un 
succes răsunător. Mai mare chiar decât visase vreodată. 
Subestimase efectul pe care aveau să-l producă ideile ei de 
marketing şi produsele ei. Femeile îi adoraseră abordarea şi, 
după numai şase luni, magazine din Franţa şi Anglia 
cumpăraseră licenţe pentru a-i putea vinde produsele. In SUA, 
tocmai semnaseră un contract cu unul dintre cei mai mari 


distribuitori. 

Punctul de cotitură pentru marcă fusese reprezentat de 
mediatizarea pe Instagram. Influenţa Paulinei Dafman, a Olgăi 
Niklasson şi a celorlalţi influenceri din gaşca lor asupra noii 
generaţii de tinere femei se dovedise mai mare decât îndrăznise 
Faye să spere. Pentru sute de mii de femei din întreaga Suedie, 
ele reprezentau noile idealuri. Erau un fel de Sophia Loren, 
Marilyn Monroe şi Elizabeth Taylor ale secolului XXI. Orice 
purtau ele, voiau să poarte şi celelalte femei. Orice cumpărau, 
cumpărau şi celelalte femei. În calitatea lor de ambasadoare ale 
Revenge, scriseseră texte pline de inspiraţie pe tema girl power 
şi făcuseră reclamă produselor, care se aflau pe aceeaşi 
lungime de undă cu tendinţele feministe care circulau în Suedia. 
Revenge se lansase la momentul potrivit. 

În momentele sale de cinism, Faye se întreba unde era oare 
mesajul feminist din aceste imagini cu funduri bine antrenate în 
bikini şi reclame la ceaiuri pentru slăbit. Chris replicase însă 
cras, explicându-i că uneori trebuia să se folosească de 
feminismul pe care îl avea la dispoziţie şi argumentând că nu se 
putea merge mereu în linie dreaptă. În plus, pe net era plin de 
bărbaţi care, în calitatea lor de influenceri, pozau la bustul gol şi 
făceau reclamă la pudre de proteine. Deci care era diferenţa 
până la urmă? 

Magazinul online pe care îl lansase, cu un forum special unde 
femeile îşi puteau dezvălui povestea răzbunării pe bărbaţii lor, 
reuşea cu greu să facă faţă cererii masive. lar forumul era plin 
ochi de poveşti. În fiecare zi apăreau altele noi, nu păreau să se 
termine niciodată. Facebook-ul fusese un alt instrument care se 
dovedise crucial, înlesnind dirijarea anunţurilor exact spre 
publicul ţintă pe care voiau să-l intercepteze: femei sofisticate 
cu studii superioare. Aceste cliente se bucurau de un standard 
de viaţă ridicat, ceea ce făcuse posibilă vânzarea la preţuri mai 
mari şi obţinerea unui profit mai consistent pentru fiecare 
produs vândut. 

La început, toate vânzările se făcuseră online. Când sosise 
vremea ca Revenge să apară în magazinele lui lrene Ahrnell, 
Faye şi-a dat seama că era nevoie de ceva în plus pentru a 
menţine atenţia şi misticismul create online. A contactat mai 
multe artiste, scriitoare şi actriţe şi le-a rugat să creeze fiecare 
designul unui ambalaj. Dându-le o libertate totală de exprimare 


artistică. Şi impulsionând totul printr-o campanie enormă pe 
social media. lar apoi lansând produsele sub egida magică a 
dictonului /imited edition. 

Tinerele femei stătuseră la coadă ca să obţină produsul 
Revenge care conţinea, tipărit pe ambalaj, mesajul idolului lor 
despre însurăţire. Dintr-odată, reuşiseră să intre în vizorul altor 
categorii de clienţi. In micul lor cerc limitat, creaseră o trăire 
revoluţionară. 

Kerstin îşi făcuse apariţia în pragul uşii; îşi drese vocea şi-i 
spuse: 

— Trebuie să te duci s-o iei pe Julienne la ora patru azi. 

— Am vreo şedinţă până atunci? 

— Nu, m-ai rugat să-ţi păstrez după-amiaza asta liberă. 

— Aşa e. Mulţumesc. 

— Ne vedem mai târziu acasă, zise Kerstin şi închise uşa. 

Părea un pic cam tensionată azi şi Faye se întreba care putea 
fi cauza. Apoi îşi aminti: Kerstin fusese în vizită la Ragnar în 
pauza de prânz. De fiecare dată când îl vizita, la întoarcere era 
în toane rele. Când Faye o întrebase de ce continua să meargă 
să-l vadă, Kerstin îi răspunsese: „La urma urmei, sunt soţia lui. 
Mă duc doar ca să nu mă sune personalul să mă cicălească. În 
plus, îmi oferă o oarecare satisfacţie să-l văd zăcând aşa. 
Neajutorat. În gând însă, îmi imaginez mereu cum într-o zi îi pun 
perna pe faţă şi i-o ţin aşa până nu-l mai aud respirând.” 

Faye privi din nou pe fereastră. Afară traficul era fluid. Nu mai 
era mult până în octombrie, când Compare, după ani lungi de 
speculaţii, avea în sfârşit să fie cotată la bursă. Odată cu asta, 
putea iniţia următoarea etapă a planului său. După mai mulţi ani 
în care muncise din greu, totul depindea acum de cum aveau să 
decurgă treburile în perioada ce urma. Îşi luă servieta, în care 
avea un computer Dell pe care tocmai îl cumpărase, şi părăsi 
biroul. In pasajul din Sturegallerian găsi o cafenea ai cărei clienţi 
erau în majoritate elevi chiulangii de la liceele aristocrate din 
zonă. 

Trase cu urechea, amuzată să audă vorbindu-se despre ce 
poşetă Gucci îşi dorea cineva cadou de aniversare şi cum 
altcineva se plângea că era obligat să meargă cu familia în 
Maldive de Crăciun deşi „nu e absolut nimic de făcuuut acolo”. 
Comandă o cafea unei chelneriţe indiferente, deschise capacul 
laptopului şi se conectă la reţeaua wifi. Jack avea aceeaşi parolă 


încă de când se născuse Julienne. De-a lungul anilor pe care îi 
petrecuseră împreună, nu şi-o schimbase decât de două ori. In 
plus, mai era şi nostalgic. 

Sau cel puţin aşa şi-l amintea ea. 

Primele documente referitoare la Compare erau salvate ca 
fişiere PDF pe contul lui de Gmail. Dar ca să ajungă la ele, 
trebuia deci ca parola să fi rămas aceeaşi cu cea de la 
computer: /u/ienne2010. Faye duse ceaşca albă la gură şi sorbi 
din cafea. Îi tremurau mâinile. Tot ce realizase în ultimii trei ani 
o adusese în pragul acestui moment. Acum nu-i mai rămânea 
altceva de făcut decât să afle dacă puterea obişnuinţei 
izbândise asupra lui Jack, făcându-l prea leneş ca să-şi schimbe 
parola. Totul depindea de asta. 

Scrise literele şi cifrele în căsuţă şi apăsă pe „Conectează-te”. 

Parolă greşită. 

Incercă din nou. 

Parolă greşită. 

Îşi înăbuşi un strigăt de frustrare. Nemernicul o schimbase 
până la urmă. Trânti capacul laptopului şi ieşi din cafenea. 

Ce naiba putea face acum? Chiar trebuia să intre în contul lui 
de e-mail. 

După zece minute, se afla din nou la birou. Chiar în momentul 
când intrase în clădire, începuseră să cadă şi primele picături de 
ploaie. Kerstin o privi plină de entuziasm. 

Faye clătină din cap. 

— Roagă-l pe Nima să vină la mine, zise ea şi se grăbi să intre 
în birou. 

Nima, un tip slăbănog, cu tenul palid şi braţele păroase, era 
inginerul IT al companiei. Era total incompetent în contexte 
sociale, dar de-a dreptul genial în tot ce avea de-a face cu IT-ul. 

Faye îşi dădu jos pardesiul şi îl aşteptă aşezată la birou. 

După câteva minute, Nima îşi făcu apariţia în prag. 

— Aveţi nevoie de ajutor? întrebă el. 

Faye îi zâmbi. 

— Intră, zise ea şi făcu semn spre un scaun. 

Nima se aşeză. Îşi frământa neliniştit mâinile. 

— S-a întâmplat ceva? 

— Absolut nimic, zise ea cu un zâmbet dezarmant. 
Dimpotrivă. Am nevoie de ajutorul tău cu privire la o chestiune. 
E un pic jenant. 


— OK? 

— E vorba de Julienne, fiica mea. l-am, cumpărat un computer 
şi mi-e frică să nu intre pe pagini nepotrivite. Vreau să pot 
controla ce face. Sunt o mamă supraprotectoare, o cocoloşesc 
şi-mi fac griji din orice. 

Nima dădu aprobator din cap. 

— Inţeleg. 

— Ce pot să fac? 

— De ce informaţii aveţi nevoie? 

— De parola ei de Facebook şi alte chestii de genul ăsta. Îmi 
tot fac griji, copiii vorbesc cu oricine şi sunt atât de naivi. 

Nima se încruntă preţ de o secundă. 

— Se poate rezolva. Vă sugerez să instalaţi un keylogger pe 
computerul ei. Aşa, puteţi vedea totul fără să fie măcar nevoie 
să vă conectaţi la conturile ei de social media. 

— Cum funcţionează un...? 

— Keylogger. Păi, îl activaţi pe computerul ei. Apoi, puteţi 
oricând să descărcaţi tot ce a fost scris pe tastatură într-un fişier 
text. Inregistrează pur şi simplu tot ce a fost apăsat pe taste. 
Aşa, nu mai e nevoie să vă conectaţi la Facebook-ul sau 
Snapchat-ul ei. 

— Şi nu există niciun risc să-l repereze? 

— Nu, dacă e ascuns printre alte fişiere, nu. Rămâne ascuns 
în fundal. Şi înregistrează totul pe furiş. 

— Super. Şi cum fac rost de un keylogger din ăsta? 

— Un moment, zise Nima şi se ridică. 

Reveni rapid cu un stick USB negru. 

Faye dădu scaunul la o parte şi Nima introduse stick-ul în 
computer şi îi arătă cum trebuia instalat. 

— Şi eu am copii, deci ştiu exact cum e, zise el. 

Faye îl privi cu surprindere. N-ar fi crezut că are nici măcar o 
prietenă. 

— Nu ştiam. 

— Astrid. Are zece ani şi e tot timpul pe net. Fireşte că ne 
facem griji ca părinţi. 

— Trebuie să fi fost foarte tânăr când a venit pe lume. 

— 20 de ani. Fusese planificată, chiar dacă sună cam ciudat. 
Sunt un pic precoce de felul meu. 

— Şi încă mai eşti împreună cu...? 

— Johanna. 


Faţa i se lumină când îi rosti numele. 

— Sigur, ne-am căsătorit. 

Faye ridică din sprâncene. Natura umană nu înceta nicicând 
să o surprindă. 

Banii fac ceva cu oamenii. Pe vremea când încă mai era 
doamna Adelheim, părinţii celorlalţi copii o sunau pe Faye în 
principiu în fiecare weekend ca s-o invite pe Julienne la petreceri 
şi playdates. Se dădeau peste cap să lase impresia că de fapt 
copiii lor erau cei care voiau s-o întâlnească pe Julienne. 
Adevărul era însă că voiau să se apropie de ea şi de Jack. Sau 
mai bine zis, de Jack, dacă e să fim direcţi. Ea era mai degrabă 
un accesoriu care deschidea calea spre un bărbat de succes. 

Prin intermediul lui Julienne, voiau să fie invitaţi la cine la ei, 
să profite de popularitatea lor, în speranţa că reuşita lor avea să 
fie molipsitoare. ` 

După divorţ, nici nu o mai salutau. Telefonul nu mai suna. In 
ochii lor, Enskede era echivalent cu Mogadishu sau Bagdad. Nu 
exista părinte din Lidingö care să vrea să-şi trimită copilul acolo, 
cel puțin nu fără gardă de corp şi vreun vaccin suplimentar. 
Începuseră însă să-l sune pe Jack. La rândul lui, Jack îi delegase 
aceste convorbiri Ylvei, care trebuia să-şi petreacă o mare parte 
din timp coordonând petreceri şi playdates în weekendurile 
când Julienne se afla la ei, ceea ce oricum nu însemna mai mult 
de un weekend pe lună. 

Totul se schimbase însă radical odată cu succesul lui Faye cu 
Revenge. _ 

Julienne începuse şcoala la Ostermalmsskolan. Jack ar fi 
preferat să o trimită la o şcoală privată cum ar fi Carlssons, 
unde merseseră copiii regelui, sau Fredrikshovs Slotts Skola, 
unde se zvonea că plănuise jucătorul de fotbal Zlatan 
Ibrahimovic să-şi dea fiii, dar Faye refuzase. Nu voia ca Julienne, 
odată ajunsă adolescentă, să se lamenteze zgomotos cu privire 
la vacanţele lor exclusiviste. 

E drept că nu prea erau copii care să trăiască din ajutor social 
nici la Ostermalmsskolan, dar existau cel puţin câţiva copii 
pentru care nu era de la sine înţeles că aveau să-şi petreacă 
verile la Marbella sau New York, vacanţa de iarnă în Maldive şi 
pe cea de primăvară în cabana de la Verbier sau Chamonix. 

lar lui Julienne îi mergea de minune. Faye era soarele ei şi 
Kerstin luna. Se bucura anticipat de weekendurile la Jack, dar 
când se întorcea de acolo, era mai mereu închisă în ea. Ca de 
obicei, Jack promitea mai mult decât era în stare să ofere. 


Faye parcă maşina pe strada Banergatan. Julienne o aştepta 
pe o bancă, lângă lift, cu ochii în iPad. Faye se aşeză lângă ea, 
fără ca Julienne să o observe măcar. Îşi ridică privirea de-abia 
când Faye o îmbrânci uşor într-o parte. 

Julienne izbucni în râs şi o îmbrăţişă pe Faye. 

— Ce joci? 

— Pokémon, răspunse Julienne şi îşi băgă iPad-ul în ghiozdan. 

Faye o luă pe Julienne de mână. 

— Ai avut o zi bună? o întrebă ea în timp ce se îndreptau spre 
maşină. 

— Da. 

— Ştii că mergi la tati în weekend, nu? 

— Mm. 

Faye îi deschise portiera şi îi puse centura de siguranţă. 

— O să fie distractiv, nu? 

— Aşa şi-aşa. 

— Nu-ţi place să mergi la el? 

— Câteodată. Se ceartă des şi nu e aşa amuzant. lar tati e 
mai mereu plecat sau lucrează. 

— Adulții se ceartă din când în când, Julienne. Şi eu şi tati ne 
certam. Dar asta n-are nimic de-a face cu tine, chiar dacă 
înţeleg că nu e plăcut să asişti la aşa ceva. lar tati lucrează 
pentru binele tău. 

O mângâie pe Julienne pe obraz. 

— Vrei să vorbesc cu tati? 

Julienne clătină din cap cu vehemenţă. 

— Tati s-ar înfuria. 

— De ce să se înfurie? întrebă Faye şi o îmbrăţişă. 

— A, nu-i nimic, zise Julienne încet. 

— Eşti sigură? 

Julienne dădu aprobator din cap. 


Când Faye deschise uşa apartamentului, Julienne se năpusti 
înăuntru înaintea ei şi se grăbi spre bucătărie. 

Apartamentul cu patru camere şi cu o suprafaţă de o sută 
şaptezeci de metri pătraţi de pe strada Karlavägen, vizavi de 
supermarketul Ica Esplanad, costase cincisprezece milioane de 
coroane. Dar era doar al ei. Al ei şi al lui Julienne. 

— Am sosit acasă, Kerstin! strigă Julienne şi Faye o urmă în 
bucătărie. 


— Bună, fetiţa mea, zise Kerstin şi o luă pe Julienne în braţe. 

Faye zâmbi. O ajutase pe Kerstin să cumpere celălalt 
apartament de pe palier şi luau cina împreună aproape în 
fiecare seară. Dacă Faye avea de lucru, Kerstin era nespus de 
bucuroasă să stea cu Julienne. În viaţa lui Faye şi a lui Julienne 
nu mai exista nicio babysitteră. 

Kerstin o alinta exagerat de mult pe Julienne. De fapt, lui Faye 
nu-i plăcea lucrul ăsta, dar n-o lăsa inima să-i atragă atenţia. 
Kerstin era citadela şi punctul ei de sprijin. 

În timp ce Faye dădu drumul la fierbător şi puse vasele în 
maşina de spălat, Julienne o tuli spre living. 

— Ce n-a mers? întrebă Kerstin în şoaptă. 

— Şi-a schimbat parola. Am aranjat lucrurile în alt fel, dar e 
posibil să dureze mai mult decât credeam. 

Din living se auzi sonorul televizorului. 

— Există o singură problemă, continuă Faye. 

— Şi anume? 

— Am nevoie de ajutorul... 

Făcu un semn cu capul spre living, de unde răsuna zgomotul 
televizorului. 

Kerstin făcu ochii mari. 

— Doar nu i-ai zis de...? 

— Bineînţeles că nu. Nu vreau s-o implic, cel puţin nu în mod 
conştient. 

— Faye, n-am nimic împotriva majorităţii lucrurilor pe care le 
faci, te sprijin şi te admir, dar asta chiar nu-mi place. 

— Nici mie, zise Faye. Dar n-am cum să intru în computerul lui 
altfel. 

Fierbătorul se opri cu un clic. Faye luă două ceşti şi le puse pe 
masă. 

— Nu există nicio garanţie în privinţa asta, zise ea încet. Nu 
ştiu nici măcar dacă documentele mai există. Dar e cea mai 
bună şansă pe care o avem. Cel mai important e să nu mă las 
pradă disperării şi să fac vreo greşeală care să poată fi trasată 
înapoi la mine. 

— La noi, zise Kerstin suflând în ceai. Suntem amândouă în 
aceeaşi barcă. Te sprijin în tot ce faci, dar chestia asta nu-mi 
place. 

Faye încuviinţă din cap. Ideea de a o folosi pe Julienne îi 
inspira şi ei o puternică senzaţie de aversiune. Dar n-avea 


încotro. 


Erau întinse pe pat la Julienne şi citeau cu voce tare dintr-o 
carte de Astrid Lindgren. Din bucătărie se auzea zgomotul 
maşinii de spălat vase. 

Înainte să se ducă la culcare, Faye îi arătase lui Julienne 
stickul USB. 

— lubita mea, vreau să te rog să mă ajuţi cu ceva, îi spusese 
în timp ce stăteau la masa din bucătărie. Plănuiesc o surpriză 
pentru tati. 

— Ce fel de surpriză? 

Faye îi arătase stickul USB. 

— Nu pot să-ţi spun încă, dar ştii că tati are obiceiul să lase 
deschis computerul din camera lui de lucru atunci când se uită 
la ştirile financiare? Vreau să te rog să bagi ăsta în computer. Şi 
după aia, te rog să apeşi pe butonul ăsta. 

Îi arătă cu degetul. 

— Şi asta-i tot. Pe urmă poţi să-l scoţi afară. 

— De ce n-am voie să-i spun lui tati? Mi-a zis că nu trebuie să 
ne ascundem unul de celălalt. Că avem secrete doar faţă de 
tine. 

Faye îşi încruntă sprâncenele auzind vorbele fiicei sale. Ce 
voia de fapt să spună? 

— Pentru că altfel n-ar mai fi o surpriză, răspunse ea. Şi pe 
urmă, după ce ai făcut ce te-am rugat, am o surpriză şi pentru 
tine când vin să te iau. 

— Ce? 

— Ceva ce-ţi doreşti de multă vreme. 

— Un mobil? 

— Eşti fată deşteaptă, văd. Da, propriul tău telefon mobil. Ca 
să nu mai fie nevoie să-l împrumuţi pe al meu tot timpul. 

— Când mi-l dai? 

— Duminică. Dacă mă ajuţi, îl găseşti duminică aici, când te 
întorci acasă. 

Faye se simţise josnic. Dar n-avea ce face. Chiar avea nevoie 
de fişierele cu pricina. 

Julienne dormea acum lângă ea, iar Faye îşi puse cartea pe 
noptieră şi sărută fruntea umedă a fiicei sale. Trăsăturile feţei 
păreau să degaje armonie în timpul somnului, dar în ultima 
vreme se schimbase puţin. Stătea deoparte şi era mai tăcută. 


Faye simţea cum o roade grija şi nu se putea abţine să nu se 
întrebe ce secrete împărtăşeau Jack şi fiica sa. Probabil era 
vorba de ceva neînsemnat, cum ar fi faptul că îi dăduse voie să 
mănânce îngheţată la micul dejun. Dar dacă totuşi îi ascundeau 
ceva important? 


Faye stătea întinsă pe spate în patul său. Încă îi era greu să 
doarmă pe burtă după operaţia la sâni. Aerul din dormitor era 
greu de respirat. Se ridică, îşi puse halatul şi deschise uşa de la 
balcon. Aerul tomnatic îi dădu o senzaţie de răcoare. Işi aprinse 
o ţigară şi se aşeză pe canapeaua din ratan. Din când în când 
apărea câte o maşină pe Karlavägen; altfel, Stockholmul părea 
un oraş adormit. 

Trecuseră trei ani. Trei ani fantastici, grei, norocoşi. Când îşi 
permitea luxul de a se opri să reflecteze asupra a tot ce se 
întâmplase, se simţea mereu buimacă. Clădise o firmă de 
succes, investise cu înţelepciune, cumpărase un apartament 
pentru ea şi pentru Julienne şi altul pentru Kerstin, se pusese pe 
picioare. Oricât de absurd ar fi părut însă, din când în când se 
întreba dacă nu cumva tot îi mai era dor de Jack. Sau cel puţin 
de visul pe care el îl reprezenta. 

Ăsta era oare motivul care îi alimenta ura? Era cumva 
explicaţia faptului că alesese să continue să pună în practică 
planul pe care şi-l făcuse cu trei ani în urmă? E drept că mai 
existaseră şi alţi bărbaţi în acest răstimp, dar, înainte ca Jack să 
fie nimicit, nu îndrăznea să se implice în ceva mai serios. 
Trebuia să rămână concentrată. Obiectivul era sensul suprem. 

Câteodată se întreba dacă nu era cazul să se mulţumească. 
Acum avea totul. Redobândise succesul. Banii. Statutul social. 
Pe Julienne. Ceva îi spunea însă că nu era de ajuns. El îi luase 
mult mai mult. O călcase în picioare până ajunsese aproape să 
nu se mai poată ridica vreodată. Nu-l putea ierta. 

lar ura ei era hrănită de toate poveştile altor femei pe care le 
auzise în aceşti ani. Avea obiceiul să-şi înceapă ziua intrând pe 
forumul magazinului Online sau pe contul de Instagram al firmei 
şi citind noi istorisiri. Exista o nevoie enormă de vindecare, de 
recăpătare a mândriei pierdute, de a riposta, de a recupera, de 
a se răzbuna. 

Era un instinct primitiv. Răzbunarea e o temă care apare deja 
în Vechiul Testament. Ochi pentru ochi, dinte pentru dinte. Să se 


facă dreptate. Nu mai era mânată doar de propria ură, ci era 
întărită de vocile a mii şi mii de femei. Trezise ceva ce se aflase 
în stare latentă mult prea multă vreme. 

Furia lor era şi a ei. lar furia ei era a lor. 

Faye scutură un pic de scrum care îi căzuse pe halat, se 
întinse după telefonul mobil şi dădu drumul la Spotify. Se auzea 
melodia „Alice” a trupei Eldkvarn cu volumul dat la minimum. 

Mamei ei îi plăcuse dintotdeauna Eldkvarn. De câte ori nu-i 
povestise de prima oară când îi văzuse în concert şi prinsese 
pana vocalistului Plura Jonsson! Era înainte să-l întâlnească pe 
tatăl lui Faye. După aceea, muzica tăcuse pentru ea. 

Melodia şi ţigara o transportară pe Faye cu treizeci de ani în 
urmă. Înapoi la anii copilăriei, la Fjăllbacka, înapoi în căsuţa în 
care locuiseră. Ea, Sebastian, mama şi tata. 

Pusese scrisorile primite în ziua respectivă pe măsuţa din faţa 
ei. În vârful teancului se afla încă o scrisoare de la tata. Niciunul 
dintre oamenii pe care îi cunoscuse odinioară nu mai era în viaţă 
acum. Mai rămăsese doar tata. O recunoscuse când presa 
începuse să scrie despre Revenge. Şi reîncepuse să primească 
scrisori, după mulţi ani de pauză. La început, una pe săptămână. 
Apoi două. Apoi trei. Faye nu le deschidea niciodată. 

Îşi rugase avocatul să monitorizeze cu atenţie toate aspectele 
juridice. Nu trebuia să iasă din închisoare acum. Ştia cum 
stăteau lucrurile în Suedia, condamnarea pe viaţă nu exista de 
fapt. Nici măcar pentru tatăl ei. Mai devreme sau mai târziu 
avea să fie eliberat. Dar nu acum. Sub nicio formă nu acum. Mai 
întâi trebuia să apuce să facă ce-şi propusese. 

Ridică scrisoarea şi întinse ţigara spre ea. Uşurarea pe care o 
simţi când începu să ardă era de nedescris. 


Fjällbacka - atunci 


Freamătul mării la fereastra dormitorului meu nu putea 
acoperi zgomotele din bucătărie. Vocile care se auzeau din ce în 
ce mai tare. A tatei, plină de furie, a mamei, implorând, dar încă 
sperând că va putea stăvili inevitabilul. Se certau din vina mea. 
Uitasem să fac curat după gustarea pe care o luasem când mă 
întorsesem de la şcoală. Cum putusem să uit? Ştiam că tata nu 
accepta să vadă nimic pe masă. Dacă nu era lăsat de el însuşi. 
Nu strângea niciodată masa după ce mânca, dar noi ceilalţi 
trebuia să dereticăm, să facem ordine şi să ţinem o curăţenie 


clinică. Eu, mama şi Sebastian. 

Ca de obicei, mama îşi asumase vina. O iubeam pentru asta. 
Şi îmi doream cu ardoare să cresc mai mare, mai înaltă şi mai 
puternică, ca să nu mai fie nevoie să fie pedepsită pentru 
greşelile mele. Deocamdată eram atât de mică, încât tata nu 
îndrăznea să mă pedepsească. Işi încleşta pumnii când făceam 
ceva greşit, dar îi era frică să nu-mi rupă oasele fragile, să nu 
mă bată aşa de rău, încât nimeni să nu mă mai poată salva. Aşa 
că se folosea de mama. Ea putea îndura mai mult. 

Prima dată când mi-am dat seama că tuturor le era frică de 
tata aveam cinci ani şi m-am dus cu el la magazin. Cumpărase 
ce cumpăra de obicei: un pachet de ţigări, o ciocolată mare şi 
ziarul Expressen. Nici eu, nici Sebastian nu gustam aproape 
niciodată din ciocolată. 

Odată ajuns la casă, un bărbat se băgase în faţa tatei la rând. 
Chiar înainte ca tata să ajungă lângă banda rulantă, bărbatul îşi 
aruncase cumpărăturile pe bandă. Se vedea după haine că era 
un turist. Privirea îngrozită a casierei m-a impresionat. Frica ei 
de furia tatei. 

Tata n-a acceptat ca un scăldător nenorocit, cum îi numea el, 
să se bage înainte. Mai târziu, am aflat că bărbatul fusese 
transportat la spitalul din Uddevalla cu două coaste rupte. 

Cartea de matematică din faţa mea rămăsese deschisă la 
aceeaşi pagină încă de când am auzit sunetul primei lovituri în 
bucătărie. Împărţirea. Simplă, de fapt. Mă pricepeam la cifre. 
Dar când au început loviturile, am dat drumul stiloului şi mi-am 
astupat urechile cu mâinile. 

Mâna aşezată pe umărul meu m-a făcut să tresar. L-am 
ignorat pe Sebastian. Am continuat să-mi astup urechile cu 
mâinile. Cu coada ochiului, l-am văzut aşezându-se pe patul 
meu. S-a aplecat spre perete cu ochii închişi, încercând să se 
detaşeze de tot ce era în jur. 

Eu am rămas în lumea mea interioară, în care nu mai era loc 
şi pentru altcineva. 


[27] 


Faye şi Chris se întâlniră la Grand Hôtel ca să ia cina şi să bea 
ceva împreună. Faye n-avea niciun chef de fapt - voia doar ca 
weekendul să se termine ca să afle dacă Julienne reuşise. Işi 
dădu însă seama că era mai bine să se întâlnească cu Chris, să 
se îmbete, să agaţe sau să fie agăţată de cineva decât să stea 
acasă şi să se urce pe pereţi. Ospătarul-şef le pregătise o masă 
pe verandă cu vedere la apă şi la palatul regal. In restaurant era 
animaţie. La piano bar, în partea cealaltă a încăperii, se auzea o 
frumoasă voce feminină cântând „Heal the world”. 

Chris comandă un hamburger, în timp ce Faye se mulţumi cu 
o salată Caesar. Chiar în momentul când le soseau cocktailurile 
mojito, două fete cam la 25 de ani se apropiară de masă şi o 
rugară pe Faye să facă o poză cu ele. 

— Te adorăm, se piţigăiră ele exaltate înainte de a pleca. Eşti 
un model pe cinste. 

— Se vede treaba că data viitoare trebuie să rezerv un 
separeu ca să pot sta de vorbă cu tine, zise Chris amuzată şi 
amestecă în mojito cu beţigaşul. 

— Hai că nu-i ca şi cum tu ai fi total necunoscută, replică 
Faye. 

Chris zâmbi pieziş. 

— Cum te simţi cu noile balcoane? 

— Neobişnuit, răspunse Faye scurt. 

De fapt, era mulţumită cu cele vechi, dar făcea ce trebuia să 
facă. Corpul ei era unul dintre instrumentele necesare pentru a- 
şi atinge obiectivul. 

— Le-ai încercat în acţiune? 

Faye ridică din sprâncene. 

— Cu un bărbat, adică. 

— Nu, nu încă. 

— Atunci acordă-ţi o şedinţă. Te va unge la suflet. 

Chris cercetă încăperea. 

— Pe de altă parte, aici e cam greu. Majorităţii bărbaţilor de 
aici nu li s-a mai sculat pe cale naturală de când a căzut zidul 
Berlinului. 

Faye izbucni în râs şi cercetă clientela. Chris avea dreptate. 
Bani mulţi, păr puţin, achiziţii serioase de pilule albastre - cam 
aşa se putea rezuma situaţia. 


Chris se aplecă spre ea. 

— Cum stăm cu Jack? N-a mai rămas mult până la cotarea la 
bursă. 

— După un impas temporar, ar trebui să fim din nou pe calea 
cea bună, zise ea şi îi explică lui Chris ce era un keylogger. De 
ajuns despre mine. Care mai e viaţa ta? 

Chris luă o înghiţitură de mojito şi plescăi uşor. 

— Acum câteva luni mă gândeam serios să ies la pensie şi să 
mă mut la soare. Grupul Queen merge de la sine şi chiar nu am 
nevoie de mai mulţi bani. Dar acum m-am răzgândit. 

— Zău? 

— Da, zise Chris fără să o privească în ochi. 

— Ai de gând să-mi povesteşti sau trebuie să scot cuvintele 
cu cleştele? 

— Deşi e super jenant, m-am îndrăgostit. Până peste cap, fără 
scăpare, sunt îndrăgostită lulea. _ 

Faye fu gata să se înece cu o frunză de mentă. incepu să 
tuşească. 

— Îndrăgostită? repetă ea prosteşte. De cine? 

— N-o să-ţi vină să crezi, dar îl cheamă Johan şi e profesor de 
suedeză la gimnaziu. 

— Sună foarte... normal, zise Faye, care se aşteptase să fie un 
participant la reality show-ul Paradise Hotel, tatuat, cu bicepşi 
babani şi cu reducere de tânăr adult la călătoriile cu avionul. 

— Exact asta-i partea cea mai ciudată, oftă Chris. 

— Cum v-aţi întâlnit? 

— A venit în salonul meu din Sturegallerian cu nepoata lui. 
Purta un sacou din ăla caraghios cu petice în coate. Când s-a 
aşezat pe scaun, nepoata a declarat că vrea o creastă. Asta mi- 
a trezit curiozitatea. Cum avea să reacționeze? El a dat doar 
afirmativ din cap şi a zis: „Şi eu mi-aş fi făcut tot o creastă, e 
super mişto”. 

Chris tăcu şi se uită pe fereastră. 

— Ce păcat că e luat, mi-am zis eu în sinea mea, pentru că 
presupuneam că era fiică-sa. Am rămas însă în salon, doar ca să 
pot schimba câteva vorbe cu el. Şi, când se pregătea să 
plătească, fata l-a întrebat când venea taică-su să o ia. Atunci 
mi-a scăzut moralul de-a binelea. Mi-am zis că trebuie să fie 
gay. 

— La naiba! 


— Fata a fost întâmpinată în faţa salonului de un tip cu chelie 
care s-a înroşit ca un rac când a văzut ce frizură avea fiică-sa. S- 
au despărţit şi eu... ce naiba, cel mai bine e să-ţi zic exact ce s-a 
întâmplat. Mi-am anulat toate şedinţele şi am început să-l 
urmăresc. 

— Te-ai dedat la stalking? 

Faye se holbă amuzată la prietena sa. Era nebunie pură, chiar 
şi din partea lui Chris. 

— Da, dar doar un pic. 

— Ce înseamnă un pic? 

— Până la Farsta. 

— Păi, tu n-ai mai ieşit din centru... 

— Din anno Domini 2006, ştiu. În orice caz, când am ajuns în 
piaţa din Farsta s-a întors în cele din urmă către mine. Nu sunt 
James Bond, se pare, şi îşi dăduse seama că-l urmăream de la 
Stureplan. 

— Şi atunci ce-a zis? 

— Că era flatat de atenţie şi că presupunea că mi-era sete 
după atâta furişat. Eu am recunoscut că mi-era şi atunci el m-a 
invitat la o cafea. 

— Dumnezeule, Chris. Mă bucur enorm pentru tine. 

Chris nu se putu împiedica să nu zâmbească. 

— Şi eu. 

— Şi pe urmă? 

— Apoi mi-a oferit o cafea şi m-am îndrăgostit lulea. Ne-am 
dus la el acasă şi am rămas acolo două zile. 

Izbucni în râs şi Faye simţi un val de căldură în stomac. 

— Şi acum? 

— Acum sunt la fel de îndrăgostită. El e, Faye, e bărbatul pe 
care l-am aşteptat toată viaţa. 

Preţ de câteva fracțiuni de secundă, zâmbetul se transformă 
în grimasă. Cineva care n-o cunoştea pe Chris atât de bine cum 
o cunoştea Faye nici măcar n-ar fi remarcat diferenţa. 

Exista o problemă. 

— Chris, ce s-a întâmplat? 

— Ce vrei să spui? replică ea cu o mină aparent indiferentă. 

— Te cunosc. Ce e? 

Chris ridică paharul şi bău o gură. Apoi îl puse deoparte. 

— Am cancer, zise ea cu o voce spartă. 

Timpul se opri în loc, sunetele din jurul lor dispărură, 


contururile se estompară, colţurile ascuţite se rotunjiră. 

Vocea lui Chris era înăbușită şi străină. 

Faye nu putea să înţeleagă. Chris cea plină de viaţă şi de 
energie, nu putea să aibă cancer. Dar avea. O formă neobişnuită 
de cancer de col uterin. Ceea ce lui Chris i se părea ironic, 
având în vedere cât de puţin îşi folosise uterul. In jurul lor se 
auzea clinchetul paharelor. În faţa lor se întindea însorită şi 
limpede calea de legătură dintre Stockholm şi porturi, iar pe 
partea cealaltă a apei se înălța palatul regal care, ca de obicei, 
arăta mai mult ca o închisoare citadină decât ca un palat din 
basme. Era o frumoasă zi de toamnă care-i făcuse să iasă din 
casă pe o mulţime de locuitori ai Stockholmului. La masa de 
vizavi lumea mânca sandviciuri tăiate bucățele de pe un platou 
de argint cu bijuteriile zăngănindu-le la mâini, iar Faye se 
întreba cum de puteau să continue să râdă când lumea ei 
tocmai făcuse implozie. 

— De fapt, nu aveam de gând să-ţi zic nimic înainte să scap 
de el. Dar asta e, acum. 

Chris dădu din umeri. Dacă doctorii nu reuşeau să-l oprească, 
n-avea să supravieţuiască. Faye căuta semne care s-o convingă 
că glumea cu ea, aştepta să izbucnească unul dintre râsetele 
prea stridente ale lui Chris, care să elimine tensiunea 
acumulată. Dar nu izbucni nimic. 

— Trebuie să plecăm de aici, zise ea. 

De-abia mai putea respira. 

— Nu pot să stau aici şi să mă înfrupt din salata asta în timp 
ce tu-mi povesteşti că ai cancer. 

Îi păru imediat rău de ceea ce spusese. Înţelese că lui Chris 
trebuia să-i fie teribil de frică şi că făcea eforturi să menţină 
aparențele. Chiar nu era momentul potrivit să spună ce voia ea 
să facă. Şi nici să-şi plângă de milă. 

— Scuză-mă. Mă simt însă atât de tristă, zise ea. 

Chris îi zâmbi. Un zâmbet trist de data asta. Era o mină pe 
care Faye nu o văzuse decât rar sau poate niciodată pe chipul 
iubitei sale prietene. Se forţă să înghită o bucată de pui. Deşi o 
înghiţise, se simţea ca şi cum i-ar fi rămas în gât. Puse 
tacâmurile deoparte, îl trase spre ea pe un chelner aflat în 
trecere şi comandă două ginuri tonice. 

— Tari, vă rog. 

Niciuna dintre ele nu mai zise nimic până la sosirea băuturilor. 


— Vrei măcar să vorbeşti despre asta? întrebă Faye după ce 
luă o gură. 

— Nu ştiu. Cred că da, dar nu ştiu cum. 

— Nici eu. Dar ştiu că trebuie să te faci bine. 

— Da, bineînţeles că mă fac. Nu putea să pice într-un moment 
mai prost însă, acum când îl am pe Johan. M-am îndrăgostit în 
sfârşit şi acum se găseşte şi tumoarea asta să mi se pună pe col 
şi să răstoarne totul cu fundul în sus. Cineva acolo sus are 
simţul umorului. 

Râsul lui Chris nu i se oglindea în ochi. Faye dădu aprobator 
din cap. Îşi potrivi buzele în jurul paiului şi trase în ea şi mai 
mult alcool. Îl simţea răspândindu-se, încălzind-o, ajutând-o să 
respire mai uşor. 

— Te temi că te părăseşte, asta vrei să spui? 

— Fireşte. M-ar mira să nu mă părăsească. Ne ştim doar de 
câteva săptămâni şi, dacă e să înving boala asta, o să am 
nevoie de toate puterile mele. O să devin urâtă, neatrăgătoare, 
fără chef de sex, o să fiu obosită. E... e clar că-mi fac griji. Il 
iubesc cu adevărat, Faye, îl iubesc atât de mult. 

— Ţi-e frică de... 

— ...de moarte? Mor de frică. Dar n-o să mor. Vreau să fiu cu 
Johan, să călătoresc cu el, să îmbătrânim împreună. Niciodată 
nu mi-am dorit să trăiesc mai mult decât acum. A 

O nouă grimasă. Faye se simţea nepricepută şi nesigură. In 
cele din urmă, îşi puse mâna peste mâna lui Chris. Mâna care îi 
insuflase curaj în timpul avortului. Acum tremura şi era rece ca 
gheaţa. 

— Mai devreme sau mai târziu, tot trebuie să-i spui. Indiferent 
dacă te părăseşte sau nu. 

Chris încuviinţă din cap şi dădu pe gât ginul tonic. Faye încă 
îşi ţinea mâna peste mâna ei. 

Duminică, atunci când se duse s-o ia pe Julienne, fiica sa îi 
aruncă o privire plină de nerăbdare. Faye uitase cu desăvârşire 
ce o rugase să facă, boala lui Chris întorsese totul cu susul în 
jos. 

— Unde e? întrebă Julienne. 

— Ce? 

— Mobilul. Am făcut ce m-ai rugat acasă la tati. 

— Foarte bine, draga mea. ŢIi-l dau mâine. 

Julienne începu să protesteze, dar Faye îi spuse că trebuia să 
aştepte. Julienne plecă supărată în camera ei şi Faye nu mai avu 
puterea să o cheme înapoi. 

Nu mai avea puterea nici să se bucure că în curând avea să 
pună mâna pe parola lui Jack. 

Chris o rugase să nu povestească nimănui despre cancer. Nu 
avea nevoie de simpatie sau să i se pună eticheta de pacient cu 
cancer în frunte, după cum se exprimase ea. Se înţeleseseră ca 
Faye s-o însoţească la prima sesiune de tratament şi să nu mai 
aducă vorba despre asta înainte de acel moment. 

Dar îi era imposibil să se gândească la altceva. 

O viaţă fără Chris? Ea, care îi fusese mereu alături, care se 
dovedise puternică atunci când Faye nu voise altceva decât să 
se ascundă. Rolurile se inversaseră acum. Acum Chris avea 
nevoie de ea. De toată atenţia ei. _ 

Faye avea bani. Avea o companie de succes. li arătase lui Jack 
şi întregii lumi că putea sta pe propriile sale picioare. Nu putea 
oare să lase keyloggerul care era acum instalat pe computerul 
lui să-i stocheze parola şi tot ce scria fără să acţioneze în niciun 
fel? Nu putea să renunţe? 

Dar pur şi simplu nu era în stare. | se făcea rău la gândul că 
nu şi-ar putea duce răzbunarea până la capăt. Nu putea să 
renunţe. Nu voia să renunţe. Ce fel de persoană era, de fapt? 
Cea mai bună prietenă a ei era bolnavă. O boală care-i putea fi 
fatală. lar ea se gândea în continuare cum să-l distrugă pe Jack. 


Fjällbacka - atunci 


Prima dată când m-a bătut tata aveam 12 ani. Mama era la 
supermarket, tocmai plecase. Stăteam la masa din bucătărie şi 


tata se afla lângă mine, pe latul mesei, concentrat la un rebus. 
Voiam să mă întorc doar, dar mi s-a întâmplat să lovesc ceaşca. 
Cu încetinitorul, am văzut-o răsturnându-se şi încă simţeam cum 
o atinsesem cu mâna. 

Ciocolata caldă s-a împrăştiat peste ziarul tatei cu rebusul 
aproape terminat. Era ca şi cum ar fi fost mâna sorții, ca şi când 
ar fi vrut să-mi spună că acum îmi venise rândul. 

Tata părea aproape plictisit când şi-a întins mâna şi m-a lovit 
drept peste ureche. Şi totuşi, ochii mi s-au umplut de lacrimi din 
cauza durerii. L-am auzit pe Sebastian închizând uşa de la 
camera lui. N-avea să mai îndrăznească să iasă de acolo înainte 
de întoarcerea mamei. 

Am primit încă o lovitură aproape imediat. Tata s-a ridicat şi, 
de data asta, mâna m-a lovit pe obrazul drept. Am închis ochii şi 
m-am încuiat în mine, într-o întunecime care m-a întâmpinat cu 
bucurie. La fel cum mă întâmpina la şcoală când voiam să scap 
de toate ţipetele şi strigătele din jur. 

Palma tatei îmi sălta pe piele. Am rămas aproape şocată de 
cât de bine reuşeam să suport durerea. 

Când am auzit în cele din urmă paşii mamei în hol, mi-am dat 
seama că se terminase. De data asta. 

Faye se întâlni cu Chris la spitalul universitar Karolinska. O 
pătură de nori învăluia oraşul. Stockholmul era gri şi umed, aşa 
cum e de multe ori toamna. Frunzele începuseră să cadă şi 
formau mici oprelişti de murdărie maro pe pământ. 

Chris tremura de frig în faţa intrării. 

— Cel mai grav e că n-am avut deloc poftă de mâncare azi- 
dimineaţă şi e de preferat să mănânci ceva înainte, mormăi ea 
şi aruncă o privire la paharul lui Faye de la Seven Eleven în care 
se afla un latte de proastă calitate. Mi se face rău doar când mă 
gândesc la cafea. 

Faye aruncă paharul într-un coş de gunoi verde. 

— Nu era nevoie să faci asta, zise Chris în timp ce treceau de 
uşile batante. 

— Facem asta împreună. OK? 

— Da, răspunse Chris şi îi aruncă o privire recunoscătoare. 

— Dacă aş fi fost eu bolnavă, tu m-ai fi tăiat şi mi-ai fi scos 
tumorile de una singură, zise Faye. Din păcate, mie mi-e frică de 
sânge, deci mă mulţumesc să-ţi ţin companie şi să nu beau 
cafea de proastă calitate. Plătesc un preţ destul de mic pentru 
privilegiul de a petrece câteva ore cu prietena mea cea mai 
bună. 

O trase pe Chris lângă ea. 

— Cum te simţi? 

— Ca un pacient cu cancer. Şi ştiu... - îi şopti Chris la ureche - 

„că nu ţi-e frică de nimic. Dar îţi mulţumesc că te prefaci. De 
dragul meu. 

Faye nu zise nimic. Căci singurul răspuns pe care i-l putea da 
era că îi era frică. Frică de faptul că cea mai bună prietenă a ei 
avea să moară. 


Când au părăsit spitalul, Chris era atât de obosită, încât Faye 
trebui s-o ducă sprijinită de umărul ei. Faye nu-şi dădea seama 
dacă era o oboseală fizică sau mentală. Nu ştia nimic despre 
cancer. Sau despre tratamentul împotriva cancerului. 

Chris ar fi trebuit să ia un taxi până acasă, dar Faye se decise 
să o ducă ea cu maşina şi să petreacă noaptea la ea. li trimise 
un mesaj lui Kerstin, care îi răspunse că avea s-o ducă pe 
Julienne la cinema. 


Chris se odihnea cu capul sprijinit de geam şi cu ochii 
întredeschişi în timp ce luminile oraşului se perindau pe lângă 
ele. 

— Johan e la tine? întrebă Faye. 

— Nu, i-am zis... i-am zis că am şedinţe tot weekendul şi că 
nu am timp să-l văd. 

— Trebuie să-i spui. 

— Ştiu. 

Chris zgândărea portiera cu o unghie dată cu ojă roşie. 

— Vreau să-l întâlneşti mai întâi. În caz că... 

— În caz că ce? 

— În caz că mă părăseşte. 

— Ce bărbat de rahat mai e, dacă te părăseşte? 

— Bărbatul tipic, zise Chris cu ochii închişi şi zâmbi obosită. 
Tu ştii doar foarte bine cum sunt. Johan de ce ar fi altfel? 

Faye nu ştia ce să-i răspundă, miile de poveşti de pe forum o 
împungeau ca nişte sloiuri de gheaţă în inimă. Toate 
dezamăgirile. Toate minciunile. Indiferenţa şi egoismul. N-ar fi 
avut niciun fel de credibilitate dacă îi spunea lui Chris că nu 
avea dreptate. 

Indiferent cât de mult şi-ar fi dorit s-o facă. 

Deşi era scurtă, i se păruse că bucata de drum dintre parcare 
şi lift durase o eternitate. Când ajunseră în cele din urmă în 
apartament, Chris se năpusti la toaletă să vomite. Faye îi ţinea 
părul. Nu se mai aflaseră într-o astfel de ipostază de 
cincisprezece ani. Totul părea să se fi petrecut într-o altă viaţă. 


După scurtul episod de ezitare, Faye se hotărâse, bineînţeles, 
să folosească ceea ce putea obţine cu ajutorul keyloggerului. 
Cum era deja instalat pe computerul lui Jack, era pe drumul cel 
bun, dar trebuia să facă în aşa fel încât să şi copieze fişierul cu 
textul pe un stick USB. Apoi, nu putea decât să spere că totul 
încă mai era salvat în contul de Gmail. Din câte îl ştia pe Jack, 
nu prea făcea curăţenie. Voia să păstreze totul, pentru orice 
eventualitate, „nu se ştie niciodată când o să fie de folos”. 

Poate avea să reuşească în timpul petrecerii de aniversare a 
lui Julienne din weekendul următor. 

Apoi trebuia să se ocupe de Ylva. Deşi Jack o redusese deja la 
umbra persoanei care fusese odinioară, Faye nu putea uita 
privirea dispreţuitoare pe care i-o aruncase. In propriul său 


dormitor. Goală şi proaspăt futută de soţul lui Faye. Suplă, bine 
antrenată şi cu balcoane perfecte de silicon. 

Încetul cu încetul, cucerise teritoriul Ylvei, în timp ce Ylva 
începuse să se transforme într-un alter ego al lui Faye de pe 
vremea când încă era soţia lui Jack. Trupul lui Faye era suplu şi 
bine antrenat. Sânii noi. lar Jack observase schimbarea. De 
fiecare dată când se întâlneau pentru a o primi sau recupera pe 
Julienne, privirea lui îi cerceta corpul. În acelaşi fel ca la început. 
Atunci când era cea de care nu se mai sătura. Deşi îl ura, avea 
în continuare o influenţă ciudată asupra ei. Şi nu se obişnuise 
niciodată să-l vadă împreună cu Ylva. Probabil n-avea să se 
obişnuiască niciodată. 

Viaţa ei sentimentală se reducea la relaţii temporare, de 
regulă cu bărbaţi mai tineri, pe care îi întâlnea în baruri şi cu 
care se culca de câteva ori, după care rupea legătura. Nimeni n- 
avea voie să se apropie de ea. Nimeni n-avea voie să rămână. In 
momentele sale de mare slăbiciune, visa să-l distrugă pe Jack 
odată pentru totdeauna... Şi apoi să se întoarcă la el. Era încă 
unul dintre secretele ei murdare şi ruşinoase. Apele întunecate 
se umpleau mereu. 

Nimeni nu-l putea acuza pe Jack de zgârcenie, îşi zise Faye 
când ajunse în dreptul casei. Julienne îşi dorise ca aniversarea ei 
de şapte ani să fie o „gală”, iar Jack angajase o firmă 
specializată în aniversări pentru copii, care decorase grădina cu 
baloane roz, cort de petreceri cu scenă şi, bineînţeles, un 
covoraş roşu, care în cazul de faţă era roz. Şi un fotograf 
profesionist, care să le facă poze copiilor când soseau şi să le 
expună pe un panou. Prin grădină erau răspândite mese care 
zăceau deja sub greutatea cadourilor şi a felurilor de mâncare. 
Era pompos chiar şi pentru standardele de pe Lidingö. 

Dar e drept că şi Jack avea o nevoie de a ieşi în evidenţă cu 
mult mai mare decât a oricărui alt tată de pe insulă. 

Julienne scoase un țipăt, sări din maşină şi o luă la fugă pe 
alee. Jack şi Ylva ieşiră pe trepte şi o întâmpinară. Faye cobori 
din maşină şi începu să urce colina. Alesese o rochie de culoarea 
pielii, marca Hervé Léger, mulată, cu decolteu şi mânecă scurtă 
şi simţea privirile lui Jack asupra sa. Şi Ylva părea să le observe. 
Îşi deschise demonstrativ braţele în faţa lui Julienne. Faye simţi 
un pumnal în stomac când Julienne o îmbrăţişă pe Ylva, dar făcu 
un efort să continue să zâmbească. 

— Ce frumos aţi aranjat totul, zise ea. 

— Chiar am vrut să facem ceva special pentru ea azi, zise 
Ylva cu voioşie şi o sărută pe Faye pe obraz. 

Mirosea bine a şampon şi a parfum. Şi ea începuse să afişeze 
un ton servil, de o falsă familiaritate, faţă de Faye, când 
succesul cu Revenge devenise prea mare şi prea evident ca să 
poată fi ignorat. 

După ce se dezlipi din braţele ei, Faye o contemplă pe Ylva. 
Nu cumva începuseră să-i apară în jurul gurii aceleaşi cute de 
amărăciune precum cele pe care Faye le remarcase la sine 
însăşi în ultima perioadă cu Jack? Şi un pic prea mult botox în 
frunte? 

— Du-te repede la tine în cameră! Acolo te aşteaptă o primă 
surpriză, zise Jack şi o mângâie pe fiica sa pe obraz. 

Julienne o porni în fugă spre casă. Se auzea ecoul paşilor ei 
urcând pe trepte în sus. Jack se întoarse către Faye. 

— Ylva a chemat o... cum îi spune...? 

— O machieuză, explică Ylva. E tipa care se ocupă de obicei 


de Carolat, de fapt. 

Un bărbat tânăr se apropie şi se prezentă ca fiind magicianul. 
Apoi intră în casă împreună cu Jack, în timp ce Faye şi Ylva 
rămaseră pe loc admirând grădina. Apărură doi bărbaţi care 
cărau o masă. 

— Chiar aţi aranjat totul foarte frumos, repetă Faye ca să 
pună capăt tăcerii. 

Nu minţea. Casa era frumoasă şi grădina încântătoare. Ar fi 
trebuit să-i dea un bonus grădinarului. In plus, păreau să fi 
scăpat şi de gâştele care se găinăţau pe plaja de lângă casă. Se 
zvonea că Jack plătise pe cineva să le împuşte în timpul nopţii. 

Ylva zâmbi. 

— Nu vrei să rămâi la petrecere? July vrea să ne ţinem 
deoparte pe cât posibil, dar poţi totuşi să rămâi, nu? 

Comentariul lui Faye despre casă părea să fi declanşat un 
impuls spontan de generozitate. Acum părea să regrete, dar 
invitaţia fusese deja făcută. 

Pe Faye o încerca o senzaţie de rău când Ylva îi spunea fiicei 
sale July. Dar, în loc să-i pună în vedere că fetiţa nu era un 
cobai, încuviinţă din cap. Pe de o parte pentru că spera să poată 
pune mâna pe computerul lui Jack, pe de cealaltă fiindcă 
observase că Ylva regretase imediat invitaţia spontană. 

— Cu plăcere. 

— Super. Jack a reuşit să-i cheme pe Sean och Ville să cânte 
două piese. 

Sean och Ville era un boyband de care Julienne şi prietenii ei 
erau absolut obsedaţi. Le ştiau toate cântecele şi nu ratau 
niciunul dintre update-urile lor zilnice de pe YouTube. In unele 
weekenduri, Julienne o obliga chiar şi pe Faye să vină cu ea şi să 
aştepte în faţa studioului lor, pentru ca apoi să-i vadă pe cei doi 
terchea-berchea aruncându-se într-un taxi, fără măcar să se uite 
spre fetiţele care mai întâi ţipau de exaltare şi apoi începeau să 
plângă de dezamăgire. 

— Cred că n-a fost ieftin, nu? zise ea. 

— Nu, managerul lor a cerut optzeci de mii de coroane pentru 
câteva piese. Plus şampanie şi prăjituri cu ciocolată... 

— Dumnezeule! 


1 Carola Maria Häggkvist, este o cântăreaţă şi compozitoare suedeză. Se 
numără printre cel mal populari artişti din Suedia încă de la începutul anilor 
1980 şi a lansat albume variind de la pop şi disco, la imnuri şi muzică folk. 


— Jack a ezitat la început, dar până la urmă l-am convins. 
Vreau să aibă o zi de neuitat. Vrei un pahar de şampanie? Poţi 
să laşi maşina aici şi să iei un taxi până acasă. Sau putem să 
rugăm pe cineva de la firma de curierat să te ducă acasă şi pe 
tine şi maşina. 

— Cu plăcere. 

— Hai să intrăm. 

În salon se afla un bar din zinc. Ylva îi dădu ocol, se aplecă şi 
luă o sticlă. 

— Cava? întrebă ea. Mie îmi place mai mult decât şampania, 
deci am mereu câteva sticle în casă. 

— Sigur, mulţumesc. 

Ylva luă un pahar, desfăcu sticla şi-i turnă lui Faye. 

— Tu nu vrei? 

Ylva clătină din cap. 

— N-am vorbit niciodată despre... despre ce s-a întâmplat, 
zise ea. 

Afişase o mină care friza regretul. Faye îşi dădu dintr-odată 
seama cât de mult o ura. Ylva se culcase cu soţul ei luni de-a 
rândul pe la spatele ei. lar acum, iat-o în căsoiul lor nenorocit, 
frumoasă şi suplă, deşi un pic cam umflată de botox, făcând pe 
tipa înţelegătoare şi aşteptându-se ca totul să fie iertat. Ar fi fost 
mai onest din partea ei să continue să se poarte cu aceeaşi 
îngâmfare şi superioritate ca în seara când o surprinsese goală 
în dormitor. Atunci ar fi urât-o mai puţin. 

Dar acum îşi dorea cu ardoare s-o vadă ducându-se de râpă 
sub ochii ei. 

Ylva şi Jack. Chiar se meritau unul pe celălalt. Meritau furtuna 
de la orizont care în curând avea să le distrugă viaţa perfectă. 

— Nu e nevoie, zise ea. Tu şi cu Jack vă potriviţi. Şi totul s-a 
terminat cu bine pentru toţi trei. 

Ridică paharul. 

— Sunt foarte impresionată de ce ai reuşit să faci cu Revenge, 
zise Ylva şi se aşeză pe un fotoliu mare cu tapiterie înflorată. 

Designul era opera lui Josef Frank şi fusese achiziţionat de la 
Svenskt Tenn. Lui Jack îi plăcuseră dintotdeauna stofele lor, în 
timp ce Faye era de părere că se potriveau mai bine în case de 
pensionari. 

— Mmm, mulţumesc. ie cum îţi merge? Te simţi bine la 
Musify? 


— Am de gând să renunţ. Ă... lucrez deja cu normă redusă de 
vreo doi ani. Jobul lui Jack necesită atât de mult sprijin, mai ales 
partea de reprezentare, apoi mai sunt casa, Julienne... ştii şi tu 
cum e. 

Ylva făcu un gest cu mâna, fără să o privească pe Faye în 
ochi. Faye se întreba cât timp putea să-i ocupe Julienne în 
puţinele ore pe lună când se afla la ei. Insă nu spuse decât: 

— Zău? 

— Noi... adică Julienne o să aibă un frate sau o soră. Şi ştii 
cum e Jack, preferă să stau acasă. lar eu de-abia aştept, că altă 
familie n-am. 

Faye se holbă la ea. Se tot întrebase când avea să sosească şi 
această zi. li fusese teamă de venirea ei. Insă nimic n-ar fi putut- 
o pregăti pentru lovitura în plexul solar pe care o reprezenta 
această noutate. In acelaşi timp, îşi dădea seama că supremaţia 
Yivei se apropia de final. Într-un fel, îi era milă de ea, dar, în 
acelaşi timp, ar fi vrut şi să-i tragă o palmă. 

— Mă bucur pentru voi, felicitări. 

Faye îşi luă o expresie care spera că semăna cu un zâmbet, 
deşi măruntaiele i se frământau atât de tare, încât simţea 
nevoia să se aplece de durere. 

Ylva îşi puse mâinile pe burta inexistentă şi afişă un zâmbet 
strălucitor. Faye zâmbi la rândul său şi luă o gură serioasă de 
cava. O năpădiseră amintirile despre avort. Răceala şi 
indiferența lui Jack. Naşterea lui Julienne. Cu o sută de apeluri şi 
mesaje pentru Jack, în timp ce ea o aducea pe lume pe fiica lor, 
copleşită de durere şi panică. 

Se uită pe fereastră. Afară mişuna de angajaţi care pregăteau 
febril sosirea invitaţilor la petrecere. 

— Când e momentul cel mare? întrebă ea. 

— Peste şase luni. A 

Ylva se lumină când Jack se apropie în spatele lor. Işi turnă un 
whisky la bar şi se aşeză pe celălalt fotoliu, nu lângă Ylva. Cu 
vedere liberă în decolteul lui Faye. 

Ylva observă şi ea acest lucru. 

— E gata totul? întrebă ea pe un ton sever. 

— In linii mari. Ceilalţi copii sosesc peste patruzeci şi cinci de 
minute. 

Jack răsuci ceasul de mână spre ea. Era marca Audemars 
Piguet şi costase aproximativ o jumătate de milion de coroane. 


Nu Rolex, care lui Jack i se părea cu siguranţă prea mainstream. 
Oricine avea Rolex acum. Dacă erai cu adevărat cineva, atunci 
purtai un Audemars Piguet. Sau un Patek Philippe. 

— Formaţia pop apare la ora cincisprezece. Dar nu-i spune 
nimic lui Julienne, ea nu ştie de asta. 

Jack îşi înclină capul spre Faye. 

— Cum merg afacerile? 

— Excelent, mulţumesc. Se pare că şi pentru tine. Cotarea la 
bursă e un eveniment important. 

— O să fie mult de muncă. Dar merită, după toate prin câte 
am trecut. 

Faye zâmbi către el şi Ylva. 

— Felicitări pentru copil. Ylva mi-a dat vestea. 

Se răsuci şi se aşeză în aşa fel încât Jack să poată vedea şi 
mai bine sub rochia ei. Nu purta nici chiloţi, căci s-ar fi observat 
pe sub rochia mulată. 

Privirea lui Jack îi urmări mişcările. 

Fostul său soţ îşi ridică paharul către ea. Pantalonii i se 
bombaseră în jurul fermoarului. 

— Mm, mă bucur mult, zise el împleticit, cu un zâmbet forţat. 

Avea privirea înceţoşată. 

Ylva îşi drese vocea. 

— Jack a fost un pic sceptic. Are aşa de multă treabă la firmă 
acum şi ştii şi tu cât de în serios ia Jack rolul de părinte. 

Aşa fusese oare şi ea? Jack e de părere, Jack vrea, Jack crede? 
Dumnezeule, trebuie să fi fost de-a dreptul imposibil de 
suportat. lar acum iat-o pe Ylva, o versiune mai tânără a sa, cu 
mâinile pe pântece şi cu un zâmbet prostesc pe chip, adulându-l 
pe acelaşi bărbat. Orbită de dragoste şi admiraţie. Şi de 
dependenţă. 

Aşa îi plăcea lui Jack să fie femeile sale, înţelese Faye acum. 
Dar asta o făcu să o dispreţuiască şi mai mult pe Ylva. Avusese 
oare vreo mustrare de conştiinţă? Pentru nenumăratele ori când 
se culcase cu Jack la birou, acasă la ei, acasă la ea, în timp ce 
Faye stătea şi aştepta. Probabil. Dar era orbită de dragostea ei 
pentru Jack. Şi o dispreţuia pe soţia lui patetică, care stătea 
degeaba acasă, fără carieră, fără ambiţii. In mod firesc, Ylva se 
comparase cu ea şi constatase că îi era superioară. Şi considera 
că Faye nu merita pe cineva ca Jack. 

Faye dădu pe gât şi ultima înghiţitură. Privi apoi posomorâtă 


fundul paharului înalt. Nu se simţea destul de curajoasă încât să 
se ducă singură la bar şi să-l umple iar. 

— Eu mă duc să mă odihnesc un pic înainte să înceapă 
petrecerea, zise Ylva şi se ridică, aruncând o ultimă privire spre 
Faye. 

După ce plecă, în cameră se lăsă tăcerea. Trecură câteva 
momente, apoi Jack îşi drese vocea. 

— Arăţi de-a dreptul superb, zise el încet. 

Privirea lui rămăsese fixată pe decolteu. Faye îl lăsă să se 
uite. Îşi dădu la o parte părul şi îşi expuse gâtul şi claviculele 
care nu mai erau ascunse sub straturi de grăsime. Ar fi minţit 
dacă ar fi spus că nu-i făcea plăcere privirea lui, dar faptul că 
trupul ei încă se încăpăţâna să reacționeze la influenţa lui nu 
însemna că o putea controla. 

O parte din ea ar fi vrut să-i arate că nu mai avea nevoie de 
el. Dar nu trebuia să cadă în capcană şi să-şi arate 
superioritatea. Pe de o parte, pentru că trebuia să-l facă să se 
îndrăgostească din nou de ea, ceea ce nu s-ar fi întâmplat 
niciodată dacă nu credea că o poate controla, iar pe de alta, 
pentru că, indiferent cât de mult o rănise, era totuşi Jack. 
Cuvintele lui încă mai însemnau ceva pentru ea. Oricât de mult 
încerca ea să nege acest lucru. 

— Mulţumesc, răspunse ea distant. 

Privirea lui fu din nou atrasă înspre decolteu şi zăbovi asupra 
lui. Faye îşi luă mobilul şi se prefăcu că trimite un mesaj. 

— Ştii că te visez câteodată? zise el ridicându-se de pe fotoliu 
şi ducându-se la bar să aducă sticla ca să umple paharele 
amândurora. 

Se aşeză lângă ea pe canapea, mult prea aproape. 

Mirosul parfumului lui Jack o năuci pentru o clipă. Era acelaşi 
ca la Barcelona. Faye trase aer în piept, se hotări să nu se lase 
pradă amintirilor, tot ce crezuse atunci se dovedise oricum o 
mare minciună. Trebuia să-l respingă, fără să-l facă însă să-şi 
piardă interesul. Un echilibru precar. Lui Jack îi plăcea 
vânătoarea. Aşa îl cucerise şi prima dată, cu mult timp în urmă, 
într-o altă viaţă. Se întoarse spre el şi îl privi drept în ochii lui 
albaştri, care acum erau fixaţi asupra ei. , 

Bărbaţii ca Jack vor mereu ce nu au. Asta era motivul pentru 
care o înşelase. Şi era convinsă că avea să o înșele şi pe Ylva tot 
din acelaşi motiv, dacă nu cumva o făcuse deja. De aceea, avea 


să le înşele neîncetat pe toate femeile din viaţa lui. 

In spatele lor se auziră zgomote de paşi. Şi ea şi Jack se 
întoarseră în acelaşi timp şi o văzură pe Julienne venind spre ei. 
Purta o rochie frumoasă de culoare roz. Era machiată şi arăta cu 
mult mai în vârstă. Faye nu prea ştia ce să creadă despre felul 
cum arăta. 

— Ce frumoasă eşti, scumpa mea, zise ea totuşi. Arăâţi ca o 
prinţesă. 

Julienne făcu o piruetă. 

— Jessica zice că pot să mă fac manechin, zise ea. 

— Jessica? repetă Faye, căutând să-şi aducă aminte numele 
colegelor de clasă ale fiicei sale. 

— Machieuza, explică Jack, care îi observase confuzia. Are 
foarte mare dreptate. 

O luă pe Julienne pe sus şi şi-o puse pe genunchi, iar Faye avu 
un moment de şovăială. Cu Julienne între ei pe canapea, pentru 
o clipă deveniseră din nou o familie. Ceea ce o făcea să se simtă 
dezorientată, pierdută. 

Se întinse după paharul său de cava şi îl duse la buze, în timp 
ce Jack o contempla cu înfometare. 


Din grădină răzbăteau voci stridente. Fetiţele începuseră să 
apară. Maşini de lux parcau una după alta şi dinăuntru ţopăiau 
afară fetiţe de şase-şapte ani. Faye se trăsese deoparte, în timp 
ce Jack şi Ylva făceau conversaţie cu părinţii. Maldărul de 
cadouri de pe masă creştea încontinuu. Majoritatea împachetate 
în hârtie albă şi purtând logotipul negru al magazinului universal 
de lux NK. Magicianul îşi făcu apariţia pe scenă şi fetele 
începură să ovaţioneze. Chelnerii veniră cu gustări şi sucuri 
pentru fetele îmbrăcate festiv, care stăteau în jurul meselor 
rotunde din cortul de petrecere, ca şi cum ar fi fost o gală 
adevărată. Julienne aplauda fericită. Un cunoscut prezentator de 
programe pentru copii juca rolul de maestru de ceremonii şi 
introducea artiştii. 

Când Sean och Ville apărură pe scenă în cele din urmă, 
ovaţiile ajunseră la apogeu. Faye îşi dădu seama că era 
momentul oportun pentru înregistrarea datelor de pe keylogger. 
Fetele plecaseră de la mese şi se postaseră la marginea scenei. 
Ylva şi Jack păreau total acaparaţi de animația care se crease 
când intraseră pe scenă idolii fetelor. Faye părăsi discret cortul, 


intră în casă şi urcă scările spre camera de lucru a lui Jack. Avea 
în continuare acelaşi birou pe care îl avusese pe vremea când 
încă erau împreună. Pentru o clipă, i se făcu dor de camera din 
turn. De liniştea ei maiestuoasă, plutind deasupra oraşului - o 
amintire dintr-o epocă îndepărtată. Se distanţă de această 
senzaţie şi îşi reaminti că trebuia să se concentreze. Clipele 
petrecute pe canapea cu Jack şi cu Julienne o făcuseră să-şi 
piardă echilibrul. Nu-şi putea permite aşa ceva. 

Îşi lăsă poşeta pe birou şi se aplecă deasupra computerului. 
Lângă ecran se aflau două fotografii înrămate. Un polaroid alb- 
negru care o înfăţişa pe Ylva şi care trebuie să fi fost făcut în 
urmă cu mai mulţi ani. Avea o privire serioasă şi gura 
întredeschisă şi se uita drept în obiectivul aparatului de 
fotografiat. Sau îl futea, cum ar fi zis Chris. Cealaltă fotografie îi 
înfăţişa pe Jack, Ylva şi Julienne la restaurant. Ylva şi Julienne 
avea rochii identice. Arătau ca o mică familie fericită. Toţi trei 
râdeau. Faye trase adânc aer în piept. Era doar o iluzie, o faţadă 
pe care Jack o crease. Nimic altceva. 

Atinse mouse-ul, computerul se trezi la viaţă şi introduse 
vechea parolă a lui Jack. Îşi ţinu respiraţia. Dar nu. Pe asta nu o 
schimbase. Apăru o fotografie supradimensionată cu Jack şi 
Ylva. Se îmbrăţişau la bordul unui scuter acvatic. Se sili să nu se 
mai holbeze la poză, introduse stickul USB pe care îl ţinuse în 
mână şi urmă instrucţiunile lui Nima. 

După câteva secunde, găsise fişierul ascuns cu activitatea lui 
Jack şi îl copiase pe stickul USB. Apoi intră în „Documentele 
mele” şi transferă dosarele care se aflau acolo, deşi nu credea 
să fie ceva interesant printre ele. 

Din coridor se auzi un scârţâit. Închise rapid computerul şi 
începu să caute cu disperare un loc unde să se ascundă, dar, 
înainte să apuce să facă ceva, uşa se deschise. Faye se întoarse 
rapid cu faţa spre uşă. 

În prag se afla Jack. Trăsăturile feţei îi trădau mirarea, care se 
transformă apoi în suspiciune. 

Faye fu nevoită să gândească rapid. Îi zâmbi lui Jack. Cu 
supunere. Ca şi cum s-ar fi scuzat. 

— Voiam... voiam doar să văd cum ai mobilat camera de 
lucru. Mi-a plăcut dintotdeauna biroul ăsta. Şi eram un pic 
curioasă să văd dacă l-ai păstrat. 

Jack prelucra informaţiile. Păru să ajungă la concluzia că ea 


rămăsese aceeaşi creatură patetică şi naivă care fusese 
dintotdeauna. 

— De ce? 

— O, e o prostie, zise ea cu ochii în pământ. Îmi cer scuze, n- 
ar trebui să mă aflu aici, e totuşi casa voastră, chiar nu se cade. 
M-a ajuns din urmă nostalgia... 

Făcu câţiva paşi spre uşă, dar, când vru să treacă pe lângă el, 
Jack o prinse de încheietura mâinii. Fu gata să scape stickul 
USB, pe care îl ţinea chiar în acea mână. 

— De ce voiai să vezi cum am mobilat camera de lucru? o 
întrebă zâmbitor, în timp ce o trăgea spre el. 

Faye simţi mireasma bine-cunoscută a parfumului lui. 
Mădularul lui erect o înţepa în şold şi, fără să vrea, se simţi 
excitată. 

— Ţi-e dor de mine, nu-i aşa? Asta înseamnă „nostalgia” la 
tine? îi şopti Jack în ureche. 

— Încetează, Jack, bâigui ea. 

Dar lui nu-i păsa de protestele ei. Ochii îi scânteiau. Nu-i 
plăcea faptul că protesta. Vechea Faye n-ar fi zis niciodată nu, 
mai degrabă l-ar fi implorat să o atingă, să-i acorde atenţie. 

Vocea îi deveni dispreţuitoare, dar nu-i dădu drumul din 
strânsoare. 

— Deci micuța Faye şi-a operat sânii ca să fie băgată în 
seamă la bar. Ţi-e dor să te fută un bărbat adevărat? De asta vii 
aici şi cerşeşti să ţi-o tragi? Să ştii că am auzit cum te comporţi. 
Cum te duci acasă la toţi bărbaţii pe care îi întâlneşti la băute. 
De fapt, nu bărbaţii. Băieţii. Cu câţi ai făcut sex de când ne-am 
despărţit, Faye? Ai găsit vreo pulă mai mare decât a mea? Pot 
să pun pariu că ţi-ai tras-o şi cu mai mulţi în acelaşi timp. 

Respira sacadat, excitat de propriile cuvinte, iar membrul i se 
întărea din ce în ce mai mult pe şoldul ei, o împungea. Trupul ei 
îi răspundea şi ea îl lăsa să o facă, ca să poată salva stickul USB. 
Nu protestă când îi trase în jos fermoarul de la rochie şi i-o dădu 
jos până la brâu. li rupse sutienul, îşi lăsă degetele să-i bâjbâie 
peste sâni. li strânse puternic. | se vindecaseră bine, dar încă 
nu-i revenise simţul tactil, aşa că atingerea lui îi crea o senzaţie 
ciudată. 

— Micuța Faye care cere să fie futută. 

Jack o întoarse cu spatele. li apucă partea de jos a rochiei şi i- 
o ridică peste şolduri. Işi desfăcu pantalonii. O împinse în faţă, 


peste biroul care îi aparținuse lui Ingmar Bergman, şi o penetră. 
Ea scoase un geamăt. Se simţea invadată. 

— Asta-ţi place, nu-i aşa? ţipă el. Să ţi-o tragi pe la spate ca o 
secretară în călduri. Acum eşti CEO, dar tot vrei să fii futută ca o 
curvă. Aşa fac cu tine, Faye? Aşa ţi-o trag? Băieţii ăia tineri? Te 
întorc şi te fut pe la spate? 

Gâfâia din ce în ce mai tare. Îi despică şi mai mult picioarele 
ca să o poată penetra mai adânc, o împinse peste birou, cu 
mâna dreaptă înfiptă în părul ei. 

Mişcările deveniseră din ce în ce mai puternice. Faye se ţinea 
de marginea biroului cu mâna în care nu avea stickul USB. 
Gemea ca o fetişcană, cum ştia că-i place lui. Cu obrazul stâng 
pe birou, nimerise nas în nas cu portretul alb-negru în care Ylva 
afişa mina sa serioasă. 

Jack ajunse la apogeu. Pe Faye o încercă o senzaţie de 
usturime, când el o străpunse şi mai puternic. Gemu o ultimă 
dată, apoi se desprinse de ea, făcu un pas înapoi şi începu să se 
încheie la pantaloni. Ea rămase în aceeaşi poziţie încă vreo 
câteva secunde, apoi se îndreptă şi-şi trase rochia în jos. 

— Ai fost mereu o partidă de clasa întâi, zise Jack. Mi-a lipsit 
asta. 

Zâmbi către ea şi arătă cu degetul spre sânii ei, care încă 
erau la vedere, înroşiţi şi cu sfârcurile mari, umflate. 

— Chiar a ieşit bine, îmi plac. 

Jack părea plin de încredere. Ordinea fusese restabilită. O 
montase, recucerise ce era al lui, cel puţin momentan. lar ea ÎI 
lăsă să creadă că aşa şi era. 

Fără să-i scape din mână stickul, îşi puse mânecile rochiei şi o 
trecu peste umeri. Apoi se întoarse cu spatele la Jack şi îşi ridică 
părul, ca să-i poată trage fermoarul. O secundă mai târziu, Jack 
dispăruse. 

Când Faye îşi făcu din nou apariţia în cort, fetiţele îmbrăcate 
în rochii scumpe de firmă începuseră să-i cânte lui Julienne. 
Cântarea era condusă de Sean och Ville. 

Ylva se uită chiorâş la ea şi i-o arătă pe Julienne, căreia 
tocmai i se pusese o coroană strălucitoare de prinţesă pe cap. 
Privirea ei era suspicioasă, dar resemnată. Era verde la faţă de 
la senzaţia de rău alimentată de căldura din cort, iar părul blond 
i se lipise de tâmple. 

Când toţi cei din cort izbucniră în urale, Jack se aşeză lângă 


Ylva, o sărută pe obraz şi o înlănţui cu braţul. Ylva se relaxă. Lui 
Faye îi scăpă un zâmbet. Pe interiorul coapsei simţea cum i se 
scurgea încet în jos sperma lui Jack. 


Fjällbacka - atunci 


Mama suspina în bucătărie, dar nu mă puteam ridica din pat, 
nu puteam opri loviturile tatei, care nu mai încetau. Nu puteam 
decât să las întunecimea să-mi învăluie toate grijile, să mă 
elibereze de frică. 

Toamna se apropia cu repeziciune şi tata avea să se poarte 
din ce în ce mai rău cu mama. Cu mine şi cu Sebastian. Aveam 
senzaţia că toamnele furtunoase erau fără sfârşit, cu tata ca un 
animal turbat închis în cuşcă cu prada. Ne învârteam cu toţii unii 
în jurul altora: un mic grup izolat, într-o localitate izolată. 

Mi se întâmpla să visez că avea să vină cineva să ne salveze. 
Toată lumea ştia. Deşi poate nu-şi dădeau seama de cât de rău 
stăteau de fapt lucrurile, ştiau destul. De ce nu venea nimeni să 
ne ia? Să ne salveze. Toată lumea îşi întorcea însă privirea cu 
laşitate, ignora vânătăile şi rănile. Niciun profesor n-a zis 
niciodată nimic. Niciun doctor de la policlinică n-a comentat 
rănile noastre sau ale mamei. Cu o iarnă în urmă, mama 
avusese nevoie de tratament de opt ori. Un umăr dislocat. O 
fractură la încheietura mâinii. Un maxilar frânt. Nimeni nu punea 
la îndoială poveştile ei despre cum căzuse pe scara de la beci 
sau cum fusese brusc atacată de uşile dulapurilor de bucătărie. 
Toată lumea închidea ochii. 

Cum avea să fie oare în iarna asta? 

Plânsetul mamei s-a auzit şi mai clar când s-a deschis uşa de 
la camera mea. Sebastian a înaintat spre patul meu şi mi s-a 
cuibărit în braţe. A adormit chircit lângă mine, ca un câine care 
încerca să se încălzească. Dar mie apropierea de el nu-mi dădea 
senzaţia de siguranţă. Nimeni nu-mi spusese că eu eram singura 
persoană care mă putea face să mă simt în siguranţă. 
Descoperisem asta pe cont propriu. 

Eram mai puternică decât ei. Mai ales decât Sebastian. 

Respirația lui Sebastian se împletea cu zgomotul furtunos al 
mării de dincolo de fereastră. Dispăruseră şi ultimii turişti din 
sezon. Toţi se prefăceau că nu auzeau ţipetele ce răsunau din 
casa noastră, una dintre puţinele care era permanent locuită. Cu 
siguranţă, nu voiau să-şi strice vacanţa de vară cu neplăceri. 


Într-un fel, îi înţelegeam. Dar mă întrebam dacă se gândeau 
vreodată la copiii din casa de vizavi când îşi încuiau căsuţele de 
vacanţă şi se întorceau în vilele lor opulente de la Göteborg. 


Probabil că nu. 


[31] 

In ziua următoare, după ce o duse pe Julienne la şcoală, Faye 
se închise în biroul său, deschise computerul şi începu să 
cerceteze fişierul text. li luă zece minute să găsească noua 
parolă a contului său de Gmail: venividivici3848. 

Nu spusese nimănui despre ceea ce se întâmplase în biroul lui 
Jack. Oricât de greu îi fusese să joace înjositorul rol al unei femei 
care cerşeşte atenţie, nu avusese încotro. Nu trebuia să-i 
trezească suspiciuni lui Jack, deci fusese nevoită să intre în joc, 
ca nu cumva el să descopere stickul USB pe care îl ţinuse strâns 
în mână. Dar nu putea nici să nege că faptul că-l simţise 
înăuntrul ei din nou îi dăduse satisfacţie. lar asta o îngrijora. O 
deranja, însemna o fisură în faţadă pe care nu şi-o putea 
permite. 

Faye se conectă la contul de Gmail, căută în listele de 
documente şi găsi tot ce căuta. Salvă totul ordonat, metodic. 

Se aflau acolo toate lucrurile de care avea nevoie. 

Işi petrecu restul dimineţii descifrând ce mai rămăsese din 
fişierul text şi urmărind toată activitatea lui Jack de pe 
computer. Căutările pe site-uri porno după „young girl”, „teen” 
şi „petite”, schimbul de replici, ca între bărbaţi, cu Henrik 
despre „gâsculiţa” cu care se culcase la birou şi disprețul faţă 
de kilogramele în plus ale unei angajate. Totul putea fi folosit 
într-o bună zi. 

Faye îşi luă cu ea computerul cel nou şi o informă pe Kerstin 
că urma să plece. Se aşeză la o masă de la Starbucks, în piaţa 
Stureplan, şi continuă să cerceteze documentele. In marţea 
următoare, Compare avea să fie cotată la bursă. Avea destul 
timp la dispoziţie să pună la punct un plan clar referitor la modul 
cum avea să folosească ceea ce găsise. Cel mai probabil, avea 
să pună totul în mişcare începând de vineri. Peste patru zile. 

Telefonul mobil îi vibră. Era Jack. „Nu mă gândesc decât la cât 
de bine ne-am distrat ieri. Vrei să ne vedem?” îi scria el. 

Se gândi cum să-i răspundă. Lucrurile începuseră să se mişte 
mai rapid decât crezuse. Trebuia să-i menţină interesul până 
venea momentul final. Se mai gândi câteva clipe, apoi tastă un 
răspuns scurt şi apăsă pe „trimite”. 


Chris bea un suc de portocale la o masă de la etajul centrului 


de SPA Sturebadet. Aerul era umed. Pensionari înfăşuraţi în 
halate de baie din froté mâncau salate la preţuri de două sute 
de coroane, totul încadrat de clipocitul apei din bazinele de 
dedesubt. 

Faye trase scaunul şi se aşeză în faţa ei la masă. 

— De ce ai vrut să ne vedem aici? o întrebă. 

Chris înălţă capul surprinsă. 

— Bună. Nu te-am văzut. Nu ştiu de ce. Sunetul mă linişteşte 
într-un fel. E ca şi cum m-aş afla într-un uter călduţ şi încăpător. 

Faye se uită cu atenţie la prietena ei în timp ce-şi dădea jos 
geaca, aranjând-o pe spătarul scaunului. Chris avea o privire 
absentă. 

— Cum te simţi? 

— Azi am o zi bună, zise ea. Poate pentru că n-am fost la 
spital. lar în seara asta iau cina cu Johan. 

— Ce-a zis când i-ai spus? 

Chris îşi cobori privirea. 

— Nu i-am spus. Nu... nu sunt în stare. Nu vreau să-l pierd. 

În ochi i se citea ruşinea. Şi frica. Asta o sperie pe Faye. Nuo 
văzuse niciodată pe Chris într-o situaţie de care să-i fie ruşine. Şi 
absolut niciodată fiindu-i frică de ceva. 

Îşi luă prietena de mână. 

— lubita mea Chris, te înţeleg. Ţi-ar fi mai uşor dacă aş veni 
cu tine când îi spui? În caz că... în orice caz. 

Chris încuviinţă uşor din cap. 

— Ai vrea? 

— Bineînţeles, dacă te face să te simţi mai în largul tău. 

— Nu vreau să fiu nesuferită. Dar mă simt atât de slăbită, atât 
de neajutorată. Puținele ore când reuşesc să fiu eu însămi îmi 
consumă atât de multă energie, încât tot ce mai am puterea să 
fac când nu sunt cu Johan e să stau aici. Cine ar fi crezut că am 
să-mi petrec ultimele zile aici. La Sturebadet. 

Apoi afişă un zâmbet autentic. O umbră a adevăratei Chris, îşi 
zise Faye şi îi zâmbi la rândul ei. 


Şcoala unde lucra Johan era construită din cărămidă roşie şi 
se afla pe strada Valhallavăgen. Pe lângă gard se pripăşiseră 
nişte băieţi şi nişte fete de vârsta lui Julienne. Copiii se 
întoarseră să se uite la Faye şi la Chris, când acestea coborâră 
din taxi şi intrară în curtea şcolii. 


Intrară pe un coridor lung, plin de dulapuri turcoaz. Nu se 
vedea nici picior de om. 

— Ştii unde e? întrebă Faye. 

— Nu, dar n-ar trebui să fie pauza de prânz acum? 

Faye se uită la ceas. Era ora douăsprezece. Chiar în acel 
moment, uşile claselor se deschiseră în faţa lor, ca într-o 
mişcare sincronizată, şi elevii se îmbulziră afară. Faye îl atinse 
pe umăr pe un băiat cu coşuri pe faţă, îmbrăcat într-o pufoaică 
şi cu şapcă pe cap, şi îl întrebă dacă ştia unde se afla Johan, 
proful de suedeză. 

— Johan Sjölander, adăugă Chris. 

Băiatul dădu din cap că nu şi dispăru. 

Se traseră lângă dulapuri ca să evite o coliziune cu un grup de 
băieţi gălăgioşi. 

— Sună-l. 

Chris îşi puse mobilul la urechea dreaptă, sprijinindu-şi în 
acelaşi timp mâna liberă pe cealaltă. Când Johan îi răspunse, se 
întoarse cu spatele. 

Coridorul începuse să se golească. Faptul că se afla într-o 
şcoală gimnazială o afecta oarecum pe Faye. Diferenţele de 
înălţime, privirile şovăitoare şi nesigure, ierarhiile. Tensiunile 
evidente, gata oricând să se dezlănţuie. Matilda încercase să 
treacă relativ neobservată prin astfel de coridoare, dar nu 
reuşise niciodată. Ştiau cu toţii cine era. Ştiau cu toţii ce se 
întâmplase. 

Chris o bătu pe umăr. 

— Ne vedem afară. 

— Ce-a zis? 

— Părea doar... mirat că sunt aici. Şi bucuros. 

Avea o expresie tensionată şi, în acelaşi timp, exaltată. 
Urmară turma de elevi printr-o uşă de sticlă, pe trepte în jos, şi, 
când ajunseră din nou în curtea şcolii, se aşezară pe o bancă 
lângă nişte boschete. 

— Cum te simţi? o întrebă Faye. 

— Am emoţii. 

— O să fie bine. O să fie foarte bine. 

Chris încuviinţă din cap fără să pară prea convinsă. Uşa se 
deschise şi pe ea ieşi un bărbat înalt şi slab, îmbrăcat în blugi şi 
cămaşă în pătrăţele. Avea părul blond, ciufulit. Când le văzu, 
veni drept spre ele cu un zâmbet larg pe buze. Dădea impresia 


unui om deschis şi bun, iar lui Faye i se păru imediat simpatic. 
N-avea nimic în comun cu ceilalţi bărbaţi cu care Faye o văzuse 
pe Chris de-a lungul anilor. Ceea ce pentru ea era un plus. Chris 
nu se pricepuse niciodată la ales bărbaţi, dar Faye simţea că 
lucrurile stăteau altfel în cazul lui Johan. 

— Chris, zise el cu bucurie. Ce mă bucur să te văd. Ce faci... 
ce faceți aici? 

Chris se ridică în picioare şi îl îmbrăţişă. După ce se desfăcură 
din strânsoarea îmbrăţişării, Johan se întoarse către Faye. 

— Tu trebuie să fii celebra Faye. Mă bucur că te întâlnesc în 
sfârşit. Aproape că începusem să cred că eşti o prietenă 
imaginară. 

Faye îi strânse mâna. Trebuie să-şi fi dat seama că nu veneau 
cu veşti bune, cum crezuse la început, căci privirea îi deveni 
nesigură. 

— Totul e în regulă? întrebă el. 

— Cred că e mai simplu să ne aşezăm, zise Faye şi făcu un 
gest către bancă. 

Chris nimeri la mijloc. Trase adânc aer în piept, ezită, dar 
Faye o înghionti cu cotul. Chris se chiori la ea, apoi îl luă pe 
Johan de mână. 

— Johan, trebuie să-ţi spun ceva... începu ea şi Faye 
încuviinţă încurajator. Sunt bolnavă. Am cancer. Un tip de 
cancer greu de tratat. 

Cuvintele fuseseră rostite rapid, aproape neclar. Se vedea 
însă pe chipul lui Johan că auzise ce spusese. Deschise gura ca 
să spună ceva, apoi o închise din nou. Respiră profund şi aprobă 
din cap. 

— Ştiu, zise el încet. 

— Ştii? izbucniră în cor Faye şi Chris. 

— Am găsit programarea la chimioterapie acasă la tine. 

— Şi de ce n-ai zis nimic? 

— Pentru că... mi-am zis că e dreptul tău să decizi dacă vrei 
să-mi spui sau nu. Am presupus că o să-mi spui când o să te 
simţi pregătită. 

Chris îl îmbrăţişă. 

— Şi... vrei să mă părăseşti? Dacă vrei, să ştii că te înţeleg. 

Ochii ei exprimau o asemenea groază, încât Faye simţi cum 
începeau s-o treacă sudorile. 

Dar Johan începu să râdă clătinând din cap. Era un râs reţinut, 


spintecat, dar totuşi un râs. 

— Doamne, Dumnezeule, iubito. E nevoie de mult mai mult 
decât un cancer ca să mă facă să te părăsesc. Nu am fost 
niciodată împreună cu cineva care să mă facă atât de fericit ca 
tine. 

— Dar poate că mor. E mai probabil să mor decât să trăiesc. 

Johan încuviinţă gânditor. 

— Da, e posibil. Şi dacă se întâmplă să mori, ultimul lucru pe 
care o să-l vezi o să fie mutra mea urâtă. 

În jurul lor ţopăiau copii care erau plini de speranţă, care 
aveau în faţa lor şi momente bune, şi rele. Triumfuri şi greşeli. Şi 
lui Chris îi mai rămăseseră multe greşeli de făcut, mereu se 
pricepuse la greşeli. Şi declara mereu că deciziile proaste sunt 
cele care fac ca viaţa să merite să fie trăită. 

Faye se întoarse într-o parte, astfel încât Chris să nu-i poată 
vedea lacrimile. Cu coada ochiului, o observă pe Chris 
aplecându-se către Johan şi dându-i un raport exact al situaţiei. 
În ciuda subiectului înspăimântător, era cea mai frumoasă 
conversaţie pe care o auzise vreodată. lar Chris zâmbea ca un 
copil de fiecare dată când Johan deschidea gura. Preţ de câteva 
clipe, Faye se gândi la cum ar fi reacţionat Jack dacă i-ar fi 
povestit ceva asemănător. Lui Jack nu-i plăcea ideea de boală. 
Sau slăbiciunea. Ar fi părăsit-o după prima propoziţie. 

Faye se ridică, ca să-i lase singuri, dar Johan o rugă să 
rămână. Apoi se întoarse către Chris. 

— Acum că tu ai spus ce aveai pe inimă, e rândul meu să-ţi 
spun ceva ce am tot ezitat să-ţi spun. Şi e mai bine ca Faye să 
fie de faţă, pentru că poate mă vei părăsi după asta şi atunci o 
să fiu eu cel care are nevoie de o îmbrăţişare. 

Chris avea un aer îngrijorat, iar Faye începu să se enerveze. 
Chiar nu era momentul potrivit să mărturisească vreo 
infidelitate sau altă prostie. Se pregătea să o ia pe Chris de 
mână şi să plece cu ea de acolo. 

Dar Johan băgă mâna în buzunar şi scoase ceva, apoi se 
aşeză în genunchi în faţa lui Chris şi o prinse de mâini. Ceva 
sclipi printre degetele lui şi inima lui Faye o porni la galop. 
Aruncă o privire furişă spre Chris, care dădea impresia că nu 
înţelege ce se întâmplă. Furia i se potoli la fel de repede cum o 
cuprinsese şi i se făcu pielea de găină. Johan - îngenuncheat pe 
asfaltul din curtea şcolii - n-avea ochi decât pentru Chris. Câţiva 


elevi mirosiră că urma să se întâmple ceva şi se apropiară în 
grupuleţe. A 

În lumea lui Johan însă, nu existau decât el şi Chris. Îşi drese 
vocea: 

— Chris, eşti cea mai fantastică persoană pe care am întâlnit- 
o vreodată, eşti cea mai de treabă şi mai inteligentă persoană 
pe care am cunoscut-o. Te iubesc la nebunie. Din prima clipă 
când te-am văzut. Dacă nu m-ai fi urmărit până la Farsta, aveam 
de gând să vin la salon a doua zi să-mi fac o creastă sau orice ar 
fi fost nevoie. Inelul ăsta... ridică spre ea un inel sclipitor de 
logodnă, l-am cumpărat la patru zile după ce te-am întâlnit. De 
atunci îl port mereu la mine. N-am vrut să-ţi las impresia că sunt 
sărit de pe fix, dându-ţi-l prea devreme, dar, de fapt, pentru 
mine n-a existat conceptul de prea devreme în relaţia cu tine. 
lar acum l-am ţinut ascuns mult prea mult. Vreau deci să te 
întreb dacă vrei să-l porţi pe deget. Şi dacă... vrei să fii soţia 
mea. 

Elevii din jurul lor explodară în ţipete şi urale. Unii fluierau 
şmechereşte. O fată strigă cu o voce piţigăiată: 

— Haide, acceptă! Johan e beton! Cel mai marfă prof! 

Chris îşi duse mâna la gură şi Johan păru brusc tensionat. 
Chris înghiţi cu greutate şi îşi întinse mâna, cu lacrimile 
curgându-i şiroaie pe obraji. 

— Bineînţeles că vreau, şopti ea. 

Elevii începură să ovaţioneze. 

Johan rânji la ei, ridicând degetul mare în sus şi obţinu şi mai 
multe aclamații şi aplauze. Bâjbâi un pic până să reuşească să 
pună inelul pe degetul lui Chris. 

— Te iubesc, bâigui ea, trăgându-l în picioare şi sărutându-l. 


[32] 


Faye găsi o cafenea care se chema Muggen în zona închisă 
pentru traficul auto a străzii Götgatan, unde comandă o cafea, 
deschise laptopul şi se conectă la reţeaua wifi. Descărcase un 
tunel VPN care să-i ascundă adresa IP şi să o facă imposibil de 
depistat. Introduse stickul USB pe care strânsese tot ce găsise în 
contul de Gmail al lui Jack şi trecu în revistă materialul. Aranjase 
totul clar şi structurat - era visul oricărui jurnalist de afaceri 
înfometat. 

Faye alesese o tânără reporteră de la Dagens Industri pe care 
o chema Magdalena Jonsson. Faye o urmărea de multă vreme. 
Era incisivă, precisă şi scria bine. 

„Dacă vă interesează, mai am material”, scrisese ea şi 
apăsase pe „trimite”. 

Atât de uşor. Tocmai când se pregătea să se ridice să plece, 
primi un e-mail. 

„Ne-am putea întâlni?” 

Faye reflectă. Ştia că jurnaliştii nu-şi dezvăluiau uşor sursele, 
era ceva sacru pentru ei. Dar, în acelaşi timp, erau şi ei tot 
oameni. Un cuvânt scăpat la beţie, un mobil furat, o conversaţie 
confidențială cu un iubit şi totul putea fi dat la iveală. Nu-şi 
putea asuma un astfel de risc. Nu încă. 

„Nu. Dar spuneţi-mi dacă mai vreţi material.” 

Primi răspunsul instantaneu. 

„Bine, mulţumesc. Trebuie să-i rog pe experţii noştri să 
verifice autenticitatea, deci poate să dureze câteva zile, dar e 
incendiar - dacă e adevărat...” 

„E adevărat”, scrise ea, după care închise laptopul şi ieşi din 
cafenea. 


Pe prima pagină din Dagens Industri trona titlul: „Îndemnul lui 
Jack Adelheim, CEO la Compare, către angajaţii săi: fraieriţi-i pe 
cei bătrâni şi slabi”. Sub titlu apărea o serie de clişee din filmul 
pe care Faye i-l trimisese Magdalenei Jonsson. 

Faye luă o gură de cafea lângă insula de bucătărie. Povestea 
despre cum Jack Adelheim, CEO al companiei Compare, care 
tocmai fusese cotată la bursă cu cifre record, îşi îndemna 
angajaţii să-i mintă pe bătrâni ca să le ia banii era expusă în 
detaliu pe patru pagini. Acolo se găsea tot ceea ce ea adunase 


din contul lui de e-mail şi îi trimisese Magdalenei Jonsson, 
transformat în titluri fierbinţi. Cel mai compromiţător element 
era un filmuleţ făcut cu mobilul pe la începutul perioadei de 
creştere a companiei, când Jack, la o conferinţă internă de 
marketing, îşi instruia angajaţii într-o formulare clară să le 
vândă „babalâcilor” tot ce se putea şi prin orice mijloace. 
Profitul era singurul lucru care conta. Rezultatele erau singura 
măsură a succesului. Filmuleţul dura zece minute, zece minute 
care îi subminau complet lui Jack onoarea şi morala în calitate 
de lider de firmă. Era elementul incendiar pe care Faye sperase 
să-l găsească în contul de Gmail. Restul era doar un supliment. 
Filmuleţul în sine ar fi fost de ajuns ca să-l distrugă pe Jack. Şi să 
doboare Compare. Faye îl mai văzuse şi pornise de la premisa 
că reprezenta o dovadă de aroganță atât de evidentă, încât îl 
păstrase. 

Acum nu-i mai rămânea decât să aştepte să vadă cât de mare 
era dauna provocată. Încă îi era frică că n-avea să fie de ajuns. 
Lumea e cinică. Mass-media, publicul, mediul de afaceri sunt 
toate animale capricioase. Singurul lucru pe care îl putea face 
era să creeze circumstanţele propice. 

Faye continuă să citească. Avidă, cu chef, maliţioasă. Cu o 
senzaţie de bucurie în piept, dată de certitudinea că Jack era 
acum persoana hăituită şi vulnerabilă. 

Spre uşurarea ei, presa se dovedi neiertătoare. Perspectiva 
aleasă de Dagens Industri era tranşantă. In articol se pronunţau 
politicieni, prefecţi şi rude ale persoanelor păcălite. Cronicarul 
vorbea despre cel mai mare scandal din ultimii zece ani şi lăsa 
să se înţeleagă că lui Jack Adelheim avea să-i fie imposibil să-şi 
menţină postul. Faye dădea paginile cu frenezie. După ce 
termină de citit, verifică şi în Aftonbladet, Expressen şi Dagens 
Nyheter. Toate cele trei ziare puseseră scandalul pe prima 
pagină online şi dădeau citate din filmuleţ. Aftonbladet TV îşi 
dedica până şi emisiunea de dimineaţă discuţiilor despre ce 
efect puteau avea noile informaţii asupra firmei şi acţiunilor. 
Vânau cu toţii cele mai dure comentarii din partea numelor cu 
greutate. lar publicul li se alătura. Cum îndrăznea Jack? Cum 
îndrăznea Compare? 

Faye încerca să şi-l imagineze pe Jack. Ce făcea? Cum avea să 
reacționeze? Avea oare să urmeze îndemnurile comentatorilor şi 
să-şi dea demisia ca să salveze Compare şi să evite ca acţiunile 


să-şi urmeze trendul negativ? Poate. Dacă se simţea destul de 
panicat, destul de tulburat. Din cauza trecutului său, ar fi 
detestat o umilire publică mai mult decât orice. Ruşinea grea pe 
care o suferise în copilărie îl putea face să lase totul şi să fugă. 
Era exact ce nu trebuia să se întâmple. l-ar fi dat ei toate 
planurile peste cap. Era nevoită să-l aţâţe la luptă, să se agaţe 
cu ghearele de ce avea până la sfârşit. Să-i gâdile mândria, să-i 
spună că nimeni nu era mai potrivit să salveze şi să rămână la 
conducerea companiei decât el. Faye nu credea că avea să fie o 
sarcină foarte dificilă. Ştia exact cum trebuia să-l ia. 

O sună pe Kerstin, care plecase la birou dimineaţa devreme. 

— Ai văzut? 

— Chiar acum citeam. E incredibil. Au intrat tare în el. Mai 
serios decât mă aşteptam. 

— Ştiu. Ce... ce ar trebui să fac? 

— Dă-te la fund. O să te contacteze el. 

— Crezi? 

— Nu, scumpa mea, ştiu. În vremuri de criză, îi căutăm pe cei 
care ne oferă sprijin. Când are nevoie de susţinere, Jack vine la 
tine. O să-ţi ceară sfatul. A avut mereu nevoie de tine. Dar n-a 
avut destulă minte să-şi dea seama de asta. 

— Cât valorează o acţiune acum? 

Faye o auzi pe Kerstin tastând ceva. 

— A scăzut de la nouăzeci şi şapte de coroane la optzeci şi 
două de când s-a deschis bursa. 

Faye tuşi. Era mult, dar nici pe departe cât voia ea. Dacă avea 
să scadă sub cincizeci de coroane, avea să-l instruiască pe 
brokerul său din Isle of Man să cumpere toate acţiunile pe care 
putea pune mâna. În felul ăsta, avea probabil să reuşească să 
obţină majoritatea. 

Jack şi Henrik deţineau patruzeci la sută din Compare. La 
început, avuseseră nevoie de mulţi investitori şi le oferiseră 
acţiuni în firmă. Jack şi Henrik făcuseră mult tam-tam cu privire 
la faptul că cei care cumpărau acţiuni le împărtăşeau viziunea în 
ceea ce priveşte firma. Însă faptul că nu deţineau majoritatea 
acţiunilor îi făcea vulnerabili. lar ea le pusese în vedere acest 
lucru de mai multe ori. Fără succes. 

— Mai avem de aşteptat, zise ea. 

— Nu-ţi face griji. O să iasă bine. O să dureze câteva zile, dar 
cu cât va creşte nemulţumirea faţă de Jack, cu cât se va 


descurca mai prost, cu atât mai mult va scădea preţul acţiunilor. 
Trebuie să-l faci doar să nu renunţe la luptă. 

— Ştiu, zise Faye. 

Se aşternu tăcerea. 

— Când vii la birou? întrebă Kerstin. 

— Nu cred că vin azi, Chris are nevoie de mine. 

— Du-te la Chris, zise Kerstin. Eu rămân de gardă aici. 


Soneria lui Chris răsună strident pe palier. Faye nu-i dăduse 
de veste că avea să vină în vizită. De fapt, o anunţa doar foarte 
rar. Uşa lui Chris era mereu deschisă pentru ea, încă mai avea şi 
cheia. Aşteptă, ascultând. După câteva clipe, se auzi zgomot de 
paşi din apartament, yala scoase un clinchet şi uşa se deschise. 

Chris arăta obosită. Avea chipul cenuşiu şi cearcăne adânci 
sub ochi. Când văzu că era Faye, gura îi schiţă un zâmbet 
obosit. 

— A, tu erai. Credeam că e vreun hoţ. 

— Păi, şi atunci tu deschizi uşa? 

— Aveam nevoie să mă descarc, zise Chris în timp ce se 
apleca ca să descuie grilajul alb din fier forjat. 

— Vai de hoţii ăia. N-ar fi avut nicio şansă. Ai mâncat ceva? 

— Nimic de ieri. Nu mi-e deloc foame, nu-mi mai e poftă nici 
de spumant. Înţelegi deci cât de gravă e treaba. M-am gândit să 
întreb la spital dacă nu mi-l pot da intravenos. 

Chris se aşeză pe canapea, în timp ce Faye făcea cafea şi se 
uita prin frigider şi prin cămară după ceva comestibil. Pregăti 
două felii de pâine crocantă cu pastă de icre. Chris luă câteva 
îmbucături, dar apoi împinse farfurioara strâmbând din nas. 

— Sunt icrele lui Johan. Mie nu-mi plac icrele nici măcar când 
sunt sănătoasă. 

Se şterse pe buze cu un şerveţel. 

— Păi, de ce nu mi-ai zis? întrebă Faye. Dacă ştiam că nu-ți 
place, îţi făceam altceva. 

Chris dădu din umeri. 

— Citostaticele par să-mi fi omorât papilele gustative. M-am 
gândit că aşa poate reuşesc să mănânc chiar şi icre. Se pare 
însă că nici măcar citostaticele nu-mi pot face papilele gustative 
să accepte aşa ceva. Am încercat să-i explic lui Johan că e 
mâncarea diavolului, dar refuză să mă asculte. 

— Ce zic doctorii? întrebă Faye cu delicateţe, în timp ce îi lua 


farfuria din faţă. 

— Trebuie să vorbim despre asta? 

— Nu, dar îmi fac griji. 

Chris oftă adânc. 

— Lucrurile nu prea arată bine. Nu arată deloc bine, de fapt. 

Pe Faye o cuprinse spaima. 

— Ce vrei să spui? 

— Exact ce-ţi zic. Tratamentul nu a avut niciun efect până 
acum. Adică, în afară de faptul că mi-e rău non-stop, că vomit şi 
că a început să-mi cadă părul. E drept însă că sunt suplă, cel 
puţin, şi nu mai trebuie să transpir la sală. 

— Nu ştiu ce să zic. 

Chris făcu un gest evaziv din mână. 

— Nu putem să vorbim despre altceva? Poartă-te ca de obicei. 
Ce mai e nou? 

— Nu mai citeşti presa? 

Chris dădu din cap că nu, cu o mină obosită. Faye se duse în 
hol, scoase un exemplar mototolit din Dagens Industri din 
geantă şi se întoarse cu el. Puse ziarul în faţa lui Chris. După o 
privire fugară către Faye, Chris deschise ziarul şi răsfoi până 
ajunse la articolul cu pricina. 

Faye mâncă restul sendvişurilor, în timp ce Chris citea. Nu 
împărtăşea deloc părerea prietenei sale despre icre. 

— E incredibil, zise Chris şi împături ziarul. Te aşteptai să scrie 
atât de mult? 

— Nu, iar ce e şi mai bine e că şi ziarele de scandal, şi Dagens 
Nyheter le ţin isonul. Plus site-urile de ştiri, Facebookul şi alte 
reţele de socializare. 

— Trebuie să fii în al nouălea cer. 

— Nu îndrăznesc să mă bucur prea devreme. 

— Eşti chiar mai plicticoasă decât mine. lar eu am măcar 
scuza că sunt pe moarte. Oricum, asta trebuie sărbătorit. Mă 
întreb cât de rapid pot să fac rost de o perfuzie cu cava? 

— Nu e nevoie, Chris. Sărbătorim pe urmă, după ce se 
termină totul. După ce te vindeci. 

Se forţă să zâmbească. 

— Şi cum e viaţa proaspeţilor logodnici? 

— E minunată. Adică, atât de minunată cât poate fi când 
vomiţi de trei ori pe oră. Johan mi-a pregătit micul dejun la pat 
în fiecare zi. 


— Dar ziceai că nu mănânci? 

— Nu, dar el nu ştie asta. Şi nu mă lasă inima să-i spun că 
dacă aş mânca, i-aş vomita pe urmă micul lui dejun select o 
jumătate de oră mai târziu. 

— Când faceţi nunta? 

— Păi, asta-i problema. Johan vrea să ne căsătorim în mai 
puţin de un an. Nu ştiu care-i treaba cu tineretul din ziua de azi. 
Sunt foarte conservatori. Nu cred că am puterea să o fac aşa de 
repede. 

Faye se abţinu să comenteze că Johan, care era doar cu cinci 
ani mai tânăr decât Chris, nu prea se mai încadra în categoria 
tineretului. O privi însă pe Chris cu seriozitate. 

— Trebuie să-i spui că nu vrei, zise ea pe un ton mult mai 
sever decât şi-ar fi dorit. 

Nu voia ca Johan să pună presiune asupra prietenei sale. Chris 
avea tot timpul la dispoziţie. Trebuia să aibă. 

— Problema e că, altfel, poate nu mai apucăm. Din păcate, 
am şi nişte tumori neinvitate care totuşi vor să participe la 
eveniment. 

— Tratamentul o să funcţioneze. Trebuie să funcţioneze. 

— Rămâne de văzut, zise Chris şi se întoarse cu spatele la 
Faye. 

Apoi adormi rapid. 

Faye o înveli cu o pătură şi îi mângâie genunchii în timp ce o 
acoperea bine. Apoi se strecură în linişte afară şi încuie uşa cu 
cheia ei. În timp ce cobora scările, se simţea abătută. Chris, care 
totdeauna fusese cu zâmbetul pe buze, părea acum aproape 
hotărâtă să moară. 

Ştirile financiare ale postului naţional de televiziune arătau 
într-un grafic traiectoria negativă a acţiunilor Compare în cursul 
zilei. Imagini filmate în faţa sediului firmei în Blasieholmen se 
intercalau cu scene de la poarta vilei din Lidingö. Insă nimeni nu 
reuşea să dea de Jack. 

— Unde poate să fie? mormăi Kerstin, care stătea aplecată 
înainte pe canapea lângă Faye şi se uita încordată la televizor. 

— E cu siguranţă în şedinţe cu consultanţi în PR care îşi 
încruntă  frunţile  explicându-i cum trebuie să comunice, 
răspunse Faye. 

— Foloseşte la ceva? 

— Probabil că nu. Dar consultanţii în PR vor putea obţine un 
teanc baban de bancnote de o mie pentru sfaturile lor irosite. 

Se întoarse către Kerstin. 

— N-ai fost la Ragnar azi? Cum mai e? 

Kerstin clătină din cap. 

— Ştii doar că nu-mi place să vorbesc despre el. 

Faye încuviinţă şi îi făcu lui Kerstin pe plac. De data asta. 

Cu fiecare oră ce trecea fără ca Jack să-şi facă apariţia, 
frustrarea jurnaliştilor părea să crească. Când Julienne intră în 
cameră, Faye schimbă discret canalul. Se ridică să o ducă la 
culcare, dar Kerstin se oferi să o ajute ea. Intre Faye şi Kerstin 
se crease o relaţie specială, iar Julienne era cea care le cimenta 
legătura. Acum Kerstin nu-şi mai folosea apartamentul decât 
când se ducea la culcare, iar Faye nu-şi dorea ca lucrurile să fi 
stat altfel. 

Se auziră râsete din camera lui Julienne şi Faye zâmbi. Le 
avea pe Julienne şi pe Kerstin în viaţa sa, nu se putea mulţumi 
oare cu asta? Julienne îl adorase pe Jack dintotdeauna, iar copiii 
au nevoie de ambii părinţi. Chiar dacă Jack nu avea mereu timp 
pentru fiica sa şi, mai nou, Julienne plângea uneori când venea 
momentul să se ducă la el. Faye ştia că era o reacţie normală 
pentru un copil cu părinţii divorţaţi. Eterna anxietate cauzată de 
despărţire. 

Nu-şi dădea însă seama dacă şi Jack o iubea pe Julienne. O 
tratase mereu ca pe o prinţesă, dar câteodată avea impresia că 
pentru el nu era decât un accesoriu frumos pe care voia să-l 
arate întregii lumi. În plus, nu se poate niciodată conta pe 


dragostea unui tată, iar Faye simţise acest lucru pe propria 
piele. 

Faye îşi permitea scurte momente de ezitare, dar ştia că nu 
exista altă soluţie. Jack o asuprise, o umilise şi o înşelase. 
Renunţase la familia pentru care ea sacrificase absolut tot. Faye 
fusese sub influenţa bărbaţilor toată viaţa ei. Nu-l putea lăsa pe 
Jack să scape. 

Se hotări să nu se mai uite la restul ştirilor şi se duse în 
bucătărie ca să-şi pună un pahar de vin. Când se întoarse în 
salon şi se întinse după telefon, primi un mesaj de la Jack. 

„Trebuie să te văd”, scria el. 

„Unde?”, răspunse ea. 

În mai puţin de un minut, telefonul vibra din nou. 

„Unde ne-am întâlnit prima dată.” 


Ploua cu găleata când Faye închise portiera taxiului şi o luă la 
fugă zgribulită spre uşa barului. În jurul unei mese se aflau trei 
tipi la vreo douăzeci de ani cu câte o bere în faţă. Jack era 
tocmai în spate. În acelaşi loc în care stătuseră ea şi Chris cu 
şaisprezece ani înainte. 

Jack zăbovea deasupra unui pahar de bere pe jumătate gol. 

Barmanul o salută cu o mişcare din cap. 

— Două beri, vă rog. 

Presupunea că berea lui Jack avea să se termine în curând. 

Barmanul îi întinse două pahare şi Faye le luă cu ea. 

Jack îşi ridică privirea şi ea îi dădu un pahar. 

— Bună, zise el şi zâmbi întristat. 

Părea vulnerabil. Mărunt. 

Părul închis la culoare era pieptănat peste cap şi o şuviţă udă 
îi atârna rătăcită pe obraz. Era palid şi avea tenul aspru. Ochii 
injectaţi. Nu-l mai văzuse niciodată atât de descumpănit. Faye 
fu nevoită să-şi reprime primul impuls de a sări de gâtul lui, 
consolându-l şi promiţându-i că totul avea să fie bine. 

— Cum te simţi? 

El clătină încet din cap. 

— Asta... ăsta e cel mai groaznic lucru care mi s-a întâmplat 
vreodată. 

Lui Faye îi dispăru şi ultima urmă de simpatie când îl văzu 
cum îşi plânge de milă. Era un maestru al auto-victimizării. 
Habar n-avea cum trebuie să fi fost pentru ea să piardă totul. Să 


devină un paria, sărmană, urgisită. Faye trăise deja tot ce 
simţea el acum. Înzecit. lar Jack nu-i arătase niciun pic de 
compasiune atunci. Ea de ce i-ar arăta lui? 

Dar, ca să poată obţine ce voia ea, trebuia să-i dea şi lui ce 
voia. 

— Ce ai de gând să faci? 

Îşi modulase vocea în aşa fel încât să aibă un ton cât mai 
blând. 

— Nu ştiu, zise el încet. 

Faye se gândi la cel mai potrivit mod în care să-i vorbească. 
Jack nu trebuia să-şi dea demisia, altfel totul ar fi fost în zadar. 
Avea să fie încă un om de finanţe care se dovedise prea calic. 
Lumea e plină de astfel de oameni. leşirea lui Jack de pe scenă 
trebuia să fie mult mai spectaculoasă. 

Era nevoie să-l convingă să rămână pe poziţii. Voia să-l vadă 
căzând de la înălţime. Şi se părea că simpla ei prezenţă îl trezise 
la luptă. O privea cu o strălucire nouă în ochi. În fundal se auzea 
„Coming around again” de Carly Simon. Una dintre piesele 
favorite ale lui Faye. Mai ales versurile „So dont mind if | fall 
apart, there's more room in a broken heart”2. 

Deşi ea îşi simţea inima mai mică de când i-o frânsese Jack. 
Ca şi când ar fi intrat la apă. 

— Toate astea s-au întâmplat cu mai bine de zece ani în 
urmă, zise Jack. Cum poate fi de actualitate? Pe vremea aia 
eram tânăr şi înfometat. Facem cu toţii lucrurile de care e 
nevoie, aşa e în afaceri. Nimănui nu-i pasă de altceva în afară 
de rezultat. Nici naiba nu se uită la felul în care ai procedat. De 
ce acum? Trebuie să fie invidia. Oamenii îi urăsc pe cei care 
reuşesc. Pe cei ca tine şi ca mine, Faye. Pentru că noi suntem 
mai deştepţi decât ei. 

Faye nu-i răspunse. Dintr-odată, erau „noi” din nou. După ce 
ani la rând o bătuse la cap cu cât de proastă era, acum îi vorbea 
din nou despre inteligenţa ei. O cuprinse furia şi strânse paharul 
de bere în mână. Jack îşi continua tirada. Avea o voce 
tânguitoare, iar pe gât începuseră să-i apară pete roşii. Faye nu 
le mai văzuse până atunci. 

— E imposibil să te îmbogăţeşti în căcatul ăsta de ţară fără 
să-i mulgi pe alţii de bani. E posibil ca metodele noastre să fi 


2 în engl. în orig.: „Să nu-ţi pese dacă mă prăbuşesc, e mai mult loc într-o 
inimă frântă”. 


fost dure, dar n-au fost ilegale, ce dracu'. Pensionarii trebuie să 
aibă şi ei grijă de banii lor, vorbim de oameni în toată firea. Cu 
simţul răspunderii. În ţara asta de căcat e mereu vina altcuiva, 
altcineva trebuie să măture murdăria, să fie arătat cu degetul. 
Apoi te ia media la puricat, deşi n-ai făcut altceva decât să 
construieşti o afacere de succes, să dai de lucru la o groază de 
oameni şi să contribui la PIB-ul Suediei. 

Clătină frustrat din cap. 

— Singura greşeală pe care am comis-o a fost să câştig şi eu 
un ban şi asta sare în ochii lumii. Comuniştii dracului. Nu-i las 
nici de-al naibii să distrugă tot ce-am construit. 

Dădu pe gât ce-i mai rămăsese din berea pe care i-o 
cumpărase Faye şi-i făcu semn barmanului să-i mai aducă una. 
Faye îl privea de parcă l-ar fi văzut pentru prima dată. Se purta 
ca un ţânc supărat căruia i-ai luat jucăria preferată. Dacă apărea 
în presă cu această atitudine, avea să fie căsăpit. 

Fu nevoită să-l liniştească. Voia să-l vadă perpelindu-se încet. 
Nu trebuia să se aprindă rapid ca un foc de artificii. 

— Jack, zise ea cu blândeţe şi îşi puse mâna peste a lui. Sunt 
întru totul de acord cu tine. Dar trebuie s-o iei mai uşor. Spune- 
le că erai tânăr, dar că acum te-ai schimbat. Du-te eventual la 
unul dintre azilurile voastre şi lucrează gratis pentru o zi. Invită 
şi presa. Recâştigă încrederea oamenilor. 

Cu ochii minţii, şi-l închipuia pe Jack vizitând un azil. Desigur, 
jurnaliştii aveau să-şi dea seama de bluf şi totul avea să devină 
de două ori mai rău. Aveau să-l măcelărească. 

Dar totul avea să dureze un pic mai mult. 

— Da, poate că ar trebui. 

Jack rămase pe gânduri. Petele roşii de pe gât începuseră să-i 
dispară. 

— Gândeşte-te măcar la asta. Ce zic cei din consiliul de 
administraţie? Henrik? 

— Sunt îngrijoraţi, fireşte. Dar le-am explicat că totul o să 
treacă. Nimeni nu-mi cere demisia, nu există o persoană mai 
potrivită decât mine la conducere. 

Se întinse. În continuare convins de superioritatea şi 
genialitatea sa. Faye rezistă impulsului de a-şi împinge lent 
tocurile Jimmy Choo în picioarele lui îmbrăcate în Gucci. Şi, pe 
lângă asta, încălţate în nişte pantofi Gucci urâţi. Se îmbrăca 
mult mai bine pe vremea când o avea pe ea pe post de 


consilieră vestimentară. Ylva părea să vrea să-l vadă îmbrăcat 
ca un oligarh rus. Cu fiecare an ce trecea de când era cu Ylva, 
devenea mai fitos şi mai încărcat de logotipuri. 

— Bineînţeles că nu, zise Faye suav. Ce bine că te înţeleg. 

Privirile li se întâlniră. 

— Mă... mă bucur că ţi-ai făcut timp pentru mine. Ştiu că n-a 
fost mereu uşor de trăit cu mine. Ce s-a întâmplat cu Ylva... e 
genul de lucru care se întâmplă pur şi simplu, care nu poate fi 
controlat... 

Începuse să se îmbete şi îi era greu s-o fixeze cu privirea. 

— Ea nu mă înţelege ca tine. Nimeni nu mă înţelege ca tine. 
Nimeni nu m-a înţeles vreodată ca tine. Nu ştiu ce-a fost în 
capul meu... 

Faye se uită în jos la mâinile lor împreunate. 

— Acum sunt adult, Faye, m-am maturizat. Atunci parcă nu 
eram pregătit. Acum însă îmi dau seama că am greşit. N-a 
însemnat nimic, de fapt. Voiam doar să am... totul. 

Avea o voce patetică şi imploratoare. Se bâlbâia simţitor, îi 
mângâia mâna cu degetul mare şi Faye fu nevoită să facă un 
efort uriaş de voinţă ca să nu-şi tragă mâna înapoi. Îi vâjâiau 
urechile de furie. De ce oare nu văzuse mai devreme cât de slab 
era? Fusese atât de oarbă? Văzuse doar ceea ce voia să vadă? 
Pusese restul de la ea? Ca şi cum Jack ar fi fost un desen 
gigantic dintr-o carte de colorat. Neterminat. 

— Nu te mai gândi, zise ea cu o voce aspră. Asta e. Cel mai 
important e să ieşi din încurcătură. 

El se uită în jur. 

— Arată la fel ca atunci când ne-am întâlnit pentru prima 
oară. Îţi mai aduci aminte? 

Faţa i se lumină. 

— Bineînţeles. Eu stăteam unde stai tu acum, Chris stătea 
aici. 

Jack încuviinţă din cap. 

— Cum ar fi fost dacă am fi ştiut tot ce ne aştepta, cum aveau 
să evolueze lucrurile. Eram de-a dreptul nebun după tine. La 
naiba, ce vremuri au fost. Totul era atât de... 

— „.„„necomplicat, îl ajută ea. 

Furia încă îi vâjâia în urechi, izolând-o de tot ce se întâmpla în 
jur, în afară de tonul patetic şi sentimental al lui Jack. 

— Da. Exact. Necomplicat. 


Pentru câteva clipe, se aşternu tăcerea. Apoi ea îşi drese 
vocea. 

— Ce ai de gând să faci? 

— O să mă lupt, zise Jack. O să ies din impas. 

Îi strânse mâinile o ultimă dată. 

— Mulţumesc. 

— Cu plăcere, zise Faye, sperând că Jack nu sesizase tonul 
amar. 


[34] 


Trecuseră trei zile şi preţul unei acţiuni Compare scăzuse 
acum la şaptezeci şi trei de coroane. Mai multe persoane cu 
greutate din elita economică se pronunţaseră şi explicaseră că 
situaţia lui Jack începea să devină neviabilă. Deţinătorii de 
acţiuni îşi vindeau portofoliile. Lui Jack îi fuseseră anulate 
discursurile pe care trebuia să le ţină la două seminare. Dăduse 
un interviu, dar nu pentru Dagens Industri - ziarul care 
publicase în premieră fragmente din filmuleţ -, ci pentru 
Svenska Dagbladet. Vorbise despre cât de mult aprecia 
generaţia mai în vârstă. Explicase că totul era de fapt o 
neînțelegere, că  filmuleţul era scos din context, că se 
întâmplase cu mulţi ani în urmă, că era vorba de o eroare de 
comunicare, că cineva ţinea morţiş să saboteze o firmă de 
succes. 

Scuze, scuze, scuze. 

Publicul detesta scuzele. Şi îl detesta şi pe Jack. Organizaţia 
naţională a pensionarilor declara că era incredibil că nu-şi 
asuma răspunderea părăsind firma. 

Dar se pare că încă i se acorda încredere în consiliul de 
administraţie. Deşi se temeau de ce îi aştepta cu Jack în calitate 
de CEO, le era şi mai teamă de ce-ar fi putut însemna o firmă 
fără Jack. Jack era Compare. lar asta era exact ce sperase Faye, 
de aici avea să i se tragă sfârşitul. 

In timp ce Chris se afla într-o sesiune de tratament cu 
citostatice, Faye îşi sună bancherul din Isle of Man şi îl rugă să 
cumpere acţiuni Compare de zece milioane de coroane. Cursul 
se stabilizase uşor, se pare că nu toţi investitorii îşi pierduseră 
speranţa cu privire la companie. In paralel cu achiziţia unei mici 
părţi din Compare, Faye îi oferea lui Jack un moment de respiro. 
Era liniştea dinaintea furtunii. Înainte de următoarea ei mutare. 


Fjällbacka - atunci 


Mă prefăceam că dorm când Sebastian a coborât din patul 
meu. S-a răsucit cu grijă într-o parte şi şi-a pus picioarele pe 
podea. S-a îmbrăcat cu hainele pe care le lăsase pe jos, în timp 
ce eu continuam să-mi ţin ochii închişi. 

L-am auzit deschizând dulapuri şi frigiderul, trăgându-şi un 


scaun de bucătărie, care a hârşâit pe podeaua de lemn. Un 
zdrăngănit brusc m-a făcut să tresar şi să deschid ochii. Trebuie 
să fi scăpat un vas pe jos, vedeam deja cioburile şi iaurtul 
împrăştiate prin toată bucătăria, îmi imaginam panica lui 
Sebastian. 

M-am ridicat în capul oaselor. Ştiam ce va urma. Tata dormea 
uşor. Era sâmbătă şi nu voia să fie trezit. Dormitorul mamei şi al 
tatei se afla la parter, lângă cel al lui Sebastian. Se certaseră 
până noaptea târziu şi tata era cu siguranţă terminat de 
oboseală acum. Eu rămăsesem trează, ascultând ţipetele şi 
loviturile, în timp ce Sebastian dormea adânc, cu braţul peste 
pieptul meu. 

Tata a intrat în bucătărie urlând. Mi-am ridicat genunchii la 
piept, înlănţuindu-i cu braţele, în timp ce întunecimea clocotea 
înăuntrul meu. Prin podea răzbăteau ţipetele stridente ale lui 
Sebastian, apoi vocea împăciuitoare a mamei. Ştiam însă că 
mama n-avea să-l poată opri pe tata. Trebuia să-şi descarce 
furia, să spargă ceva, să aibă satisfacția de a fi rupt ceva în 
două. 

După ce au încetat ţipetele, m-am întins din nou şi am tras 
plapuma peste mine. Locul unde dormise Sebastian încă era 
cald. 

Faye o instală pe Chris în pat şi se aşeză pe canapea pentru 
câteva clipe. Încă nu voia să plece. Îşi scoase laptopul şi îşi 
verifică e-mailurile de la serviciu. li era greu să se concentreze, 
căci auzea respiraţia grea a lui Chris şi o durea nespus să audă 
cum se chinuia prietena sa. Când ajunsese pe la jumătatea e- 
mailurilor noi, se auzi băzâitul mobilului. Era un buletin de ştiri 
de la Dagens Industri. Titlul era „Jack Adelheim se destăinuie!”. 

Faye îşi simţea pulsul zvăcnindu-i în tâmple în timp ce căuta 
interviul. Era mai lung decât crezuse, scris pe un ton mieros de 
campanie publicitară căreia îi lipsea doar eticheta de „reclamă”. 
Lui Jack i se permitea să interpreteze totul după bunul plac şi 
era descris numai la superlativ. Jurnalista îi pasa întrebări care îl 
avantajau, ca la un meci de fotbal. 

Faye derulă până în josul paginii, să vadă numele jurnalistei. 
Maria Westerberg. Era fotografiată stând foarte aproape de Jack, 
la intrarea unuia dintre hotelurile cele mai bune din oraş. 
Amândoi zâmbeau larg. Faye cercetă poza mai îndeaproape. 
Jack şi Maria se aflau în faţa unui perete de oglinzi şi editorului 
de imagine trebuie să-i fi scăpat un detaliu când publicase poza. 
Jack îşi ţinea mâna pe fundul Mariei. 

Faye pufni. N-avea de gând să-l lase pe Jack să i-o ia înainte 
din nou doar pentru că sedusese o jurnalistă. Se întinse după 
mobil şi-l sună pe Jack. Acesta îi răspunse cu vocea plină de 
entuziasm şi de o energie reînnoită. 

— Cursul urcă din nou. Lumea cumpără acţiuni Compare! 
strigă el. Ştiam că situaţia va reveni la normal. 

Tonul era triumfător. Îşi recăpătase siguranţa de sine. 

— Mă bucur pentru tine, Jack. Deşi nu mi-am făcut niciodată 
griji, şopti ea. Sunt mândră de tine. 

Îşi dădea ochii peste cap în timp ce se furişa afară din 
cameră. In curând avea să sosească Johan. 

— Mă întrebam dacă ai chef să ne vedem şi să sărbătorim? 
zise ea, încântată de cât de bine îşi juca rolul. 

Avea nevoie de mai multă muniţie ca să neutralizeze ceea ce 
el realizase culcându-se cu Maria Westerberg. 

— Sigur, zise Jack. Sunt la birou. Dar pot să scap, dacă ai 
timp. 

Faye intră în baie la Chris, deschise dulapul în care ştia că 


prietena ei îşi păstra somniferele şi luă un pachet de Stilnoct. 
Chris n-avea să bage de seamă că lipsea unul. 

— Mai eşti pe fir? întrebă Jack. Alo? S-a întrerupt? 

— Nu, nu, te aud. Mă bucur că poţi. Hai să ne vedem la Grand 
Hôtel. 

— La bar? 

— Nu. În apartament. 


Faye îi trimisese un mesaj lui Kerstin, care promisese să se 
ocupe de Julienne. Aveau să joace Minecraft, ceea ce făceau în 
fiecare seară, mai nou. Kerstin căpătase o mare dexteritate în 
domeniu şi Faye o surprinsese jucând chiar şi la birou. 

În drum spre hotel, Faye îşi spusese în sinea ei că nu exista 
sacrificiu prea mare pentru a se putea răzbuna pe Jack. lar acum 
era întinsă în enormul pat dublu şi se uita în ochii fostului său 
soţ pentru care nou-câştigata încredere în sine era ca un drog. 

— Nu mă satur niciodată de tine, gâfâi Jack privind în jos spre 
Faye. 

Stătea la marginea patului şi o lingea pe sâni, o ciupea, o 
muşca. Şi ea se desfăta, dar nu graţie partidei de sex, ci la ideea 
că Jack credea că el e cel care se foloseşte de ea. 

Nu mai simţea aceeaşi slăbiciune pentru Jack, aceeaşi dorinţă 
ca atunci când o făcuseră în camera lui de lucru, pe biroul lui 
Ingmar Bergman. Nu fusese nimic altceva decât un vis, 
nicidecum ceva real. 

Când o sărută, simţi că i se face rău de la respiraţia lui urât 
mirositoare. Începuse să-şi vopsească părul ca să ascundă firele 
cărunte şi părea că poartă o căciulă. Faye bănuia că începuse să 
folosească şi botox. 

Acest gând îi trecu ca un vânt uscat prin trup, secându-i 
dorinţa şi umezeala dintre picioare. Jack mormăi, îşi udă mâna 
cu limba şi o umezi pe Faye ca să poată continua să o penetreze 
până ajungea la orgasm. Faye gemu fals şi forţat de câteva ori 
şi Jack se lăsă păcălit cu bucurie. De fapt, nici nu era genul de 
bărbat căruia să-i pese dacă şi femeia avea orgasm. Sau poate 
doar din motive de amor propriu. După ce terminară, Faye 
rămase întinsă, iar el se ridică şi începu să se fâţâie gol prin 
apartament. 

Faye se surprinse comparându-i corpul cu cel al bărbaţilor cu 
care se culcase după ce o părăsise. Deşi ştia că se ducea la sală 


de cinci ori pe săptămână, nici măcar Jack Adelheim nu putea 
opri curgerea timpului. Fundul nu-i mai era la fel de bine 
conturat şi parcă îi crescuseră şi ţâţe bărbăteşti? Era ca şi cum 
Faye şi-ar fi pus o pereche de ochelari, după prea mulţi ani de 
miopie. 

Preluase oare propria lui imagine despre sine însuşi şi şi-o 
proiectase pe retină? Îşi dădu seama că-i lipsea trupul musculos 
al lui Robin. Sau al lui Mike. Sau al lui Vincent. Sau al tipului cu 
tricoul cu Nirvana care o dusese la el acasă de la Spybar în 
weekend. Al oricăruia dintre bărbaţii care îl înlocuiseră pe Jack în 
pat. 

Jack intră fluierând în baie. Faye se ridică rapid şi îşi puse 
chiloţii şi sutienul. Se întinse după poşeta sa Boy Bag de la 
Chanel. În ea se afla pudra pe care o obținuse după ce pisase 
trei tablete Stilnoct acasă la Chris. În timp ce Jack făcea duş, 
ceru prin room-service un pahar de whisky pentru el şi o 
jumătate de sticlă de cava pentru ea. Îl auzea pe Jack cântând 
„Love me tender” în baie. Vărsă pudra în paharul lui. După ce 
Jack termină de făcut duş, Faye dădu drumul la apă în cadă. 

— Doamne, sunt terminat, zise el şi se întinse pe pat ca o 
felină mulţumită. 

— E tensiunea acumulată după tot ce s-a întâmplat, bea un 
whisky şi odihneşte-te un pic, zise ea şi închise uşa de la baie. 

Intră în apa caldă şi aşteptă. Bău două pahare de cava. 

— Jack? strigă ea apoi. 

Niciun răspuns. Se ridică şi deschise cu grijă uşa de la baie. 
Jack dormea cu gura deschisă, gol puşcă. Penisul lui era patetic 
când nu avea erecţie. Era sprijinit de coapsă ca o larvă albă. 
Faye chicoti. Jack scoase un sforăit puternic, făcând-o să 
tresară. Dar fostul ei soţ doar se întoarse într-o parte şi se 
cufundă în pernă. 

Faye îşi puse un halat de baie, scoase laptopul lui Jack, se 
aşeză la birou, scrise parola şi se conectă la reţea. Câte ore 
avea oare la dispoziţie? De-abia aşteptase să i se ofere o astfel 
de ocazie, crease condiţiile propice lăsându-l pe Jack să se 
apropie de ea treptat şi transformându-se, astfel încât el să o 
dorească din nou. Voise să-l determine să lase jos garda, să-i 
facă mărturisiri, să aibă încredere în ea. În seara asta i se 
oferise această şansă. Şi avea de gând să profite de ea din plin. 

Îi citi ultimele e-mailuri trimise, dar nu găsi nimic interesant, 


în afară de faptul că părea să aibă o relaţie sexuală cu o 
studentă de la ASE. 

Faye îi căută numele pe Facebook şi află că avea 20 de ani. 
Cercetă pozele cu atenţie. Era frumuşică, blondă, dar cam 
anostă. Avea oare presa să fie interesată de aşa ceva? Nu, n- 
aveau să publice asta. In dormitor se auzi vibrând un telefon. 
Faye se ridică rapid. Păşi în linişte până ajunse lângă Jack şi se 
uită la mobil, care se afla lângă el. Nu primise niciun mesaj. Jack 
avea deci două telefoane mobile. Bineînţeles. Cel secret era 
probabil pentru femeile lui. Scotoci în buzunarul paltonului lui şi 
găsi un iPhone alb. 

Era nevoie de parolă ca să poată intra în el. Sau de o 
amprentă. Faye îl prinse cu grijă pe Jack de degetul arătător şi i-l 
puse pe telefon. O secundă mai târziu reuşise să-l deblocheze. 
Se asigură că nu pornise sonorul din greşeală. 

Mesajul era de la Henrik. 

Unde eşti? 

Nu se obosi să răspundă, ci începu să citească istoricul 
mesajelor. Era clar acum pentru ea că Jack era complet sărit de 
pe fix şi cel mai probabil şi dependent de sex. Rămăsese cu 
gura căscată. In unele zile părea să aibă două sau chiar trei 
întâlniri sexuale planificate. Nu înţelegea cum de-i mai rămânea 
timp să se ocupe şi de firmă. Tipele îi trimiteau poze cu ele 
goale şi filme în care făceau duş şi se masturbau. Jack 
răspundea cu poze cu penisul său. Se simţea ciudat de 
indiferentă, deşi unele dintre mesaje şi poze erau mai vechi de 
trei ani şi era clar că fuseseră trimise pe vremea când încă erau 
căsătoriţi. Nu-l putea detesta mai mult decât o făcea deja. Era 
însă dezamăgită. Nimic din ce găsise pe telefon nu-i era de 
ajutor. Ziarele suedeze nu publică scandaluri legate de adultere 
decât dacă e la mijloc siguranţa naţională. În Anglia însă, penisul 
lui Jack ar fi împodobit toate afişele. Pentru orice eventualitate, 
filmă cu telefonul său în timp ce frunzărea prin poze. Filmă şi 
mesajele în aşa fel încât să se vadă al cui era telefonul. Printre 
pozele cu penisul lui se aflau şi nişte selfie-uri. 

In Wotiţe nu erau decât însemnări scurte şi criptice. Locuri şi 
ore de întâlnire. Incercă să le coreleze pe câteva dintre ele cu 
mesajele, dar îşi dădu seama că nu corespundeau. Ce fel de 
întâlniri puteau fi? Întâlniri de afaceri, probabil. Dar atunci de ce 
nu erau marcate în calendar? Tocmai când voia să pună 


telefonul la loc, observă pictograma Reportofon. Fără să-şi facă 
cine ştie ce speranţe, intră şi descoperi că avea vreo treizeci şi 
cinci de memouri vocale salvate. Când apăsă pe unul din ele, 
bănui că avea să fie vorba de un conţinut sexual, dar ascultă cu 
uimire o conversaţie între doi bărbaţi. Unul dintre ei era Jack, 
dar pe celălalt nu-l putea identifica. Păreau să se afle într-o 
maşină care stătea pe loc. Calitatea sunetului era excelentă. 
Vorbeau relaxat, ca şi cum ar fi fost buni prieteni. 

Se culca Jack oare şi cu bărbaţi? Nimic n-o mai mira. 

Nu, era altceva. Ceva mai grav decât filmuleţul cu Jack care 
crease deja haos în cursul bursier al Compare. Îi venea să râdă 
de una singură, dar se abţinu. Nu trebuia să-l trezească pe Jack 
înainte să fi apucat să salveze totul. 

Ca să nu lase urme digitale, puse clipurile pe difuzor şi le 
salvă pe telefonul său. Controlă apoi calitatea sunetului şi 
constată că sforăiturile lui Jack se auzeau vag în fundal. După 
încă o oră, verificase şi laptopul, fără să mai găsească nimic 
altceva. Era însă mulţumită. 

Ceea ce căpătase dăduse un pic de sens partidei de sex 
surprinzător de slabe. Se întreba cu seninătate dacă Jack fusese 
mereu un amant atât de slab. Dacă nu cumva fusese încă un 
domeniu în care se minţise pe sine însăşi. Sau poate că era din 
cauză că nu avusese alţi termeni de comparaţie. Se gândi la 
tipul cu tricoul cu Nirvana şi simţi instantaneu că se umezeşte. li 
oferise trei orgasme. Unul după altul. 


[36] 


Faye introduse codul de la interfonul clădirii în care locuia 
Chris, pe care acum îl ştia pe dinafară. Chris insistase atât de 
mult să vină, încât Faye era acum îngrijorată. 

Intră în lift, încercând să se gândească la orice în afară de 
Chris. 

Trimisese înregistrările audio aceleiaşi jurnaliste căreia îi 
oferise şi prima ştire. Noua dezvăluire cum că CEO-ul Compare 
necorespunzătoare într-unul dintre azilurile lor şi încercase chiar 
să le ascundă făcuse valuri şi şocase întreaga Suedie, nu numai 
sfera restrânsă a lumii de afaceri. 

Cursul acţiunilor Compare se prăbuşi. Atât presa de afaceri, 
cât şi tabloidele citau cu patimă politicieni, personalităţi publice 
din lumea afacerilor, dar şi surse anonime din consiliul de 
administraţie al Compare, care declarau cu toţii că Jack trebuia 
să-şi dea demisia acum. 

Valoarea unei acţiuni ajunsese la şaizeci şi trei de coroane. 

Liftul se opri şi Faye se forţă să deschidă uşa. Johan îşi luase 
concediu fără plată ca să se poată ocupa de Chris, prin urmare 
vizitele lui Faye deveniseră mai sporadice, îi era frică să nu 
inoportuneze, să nu-i deranjeze, acum când începuse să-şi dea 
seama că se apropiau de sfârşitul timpului care le fusese dat 
împreună. lar câteodată simţea că nu avea puterea necesară, 
pur şi simplu. De fiecare dată când o vedea pe Chris atât de 
bolnavă, simţea cum moare o parte din ea însăşi. Când era 
vorba de Chris, nu era deloc curajoasă. Ci mai degrabă o 
puştoaică laşă care voia să fugă de adevăr şi de realitate. 

Johan deschise uşa. 

— Cum îi merge? întrebă Faye. 

El dădu din umeri. 

— E... nu Ştiu cum să zic. 

— Nu vrei să ieşi la o plimbare între timp, să iei puţin aer? 

— Poate. Chris vrea oricum să-ţi vorbească între patru ochi. 

Lui Faye i se puse un nod în stomac. 

Când intră în camera lui Chris, fu nevoită să facă un efort ca 
să nu scoată un țipăt. Chris era numai piele şi os acum. | se 
vedeau coastele şi pielea din jurul umerilor îi stătea întinsă pe 
clavicule. Ochii i se înfundaseră în orbite şi avea tenul poros, 


uscat şi cenuşiu. 

Afară viaţa îşi continua cursul obişnuit, autobuzele rulau într- 
un sens şi apoi în celălalt, oamenii se certau, se iubeau, 
conduceau maşini, se căsătoreau şi divorţau, doar Chris stătea 
întinsă în apartamentul cu mansardă de pe strada Nybrogatan şi 
se stingea încet din viaţă. 

Faye se aşeză pe scaunul de lângă pat şi o luă pe Chris de 
mână cu atenţie. 

— Mi se apropie sfârşitul, zise Chris. 

— Nu mai vorbi aşa. 

— Ba da, cineva trebuie s-o facă. lar tu şi Johan ar trebui să vă 
dedicați zilele unor lucruri mai bune decât să aveţi grijă de 
mine. Eu sunt pe moarte. 

Faye îi strânse mâna mai tare. 

— Dar doctorii...? 

— A, nu-mi mai dau niciun tratament. 

Doctorii îi explicaseră că boala se răspândise. Corpul lui Chris 
era plin de tumori care nu dispăreau în urma tratamentului. 
Dimpotrivă, continuau să se înmulțească. _ 

Nu mai era nimic de făcut, puteau doar să-i aline durerea. li 
propuseseră un sanatoriu. Dar Chris refuzase, îi povesti ea lui 
Faye cu vocea răguşită. 

— Johan ştie? întrebă Faye cu prudenţă. 

— Nu, nu încă. Nu pot... de asta te-am chemat. Mă întrebam 
dacă i-ai putea spune tu. N-aş suporta să-i văd chipul. Ştiu că e 
o atitudine laşă, dar... 

— li spun, răspunse Faye scurt. 

Nu mai îndura nicio secundă în plus din această discuţie. 

O bătu încetişor pe Chris pe mână ca s-o liniştească, dar apoi 
se năpusti în baie. Incapabilă să-şi stăvilească emoţiile, începu 
să plângă mocnit, chircită pe podeaua băii, cu fruntea rezemată 
de faianţa răcoroasă. 

Nu ştia cât stătuse aşa. Nu se ridicase decât când îl auzise pe 
Johan deschizând uşa de la intrare. 


Faye şi Johan se plimbau în tăcere pe strada Nybrogatan. 
Faye voia să ia aer şi avea nevoie de spaţiu, ca să fie în stare 
să-i vorbească lui Johan. 

O cotiră pe strada Karlavägen. Ea arătă cu degetul spre The 
Londoner. 


— Cred că o să avem amândoi nevoie de alcool. 

Comandă două pahare mari de votcă şi luă deja o gură în 
drum spre masa la care o aştepta Johan. El bătea darabana cu 
degetele în masă. Avea un aer posomorât. 

Faye trebuia să-şi ţină firea, să fie cea puternică. 

— Nu ştiu cum să-ţi spun... Johan. Citostaticele nu au niciun 
efect, tumorile se înmulţesc. Doctorii au întrerupt tratamentul. 

El încuviinţă încet din cap. 

— Ştiu. 

— Ştii? 

— Fratele meu mai mic este doctor. E oncolog la Goteborg. 
Chris avea o copie a scrisorilor medicale în geantă. Le-am făcut 
poze cu mobilul şi i le-am trimis. M-a ajutat să le înţeleg 
conţinutul. Ştiu că nu e frumos că am scotocit prin lucrurile ei şi 
ştiu că e dreptul ei să-mi spună ce vrea, când vrea. Dar... n-am 
mai putut să suport să nu ştiu nimic... când e vorba de Chris, nu 
mă pot abţine. Mă ţine deoparte, deşi nu e nevoie să facă asta. 

Faye încuviinţă din cap. Işi puse mâna peste a lui. Inţelegea 
perfect. Johan o privi. 

— Vreau să mă căsătoresc cu ea, în orice caz. Am făcut o 
programare la biserică peste două săptămâni. Trebuia să fie o 
surpriză. 

Faye se lăsă pe spate. Dintr-odată nu se mai simţea în largul 
ei. Ajunsese să-l cunoască destul de bine pe Johan, îl aprecia şi 
chiar nu părea să fie genul ăla, însă nu se putu abtine, propria ei 
amărăciune se amestecase cu durerea provocată de boala lui 
Chris. 

— Dacă te căsătoreşti cu ea pentru bani, zise aplecându-se 
spre el, să ştii că te omor. 

Johan tresări. Nu înţelegea dacă glumea sau vorbea serios. 

— Înţelegi? Te omor, cu mâinile mele. 

Îl lăsă să vadă un strop din întunecimea pe care o ascundea 
de obicei, preţ de o clipă scoase o picătură din ea la vedere. 

— De ce aş...? 

Johan o privi şocat. 

— Pentru că are o avere de peste o sută de milioane de 
coroane şi ştiu ce poate face mirosul banilor din oameni. Am 
văzut lucrul ăsta. Şi am văzut şi de ce sunt în stare bărbaţii. Cât 
de lipsiţi de scrupule pot fi. Te apreciez, Johan, pe bune, pari un 
tip cumsecade. Dar cea mai bună prietenă a mea e pe moarte. 


Singura persoană, în afară de Kerstin, pe care am lăsat-o să se 
apropie de mine. Şi n-am de gând să permit nimănui s-o 
păcălească sau să abuzeze de ea acum, când se află pe patul 
morţii. Deci, dacă ai vreun motiv financiar ca să vrei să te 
căsătoreşti cu ea înainte... înainte să moară... îţi sugerez, pentru 
binele tău, să renunţi la nuntă şi să continui să te prefaci că eşti 
un logodnic iubitor şi cu încrederea neştirbită până la... 

Faye îşi înghiţi lacrimile şi luă o gură de votcă. 

— Dar, dacă ai intenţii sincere, te ajut cu toate detaliile 
practice. Şi-mi voi da seama cum stau lucrurile. Nu face 
greşeala să mă subestimezi. 

Johan o privi în ochi fără să se sperie de întunecimea ei. Asta 
îi linişti temerile. Johan era sincer. Nu-i era frică de ea. 

EI îşi învârti paharul în mână. În cele din urmă, zise: 

— Şi eu te apreciez. Şi apreciez şi faptul că ai grijă de ea. O 
iubesc pe Chris mai mult decât pe oricine altcineva. Nu am alte 
motive. Vreau să pot spune că a fost soţia mea. 

Se priviră unul pe celălalt. 

— Bine, zise Faye, apoi luă o înghiţitură zdravănă şi se şterse 
la gură cu dosul palmei. Atunci o să organizăm nunta secolului. 

Dădură noroc. Dar amândoi tresăriră când auziră sunetul. 
Răspândise un ecou funerar. 


Fjällbacka - atunci 


In ziua când urma să fie înmormântat Sebastian, toată şcoala 
a primit liber. Pentru prima dată avusesem parte de o perioadă 
de linişte la şcoală. Se întâmplaseră prea multe lucruri într-un 
timp prea scurt. Starea de şoc învăluia curtea şcolii, clasele, 
dulapurile de metal pline de măzgăleli urâte şi fără sens. 

Biserica era plină ochi. Sebastian, care nu avusese niciodată 
prieteni adevăraţi, umpluse dintr-odată o biserică întreagă. 
Câteva fete de vârsta lui plângeau şi îşi suflau nasul zgomotos 
în şerveţele de hârtie. Mă întrebam dacă măcar vorbiseră 
vreodată cu Sebastian. 

Mama alesese un sicriu alb. Şi trandafiri galbeni. Trandafirii n- 
aveau de fapt niciun rost. Lui Sebastian nu-i păsa de aşa ceva. 
Presupuneam însă că toate astea erau pentru cei rămaşi în 
viaţă. Sebastian era rece şi zăcea mort în sicriu. Ce-i mai păsa 
lui acum? 

Tata fusese cel care îl găsise atârnând de o curea legată de 


bara din şifonierul lui. O strigase pe mama şi apoi îl dăduse jos 
pe Sebastian de pe bară. Îi scosese cureaua de după gât. ÎI 
zgâlţâise, îi ţipase în faţă, în timp ce mama sunase după ajutor. 

Durase mult până sosise ambulanţa, dar eu ştiam că n-ar fi 
avut nicio importanţă dacă s-ar fi grăbit. Sebastian avea buzele 
albastre şi pielea albă. Ştiam că murise. 

Simţeam privirile tuturor în spate de pe primul rând, unde ne 
aşezaserăm în biserică. Braţul îmbrăcat în costum al tatei 
zvâcnea lângă al meu. De furie. Pentru că moartea era singurul 
lucru pe care nu-l putea controla. Singurul lucru în care nu putea 
băga frica, făcându-l să asculte de el şi să se supună. 

Morţii nu-i păsa de el şi asta îl scotea din sărite, chiar acolo, în 
mijlocul bisericii, cu ochii la sicriul alb al lui Sebastian şi la 
trandafirii galbeni aleşi de mama. 

N-am avut parte de tradiționala pomană de după slujbă. Pe 
cine am fi putut invita? Nimeni dintre cei care umpluseră 
biserica până la refuz nu era prieten cu noi. Veniseră doar să 
caşte gura la durerea noastră, să se lăfăie în ea. 

Şi eu şi mama ştiam că tata va avea nevoie să se descarce 
când ajungeam acasă. Simţeam furia clocotindu-i în piept de 
câteva săptămâni bune. Mama mi-a zis să mă duc la mine în 
cameră. Mai întâi am ascultat-o şi am început să urc treptele. 
Când am ajuns la ultima treaptă, am rămas însă pe loc. Mi-am 
apropiat obrazul de stâlpul de lemn de la capătul balustradei, 
simțind răcoarea lemnului alb pe pielea mea. De unde mă 
aşezasem, aveam vedere liberă până în bucătărie. Dacă s-ar fi 
întors, m-ar fi văzut, dar se roteau unul în jurul celuilalt, ca doi 
tigri într-o cuşcă. Tata, cu capul în faţă, încleştându-şi şi 
descleştându-şi pumnii. Mama, cu capul sus, observând cu 
atenţie fiecare mişcare pe care o făcea tata. Gata. Pregătită. 

A primit prima lovitură fără să se dea la o parte. Nu s-a ferit. 
Pumnul tatei a lovit-o drept în bărbie, propulsându-i capul în 
spate şi apoi în faţă. Tata a lovit-o din nou. Mici stropi de sânge 
i-au sărit din gură, împroşcând uşile albe ale dulapurilor de 
bucătărie, ca într-o pictură abstractă. l-a sărit ceva din gură şi s- 
a rostogolit pe jos, scoțând un zgomot puternic. Un dinte. 

A căzut la pământ, dar el continua să o lovească. Din nou şi 
din nou. 

Am înţeles că mama n-avea să supravieţuiască prea multă 
vreme în această casă, acum că Sebastian murise. 


[37] 


Două zile mai târziu, valoarea unei acţiuni Compare atinse un 
nou nivel record. Faye se afla la un prânz de afaceri, discutând 
un nou parteneriat cu vedeta pop Viola Gad, care tocmai îl 
prinsese pe soţul său în pat cu o puştoaică de 18 ani, când primi 
mesajul lui Kerstin. 

„49,95 de coroane. Acum!” 

Işi puse deoparte tacâmurile şi îşi ceru scuze faţă de Viola şi 
de managerul ei, după care se îndreptă spre toaletă. 

Incuie uşa şi se aşeză pe capacul vasului de WC. Brusc avea 
la îndemână toate atuurile pentru care muncise din greu. 
Dispunea de suficient capital ca să poată cumpăra cincizeci şi 
unu la sută din acţiuni, să preia controlul firmei şi să-l dea afară 
pe Jack. O apucă ameţeala. De fapt, ar fi vrut să înceapă să ţipe. 
Il sună pe Steven, brokerul ei britanic, şi îl rugă să cumpere 
toate acţiunile Compare pe care putea pune mâna. Dacă mai 
era nevoie de bani, nu trebuia decât s-o sune şi îi mai trimitea 
câteva milioane. 

— No problem, boss. It will be yours before night falB, zise el. 

Mai zăbovi câteva clipe, după care se urni din loc şi se 
întoarse la masa ei. Pulsul i-o luase razna, dar, când se aşeză în 
faţa Violei Gad şi a pizzei cu icre, care era specialitatea tavernei 
Brillo, nimic din haosul interior nu i se putea citi pe chip. 


Faye se plimba de-a lungul pieţei Stureplan, unde o întâmpină 
o mare de oameni care tocmai îşi terminaseră pauza de prânz şi 
se întorceau la muncă. Aerul era surprinzător de cald. Se aşeză 
pe o bancă şi începu să reflecteze la cum avea să-şi petreacă 
restul zilei. In faza de achiziţionare a Compare în care se afla 
acum, nu prea avea cu ce să mai contribuie. O sună pe Chris, 
dar aceasta nu-i răspunse. Probabil se odihnea. Johan voia să se 
ocupe singur de pregătirile pentru nuntă, dar îi promisese că o 
va contacta dacă va avea nevoie de ajutor. Gândurile o purtară 
din nou la achiziţie. Un bărbat şi-ar fi sărbătorit succesul şi 
munca asiduă fără să-i fie ruşine, fără să-şi ceară scuze. Se 
hotări să facă şi ea la fel şi îi scrise un mesaj lui Robin, deşi 
crezuse că se săturase deja de el, dându-i întâlnire la Starbucks. 


3 „Nicio problemă, şefa, le veţi avea înainte de căderea nopţii” (engl.). 


Robin se afla prin apropiere şi hotărâră să se vadă un sfert de 
oră mai târziu. Tipul nu avea probleme cu falsa mândrie 
masculină. Ştia ce voia ea de la el şi nu făcea caz de faptul că 
nu-l mai contactase de multă vreme. 

Când intră la Starbucks, Robin comandase deja pentru 
amândoi. 

— Mă bucur mult să te văd. N-am ştiut dacă să comand 
cafeaua cu lapte sau fără? zise el, arătând cu degetul spre cană. 

— Nu o să bem cafea. 

Robin izbucni în râs. Chipul lui frumos era prietenos şi vesel şi 
simplul fapt că se afla în preajma lui acum era relaxant pentru 
Faye. Nu avea nevoie de explicaţii, cu el nu trebuia să joace 
vreun rol, nu era nevoie să găsească subiecte de conversaţie 
complicate sau alte subterfugii. Nu părea să aibă nevoie de 
altceva în viaţă în afară de antrenament, mâncare, apă şi sex. 

— Fără cafea? 

Zâmbetul lui îi sugera că înţelesese ce voia să spună. 

— Nu, nu vreau să beau cafea, vreau să fac sex. 

— Zău, zise el tachinând-o, dar se ridică imediat. 

Ca un căţeluş ascultător. 

— Am rezervat o cameră la Nobis. 

Robin înălţă din sprâncene. 

— Ne permitem un lux azi? comentă el şi îşi puse geaca. 

— Tocmai am cumpărat o companie care valorează câteva 
milioane de coroane. Merit orice azi. 

— Chiar îmi placi, să ştii! 

Robin îi deschise uşa. 

— E bine. Atunci o să-ţi fie cu siguranţă mult mai uşor să faci 
lucrurile pe care am să te rog să le faci în curând. 

— Sunt sclavul tău azi. 

— Eşti mereu sclavul meu, zise Faye şi zâmbi. 

Robin nu protestă. 


[38] 


Faye şi Johan stăteau de o parte şi de cealaltă a patului lui 
Chris. Respira zgomotos ridicându-şi şi coborându-şi pieptul, era 
cenuşie la faţă şi pe sub pielea capului i se conturau oasele 
craniului. Era atât de firavă, se mistuise atât de repede. 

Johan făcu un semn spre uşă. După ce ieşiră în hol, se rezemă 
de perete. 

— Nu ştiu ce să facem. Nu mai poate merge. Trebuie să 
anulăm nunta. 

— Nici gând. 

— Nu? 

— Nu. Facem nunta aici, acasă. În dormitor chiar, dacă e 
nevoie. Chris trebuie să se căsătorească. 

— Dar cum...? 

— Aducem aici preotul, machieuza şi rochia de mireasă. La 
invitaţi putem să renunţăm, în afară de cercul apropiaților. Lui 
Chris nu-i plac oricum oamenii. 

Faye îşi alungă emoţiile. Înăbuşi uraganul de durere care-i 
clocotea în vine. Chris fusese extrem de puternică atâta amar 
de vreme. Avusese grijă de ea ca o soră mai mare încă de când 
Faye sosise la Stockholm. Acum venise momentul ca Faye să-i 
întoarcă serviciul. Nu degeaba erau ca două surori. Urma să 
aibă parte de nuntă şi Johan avea să fie doaralei. 

— Mâine la ora două? întrebă ea. 

Johan înghiţi cu greutate de câteva ori. 

— Îi sun pe toţi cei pe care vrem să-i avem lângă noi şi pe 
preot. Rochia de mireasă... 

— O iau eu în seara asta în drum spre casă. Şi fac rost şi de 
machieuză. 

— Şi mâncarea? 

— Mă ocup eu. Tu ai doar grijă ca tu şi Chris să fiți gata 
mâine. Vin mâine-dimineaţă şi o ajut pe Chris să se 
pregătească. 


A doua zi dimineaţa, Faye se afla la uşa lui Chris împreună cu 
Kerstin. Trase adânc aer în piept şi sună. Johan deschise, le 
îmbrăţişă, apoi se dădu la o parte. 

— Totul e gata, zise el. Toată lumea şi-a luat liber, au înţeles 
că trebuie să procedăm aşa, dacă vrem să apucăm să facem 


nunta. 

— Dar tu cum te simţi? 

— Pentru mine n-are nicio importanţă dacă facem o nuntă 
mare sau mică. Eu vreau doar să mă căsătoresc cu ea înainte 
să... dispară. 

— Bine. Ne vom ocupa de asta. 

Johan le conduse în dormitor. 

Chris stătea în pat, sprijinită cu spatele de nişte perne. Avea 
în faţă o tavă cu cafea, suc de portocale şi pâine prăjită. 

— Cum se simte cea mai frumoasă mireasă din lume? întrebă 
Faye, aşezându-se pe marginea patului. 

— Mi-am dorit mereu să fiu slabă când mă mărit, dar cred că 
de data asta am exagerat un pic. 

Gluma nu reuşi să o facă pe Faye să zâmbească. 

Chris îşi ridică privirea către Kerstin şi Johan. 

— Ne daţi voie să rămânem singure? zise ea. Doar câteva 
clipe, am ceva de discutat cu domnişoara mea de onoare. 

După ce se închise uşa, Faye îi cuprinse cu grijă mâna lui 
Chris. Era atât de mică şi de fragilă, doar cu puţin mai mare 
decât a lui Julienne. 

— Nu ştiu ce m-aş fi făcut fără tine, zise Chris cu blândeţe. 

— Nu te mai gândi la asta, să organizezi o nuntă e mereu 
distractiv, indiferent de circumstanţe. 

— Nu mă refeream doar la asta, ci la tot. Toţii anii care au 
trecut, tot ce am făcut. Toate momentele dificile pe care le-am 
depăşit. E drept că au fost şi momente când ai fost o pacoste, 
mai ales când erai cu Jack, dar în marea majoritate a timpului ai 
fost cea mai bună prietenă pe care mi-aş fi putut-o dori. 

Lui Faye începură să-i curgă lacrimile; nu le mai putea stăvili. 

— Trebuie să... trebuie să vorbim despre asta tocmai acum? 
Urmează să te măriţi. 

— Da, trebuie. Nu mai am mult timp la dispoziţie. Şi vreau să- 
ţi spun lucrurile astea în timp ce încă mai am mintea limpede. 

Faye încuviinţă. 

— Nu mi-aş fi putut închipui o prietenă mai bună decât tine, 
continuă Chris. Îmi pui în evidenţă toate calităţile. 

Faye îşi şterse lacrimile care se încăpăţânau să-i curgă de-a 
lungul obrajilor. 

— Tu eşti fisura prin care intră lumina, zise ea, fisura despre 
care cânta Leonard Cohen. Nu pricep... nu ştiu cum o să mă 


descurc fără tine. 

— O, eu nu-mi fac deloc griji din cauza asta, zise Chris. Imi 
pare doar rău că nu pot fi lângă tine. 

— Apropo, m-am culcat din nou cu Robin. Îţi aduci aminte de 
el? Tipul pe care l-am întâlnit când m-ai obligat să ies cu tine la 
Riche, după ce îmi plânsesem de milă atâta amar de vreme. 

Chris izbucni în râs. 

— Vezi, te descurci chiar mai bine fără mine. 

Se lăsă pe spate şi respiră profund. Până şi cea mai mică 
mişcare părea s-o obosească. 

— Vrei să te las să te odihneşti câteva clipe? întrebă Faye cu 
precauţie. 

Chris clătină din cap. 

— Nu, deloc. De fapt, sunt prea slăbită pentru băutură... dar e 
totuşi ziua nunţii mele. În dulăpiorul de la noptieră am o sticlă 
de Jack Daniel's. Hai să ciocnim o ultimă dată, doar tu şi cu 
mine. ` 

Faye se aplecă şi deschise dulăpiorul. li dădu sticla lui Chris. 

— Pentru noi, zise Chris şi ridică sticla. Şi pentru că niciodată 
nu m-a cuprins amărăciunea că totul se termină în felul ăsta. 
Dar cum aş putea să simt amărăciune când mi-a fost dat să 
trăiesc o astfel de viaţă? 

Bău câteva guri. 

— Pentru tine, Chris, zise Faye. Cea mai frumoasă, cea mai 
bună soră care a existat vreodată. 

Chris începu să clipească des, alungându-şi lacrimile. 

— Trebuie să mă pregătesc, dar mai întâi zi-mi cum stau 
lucrurile cu Jack. 

— Avem cincizeci şi unu la sută. 

— Deci e gata? 

Faye încuviinţă. 

— E gata. 

Chris o apucă pe Faye de braţ, strângând-o neaşteptat de 
tare. 

— Te iubesc atât de mult. 

— Şi eu te iubesc. 

Chris înghiţi cu greutate de câteva ori. 

— Părinţii mei nu sunt aici, iar tu însemni totul pentru mine şi, 
deşi nu face parte din tradiţia suedeză, mă întreb dacă... dacă 
nu vrei să-mi faci onoarea să mă încredinţezi lui Johan. 


Faye o luă în braţe pe Chris, strângând-o cât de tare îndrăzni. 
— Bineînţeles că vreau. 


[39] 


Faye privea pe fereastră, intuia mişcarea oamenilor jos, în 
stradă. Viaţa nocturnă care începea să se facă simțită. 

Işi întoarse din nou privirea către ecran, încercând să alunge 
gândurile care o purtau la Chris şi trecu în revistă cele mai 
recente rapoarte. In curând Jack avea să fie informat că fusese 
concediat. Reprezenta o povară pentru firmă şi trebuia înlăturat. 
Nu pentru că ar fi avut vreun gând să salveze compania. O parte 
din ea nu voia altceva decât să lase Compare să se 
prăbuşească, dar trebuia să se gândească la angajaţi. Găsise 
deja un om de afaceri priceput căruia îi vânduse toate acţiunile 
sale pentru o sumă acceptabilă. Cu condiţia să schimbe numele 
firmei. In felul ăsta, Compare avea oricum să dispară. 

In ciuda tuturor scandalurilor, Jack se încăpăţâna nebuneşte 
să creadă că se putea menţine la suprafaţă. Că e/ era în 
continuare Compare. Măcar de-ar fi ştiut ce-l aştepta. 


Se făcuse târziu. În drum spre casă, Faye îi trimise un mesaj 
lui Kerstin, întrebând-o dacă nu avea chef să vină la ea. Incheiau 
aproape fiecare seară cu un pahar sau două de vin. Le păştea 
clar pericolul de a deveni alcoolice, dar se convingeau una pe 
cealaltă că urmau dieta mediteraneeană, din care făcea parte 
consumul zilnic de vin roşu. Kerstin îi povestise că bunica ei 
avea obiceiul să bea o lingură mare de whisky în fiecare zi 
pentru durerea de picioare. După asta, începuseră în glumă să 
pretindă că aveau nevoie de un pahar de vin roşu în fiecare os 
ca să se menţină sănătoase. 

— Mă întreb cum o să reacționeze Jack când va afla că a fost 
dat afară, strigă Faye din bucătărie, unde se dusese ca să aducă 
brânză şi biscuiţi. 

Brânza era unul dintre alimentele de bază din frigiderul ei. 

Kerstin nu răspunse, deşi Faye o auzea mişcându-se prin 
living. Faye puse brânzeturile pe o tavă, adăugă struguri şi 
biscuiţi digestivi şi reveni în încăpere. 

Kerstin stătea pe canapea şi privea în gol. 

— Ce s-a întâmplat? 

Faye puse tava jos. Se aşeză lângă Kerstin şi o înconjură cu 
braţele. Vedea cât era de tensionată şi o simţea tremurând. 

— Şi-a... şi-a... 


Kerstin nu era în stare să articuleze cuvintele, clănţănea doar 
din dinţi. Faye o mângâie pe spate, sfâşiată la rândul ei de 
îngrijorare. Doar nu era bolnavă şi Kerstin? Nu putea s-o piardă 
şi pe ea, nu încă una, nu se putea. Avea momente când de-abia 
putea respira de teamă că avea s-o piardă pe Chris, deşi ce era 
mai rău nu se întâmplase încă. 

— Ra... Ragnar... se bâlbâi Kerstin. 

Faye împietri. 

— Ragnar? 

— Şi-a... şi-a revenit. M-au sunat de la azil. Se... se simte mai 
bine acum. Mi-au zis că s-ar putea întoarce acasă în curând, 
dacă situaţia lui continuă să se îmbunătăţească. 

Kerstin izbucni în râs. Un râs strident, aspru. 

— Să se îmbunătăţească. Au zis „să se îmbunătăţească”. 
Habar n-au ei că pentru mine înseamnă să se înrăutăţească. De 
unde să ştie că leguma aia, căruia i-au şters fundul şi balele, e 
un nemernic sadic şi respingător, care o să-mi facă viaţa un iad 
dacă vine din nou acasă? Îmi doresc să fi îndrăznit să-i fi pus 
perna peste faţă şi să-l fi sufocat când am avut ocazia... 

Kerstin se legăna înainte şi înapoi, cu braţele încolăcite în 
jurul trupului. Cicatricile de pe spate îi străluceau prin pânza 
subţire şi albă a bluzei. Faye simţi cum furia începu să se 
manifeste ca o senzaţie de căldură în picioare, care apoi se 
răspândi în tot corpul şi într-un final îi explodă în creştetul 
capului. 

Kerstin făcea parte din familia ei şi a lui Julienne, era bastionul 
lor, colacul lor de salvare, îngerul lor păzitor. Nimeni nu trebuia 
să amenințe asta. Nimeni nu trebuia s-o amenințe pe Kerstin. 

Kerstin izbucnise în plâns şi Faye o trăsese la pieptul său. 
Lacrimile care se îmbibau în gluga ei de caşmir aveau să se 
usuce în curând. Întunecimea se dezmorţea înăuntrul lui Faye. 
Acolo unde nu era loc pentru lacrimi. 


[40] 


Soarele strălucea, cerul era senin, oamenii râdeau, vorbeau, 
beau cafea. Autobuzele şi metroul circulau ca de obicei. Insă 
într-un pat de la ultimul etaj al spitalului Karolinska se afla cea 
mai bună prietenă a lui Faye. Cu braţele pline de perfuzii care 
încă o mai mențineau în viaţă, Chris era pe cale să piardă lupta 
pe care fusese sortită să o piardă încă de la bun început. 

Când Faye cobori din maşină în faţa spitalului, trecuseră doar 
câteva ore de la vizita ei precedentă. Atunci, Chris de-abia mai 
putuse vorbi, avusese vocea stinsă, ochii obosiţi şi corpul slăbit. 
Verigheta pe care o purtase cu atâta mândrie pe deget era prea 
mare pentru degetul ei subţire. In timp ce Faye se aflase lângă 
ea, şoptindu-i cât de mult o iubea, verigheta îi căzuse de două 
ori de pe deget. 

In drum spre casă, în maşină, Faye izbucnise în plâns, căci 
înţelesese că se apropia sfârşitul. Când o sunase Johan, cu vreo 
oră în urmă, spunându-i să vină de urgenţă, părăsise 
apartamentul în trombă. 

In holul de la intrare, rămase pe loc câteva clipe. Cum să-şi ia 
adio de la cea mai bună prietenă? Cum să-şi ia adio de lao 
soră? Cum dracu' să facă? Cumpără ţigări şi o ciocolată şi se 
aşeză pe o bancă. Câteva asistente îmbrăcate în halate albastre 
luau prânzul. Vorbeau de copiii lor. Doi proaspeţi părinţi îşi 
duceau cu grijă nou-născutul spre parcare. Se opreau la fiecare 
zece metri, se aplecau deasupra scaunului de maşină şi studiau 
zâmbitori miracolul. 

După două ţigări, Faye aruncă pachetul, băgă ciocolata în 
geantă şi se îndreptă spre lift. 

— Chris e pe moarte, bâigui ea când se închiseră uşile. Chris e 
pe moarte. 

Pe culoar nu se afla nici ţipenie de om. Domnea o tăcere 
mormântală. Se auzea doar ecoul paşilor ei. Se opri în faţa 
salonului cu numărul opt şi bătu la uşă înainte de a apăsa pe 
clanţă. Johan îşi ridică privirea când o văzu intrând, dar nu spuse 
nimic. Îşi îndreptă apoi din nou privirea spre Chris, mângâindu-i 
părul. 

Faye dădu ocol patului şi se opri lângă el. 

— Nu mai are mult, zise el. Nu mai reacţionează, e într-un fel 
de comă. E... nu o să se mai trezească niciodată. Nu ştiu ce să 


mă fac, cum am să pot vreodată...? 

Chipul i se schimonosi. Faye trase un scaun şi se aşeză lângă 
el. 

— E atât de mică, atât de singură, şopti el ştergându-se la 
ochi. i 

Faye nu ştia ce să-i răspundă. Işi puse mâna doar peste 
mâinile lor împletite. 

— Cel puțin nu are dureri, continuă Johan. 

Rostea cuvintele în reprize. 

— Ce-i vor face însă când nu va mai fi? Nu vreau s-o ducă în 
beci ca pe un animal mort şi s-o lase acolo de una singură. 

Se făcu linişte. 

Faye se lăsă pe spate. Scaunul scârțâi. 

— Îmi dai voie să rămân singură cu Chris câteva minute? şopti 
ea. 

Johan tresări. Apoi încuviinţă. 

Se ridică, îi puse mâna pe umăr şi ieşi încet din cameră. Cu 
grijă, ca şi cum i-ar fi fost frică să n-o trezească pe Chris, Faye 
se mută pe scaunul pe care şezuse Johan. Era călduţ. 

Faye se aplecă şi mai aproape de Chris, buzele aproape că îi 
atingeau urechea. 

— Mă doare atât de tare, Chris, zise ea luptându-se să-şi 
alunge lacrimile. Mă doare atât de tare să ştiu că voi îmbătrâni 
fără tine. Că toate visurile noastre... să ne mutăm la Marea 
Mediterană, să ne deschidem un restaurant, să stăm afară pe 
terasă şi să jucăm table, să ne oxigenăm părul până se 
albăstreşte... că nimic din toate astea nu se va întâmpla. In 
momentul ăsta, simt că nu voi mai putea fi fericită niciodată. 
Dar îţi promit că voi încerca. Ştiu că altfel o să te superi pe 
mine... 

Îşi drese vocea şi trase adânc aer în piept. 

— Vreau să-ţi spun că nu te voi uita niciodată. Faptul că ţi-am 
fost prietenă timp de şaisprezece ani e cel mai frumos lucru 
care mi s-a întâmplat. Îmi pare rău că nu ţi-am spus niciodată 
adevărul despre cine sunt. Despre ce sunt. Mi-a fost frică că n- 
aveai să mă înţelegi. Ar fi trebuit să am încredere în tine. Ar fi 
trebuit să-ţi spun totul. Îţi spun totul acum, în caz că mă auzi... 

În şoaptă, îi povesti lui Chris toate secretele sale. Despre 
incendiu, despre Sebastian, despre mama şi tata. Despre 
Matilda şi despre întunecime. Nu-i ascunse absolut nimic. 


După ce termină, îi mângâie părul lui Chris şi îşi lăsă buzele 
să-i atingă obrazul. Îşi luase adio în felul ei. 

Îl chemă pe Johan. Rămaseră apoi în tăcere în timp ce Chris 
îşi dădea suflarea de pe urmă. Şapte ore mai târziu se stinsese. 


Când părăsi camera lui Chris, în care Johan rămăsese 
nemişcat cu fruntea lipită de mâna rece a soţiei sale moarte, 
Faye luă cu ea unul dintre buchetele mari de flori care îi 
împodobiseră camera. Durerea cauzată de moartea lui Chris se 
transformase în hotărâre. Se aşeză la volan, căută o adresă pe 
Google şi porni la drum. Ochii i se uscaseră. Nu mai avea 
lacrimi. Se simţea golită, fără sevă. Secretele ei erau în 
siguranţă cu Chris. 

Parcă maşina la umbra unui stejar mare şi se îndreptă spre 
intrare. Uşa nu era încuiată. Privi în jur cu vigilenţă. Holul de la 
intrare şi culoarul erau goale. Dintr-o cameră aflată un pic mai 
departe se auzeau voci estompate, râsete şi clinchete de 
farfurii. Părea să fie pauza de cafea a personalului. 

Numără în minte uşile de pe partea dreaptă. A treia uşă pe 
dreapta, îi spusese Kerstin. Fără să o întrebe de ce voia să ştie. 
Se îndreptă într-acolo cu paşi rapizi, deschise uşa cu hotărâre, 
dar fără să facă zgomot, şi intră. Nu-i era frică. O cuprinsese o 
senzaţie de gol lăuntric. Simţea lipsa lui Chris atât de puternic, 
era ca şi cum i-ar fi fost amputat un braţ. 

Îşi ascunsese faţa în spatele buchetului de flori în caz că ar fi 
apărut cineva pe culoar. Acum îl puse pe comoda de lângă uşă. 
Trandafiri galbeni. Atât de potrivit. Ştia că trandafirii galbeni 
semnificau moartea, mesaj care îi scăpase în mod evident 
persoanei care trimisese buchetul. 

Dinspre pat se auzea o respiraţie profundă. Se furişă la capul 
patului. jaluzelele erau trase, dar prin ele se strecurau totuşi 
firişoare slabe de lumină. Ragnar avea un aer slăbit. Arăta 
deplorabil. Însă Kerstin îi povestise îndeajuns despre ce făcuse 
încât să nu se lase păcălită. Era un porc. Un porc care nu merita 
să respire şi să trăiască, în timp ce o persoană precum Chris se 
răcea într-un pat de spital. 

Faye se întinse încet după o pernă care se afla un pic mai jos, 
pe pat. Un râs puternic pe culoar o făcu să tresară, dar apoi 
liniştea se lăsă din nou. Nu se auzea decât respiraţia lui Ragnar 
şi ticăitul tihnit al unui ceas vechi. 


Se uită împrejur cu perna în mână. Camera era goală. 
Impersonală. Nicio fotografie, niciun obiect personal. Pereţi 
decoloraţi de soare şi un linoleum pricăjit pe podea. Nările îi 
fuseseră invadate de mirosul de om bătrân. Un iz uşor dulceag 
de aer închis care se agaţă de bătrâni atunci când se 
îmbolnăvesc. 

Ridică încet perna şi i-o puse peste faţă lui Ragnar. Nu simţi 
nicio urmă de ezitare. Niciun pic de îngrijorare. Timpul ce-i 
fusese dat pe lume ajunsese acum la final. Nu era decât carne, 
balast, încă un bărbat diabolic care lăsase femei cu cicatrici şi 
lacrimi în urma sa. 

Se aplecă deasupra lui. Îi apăsă perna peste faţă cu toată 
puterea, acoperindu-i nasul şi gura. Ragnar se zvârcoli un pic 
când nu mai avu aer. Dar nu era deloc forţă în mişcările lui. 
Sucea doar uşor din mâini şi din picioare. Faye aproape că nu 
trebuia să depună efort. 

După câteva momente, se linişti. Nu mai fremăta. Nu mai 
mişca. Faye îi ţinu perna pe faţă până când fu sigură că soţul lui 
Kerstin murise. Apoi puse perna pe pat, luă buchetul de 
trandafiri galbeni şi se strecură cu grijă afară. 

De-abia când se afla în maşină, pe drum înapoi spre oraş, o 
podidiră lacrimile şi începu s-o jelească pe Chris. 


Fjällbacka - atunci 


Am cercetat ridurile de pe chipul poliţistului. Privirea lui 
sugera implicare afectivă, dar nu mă vedea pe mine, nu vedea 
adevăratul meu eu. Vedea o adolescentă deşirată care îşi 
pierduse fratele şi acum, probabil, şi mama. Bănuiam că ar fi 
vrut să-şi pună mâna peste a mea în timp ce stăteam aşezaţi la 
masa din bucătărie, dar i-am fost recunoscătoare că n-a făcut-o. 
Nu mi-a plăcut niciodată atingerea persoanelor străine. 

Sunasem la poliţie la ora cinci dimineaţa şi la mai puţin de o 
oră mai târziu îl ridicaseră deja pe tata. Oboseala mă făcea să 
vreau să-mi pun capul pe masă şi să închid ochii. 

— Când s-a făcut linişte? 

Făceam eforturi să rămân trează şi să-i ascult întrebările. Să 
răspund în mod corespunzător. 

— Nu ştiu, pe la trei, cred. Dar nu sunt sigură. 

— De ce te-ai trezit? Atât de devreme? 

Am dat din umeri. 


— Mă trezesc mereu devreme. Şi am... am înţeles că se 
întâmplase ceva... Mama nu trebuia să plece de acasă atât de 
devreme. 

Polițistul a încuviinţat cu o mină gravă. A afişat din nou 
privirea aceea care sugera că ar fi vrut să mă consoleze. 
Speram că avea să continue să se abţină să dea curs acestui 
impuls. 

Nu aveam nevoie de consolare. Tata fusese deja ridicat. 

— Continuăm să căutăm, dar, din păcate, există riscul să i se 
fi întâmplat ceva mamei tale. Avem câteva indicii în acest sens. 
Şi, din câte am înţeles, tatăl tău e o persoană... violentă. 

M-am forţat să nu izbucnesc în râs. Nu pentru că ar fi fost 
amuzant, ci pentru că era atât de absurd. „O persoană 
violentă.” Da, se putea spune şi aşa. 

Ştiam însă ce voiau, deci m-am rezumat să dau aprobator din 
cap. 

— Poate că o vom găsi, zise polițistul. Teafără. 

Apoi am simţit-o. Mâna lui peste mâna mea. Cu afecţiune. Cu 
căldură. Cât de puţin ştia. Cât de puţin înţelegea. A trebuit să 
fac un efort supraomenesc să nu-mi dau mâna la o parte. 

Săptămânile treceau. Vestea că Jack fusese concediat 
ajunsese la urechile presei. Graţie ştirilor, care informau despre 
un nou proprietar ce promitea o revenire în forţă şi o schimbare 
radicală a politicii etice a companiei, acţiunile Compare 
crescuseră, atingând un nivel normal. Jack însă se prăbuşea din 
ce în ce mai mult şi părea să-şi fi pierdut de tot busola. Era ca şi 
cum timpul se hotărâse brusc să intervină în viaţa lui Jack: 
îmbătrânise, avea din ce în ce mai multe fire de păr cărunt, pe 
care nu mai apuca să şi le vopsească, iar mişcările îi erau mai 
încete, mai obosite. 

Ca persoană publică, încerca să menţină aparențele. Era 
totuşi în continuare multimilionar. In presa de afaceri declara că 
avea să revină în forţă numaidecât. Noaptea însă, i se întâmpla 
s-o sune pe Faye, beat criţă, şi să-i toarne verzi şi uscate despre 
vremurile de mult trecute. Despre oamenii pe care îi 
dezamăgise, despre Chris, despre toate sacrificiile pe care le 
făcuse. 

Faye îşi dădu seama că-l considera patetic. Detesta 
slăbiciunea, asta învățase chiar de la el. Colapsul lui Jack nu 
făcea altceva decât să-i uşureze sarcina de a-l nimici. 

Jack renunţase la prietenia lui Henrik, deoarece considera că 
prietenul său îl dezamăgise când se hotărâse să rămână în 
consiliul de administraţie al Compare. Nici Henrik, nici Jack şi 
nici altcineva din consiliul de administraţie nu ştia că ea deţinea 
majoritatea acţiunilor firmei, deoarece nu comunica decât prin 
intermediul avocaţilor săi britanici. 

Sosise momentul să facă ultimii paşi. Venise rândul Ylvei. 

Perioada de doliu pentru Chris se încheiase. Era ciudat cât de 
rapid reveniseră lucrurile la normal. Se gândea la ea, îi era dor 
de ea în fiecare zi, în fiecare clipă, dar acceptase faptul că nu 
mai era. Acceptase faptul că nimic nu i-o mai putea aduce pe 
Chris înapoi. 

Poate că prietena sa ar fi încercat s-o oprească, dacă ar fi 
aflat ce planuri avea. Dar Faye n-avea să afle asta niciodată. 


Când Faye şi Julienne îşi făcură apariţia cu sacoşele de 
cumpărături, îl găsiră pe Jack postat în faţa uşii de la intrare a 
clădirii. || invitase în după-amiaza aceea prin SMS şi el 


acceptase aproape instantaneu. 

— Bună, dragele mele, zise Jack şi îşi puse cu stângăcie braţul 
în jurul lui Julienne. Aveam impresia că sunteţi doi îngeri care se 
apropie de mine. 

— Ce linguşitor eşti, zise Faye şi Jack o sărută pe obraz. 

Când se apropiase de ea, simţise că duhnea a băutură. 

Jack îi zâmbea prosteşte. 

— Ce ai acolo? 

Arătă spre sacoşe. 

— M-am gândit să pregătesc sosul meu bolognese, zise ea. 

— Bravo, exclamă el şi luă sacosele. 

Îşi puse rucsacul lui Julienne peste umăr şi deschise uşa 
invitându-le să intre. 

— Cum te simţi? întrebă Faye în timp ce descuia uşa de la 
apartament. 

Jack se clătină uşor pe picioare. 

— Sunt bine. 

— Şi Ylva? Se apropie marele moment, nu? Presupun că de- 
abia aştepţi? 

Faye ştia că nu-i plăcea să vorbească despre Ylva. 

— Se simte bine, presupun, A plecat la ai ei, deci sunt burlac. 
Mesajul tău a venit chiar la ţanc. 

Faye începu să despacheteze cumpărăturile pe blatul din 
bucătărie. 

— N-ai zis nimic de ăla mic, nu eşti încântat? 

— Cred că ştii deja care sunt sentimentele mele în legătură cu 
asta. Fireşte că-mi voi iubi copilul, dar acum... acum ştiu care e 
familia mea. Adevărata mea familie. 

Faye ar fi vrut să-l ia la bătaie, dar trase adânc aer în piept şi 
îi zâmbi cochet. 

— Deci iarba vecinului nu e întotdeauna mai verde? 

— Nu, se poate spune şi aşa. 

— Ce-ai de gând să faci? întrebă ea în timp ce călea carnea 
tocată. Acum că nu mai ai Compare? 

Jack deschise frigiderul, scoase un morcov, îl clăti şi-l băgă în 
gură. 

— Se rezolvă, lumea mă cunoaşte, îmi ştie valoarea. Apropo, 
campania aia pe care tocmai aţi lansat-o... 

— Da? 

— Nu cred că tipa aia, vedeta pop, e o alegere bună pentru 


Revenge. M-am uitat un pic la cifre şi se pare că... 

Lui Faye începură să-i zvâcnească tâmplele şi corpul i se 
încordă. Cine naiba se credea? Dar Jack nici măcar nu observă, 
ci îşi continuă poliloghia, turuind sfat după sfat. 

— Probabil ai dreptate, zise când Jack tăcu în cele din urmă. 

Respiră, îşi spuse în sinea ei. Păstrează aparențele. 
Aminteşte-ţi planul. 

Când se aşezară la masă, Faye fu frapată de cât de ireală 
părea situaţia. Erau strânşi în jurul mesei de la bucătărie, făcând 
conversaţie aşa cum visase mereu pe vremea când erau 
căsătoriţi. 

Sperase şi tânjise după asta ani la rândul. 

— Îmi era dor de felul ăsta de mâncare, Faye, zise Jack după 
ce îşi puse încă o porţie. Nimeni nu ştie să facă sosul de carne 
aşa de bun ca tine. 

Glumi cu Julienne şi o lăudă pentru cuvintele încurajatoare ale 
învăţătoarei la cea mai recentă şedinţă cu părinţii. Îi spuse că 
era mândru de ea. 

De ce n-am putut să fim mereu aşa, Jack? îşi zise Faye. De ce 
nu te-ai putut mulţumi cu noi? 

Pe la zece şi jumătate, Julienne începu să dea semne de 
oboseală. Protestă mai întâi, când Jack o luă în braţe, dar apoi îl 
lăsă să o ducă în dormitor. Când se întoarse, Jack rămase 
nehotărât între canapea şi televizor. 

— OK, atunci eu plec acasă. 

— Nu vrei să mai stai un pic? 

— Vrei să mai stau? 

Faye dădu din umeri şi se cuibări lângă braţul canapelei. 

— N-are nicio importanţă pentru mine. Deci, dacă ai alte 
planuri... 

Reacţionă la nonşalanţa ei cu entuziasmul unui căţeluş. 

— Mai rămân, zise el şi se aşeză. Mai vrei vin? 

— Da, mulţumesc, zise ea şi împinse paharul spre el. Apropo, 
am şi o sticlă de whisky, dacă e mai pe gustul tău. 

— În bucătărie? 

Faye încuviinţă. Jack se ridică şi îl auzi cotrobăind. 

— În dulapul de deasupra frigiderului, strigă Faye. 

Se deschise încă o uşă. Se auzi clinchet de sticle. 

— Asta e tare bun. De unde-l ai? 

— L-am primit de la nişte investitori străini, minţi ea. 


De fapt, era al lui Robin. Îl uitase la ea cu câteva săptămâni în 
urmă, când dormise acolo. Făcuseră sex de cinci ori în noaptea 
aia. Doar gândul la asta o făcea să se aprindă de dorinţă. 

Când se întoarse pe canapea, Jack se aşeză aproape de ea, Îi 
luă picioarele şi i le puse la el în poală. Începu să-i maseze 
tălpile. Faye închise ochii şi îşi simţi picioarele încălzindu-i-se. 

— Ştii că am putea face asta în fiecare seară, zise Jack după 
un răstimp. 

Ea clătină din cap. 

— Te-ai sătura după două săptămâni, Jack. Du-te mai bine şi 
dă drumul la duş, în loc să îndrugi vrute şi nevrute. 

— La duş? 

— Da, la duş. Dacă e să facem sex, nu vreau să puţi a 
băutură. 

Jack se îmbujoră până în vârful urechilor şi Faye se forţă să nu 
înceapă să zâmbească văzându-l cum se grăbeşte către baie. In 
timp ce făcea duş, Faye îşi puse computerul pe o etajeră, vizavi 
de pat. Dădu drumul la camera web. 

Când intră în dormitor, Jack îşi afişă bine-cunoscutul lui 
zâmbet, însă Faye nu simţi nimic. Faptul că se culca cu el era 
doar un instrument. O modalitate de a-şi atinge scopul. 

După ce actul fusese consumat, rămaseră gâfâind, întinşi în 
pat unul lângă altul. Ochii lui Jack străluceau plini de speranţă. 

— Ce-ai zice dacă aş părăsi-o pe Ylva şi m-aş muta aici? 

— Nu se poate, Jack. 

— Dar m-ai iertat, nu? 

— Faptul că te-am iertat nu înseamnă că vreau să trăiesc cu 
tine din nou. 

— Pot să investesc în Revenge şi să te ajut să te ocupi de 
firmă. Se dezvoltă tot mai mult, eşti sigură că te descurci? La 
urma urmei, eu am mult mai multă experienţă în afaceri decât 
tine. E o diferenţă foarte mare între a fi antreprenor şi a pune 
bazele unei firme şi a te ocupa apoi de gestiunea ei. Ai făcut o 
treabă foarte bună, dar acum cred că e momentul să-i laşi pe 
profesionişti să preia ştafeta. 

Acest bărbat neînsemnat, pe care îl făcuse să ajungă să-şi 
piardă propria firmă, credea că încă mai putea să facă ce voia 
cu ea. 

Faye se sili să-şi menţină calmul. Să se concentreze asupra 
obiectivului său. 


— N-am nevoie de investitori, zise ea. Nu-ţi face griji pentru 
Revenge. 

— Vreau doar să vă protejez, pe tine şi pe Julienne. Să am 
grijă de voi. 

Ar trebui să te protejezi pe tine însuţi, îşi zise ea. Să ţii cont 
de ce se întâmplă pe la spatele tău. Să dormi iepureşte. Te-am 
distrus deja. Acum nu mi-a mai rămas decât Ylva. 

— E mai bine să pleci acum, Jack, zise ea. 

— Te-ai supărat? 

Afişă din nou privirea aceea de căţeluş, dar îşi pierduse 
puterea de seducţie. 

— Nu, deloc, dar am o şedinţă mâine la prima oră şi nu vreau 
ca Julienne să te vadă aici. Ar crea confuzie în mintea ei şi ştii şi 
tu asta. 

— Şi ei i-ar face bine să fim o familie din nou. 

— Am fost o familie, Jack. Problema ta e că atunci când ai o 
familie, nu o mai vrei. Du-te acasă la prietena ta gravidă. 

Se întoarse cu spatele la el şi Jack îşi strânse lucrurile şi ieşi în 
cele din urmă afară. 

După ce plecă, Faye luă computerul, se uită la materialul 
filmat în cursul serii şi alese o scenă în care Jack se afla cu capul 
între picioarele ei. Mai nou, era mereu epilată total. Sânii îi 
arătau superb în timp ce se desfăta gemând întinsă pe spate. 
Făcu nişte clişee cu aspect granulos, din care nu putea fi 
identificată, creă un cont Gmail anonim şi-i trimise trei poze 
YIvei. 

Bărbatul tău ştie cum să satisfacă o femeie, adăugase ea în 
corpul e-mailului. 

Faye se afla la birou când Jack se năpusti înăuntru. Era 
transpirat leoarcă şi roşu ca racul la faţă. Urla de se auzea în 
toată clădirea şi de după ecranele computerelor începuseră să 
se ivească nişte capete curioase. Faye zâmbea în sinea ei. Jack 
era atât de previzibil. 

— Ce naiba ai făcut? _ 

Saliva îi ţâşnea din gură. Faye nu se sperie. Incetase cu mult 
timp în urmă să-i fie frică de Jack. De orice bărbat. 

— De ce dracu' ai făcut asta? 

— Nu înţeleg la ce te referi, replică ea, pe deplin conştientă 
de faptul că Jack nu avea s-o creadă. 

Totul făcea însă parte din joc. Voia ca el să ştie. Această parte 
a şaradei ajunsese la final. Faye se legăna uşor în scaun, într-o 
parte şi în cealaltă, în spatele biroului său elegant. Designul 
biroului era semnat Arne Jacobsen şi costase aproape o sută de 
mii de coroane. Vechiul birou mâncat de molii al lui Ingmar 
Bergman era un nimic pe lângă el. Însuşi Ingmar Bergman era 
un nimic. Geniul bărbătesc căruia îi plăcuse mereu să se 
înconjoare de femei pe care să le intimideze şi să le 
ponegrească. Bărbatul tipic. 

Jack se aplecă peste birou. Palmele lui lăsau urme de sudoare 
pe suprafaţa netedă. Faye nu se dădu la o parte, ci îşi lăsă 
chipul să se apropie de al lui. li contempla faţa buhăită şi 
îmbătrânită, simţea izul de vin trezit şi de whisky pe care îl 
degaja respiraţia lui şi se întreba ce văzuse de fapt la el. Când îl 
întâlnise, citea cărţile lui Ulf Lundell?. Acest lucru în sine ar fi 
trebuit să reprezinte un semnal de alarmă. 

— Nu înţeleg ce naiba crezi că faci, Faye. Dar o să te distrug. 
O să-ţi iau totul. Curva naibii! Eşti patetică şi proastă. Ai avut 
noroc că te-am scos din şanţ şi te-am făcut cineva. Toată lumea 
o să afle cine eşti şi de unde vii. Ştiu mult mai multe decât crezi 
tu, scroafă ordinară! Şi o să fac tot ce-mi stă în putinţă să o iau 
pe Julienne de lângă tine! 

Faye îi simţi saliva pe faţă şi ridică încet mâna. Se şterse cu 


4 Ulf Lundell este un scriitor, poet, compozitor şi muzician suedez, 
influenţat de mişcarea beat. Lundell este, de asemenea, un personaj 
oarecum controversat, care a fost alcoolic în anii 1980, dar a reuşit în cele 
din urmă să scape de dependenţă. 


dosul palmei. Cu coada ochiului vedea apropiindu-se doi paznici 
bine făcuţi. 

Atunci se dădu înapoi. 

— Ce faci? ţipă ea. Jack, opreşte-te! Ajutor! Vă rog! Ajutaţi- 
mă! 

Când paznicii intrară în trombă, Faye scânci cu voce tare şi o 
luă la fugă către ei. Jack se holbă la bărbaţii în uniforme, doi tipi 
blonzi cam la 20 de ani. Pentru o clipă, dădu impresia că voia să 
sară la ei. Apoi trase adânc aer în piept, îşi ridică mâinile în sus 
cu reticenţă şi afişă un zâmbet larg. 

— E o neînțelegere la mijloc. Nu s-a întâmplat nimic. E doar o 
divergență de opinii. les singur, chiar acum plec... 

O porni spre uşă mergând cu spatele. Faye se adăpostise în 
biroul directorului său de marketing, de unde privea cu 
îngrijorare în direcţia lui Jack, în timp ce câţiva dintre angajaţii 
săi se adunaseră protectori în jurul ei. Mai bine de atât nici că se 
putea. 


Faye era de-a dreptul epuizată când se întoarse acasă după 
scena pe care Jack o făcuse la birou. Apartamentul era gol. 
Kerstin o luase pe Julienne de la şcoală şi se duseseră din nou la 
muzeu. 

Kerstin îi spusese lui Faye că-şi făcea griji pentru Julienne în 
ultima vreme. De unde la început era deschisă şi vorbăreaţă, 
acum devenise din ce în ce mai închisă în sine. De la şcoală 
primeau rapoarte cum că îşi petrecea recreaţiile de una singură. 
Dar Faye nu era la fel de îngrijorată precum Kerstin. Se 
recunoştea pe sine însăşi în Julienne. Şi ea fusese tot o 
singuratică. 

Faye primea din ce în ce mai des scrisori de la tatăl său. 
Acestea rămâneau în continuare nedeschise. Era mulţumită că 
nimeni nu făcuse niciodată legătura dintre ei. Cazul făcuse 
valuri la vremea respectivă, mai ales pentru că tatăl ei fusese 
condamnat, cu toate că trupul mamei ei nu fusese niciodată 
găsit. Judecătorul explicase că aveau atâtea alte dovezi. Toate 
rapoartele medicale care stăteau mărturie pentru rănile mamei. 
Sângele. Faptul că toate lucrurile personale ale mamei erau la 
locul lor. Sentința fusese unanimă. Închisoare pe viaţă. 

Faye îşi turnă un pahar de vin, se aşeză în faţa computerului 
şi începu să-şi verifice e-mailurile. Douăzeci de e-mailuri noi de 


la Ylva. Le şterse pe toate. Nu o interesa ce avea de spus. Faye 
deschise sertarul de sus al biroului şi scoase stickul USB pe care 
salvase fişierul creat de keylogger. li fusese de mare folos. Nu 
ştia dacă să-l păstreze ca amintire sau să-l arunce pur şi simplu. 

ÎI învârtea între degete. Apoi îşi dădu seama că nu verificase 
niciodată celelalte dosare pe care le copiase pentru orice 
eventualitate. Avusese la dispoziţie material destul ca să-l poată 
compromite pe Jack. Introduse stick-ul în computer şi gustă din 
vin în timp ce fişierele de pe el apăreau în „Finder”. Le frunzări, 
dar niciunul nu-i atrase atenţia. Documente de afaceri 
plicticoase, contracte, prezentări Powerpoint. Boring, boring, 
boring5. Ultimul dosar se chema „Gospodărie” şi, în ciuda 
numelui neinteresant, Faye dădu click pe el. Cu o teroare 
crescândă, Faye înţelese ce conţinea şi paharul de Amarone îi 
căzu din mână. 

Se holbă la cioburile de pe podea. La pata roşie care creştea 
văzând cu ochii. Îşi dădu seama că era nevoită nu numai să-l 
distrugă pe Jack, ci şi să se asigure că avea să fie neutralizat 
odată pentru totdeauna. 


5 În engl. în orig., „Plictisitor, plictisitor, plictisitor.” 

Faye lăsă să treacă câteva zile. Apoi îl sună pe Jack. Avea un 
nou plan. Izbucni în lacrimi şi-şi ceru scuze. Deşi, de fapt, ar fi 
vrut să-l rupă în bucăţi, să dea şuturi în trupul lui inert, să-i 
scuipe pe mormânt. 

Jack se lăsă păcălit de slăbiciunea ei. Avea nevoie de 
supunerea ei, iar ea îi oferea ceea ce avea nevoie. 

Încetul cu încetul, îi câştigă din nou încrederea. Jack nu era 
complicat şi se lăsa păcălit uşor. Faye îşi dorea să fi descoperit 
asta mai devreme. 

Deşi sperase că n-avea să mai fie vreodată necesar, îl lăsă să 
facă sex cu ea. Asta era partea cea mai grea. Să încerce să 
pretindă că-i place, când întregul ei trup clocotea de scârbă şi 
de ură. Când toată mintea îi era plină de imagini ale lucrurilor de 
care se făcuse vinovat. 

Câteodată Jack plângea în somn. Telefonul lui mobil de pe 
noptieră se lumina din când în când, iar pe display apărea 
numele Ylvei. Nu-l dăduse afară. Acum era ea cea care implora 
şi cerşea. In curând avea să o aducă pe lume pe fiica lor, în timp 
ce Jack se culca cu o altă femeie. La fel cum făcuse la naşterea 
lui Julienne. _ 

Faye făcuse rost de o reţetă pentru noi pastile Stilnoct. In 
timp ce Jack dormea buştean, îi luă laptopul, făcând căutările de 
rigoare. Câteodată totul i se părea prea simplu. Ştia însă că nu 
avea să fie deloc simplu. Şi că avea să plătească un preţ 
exorbitant. Poate chiar exagerat. Dar era cine era şi, având în 
vedere crima lui Jack, nu exista răzbunare prea brutală. 

În timp ce la fereastra dormitorului său se lăsa înserarea, 
Faye îşi aduse aminte de fulgii de nea care dansau în faţa 
geamurilor străvezii ale camerei din turn. Işi amintea senzaţia 
de plutire. Sentimentul de libertate şi totodată de prizonierat. 
Câteodată i se făcea dor de camera din turn. Dar niciodată de 
colivia de aur. Din când în când se gândea la Alice, care încă se 
mai afla în ea. De bunăvoie. Dar existau aspecte ale vieţii lui 
Alice pe care soţul ei, Henrik, nu le cunoştea. Ca de exemplu, 
faptul că Alice fusese una dintre persoanele care investiseră în 
Revenge, iar acum era la fel de bogată ca el. Sau că Alice îi 
ceruse lui Faye numărul lui Robin şi se întâlnea cu el o dată pe 
săptămână, în timp ce Henrik credea că se află la un curs de 


pilates. 

Faye o încurajase în acest sens. Cine e prizonier într-o colivie 
de aur are nevoie de divertisment pentru a face faţă. 

La crăpatul zorilor, Faye îl contemplă pe Jack în timp ce se 
trezea încet, mahmur de la somnifere şi de la whisky. 

— Săptămâna viitoare trebuie să plec într-o călătorie de 
afaceri, zise ea. Ai putea să-mi dai o mână de ajutor cu Julienne? 

— Bineînţeles. 

Jack zâmbi. Îi interpretase privirea ca fiind dezmierdare. Dar 
privirea ei însemna adio. 


Fjällbacka - atunci 


Am pus telefonul jos. Sentința fusese pronunţată şi eram 
liberă. Pentru prima dată. Era o senzaţie pe care nu o mai 
simţisem până atunci, nu ştiam ce gust avea. Simţeam că 
plutesc. Niciodată nu mă simţisem atât de puternică. 

Nu mă lăsaseră să asist la proces, căci mă considerau prea 
tânără. Dar mi-l putusem închipui pe tata, aşezat pe bancă în 
acelaşi costum ca la înmormântarea lui Sebastian. Cu ceafa udă 
de transpiraţie, trăgând de cămaşă, simțindu-se nelalocul lui, 
furios, prizonier într-un mod în care nu mai fusese niciodată. 
Prizonieratul lui era libertatea mea. 

O mică parte din mine îşi făcuse griji că n-avea să fie 
condamnat. Că n-aveau să vadă bestia din el, ci doar omuleţul 
patetic şi trist. Dar probele medico-legale fuseseră copleşitoare. 
Chiar şi fără corpul mamei. 

Fusese condamnat şi avea să primească o pedeapsă aspră. 

Ştiam că tot orăşelul jubila. Toată lumea urmărise procesul. 
Se  văitaseră,  bârfiseră,  pălăvrăgiseră pe coridoarele 
magazinului Evas Livs, îşi opriseră maşinile în vale, lângă piaţă, 
lăsând geamurile în jos şi plângându-i de milă săracei fete. Îi 
cunoşteam atât de bine. 

Dar nu eram deloc săraca fată pe care o vedeau ei. Eram mai 
puternică decât ei toţi la un loc. Aş fi preferat să rămân acasă 
după ce fusese arestat tata, dar cineva decisese că nu era 
posibil. În ochii lor, eram încă un copil. Neavând rude şi prieteni, 
am fost nevoită să mă mut la cuplul în vârstă care locuia cel mai 
aproape de noi. Dar mă lăsau să stau acasă cât voiam eu, cu 
condiţia să vin înapoi la cină şi să dorm la ei. 

Ultimele luni fuseseră o lungă perioadă de aşteptare. La 


şcoală, toată lumea mă lăsa în pace acum. Când mă vedeau 
venind pe culoar, se dădeau la o parte ca şi cum aş fi fost Moise 
care despica Marea Roşie. Îi fascinam. Dar mă evitau. Oamenilor 
le place să aibă de-a face cu tragediile şi cu durerea doar până 
la o anumită limită. lar eu o depăşisem de multă vreme. 

Eram în sfârşit liberă. lar el avea să putrezească în iad. 

Ploua cu găleata. O usturau ochii şi capul îi exploda de 
durere. Faye nu-şi dorea altceva decât să doarmă. O sună pe 
Julienne de două ori, apoi pe Jack. Niciun răspuns. Işi făcu 
apariţia recepţionerul hotelului, care o informă că o aştepta 
taxiul. Faye îi mulţumi, îşi luă geanta şi începu să formeze 
numărul de la poliţie. Chiar în momentul când se aşeză pe 
bancheta din spate a taxiului, se făcu legătura. 

— Serviciul de urgenţă. 

— Vreau să semnalez o dispariţie, zise ea. 

— Înţeleg, zise calm femeia de la celălalt capăt al liniei. 
Despre cine este vorba? 

— Despre fiica mea de şapte ani, zise Faye şi oftă puternic. 

— Când aţi fost în contact cu ea ultima dată? 

— leri seară. Eu mă aflu la un hotel din Västerås. Am avut 
nişte întâlniri de afaceri aici. De Julienne se ocupă fostul meu 
soţ. Am sunat toată dimineaţa, dar nu răspunde nimeni. 

— Deci nu vă aflaţi în oraş? 

— Nu. Dumnezeule, nu ştiu ce să mă fac. 

— Există vreun motiv să presupunem că poate au plecat 
undeva sau că se află undeva de unde nu pot răspunde? 

— Nu. Trebuiau să fie acasă la noi. Azi poate că aveau să se 
ducă la Skansen. Nu e deloc stilul lui Jack. 

— Cum vă numiţi? 

— Mă cheamă Faye Adelheim. Apartamentul în care ar trebui 
să fie se află în cartierul Ostermalm. E apartamentul meu. 

Îi dădu femeii adresa. 

— De obicei, aşteptăm câteva ore înainte să raportăm. 

— Vă rog, sunt atât de îngrijorată. 

Vocea de la celălalt capăt al liniei se îmblânzi puţin. 

— E un pic cam devreme, de fapt, dar o să rog o patrulă să 
treacă pe acolo şi să sune la uşă. 

— Mulţumesc. Mi-aţi lua o piatră de pe inimă. Daţi-le numărul 
meu de mobil, ca să mă poată suna când ajung acolo. 


O oră şi jumătate mai târziu, taxiul ieşi de pe strada 
Odengatan, continuă câţiva metri pe Birger Jarlsgatan şi apoi o 
coti pe strada Karlavägen. 

La uşa de la intrare a imobilului se aflau două maşini de 


poliţie. Un poliţist aştepta în faţa clădirii. Plăti, sări din maşină şi 
o luă la fugă spre el. 

— Sunt eu, Faye, zise ea gâfâind. 

Polițistul o privi cu seriozitate. 

— Nu înţeleg, aţi spus că l-aţi găsit pe Jack. De ce mai sunteţi 
aici? Şi unde e fiica mea? 

— Putem să intrăm un pic să vorbim? zise el cu o expresie 
evazivă. 

— Ce vreţi să spuneţi? Dacă aţi vorbit cu Jack, atunci ştiţi deja 
unde se află Julienne, nu? 

Polițistul introduse codul şi îi ţinu uşa. 

— Cum v-am zis, e mai bine să veniţi sus. 

Faye îl urmă. 

— Vă rog, nu puteţi să-mi spuneţi ce se întâmplă? Jack e sus? 

Polițistul închise grilajul liftului. 

— Fostul dumneavoastră soţ este sus, zise el. Dar fiica 
dumneavoastră a dispărut. 

— Dar Jack trebuie să ştie unde se află, nu? Are şapte ani, nu 
poate dispărea de una singură. Am lăsat-o în grija lui. Era cu el. 
Jack ce spune? 

— Spune că nu-şi aminteşte nimic. 

— Nu-şi aminteşte nimic? 

Îşi auzi ecoul vocii între pereţii liftului. 

Liftul se opri şi ieşiră pe palier. Uşa de la intrare era deschisă. 
Faye îşi trecu mâna peste faţă. 

— Am găsit ceva ce... e sânge la dumneavoastră în hol. 

— Sânge? Doamne-Dumnezeule... 

Faye începu să se clatine şi polițistul o prinse de braţ. O 
conduse înăuntru. În hol, dădu cu ochii de un criminalist 
îmbrăcat în alb care stătea în genunchi şi trecea un instrument 
peste podea în locul unde se închegaseră pete de sânge închis 
la culoare. 

— Julienne, ţipă ea cu o voce stridentă. Julienne! 

Jack stătea pe un scaun în bucătărie. Doi poliţişti îi vorbeau cu 
voce calmă. Când o văzu, Jack dădu să se ridice, dar fu 
împiedicat de poliţişti. Se prăvăli la loc pe scaun. 

— Ce s-a întâmplat? strigă ea. Unde e, Jack? Unde e Julienne? 

— Nu ştiu, zise Jack confuz. M-am trezit când am auzit soneria 
de la uşă. 

Polițistul o trase de braţ. 


—O să avem nevoie de ceva ce a aparţinut fiicei 
dumneavoastră. 

Faye se holbă la el. 

— Ce vreţi să spuneţi? De ce? 

O conduse cu grijă, dar cu hotărâre, mai departe. Din hol se 
auzeau voci şi zgomote de paşi. Mai sosiseră câţiva poliţişti. 

— Pentru a o putea identifica, zise el. Pentru orice 
eventualitate. 

Faye suflă greu, dar încuviinţă din cap. 

— Cum ar fi? 

— Periuţa ei de dinţi. Sau o perie de păr? 

Faye dădu aprobator din cap. Arătă cu degetul spre baie. 
Polițistul scoase o pungă, îşi puse o pereche de mânuşi subţiri 
de plastic şi o luă înainte. 

— Asta e. 

Ridică periuţa roz şi o puse cu grijă în pungă. Faye îl conduse 
în camera lui Julienne, de unde luă peria ei de păr. 

— Ar trebui să fie de ajuns, zise el şi o privi cu gravitate. 

Afară începea să se lase înserarea. Faye se ridică în picioare 
când poliţista intră în cămăruţa în care i se spusese să aştepte. 
Era înaltă şi blondă. Avea părul prins într-o coadă de cal şi 
privirea prietenoasă, dar hotărâtă. 

— Aţi aflat ceva? 

Poliţista clătină din cap. 

— Aşezaţi-vă, zise ea şi făcu un semn cu capul către canapea. 
Mă numesc Yvonne Ingvarsson şi sunt inspector de poliţie. 

Faye se aşeză pe canapea, cu picioarele încrucişate. 

— Trebuie să vă pun nişte întrebări şi vreau să-mi răspundeţi 
cât mai detaliat cu putinţă. 

— Bineînţeles. 

— Suntem în continuare în căutarea lui Julienne, dar există 
anumite aspecte care ne fac să ne îngrijorăm. Chiar foarte mult. 

Faye închise ochii şi înghiţi în sec. 

— E... credeţi că i s-a întâmplat ceva? 

— Sinceră să fiu, chiar nu ştim. Dar sângele din hol e sânge 
uman. Experții îl compară cu probele de ADN recoltate de pe 
periuţa ei de dinţi şi de pe peria ei de păr. 

— Doamne-Dumnezeule... eu... 

— Fostul dumneavoastră soţ, Jack, nu poate explica nimic. 
Povestea lui n-are nicio noimă. Declară că nu-şi aduce aminte ce 
a făcut ieri. 

— Dar e imposibil ca el să-i fi făcut vreun rău lui Julienne. Vă 
înşelaţi. Cineva trebuie să o fi luat-o cumva. Jack o iubeşte şi n- 
are niciun motiv... 

— Cine altcineva ar putea fi? 

Faye rămase tăcută. Poliţista se aplecă în faţă şi îi puse mâna 
pe genunchi. 

— Telefonul lui mobil şi GPS-ul din maşină arată că a fost 
plecat cu maşina. În timpul nopţii. 

— Ce vreţi să spuneţi? 

— A fost la Jönköping. Şi am găsit urme de sânge în 
portbagajul maşinii. O să le comparăm cu sângele din hol. 

— Încetaţi... vă rog, încetaţi... nu vreau să ştiu. 

Faye clătină din cap. 

— Trebuie să daţi dovadă de tărie acum. Ştiu că este greu, 
dar trebuie să ne ajutaţi, ca s-o putem găsi pe Julienne. 


Faye încuviinţă cu mişcări lente din cap şi în cele din urmă o 
privi pe polițistă în ochi. 

— Colegii noştri de la Jönköping cercetează locurile în care s-a 
aflat Jack azi-noapte. Am verificat şi computerele 
dumneavoastră şi mă întreb dacă-mi puteţi explica despre ce 
este vorba aici. 

Yvonne răsfoi câteva clipe în dosarul pe care îl ţinea în poală 
şi scoase o hârtie. Era e-mailul pe care Faye i-l trimisese Ylvei. 
Faye deschise gura să răspundă, dar Yvonne i-o luă înainte. 

— Dumneavoastră sunteţi în poză? 

Îi puse poza lui Faye în mână. Ea aruncă o privire la fotografie 
şi încuviinţă din cap. 

— Da, eu sunt. 

— l-aţi trimis această poză Ylvei Lehndorf, partenera de viaţă 
a lui Jack? 

Faye încuviinţă din nou. 

— De ce aţi făcut asta? 

— Pentru că ea l-a luat pe Jack de lângă mine. Voiam doar... 

— Aveţi o relaţie cu Jack... în acest moment? 

— Ce vreţi să spuneţi? 

— Aţi avut relaţii sexuale cu Jack după ce aţi divorţat? 

— Da. Dar nu după ce a descoperit poza pe care i-am trimis-o 
YIvei. După asta... a început să mă urască. 

— Jack spune că relaţia a continuat. 

— E absurd. A venit la mine la birou şi a făcut scandal acum 
câteva săptămâni. A trebuit să intervină paznicii. Dar cearta 
noastră s-a rezumat la noi doi, n-a avut nicio legătură cu 
Julienne, sunt convinsă că nu i-ar face niciodată rău. 

Faye clătină din cap. 

— Ştiţi ce-am mai descoperit? Că dumneavoastră, prin 
intermediul unei companii străine de investiţii, aţi cumpărat 
majoritatea acţiunilor Compare. Firma pe care a înfiinţat-o Jack. 
Şi de unde a fost dat afară. Jack e la curent cu toate astea? 

Faye bătea cu nervozitate cu degetele în masă. Privirea lui 
Yvonne Ingvarsson era greu de interpretat. 

— Nu sunteţi suspectată de nimic, continuă Yvonne. Dar 
trebuie să ştim, ca să putem înţelege ce s-a întâmplat. 

Faye dădu încet din cap în semn de aprobare. 

— Jack m-a părăsit pentru Ylva. l-am prins la noi în dormitor. 
N-am vrut decât să-i fac să simtă aceeaşi durere pe care am 


simţit-o eu. Am fost înjosită, am pierdut totul. E clar că am vrut 
să mă răzbun. Şi am făcut tot ce mi-a stat în putere ca să-l pot 
distruge pe Jack. Pe bună dreptate. lar ura lui pentru mine e 
justificată. Dar toate astea n-au nimic de-a face cu Julienne, deci 
nu înţeleg unde poate fi sau de ce credeţi că el i-ar fi făcut ceva. 

Îşi frângea mâinile în poală. 

Yvonne nu-i răspunse la întrebare, ci adăugă pe un ton aspru: 

— Rănile de pe faţa dumneavoastră. Cum le-aţi căpătat? Vi le- 
a făcut Jack? 

Faye ridică mâna către obraz, dar tresări de durere. Apoi 
încuviinţă cu reticenţă. 

— Jack trebuia să aibă grijă de Julienne în timp ce eu urma să 
merg la Västerås la o întâlnire de afaceri. Nu eram prea sigură 
că e o idee bună, am făcut-o doar de dragul lui Julienne. Jack a... 
a fost atât de furios... Mi-a trimis nişte mesaje groaznice în 
ultima vreme. M-a ameninţat la beţie. Nu e deloc stilul lui. Era 
furios când a venit şi atunci m-a lovit. Dar apoi s-a liniştit. Am 
vorbit şi totul părea în regulă când am plecat. Nu s-ar atinge 
niciodată de Julienne, era însă atât de furios pe mine, iar eu cu 
siguranţă i-am zis ceva care l-a provocat. Nu l-aş fi lăsat 
niciodată să aibă grijă de Julienne dacă bănuiam că... 

Glasul lui Faye se frânse. 

Se auzi un ciocănit la uşă. Intră un poliţist, care se prezentă. 
Zise că voia să vorbească cu colega sa, iar Yvonne îl urmă pe 
coridor. După câteva minute, Yvonne reveni. Ţinea în mână o 
ceaşcă de cafea pe care o puse pe măsuţa din faţa lui Faye. 

— Continuaţi, o îndemnă ea. 

— Aveţi noutăţi în legătură cu Julienne? Aţi găsit-o? 

— Nu. 

— Spuneţi-mi, vă rog. E vorba de fiica mea! 

Poliţista se uită la Faye cu o privire lipsită de expresie. 

— După cantitatea mare de sânge care se afla în hol, nu 
credem că Julienne ar fi putut supravieţui. 

— Ce vreţi să spuneţi? ţipă Faye. Fetiţa mea nu poate să fi 
murit. 

Yvonne Ingvarsson îşi puse mâna pe umărul lui Faye fără să 
zică nimic. In cameră răsuna ecoul vorbelor rămase nerostite. 

In loc să doarmă în apartamentul ei, Faye folosi setul său de 
chei de la apartamentul lui Kerstin şi se mută la ea. Presa făcuse 
mult tam-tam în jurul dispariţiei lui Julienne. Poliţia depistase că 
maşina lui Jack se aflase într-o zonă împădurită de la nord de 
Jönköping. În apropiere se afla un loc de acostare. În ziua 
următoare au găsit o cantitate mică de sânge într-una dintre 
bărci. Dar niciun cadavru. 

Faye citi în ziare că operau conform teoriei că „fostul soţ, un 
milionar”, cum îl numeau pe Jack, scufundase corpul lui Julienne 
în lacul Văttern. Scafandrii o căutaseră, dar zona era mult prea 
vastă. Julienne nu a putut fi găsită. 

O săptămână mai târziu, când toate probele îl indicau pe Jack 
drept vinovat, iar ziarele de scandal aflaseră de la surse din 
cadrul poliţiei că găsiseră sânge nu numai în apartament, ci şi în 
maşină şi în barcă, s-a dezvăluit numele lui Jack. Grămezi de 
jurnalişti au început să se îngrămădească în jurul vilei lui şi a 
YIvei de pe Lidingö. 

Yvonne Ingvarsson veni în vizită la Faye şi îi spuse că nu 
abandonaseră ideea de-a o putea găsi pe Julienne în viaţă, dar 
că aproape totul indica faptul că era moartă. Lui Faye i se oferi 
sprijin psihologic şi posibilitatea de a vorbi cu un preot. Ea însă 
refuză totul. Se încuie în apartamentul lui Kerstin, observând 
cum grămada de jurnalişti din faţa casei ei se subţia pe zi ce 
trecea. Rănile şi vânătăile de pe faţă începuseră să i se vindece. 
Se ocupa de leziuni cu mare grijă. Nu voia să rămână cu cicatrici 
urâte. Unul dintre punctele de acuzare împotriva lui Jack fusese 
actul de violenţă faţă de Faye. 

Jack nu recunoscuse nimic. Dar dovezile împotriva lui se 
înmulţeau văzând cu ochii. Investigatorii găsiseră cele mai 
macabre căutări pe Google în istoricul de căutare al 
computerului său. lar mesajele amenințătoare la adresa lui Faye 
fuseseră reconstituite din telefonul lui Jack, deşi fuseseră şterse. 
Faye le arătase, de asemenea, mesajele de pe telefonul ei. Totul 
apăru în ziarele de seară. 

Descoperirile de pe computerul lui Jack îi strânseră şi mai 
mult laţul în jurul gâtului. Verificase adâncimea mai multor 
lacuri suedeze şi salvase hărţi ale zonei în care parcase maşina 
lângă lacul Vättern. 


La doar o lună de la dispariţia lui Julienne, Faye scoase 
apartamentul la vânzare şi informă investitorii Revenge că 
intenţiona să părăsească Suedia cât mai curând posibil. Păstră 
zece la sută din acţiuni, îi mai oferi încă cinci la sută lui Kerstin 
şi puse restul acţiunilor la dispoziţia investitorilor spre 
achiziţionare. Yvonne Ingvarsson încercă să o convingă să 
aştepte măcar până la terminarea procesului lui Jack înainte de 
a se muta, dar Faye îi mărturisi că nu mai putea. 

— Viaţa mea e distrusă, indiferent de pedeapsa pe care o 
primeşte. Eu i-am preluat firma şi i-am distrus relaţia cu Ylva. El 
a răspuns ucigând-o pe fiica noastră. Nu-mi mai rămâne nimic 
aici. 

— Înţeleg, zise Yvonne. Trebuie să încerci să fii tare. Durerea 
n-o să dispară niciodată, dar o să devină mai uşor de suportat 
odată cu trecerea timpului. 

Ajunsă la uşa de la intrare, o îmbrăţişă pe Faye, apoi se 
încheie la geacă şi ieşi pe palier. 

— Unde te muţi? 

— Nu ştiu încă. Undeva departe, în orice caz. Unde nu mă 
cunoaşte nimeni. 

Când Yvonne îi trimise un mesaj anunţând-o că sosiseră în 
sfârşit rezultatele testelor de ADN şi că sângele pe care îl 
găsiseră în hol, în barcă şi în portbagajul maşinii lui Jack 
corespundea cu ADN-ul de pe periuţa de dinţi şi peria de păr ale 
lui Julienne, Faye răspunse printr-un simplu „mulţumesc”. Nu 
mai avea nimic altceva de spus. 


[47] 


Trecuseră şapte luni de când Faye părăsise Suedia. 
Contempla dealurile înverzite ale căror siluete se conturau în 
faţa Mării Mediterane. In port-pahar avea un frappé rece ca 
gheaţa. Procesul împotriva lui Jack se terminase, iar verdictul 
urma să fie pronunţat în câteva minute. Presa şi publicul suedez 
îi dăduseră deja sentinţa. Jack Adelheim era cel mai detestat 
bărbat din Suedia. Fireşte, Ylva se destăinuise deja în 
Expressen, cu fiica lui Jack la piept şi cu tolba plină de o ploaie 
de acuzaţii la adresa lui. Se pare că Jack o expusese la violenţă 
psihică de-a lungul întregii lor relaţii. Ylva câştigase simpatia 
plebei. Faye începu să râdă de una singură când citi articolul. 

Işi scosese în sfârşit abominabilii sâni de plastic şi pusese la 
loc zece kilograme. Dar continua să facă sport. Se simţea în 
sfârşit bine în pielea sa. 

Privi din nou ecranul în timp ce înmuia cu poftă un biscuit 
Cantuccini într-un păhărel cu vin dulce. Întreaga Suedie 
urmărise spectaculosul proces şi Faye simţea până şi de pe 
terasa pe care se afla cum toată ţara aştepta cu sufletul la gură. 

Nu se îngrijora. lşi făcuse temele temeinic. 

Prezentatorul de la Aftonbladet frunzărea nişte hârtii, în timp 
ce un reporter experimentat în domeniu îşi încreţea fruntea şi 
declara cu o voce gravă că Jack avea să fie condamnat fără doar 
şi poate. 

Faye nu se obosi nici măcar să zâmbească. Ştia deja că 
învinsese. Epilogul era doar o formalitate. Se terminase. 

Julienne o strigă din casă. 

Faye îşi trase ochelarii de soare pe vârful nasului şi se uită 
pieziş într-acolo. 

— Ce e, iubita mea? 

— Putem să mergem la plajă? 

— Imediat. Mami trebuie doar să termine de văzut ceva. 

Julienne se ivi în prag. Ecoul paşilor ei răsuna de-a lungul 
terasei, în timp ce se apropia fugind desculţă. Bronzată şi 
frumoasă, cu părul bălai fluturându-i în vânt. 

„Jack Adelheim a fost declarat vinovat de uciderea fiicei sale 
de şapte ani.” 

Faye închise rapid capacul laptopului. Julienne se căţără la ea 
în braţe. 


— La ce te uitai? 

— A, la nimic, zise ea. Ce zici, plecăm la plajă? 

— Crezi că vrea să vină şi Kerstin cu noi? 

— Hai s-o întrebăm. 

Faye închise ochii când Julienne se îndepărtă în grabă. 
Gândurile o purtară înapoi, la acele zile decisive pe care le trăise 
cu mai bine de o jumătate de an în urmă. 


Nu-i fusese frică de suferinţa fizică. Nu însemna nimic în 
comparaţie cu durerea pe care o simţise când găsise fotografiile 
cu Julienne din dosarul cu numele „Gospodărie”. Preaiubita ei 
fiică. Terorizată. Confuză. Goală. 

Locul şocului iniţial fusese luat de o furie care aproape că o 
devorase, dar până la urmă reuşise să o stăpânească. Ştia că 
avea să-i fie de folos mai târziu. Furia ei avea să se reverse 
asupra lui Jack ca o avalanşă, n-avea să mai rămână nimic din el 
după ce îşi va fi dus planul la bun sfârşit. 

Să-i creeze lui Jack o falsă impresie de siguranţă fusese uşor, 
la fel cum nu fusese greu nici să facă tot ce avea de făcut. Nu 
trebuia decât să închidă ochii şi să invoce imaginea corpului gol 
al lui Julienne. Expusă. Pângărită. De cel care ar fi trebuit să o 
apere. 

Luase nişte calmante şi apoi recoltase aproape un litru din 
propriul său sânge. Era dublu faţă de cantitatea prelevată în caz 
de donaţie, dar găsise informaţii conform cărora, cu cantitatea 
de sânge pe care o avea ea în corp, îşi putea permite să piardă 
aproximativ un litru. 

Kerstin protestase la început, când Faye îi explicase ce avea 
de gând să facă, dar, după ce văzuse pozele cu Julienne, fusese 
de acord că nicio pedeapsă nu putea fi prea dură pentru un 
bărbat ca Jack. 

Pe Faye o cuprinsese o stare de leşin, se simţea ameţită, dar 
încă se ţinea pe picioare. Nu trebuia să-şi piardă cunoştinţa. 

Kerstin şi Julienne trebuiau să plece înainte. O costase mult să 
facă rost de paşapoarte false şi să le asigure ieşirea din ţară în 
cele mai bune condiţii, dar orice poate fi cumpărat cu bani. lar 
Faye avea bani din belşug. 

Se duse la hotelul din Västerås unde o aştepta Kerstin. Îi dădu 
telefonul mobil. În decursul serii, Kerstin avea să înceapă să-l 
sune pe Jack. Apoi Faye se întoarse în apartament. 


Când se auzi soneria, trase adânc aer în piept şi se duse să-i 
deschidă lui Jack. Venise momentul să-l nimicească. 

El o întrebă unde era Julienne, doar trebuia să aibă grijă de 
ea, iar Faye îl lămuri că era în drum spre casă. După trei pahare 
de whisky, reuşise să-l ademenească în dormitor cu promisiunea 
unei partide de sex, dar, exact cum sperase, el căzuse lat după 
doar câteva mişcări bâjbâite cu mâinile în chiloţii ei. 

Se contemplă în oglinda cea mare din dormitor. Din pat se 
auzea respiraţia grea a lui Jack. li dăduse o doză dublă şi n-avea 
să-l trezească absolut nimic. Când avea să-şi revină în cele din 
urmă, nu-şi va aminti mare lucru. 

Trase adânc aer în piept. Lăsă întunecimea să iasă la iveală 
fără toate obstacolele pe care le pusese în calea ei de-a lungul 
anilor. Vedea chipuri străvezii în apă. Auzea ţipete care se 
ridicau strident către cer, izgonind pescăruşii, care se refugiau 
dând speriaţi din aripi. Vedea sânge amestecându-se cu apă 
sărată. Aripi albe care zgâriau ca nişte gheare căutând ceva, 
orice, pe oricine. 

O văzu din nou pe Julienne. Chipul ei speriat. 

Se izbi puternic cu fruntea de spătarul de oţel al patului. 

Apoi îşi cercetă cu un ochi critic chipul în oglindă. Avea oare 
rana să fie de ajuns? Credea că da. În frunte îi apăruse deja un 
semn şi sângele îi pulsa sub piele, avea să se umple de vânătăi. 

Aduse micul manechin de prim ajutor de care făcuse rost şi-l 
întinse în hol. Apoi turnă sângele pe care Kerstin o ajutase să şi-l 
preleveze peste manechin, în aşa fel încât să se împrăştie în 
jurul capului şi în partea superioară a bustului. Spera să fie 
îndeajuns de mult sânge. N-ar fi putut să ia mai mult şi să 
continue să se menţină în picioare. Mirosul era sufocant, iar ea 
încă se simţea ameţită şi obosită, dar se sili să meargă mai 
departe. Lăsă manechinul în balta de sânge în timp ce făcea 
ultimele pregătiri, în speranţa că sângele avea să se coaguleze 
în jurul formelor lui. 

Işi puse mânuşi şi scoase cu grijă din geantă o pungă cu 
fermoar în care se aflau o periuţă de dinţi roz şi o perie de păr 
roz. Ambele aveau imprimeuri cu Elsa din Frost. Julienne le 
scosese din ambalaj cu mâinile ei şi tot ea fusese cea care le 
pusese în punga de plastic, astfel încât pe ele să nu apară decât 
amprentele sale. 

Faye începu să-şi pieptene părul. Ea şi Julienne aveau aceeaşi 


nuanţă de blond şi aveau părul la fel de lung. Îşi trecu bine peria 
prin păr de mai multe ori, ca să rămână în ea şi câteva fire cu 
rădăcini. Apoi puse peria de păr cu grijă deoparte şi scoase 
periuţa de dinţi. Se spălă pe dinţi cu atenţie, apăsând puternic 
pentru ca firele să se răsfire şi periuţa să pară folosită. Când 
termină, puse periuţa în păhărelul din baie, lângă periuţa sa. 
Apoi se duse în cameră la Julienne şi puse peria de păr pe biroul 
ei. 

După ce termină, spălă paharul de whisky în care pisase 
somniferele şi apoi îl umplu din nou cu whisky. Luă paharul şi 
sticla de whisky şi se întoarse în dormitor, unde Jack sforăia în 
continuare zgomotos. Faye puse paharul pe noptieră şi dădu 
drumul sticlei pe jos, lângă pat. Tot dormitorul puţea a whisky. 

Acum nu-i mai rămâneau multe lucruri de făcut în 
apartament. 

Faye avu grijă să ia cu ea telefonul mobil al lui Jack când 
cobori la maşina lui. Încărcă rapid manechinul în portbagaj. 
Avea să lase urme de sânge. Exact cum anticipase. 

Restul era o chestiune de logistică. Maşina lui Jack spre 
Vättern şi înapoi. Un pic de sânge împrăştiat într-una dintre 
bărcile ancorate în zonă. Spălă manechinul şi îl aruncă în apă. 
Erau aşa de multe ciudăţenii aruncate pe fundul lacului, încât 
nimeni n-avea să facă legătura cu Julienne. 

Pe drumul înapoi spre Stockholm, Faye reflecta la faptul că 
atât GPS-ul din maşina lui Jack, cât şi mobilul aveau să arate 
acest drum. Navigatorul de bord cu mai multe detalii decât 
mobilul, dar aveau să se completeze reciproc. Ilmpreună cu 
căutările pe care le făcuse recent pe computerul lui Jack, avea 
să fie îndeajuns. Spera ea. Dar diavolul se ascunde în detalii. 


Faye parcă maşina pe faleză. O briză caldă îi învolbură rochia, 
în timp ce Kerstin o ajuta pe Julienne să iasă din maşină. Găsiră 
trei şezlonguri libere şi plătiră. Julienne zburdă direct spre malul 
mării. Faye şi Kerstin rămaseră pe loc, fără s-o scape însă din 
priviri. 

— A fost condamnat. Zic că va primi închisoare pe viaţă. 

— Am auzit, replică Kerstin. 

— Am reuşit. 

— Da, aşa e. Dar, de fapt, nu mi-am făcut nicio clipă griji. 

— Nu? 


Kerstin clătină din cap. 

Se ivi o femeie care mergea agale. Când le văzu, se opri şi le 
făcu cu mâna. 

— Mai e loc pentru încă o persoană? întrebă ea zâmbind. 

— Da, deşi s-ar putea să fii nevoită să te îngrămădeşti cu 
Julienne, îi răspunse Faye. 

— Cu mare plăcere. 

Se întinse pe şezlong, peste prosopul turcoaz al lui Julienne şi 
îşi puse o pereche de ochelari de soare. 

— Vii să mănânci la noi în seara asta? întrebă Faye. 

Femeia încuviinţă doar din cap. Apoi îşi întoarse chipul către 
soare. 

Cele trei femei stăteau întinse împreună în tăcere. Când Faye 
închise ochii, bucurându-se de clipocitul valurilor şi de ciripitul 
vesel al lui Julienne, pe retină îi apăru imaginea lui Sebastian. 
Moartea lui o împinsese să devină cine era astăzi. Într-un mod 
bizar, îi era recunoscătoare pentru asta. 

Întoarse capul şi o privi pe femeia din şezlongul de lângă ea. 
Întinse încet mâna şi îşi mângâie mama pe obraz. 


Mulţumiri 


Să scrii o carte nu e un lucru pe care îl faci de unul singur. 
Deşi mulţi cred asta. Sunt o mulţime de oameni care contribuie, 
care înlesnesc şi care, de asemenea, fac această muncă mai 
puţin solitară. In primul şi-n primul rând, vreau să-i mulţumesc 
soţului meu, Simon, a cărui dragoste şi al cărui sprijin au fost 
întotdeauna de neclintit. Copiii mei minunati sunt, de asemenea, 
o enormă sursă de motivaţie: Wille, Meja, Charlie şi Polly. vă 
mulţumesc că existaţi şi că sunteţi cei mai buni copii din lume. 
Mulţumiri, de asemenea, mamei mele, Gunnel Läckberg şi 
socrilor mei, Anette şi Christer Sköld, pentru că îmi oferă în 
felurite chipuri răgazul necesar pentru a putea scrie. Mai sunt şi 
alte persoane cărora le datorez mulţumiri: toţi cei care ne 
salvează la nevoie atunci când nu mai facem faţă sarcinilor de zi 
cu zi - vă sunt pe veci recunoscătoare. 

Enorme mulţumiri Christinei Saliba, care în fiecare zi 
munceşte din greu cot la cot cu mine, deşi face alte lucruri, nu 
scrie cărţi. Eşti sora mea, chiar dacă nu ne uneşte o legătură de 
sânge. Mulţumiri, de asemenea, Linei Hellqvist, a cărei 
contribuţie la munca noastră de zi de zi este inestimabilă. 

N-aş fi nici pe jumătate scriitoarea care sunt astăzi fără 
fantastica mea editoare, Karin Linge Nordh, şi la fel de 
magnificul redactor, John Häggblom. Nu-mi ajung cuvintele 
pentru mulţumirile pe care vi le datorez. Bineînţeles că există 
mult mai multe alte persoane la Editura Forum care merită 
mulţumiri, nu în ultimul rând Sara Lindegren, deci MULŢUMESC 
tuturor! 

Mulţumirile merg, de asemenea, către Nordin Agency: Joakim 
Hansson, Johanna Lindborg, Anna Frankl şi alţii, faceţi de mulţi 
ani o muncă incredibilă din răspândirea operei mele în lume. 

Câteva dintre persoanele extrem de importante când vine 
vorba de scrierea unei cărţi sunt cele care oferă informaţii cu 
privire la lucruri pe care scriitorul nu le cunoaşte. Cum ar fi, de 
exemplu, Emmanuel Ergul, care a contribuit cu informaţii de 
nepreţuit despre aspectele financiare. Şi Anders Torewi, care, ca 
de obicei, a citit textul şi mi-a dat sfaturi cu privire la aspectele 
legate de Fjällbacka. 

Mulţumiri lui Pascal Engman, un coleg extrem de talentat, 
care mi-a oferit comentarii utile atunci când am avut nevoie de 


schimburi de idei cu privire la personajele din această carte. Ca 
de obicei, Denise Rudberg este, de asemenea, colega pe care 
pot conta întotdeauna, dacă şi când simt nevoia să discut 
despre textul scris. Sau despre viaţă. 

În cele din urmă, surorilor mele, tuturor prietenilor şi celor din 
jurul nostru care ne iubesc familia. Sunteţi atât de mulţi încât nu 
vă pot enumera, de frică să nu uit pe cineva din greşeală. Dar 
voi ştiţi cine sunteţi. Vă iubesc. 

Şi mulţumesc, tată, pentru că mi-ai transmis dragostea pentru 
cărţi. 


Camilla Lăckberg 
Stockholm, ianuarie 2019 


